
PENIŢA AURIE, ÎNGER SAU CĂLĂU ? 


> 
ADENIUM 


Dedic acest prim volum Mamei mele, ca odă închinată  Simplită- 


tii sale, care mereu s-a dovedit a fi cheia potrivită pentru lacătele tuturor 
labirinturilor prin care m-a purtat Viaţa. 


Ceea ce vreau să vă confirm din experiența mea de viaţă este faptul că singura 


ființă care te va aştepta necondiţionat, indiferent de unde vii, indiferent cum 
vii, este Mama. 


Și tot ea este singura care îți va purta dorul, indiferent de vârsta pe care o ai. 
Pentru că ești o fărâmă din Ea... 

“Cuuânt de introducere 


Nu cred că mă aşteptam să citesc a carte pentu capii cu atâta concentrare şi — o să vecunose şi astal — 
cu o atât de mare plâcese. Si, totuşi, nu cred că am dat deja în mintea copiilor. Pur şi simplu, cartea m-a 
volum nu e şi ultimul volum, câ este vorba despre un întreg ciclu, cane e departe de a se încheia. Aş wea 
să-mi vegăsese această prospeţime a lectunii şi pe parcursul volumelor cane vor wma: Pentu câ am matine 
de (noscuţă ”, eu l-am citit deja şi pe al doilea şi mã pregãtese de lectura celui de-al treilea. 

Vu ştiu exact ce anume l-a condus pe autor spre literatura pentu capii. dau două bucurii mi se pav 
aplecane câte acesta. Al doilea, că a nimerit peste un domeniu vãduvit, în litõratura noastiă, de cîteva bune 
imensă vanitate, dacă mu aproape o alsenţă. Sint bucuros că printre cei, puțini, cane s-au gîndit să acopere 
dat. Ceea ce este excelent — şi în funcţie de vîustele noastre, dar şi în legătură cu tipul de structură psihică 
individuală de care beneficiem, modul nastu de a recepta diferã. Sie Poate line să fim “loviți” puin mijlo- 

Nu aş încheia înainte de a ma cititorilor lecturã plăcută, dincolo de vârsta pe cane o aw şi de versiunea 
fomalã a poveștii pentu cane aw optat — carte, bandă desenată ete. Si, de asemenea, aş wea să wez multă, 
putere de muncă autorului, pentu a ne putea bucura cu cât mai multe din penipețiile ingeniaaselor şi 
să-mi fie apariții simpatice puricii, şololanii şi chiar viermii de mătase, i-a fi spus câ nu ştie ce vorbeste! 
Încă a dată, lectună plăcută! 

PGVESTE ÎNCARCERATÃ I 


Scriu această povestire în memoria unui Şobolan bătrân... 


Întreaga aventură a început în anul 2004. A fost anul în care necazul m-a luat prizonier 
în ghearele sale, încarcerându-mă într-o închisoare din sudul Franţei. Între hotarele aces- 
teia, în vremuri demult apuse, cucoana ghilotină reuşise să cuibărească frica în sufletele 
tuturor localnicilor. Sub lama ei ucigaşă, stăpânită de puterea răului, au căzut capetele 
întregii familii regale care fusese înscăunată din dorinţa şi cu binecuvântarea Domnului, 
precum şi ale tuturor celor care crezuseră în idealurile lor, de a construi o lume nouă. 


Ei bine, într-o zi de primăvară a acestui an, soarele mângâia tandru întreaga natură: tre- 
zea la viaţă multe rădăcini amare, savura verdele crud al muguraşilor... 


Stăteam cu ochii închişi în celula rece şi întunecoasă. Nu puteam decât să-mi imaginez 
neasemuitele frumuseți ale acestei perioade a anului. Încercam să dorm Somnul de prânz 
între cei patru pereţi de beton, răstigniţi de veacuri pe scheletul armăturii pe care tot tim- 
pul, după miezul nopţii, o auzeam oftând. Suferea văzând că Rugina o mânca încetul cu 
încetul, satisfăcând plăcerile Umezelii, una din slujnicele fidele ale Suferinţei. De fapt, 
acolo se părea că tot ce ne înconjura voia să-i facă pe plac Suferinţei, care purta pe bu- 
zele sale vineţi, destinele tragice ale tuturor celor care ne aflam în locul acela blestemat. 


Căzusem mai degrabă într-un somn iepuresc, în care gânduri de tot felul inundă mintea: 
era lesne să-mi imaginez, de exemplu, cum stau morţii în sicriu, pentru că celula mea, 
rece şi neospitalieră, era asemenea unui mormânt. 


La un moment dat, însă, un zgomot provenit de undeva din apropiere m-a făcut să tresar. 
Am deschis ochii tulburaţi de gândurile ce mă încolţiseră. Priveam în jur şi încercam să-mi 
dau seama ce fusese: eram asemenea unui vultur sălbatic, umblând disperat după pradă. 


Ce credeţi că mi-a fost dat să văd? Un şobolan! Încolăcit într-o aţă albă de mătase, rupt 
de foame, cu urechile zdrenţuite, pline de cicatrici - stătea pe masă, chiar lângă patul 
meu. Rodea disperat şi speriat din coaja de pâine uscată, rămasă pe colţul mesei. Nu am 
reacționat nicicum. Mi-a părut tare îndrăzneţ de vreme ce nu se sinchisea de prezenţa 
mea. Am rămas nemişcat, privindu-l dintr-o parte; mă întrebam de unde şi cum o fi 
apărut? Ţinea pâinea cu lăbuţele şi rodea cu repeziciune. Cu siguranţă foamea îi dăduse 
curajul acela nebunesc. Noi facem exact la fel când stomacul ne este gol: în nevoia de a-l 
satisface, căutăm să-l umplem repede, cu orice preţ. Aşa se explică şi riscurile nebuneşti 
la care ne supunem uneori prin săvârşirea unor fapte, demne de împărăţia răului, fără să 
ne gândim la consecinţele lor... 

Încercam să ghicesc vârsta Şobolanului. Cicatricile spuneau multe despre sine: pe unde 
umblase, câte îndurase... Cu siguranţă avea o mare experienţă de viaţă; oricum, îndea- 
juns de multă dacă, în acea zi de primăvară, ajunsese să fie liber şi să caute de mâncare 
prin celula unei închisori. ÎI urmăream fascinat în timp ce un alt zgomot, de data aceasta 
familiar, îmi ajunse la urechi: pe pervazul celulei mele, aterizaseră lin doi porumbei. Mă 
priveau atent întorcând către mine când un ochi, când pe celălalt. Încet, pe nas, nevoind 
parcă să mă trezească, îşi fredonau cântecul nemelodios, dar pe care îl aşteptam cu drag 
în fiecare zi. Îmi dădeau de veste că au venit şi mă aşteaptă să mă întorc din somnul meu 
zbuciumat, prin care umblam zilnic buimatic, căutând prin râpele întunecate măcar un 
vis plăcut, care cândva îmi fusese loial. Căci toate fugiseră de mine din cauza locaşului 
îngrozitor în care mă aflam. Căutam un Vis care atunci când m-aş fi trezit, mi-ar fi dat 
speranţa să merg mai departe. Care mi-ar fi şoptit că Libertatea nemărginită mă aşteaptă, 
oferindu-mi din nou puterea de a-mi renaşte sentimentele veştejite, din cauză că de atâta 
vreme nu mai simţiseră mângâierea Razelor Soarelui. 


Porumbeii îmi erau prieteni vechi: erau obişnuiţi să vină zilnic după ce mă trezeam, să-i 
hrănesc cu firimituri de pâine. Deseori îi întrebam: 


— Ce culoare mai poartă Libertatea afară? 


Porumbeii îşi desfăceau larg aripioarele. Imi arătau penele murdare, de un gri întunecat. 
Voiau să-mi spună că aceea este “culoarea Libertăţii”... 


— Dar ce se întâmplă? îi întrebam mirat. S-a terminat cumva apa pe pământ? 
Îşi închideau aripile şi dădeau din cap că nu. Apoi îmi şopteau cu tristeţe în glas: 


— Nu, nu s-a terminat. Dar noi nu mai avem acces la apa limpede şi curată. Vulturii uriaşi, 
protejaţi de lege (căci mă rog: sunt pe cale de dispariţie) au pus stăpânire peste ape. 
O dau numai cui vor ei, în schimbul cărniţei fragede şi proaspete - de care crezi? - de 
porumbel, desigur. Vorbeşti de Libertate? îmi ziceau, întorcându-şi temători capetele. De 
ce crezi că te vizităm? mă întrebau apoi, retoric. 


Tot ei erau cei care-şi dădeau răspunsul: 


— Paradoxal, aici, pe teritoriul închisorii, ne simţim mai liberi decât în “Libertatea” de 
afară... Aici suntem doriţi, respectaţi... Pe când afară suntem în permanenţă suprave- 
gheaţi de ochiul duşman. Nu ne-ar mira dacă am afla că suntem invidiaţi că avem acces 
aici... Este un proverb ce se referă la cei care nu au prea multe posibilităţi în viață: se 
spune că e bine acolo unde noi nu putem ajunge... 


Trebuia să mă ridic să dau de mâncare Porumbeilor. Dar nu voiam să sperii noul meu 
vizitator, aşa că am mai zăbovit puţin. 


Mi-am întors privirea spre Şobolan. Nu-mi puteam închipui pe unde intrase în celu- 
lă. Primul meu gând a fost că se strecurase, probabil, printre gratiile de fier ale ferestrei. 


Era posibil ca, de pe cadrul ferestrei, unde puneam firimituri pentru porumbei, acestea să 
fi căzut afară, la temelia blocului de beton. Găsindu-le, Şobolanul o fi riscat totul să ajungă 
sus: s-o fi căţărat pe zidul peretelui pentru a-şi potoli foamea duşmănoasă. Şi cine ştie: de 
acolo, o fi căzut înăuntru... 


Mi-am aruncat din nou privirea prin spaţiul pe care mi-l oferea deschiderea geamului. 
Am văzut sârma ghimpată atât de fidelă, atât de ascuţită, îndeplinindu-şi misiunea ingra- 
tă de a face rău oricui ar încerca să intre, nemaivorbind despre cei care ar dori să iasă... 


— Totuşi, Şobolanul a reuşit să ajungă până în celula mea, mă gândeam. L-a ajutat mintea 
sa, ascuţită la maximum din cauza atâtor cicatrici. 


Nu mă mişcam ca să nu-l sperii. Numai ochii mi-i roteam, încercând să-l văd mai bine. 
Părea bucuros de parcă ar fi descoperit vreo moară fermecată sau vreun cuptor care dă 
naştere în permanenţă pâinii gustoase... 


După ce a mâncat cu poftă de s-a săturat, Șobolanul meu şi-a lins de câteva ori lăbuţele, 
bolborosind în barbă ceva înţeles numai de el şi de bunul Dumnezeu. Poate s-o fi rugat 
Domnului, mulţumindu-i pentru masa pe care i-o dăruise. 


A coborât încetişor de pe masă exact ca un bătrân şi s-a cuibărit sub pat, undeva în colţul 
din dreapta al celulei. A rămas acolo, hotărât să împartă celula cu mine. Câteva zile, l-am 
lăsat în pace. Trebuia să se obişnuiască cu noul său adăpost. În săptămâna ce a urmat, 
cu multă răbdare şi stăruinţă, am ajuns să-l pot hrăni din mână. Mi-a acceptat prietenia. 
După încă o săptămână, Şobolanul mi-a permis deja să-l iau în braţe. Bucuros de încre- 
derea pe care mi-o arăta, l-am descotorosit de aţa de mătase încâlcită care îl împiedica, 
făcându-l să se mişte anevoios. Ba chiar i-am făcut şi o baie fierbinte. L-am spălat bine 
cu săpunul meu de rufe căci altul nu aveam. Mulţime de purici au luat-o la goană din 
blana lui cenușie... 


Am locuit astfel împreună un an şi nouă luni; am împărțit aceeaşi celulă strâmtă, nevi- 
zitată de Razele Soarelui; am împărțit şi hrana, şi necazurile... Am reuşit chiar să învăţ 
limbajul şobolanilor... 


Compania lui îmi făcea bine. Eram bucuros să-l ştiu permanent cu mine. Cu toate aces- 
tea, să nu vă imaginaţi că am încercat să-l ţin captiv de frica singurătăţii mele. Nu! 
Dimpotrivă, de multe ori simţeam că mi se face milă de el. Mi se părea nedrept să îndure 
aceeaşi pedeapsă ca mine. Nu o dată l-am urcat pe rama ferestrei făcându-l să înţeleagă, 
pe cât era posibil, că este liber să plece. Să se bucure de ceea ce îi oferă Natura, în mod 
inegalabil; într-un cuvânt, să se bucure de Libertate... 


Parcă îl văd cum îşi întindea năsucul afară, inspirând aerul curat. Apoi se întorcea, se 
ridica pe lăbuţele din spate, iar pe cele din faţă le întindea spre mine, să-l iau în braţe. 


Nu voia să plece. „Prietenia” noastră devenea tot mai puternică. M-am gândit că poate 
sărmanul şobolan nici nu avea unde să se ducă. Cum sunt şi mulţi dintre noi, oamenii. 

Sau din contra: cum spune un proverb din bătrâni, să nu te întorci niciodată acolo unde 
ţi-a fost bine cândva căci ai putea fi tare dezamăgit de ce vei găsi. Urâciunea prezentului 
ar anula amintirile frumoase care cândva ţi-au fericit sufletul. Ar fi păcat să ajungi în 
capcana amarnică a regretelor... 


În orice caz, cu fiecare zi care trecea îl înțelegeam tot mai bine pe micuțul animal care 
mă întovărăşea cu fidelitate. Am aflat până şi misiunea care le-a fost hărăzită şobolanilor 
în viaţa lor pe acest pământ, dar despre asta, voi scrie pe larg în povestirea pe care cu 
bucurie vă invit să o lecturaţi în volumele următoare. 


Zilele treceau una câte una, însă ca tot ce e frumos, liniştea pe care mi-o oferise Şobolanul 
nu putea dura la infinit. Într-o zi de iarnă, la primele ore ale dimineţii, pe neprins de veste, 
aşa cum se procedează cu prizonierii de obicei, în închisoare s-a întâmplat ceva neprevă- 
zut. Am fost ridicat cu forța din patul pe care abia reuşisem să-l încălzesc. Cu cătuşe reci 
la mâini şi la picioare, am fost scos afară din blocul de beton, asemenea unui câine hăituit, 
prins cu găina în gură. Dacă ar fi să ne luăm după buchea legii, nu e drept să se procedeze 
astfel cu deţinuţii. Nu încălcasem cu nimic regulamentul de detenţie. În fine... 


Am ieşit în curtea închisorii; acolo am întâlnit sute de alţi prizonieri, nemulţumiţi ca şi 
mine. Am aşteptat cu toţii în frig o zi întreagă, fără să ni se dea nicio explicaţie. 


Era ger. Ningea. Priveam fulgii maşcaţi şi îmi închipuiam că Dumnezu îi cernea peste 
capetele noastre prin sita uriaşă a Cerului, trimițându-i să ne curețe păcatele. 


Spre seară, am aflat şi ce se întâmplase: se organizase un control inopinat prin toată 
închisoarea. Aflaseră că deţinuţii ascund în celule lucruri interzise prin regulament. Ca 
nişte câini de vânătoare care adulmecă prada, gărzile închisorii au răscolit peste tot: plini 
de suspiciune, cotrobăiau prin toate ungherele. Li se părea că până şi în WC-urile aco- 
perite se pot naşte viermi din cele mai evoluate specii şi se temeau că dacă vor ajunge 
liberi, se vor adapta oricărui mediu, oricăror situaţii şi riscuri şi vor ajunge să comande 
milioane de “bacterii” (aşa cum se întâmplă şi în societatea noastră controlată de hoţi 
vicleni, apăraţi de legile făcute de ei înşişi). 


Amorţisem de frig. Nu mai ştiam de când stăteam în ger. Mă gândeam la prietenul meu, 
Şobolanul. Eram nerăbdător să văd ce face, să-i împărtăşesc toate trăirile mele din ziua 
aceea în care nu fuseserăm împreună. Târziu, când ne-au lăsat să intrăm, în celula mea 
închiriată forţat am găsit o dezordine de nedescris. Parcă trecuseră pe acolo mii de fulgere 
supărate. Patul fusese dat la o parte de lângă perete. În colţul unde locuia Şobolanul, am 
descoperit o baltă de sânge. Mulţime de picături se desprindeau şi se strecurau pline de 
tristeţe printre paiele din grămăjoara care încă mai păstra căldura trupului animăluţului. 


Am înţeles că fusese zdrobit de o ciubotă cu măsură mare, căci avusese grijă să-şi lase o am- 
prentă murdară, grăitoare, pe perete, deasupra locului unde locuise Șobolanul. Nici urmă 
însă, de Şobolan. Corpul lui dispăruse. Mă învârteam bezmetic căutând prin celulă. Voiam 
să mă reped la uşă să strig, să urlu! Ştiam însă că totul e în zadar, că nu are cine mă auzi... 


Am mai apucat să zăresc doar un rânjet de păgân. Acesta mi-a trântit uşa în față atât de 
tare, că mi s-au înfundat urechile din cauza zgomotului asurzitor. Mi-am întors privirea 
asupra locului unde stătuse Şobolanul. Eram trist şi am rămas privind în gol. Îmi imagi- 
nam ce se întâmplase... Şi nu fusesem acolo, să-l apăr... 


Nu ştiu cât am stat astfel. Am simţit la un moment dat un vânt rece ce se strecura înă- 
untru printre gratiile ferestrei. ÎI simţeam curios, voind parcă să adune până şi ultima 
fărâmă din căldura corpului Şobolanului, ce mai rămăsese pe paiele însângerate... Am 
rămas nemişcat. N-am vrut să închid fereastra. Mă gândeam să las măcar Vântul să se 
simtă în largul său, căci în ceea ce mă privea, eram copleşit de o tristeţe fără margini. 
N-ar fi fost drept să sufere toţi pentru o tragedie care mi se întâmplase mie; Dumnezeu a 
lăsat un echilibru în acest sens: o balanţă ale cărei braţe mereu se înclină în sus şi în jos, 
încercând să echilibreze Binele şi Răul, Lumina şi Întunericul, Frumuseţea şi Urâţenia, 
Bucuria şi Tristeţea, Iubirea şi Ura... 


Ce folos cu Filosofia: eu nu mai eram bun de nimic. Mare necaz, mare scârbă mi se cui- 
bărise în suflet după această întâmplare. N-am mâncat o săptămână. Nici din celulă n-am 
ieşit. Nu voiam să văd pe nimeni. Toţi erau vinovaţi de ceea ce mi se întâmplase. Mă 
gândeam numai la Dumnezeu. ÎL întrebam în neştire: “M-ai uitat, Doamne? De ce m-ai 
lăsat iarăşi singur între aceşti pereţi înfiorători, lipsiţi de orice căldură, de orice milă, 
îngrădiţi sinistru de gratiile de fier?” 


Pereţii închisorilor „se hrănesc”, practic, cu zilele vieții deţinuţilor. Le îmbătrâneşte cor- 
pul înainte de vreme, spălând tot ce este mai de valoare în sclipirea memoriei lor. 


Credeam că Dumnezeu nu-mi mai auzea plânsetul, dar mă înşelam. În a opta zi, în 
timpul nopții m-a vizitat prietenul meu, Şobolanul cel bătrân. S-a căţărat pe masă, fără 
grabă ca întotdeauna, aşa cum se obişnuise după ce ne împrieteniserăm. Numai că de 
data aceasta nu-l mai interesa pâinea. Era din nou încâlcit în aţa albă de mătase cum 
îl văzusem întâiaşi dată. Parcă o făcuse înadins, pentru a mi se face milă de el. L-am 
luat repede, plin de bucurie în braţele mele calde, cum o făceam mereu înainte de cul- 
care când voiam să ne încălzim unul pe altul pentru ca somnul să ne fie mai dulce. 
Văzându-mă atât de trist din cauză că-l pierdusem, Şobolanul mi-a şoptit: 


„— Ce-i cu tine? Nu te recunosc! Fii tare, prietene! Nu te vei afla aici o veșnicie. Poate 
Dumnezeu te-a trimis aici cu un scop doar de El ştiut sau ca să te protejeze de un necaz 
mai mare decăt acesta, cu care te-ai fi confruntat dacă în acest moment te-ai fi aflat în 
altă parte. Timpul va trece așa cum a venit; vei fi eliberat, te vei întoarce în mijlocul 
celor dragi. Vei realiza mai târziu de ce ţi-a fost dat să treci prin acest necaz. Tu ai 
doar misiunea să-ți urmezi calea într-un mod luminos, indiferent de cât de adâncă este 
noaptea din jurul tău. Nu uita că orice dezastru produce o schimbare. Poate fi o şansă 
deghizată, îmbrăcată cu nişte haine prea largi, greu de recunoscut la prima vedere. Ori 
de câte ori te confrunţi cu o problemă, după ce trece, ea îţi lasă un Dar. Orice necaz, 
oricât de mare ar fi, poate fi transformat într-o binecuvântare, după cum și o binecuvân- 
tare poate fi transformată într-un blestem, dacă nu știi să te bucuri de ea cum se cuvine. 


17 


18 


Înainte de toate, însă, ai grijă de tine. Viaţa îşi pierde sensul când ești lipsit de sănătate. 
Nu crede doar ceea ce vezi: cuprinderea ochilor este limitată. Trebuie să “priveşti” în 
jurul tău cu Mintea, folosindu-te de toate darurile cu care te-a înzestrat Dumnezeu, în 
bunătatea sa nemărginită. Numai Mintea este cu adevărat liberă. Ne descoperă că Bine- 
le nu este o minune, că Dragostea nu este o amăgire, că Frumuseţea nu este simplă ima- 
ginaţie. Din contra: ele reprezintă adevărata realitate! Mintea deschide uși nebănuite, 
ne ajută să găsim o cale de a zbura, necunoscând nicio frontieră. Nu lăsa păcatul să-ți 
limiteze visele. Nu-ţi îngrădi încrederea în idealuri, chiar dacă acum nu ai siguranța că 
le poți da viaţă. 


Domnul ne-a înzestrat cu Suflet, Minte și Trup; într-un cuvânt - cu Viaţă. Mintea este 
puntea între Trup şi Suflet. Ea menţine pacea și armonia între cele două. Trupul este 
templul care găzduieşte Viaţa, protejând-o ca pe o floare ce poartă o negrăită sensibi- 
litate - Sufletul. Mintea este cea care deschide calea Vieţii spre Universul infinit, îmbo- 
gățind-o cu toate minunile dăruite de Dumnezeu. Dacă Trupul nu poate aduce în viața 
ta ceea ce-ţi doreşte Sufletul, Mintea te poate ajuta să-ți imaginezi că ai deja totul, 
învățându-te să te încrezi în puterea ta de a merge mai departe. 


Deci, dragul meu prieten, aruncă Tristeţea! Șterge-ţi fără milă picioarele de ea astfel 
încât să nu merite, murdară cum este, să o mai ridici vreodată de jos! N-o lăsa să-ți 
întunece chipul luminat de încrederea în tine!” 


Îl ascultam fără să schiţez nici un gest. Eram atât de deprimat! 


Lipsa oricărei reacţii din partea mea l-a făcut pe Şobolan să ofteze din greu. M-a rugat 
să-l pun înapoi pe masă. l-am îndeplinit tăcut rugămintea. S-a aplecat încetişor, ca un 
bătrân, a luat pixul şi mi l-a întins. N-am apucat să-l iau din mâna lui: zgomotul unor paşi 
care se îndepărtau ne-au făcut să tresărim. Parcă cineva, trecând prin dreptul ferestrei, se 
oprise să asculte cuvintele prietenului meu, iar acum pleca. Şobolanul şi-a întors capul 
imediat spre locul de unde se auzise foşnetul: era înspăimântat. Dar nu mai apucă să 
surprindă decât urmele unei umbre, care dispărea şi ea din bătaia Lunii... 


De emoție, Şobolanul scăpă pixul din mână. Când acesta a lovit podeaua se produse un 
zgomot destul de puternic care m-a trezit din somn. 


— Deci totul a fost un vis! mi-am zis deznădăjduit, după ce m-am dezmeticit puţin. Şi to- 
tuşi... Un foşnet care se auzise pe masă îmi atrase atenţia. Parcă cineva făcea curăţenie. 
Am tresărit de bucurie: 


— Poate printr-o minune Şobolanul s-a întors? m-am întrebat, tremurând. 


M-am surprins că gândesc asemenea unui copil... M-am ridicat cu repeziciune, părăsind 
fără regret căldura patului. Am aprins lumina. Am fost tare dezamăgit: nu fusese decât 
Vântul. Fereastra rămăsese deschisă; era o noapte de sfârşit de decembrie şi Vântul 
rece îmi răsfoia acum iute caietul aflat pe masă. Mânat de o curiozitate nebună, voia să 


descopere tainele ascunse în filele jurnalului meu. Sau poate, cine ştie: cineva îl pusese 
să mă spioneze? 


— Nu! Nu este posibil! m-am răzvrătit. Vântul nu poate fi corupt! Stăpânul său este însăşi 
Natura, deci el se bucură de o libertate maximă... Nu poate să ajungă dependent, ca noi, 
de o mulţime dintre elementele ce ne înconjoară... 


Şi atunci ce anume îi stârnise curiozitatea Vântului? Inainte de culcare nu făcusem decât 
să-i scriu dragei mele Mame. Indiferent de vârstă, în clipele sale grele, omul se gândeşte 
la făptura care i-a dat viaţă... 


Să nu vă închipuiţi că-i scrisesem Mamei despre necazul meu: Doamne fereşte! Din con- 
tra: mă temeam să nu-şi facă griji, căci în ultimul timp nu mai avusese veşti de la mine. 
De aceea i-am scris că sunt bine, că mi-am reînnoit contractul cu renumita companie la 
care lucrasem până atunci... Voiam să aibă somnul liniştit căci sufletul de Mamă simte 
trăirile zbuciumate ale copiilor, indiferent de distanţa care-i desparte. Dacă ar fi ştiut 
prin ce trec, cu siguranţă i-aş fi zdrobit inima, i-aş fi întunecat sufletul pentru tot restul 
vieţii... Sărmana Mamă... 


Când am simţit că ochii mi s-au umplut de lacrimi, am şters apăsat, întorcându-mă la 
ceea ce mi se întâmplase. Pixul rămăsese de-cu-seară între foile caietului, pe masă. Însă, 
din cauza Vântului turmentat, se rostogolise până jos. Când s-a lovit cu căpşorul de po- 
deaua rece o fi scos probabil un scâncet de durere, în timp ce picăturile mari, negre, de 
cerneală s-au împrăştiat peste tot. Vântul îl rostogolea acum pe podea, încolo şi încoace, 
voind să-l ameţească, să nu-şi mai dea seama ce se întâmplase cu el; să uite cine fusese 
vinovat de tot haosul creat. Se vede treaba că prin gospodăria Naturii, Vântul se simte 
oarecum stăpân, cu mare autoritate. De aceea, face cam ce vrea el... 


Urmărind cu gândul acest scenariu, am revenit la realitate de îndată ce Vântişorul rece 
s-a apropiat de picioarele mele, îngheţându-mi-le. Mi-am imaginat că urmărea ca nici 
eu să nu mai fiu în stare să-i fac ceva: să nu-l pedepsesc pentru faptele sale. Voia să mă 
determine să las totul baltă, să mă bag din nou în pat din cauza frigului şi să nu mai 
existe niciun martor al faptelor sale din acea noapte. Nu voia ca a doua zi, când ar fi ieşit 
afară printre gratiile ferestrei, să fie întâmpinat de o mulţime de bârfe. Nu de alta, dar 
la praznicul Primăverii ce urma să vină, nu s-ar mai fi bucurat de aceeaşi trecere în faţa 
celorlalți. 


Îi bănuisem intenţiile. M-am supărat puţin pe atitudinea lui arogantă, de aceea am închis 
fereastra. Cred că Vântul nu se aştepta la asta. ÎI priveam cum stătea afară, îmbrobodit 
cu fulgii albi, pufoşi, de zăpadă, începând supărat să se lupte cu Natura amorţită. Parcă 
era ea vinovată că-l dădusem afară din celulă. M-am întors să-mi iau pixul. L-am ridicat 
cu grijă, în timp ce-l priveam cu tristeţe. Picăturile de cerneală care îl mâzgăliseră mă 
duseră cu gândul la ultimele clipe de viaţă ale Şobolanului. Mi-am imaginat cu groază 
cum îi fusese zdrobit capul, cum mânjise de sânge ciubota ucigașă... 

Fereastra... Vântul... Caietul cu foile răscolite... 


Ce însemna visul meu? De ce îmi întinsese Şobolanul pixul cu atâta insistenţă? 
Ce mesaj a vrut să-mi transmită? Ce să scriu? Despre ce? Despre cine? Pentru cine? 


Gândurile îmi dădeau năvală mânate parcă de viforul necruţător al iernii. Simţeam cum 
podeaua rece din beton îmi ciugulea ultimele rămăşiţe ale căldurii pe care tălpile picioa- 
relor mai reuşiseră să o păstreze. In acel moment m-a străfulgerat o idee: 


— Ştiu ce voi scrie! O poveste pentru copii! O poveste care să descrie soarta tristă a Șobo- 
lanului bătrân, păţaniile prin care i-a fost dat să treacă, prietenii pe care i-a avut, care l-au 
iubit sau care l-au dezamăgit... O poveste care să ajungă la inimile copiilor şi să lupte 
cu Timpul Nemuritor, biruindu-l... O poveste care să mă ajute, totodată, să-mi eliberez 
mintea şi sufletul, greu încercate în carceră şi care să mă poarte prin lumea ei fantastică, 
făcându-mă să uit de acele locuri sinistre. 


Era ora 2:45, 1 ianuarie 2006. Nici urmă de somn. Ideea care îmi încolţise în minte nu-mi 
dădea pace. Mă fascinase. Dar... de unde să-ncep? Simţeam că mă aflu la o răscruce de 
drumuri, neştiind încotro s-o apuc. Obosit, m-am cuibărit cuminte sub aşternut. Îmi fuse- 
se loial: mai păstrase puţină căldură. Mai mult ca niciodată eram preocupat de sănătatea 
mea. Dacă m-aş fi îmbolnăvit, n-aş fi făcut decât să adaug o altă greutate necazurilor 
mele şi aşa destul de împovărătoare. Cel mai bine era să adorm. Voiam ca a doua zi, cu 
mintea limpede, să gestionez cum trebuie gândurile ce mă copleşiseră în noaptea aceea. 
Căldurica ce m-a întâmpinat primitoare, m-a bucurat. Somnul mă învălui într-o clipă, ca 
atunci când Mama te mângâie afectuos pe creştet şi îți sărută ochişorii, spunându-ţi cald 
“Noapte bună!” 


M-am trezit dimineaţa devreme. Gardianul îşi începea serviciul lovind cu bastonul în uşa 
de fier a fiecărei celule. Făcea un zgomot asurzitor. Aşa se întâmpla în fiecare dimineaţă, 
ca să ne “amintească” unde suntem. Să nu care cumva să ne închipuim că ne aflăm în 
vreun loc destinat petrecerii timpului liber. Regulile închisorii prevedeau că la această 
bătaie în uşă trebuie să te ridici din pat şi să stai în poziţie de drepţi. Astfel, “raportai” că 
încă mai eşti în viaţă. Probabil asta îl enerva şi mai rău pe gardianul de serviciu. Izbea 
cu putere uşa de perete ca să trezească toți deţinuţii. Era furios că încă rezistăm, că ne 
mai aflăm acolo, silindu-l astfel ca şi în zilele următoare să fie nevoit să treacă pe la uşa 
celulei, să suporte palmele aerului îmbâcsit care îl pedepseau de fiecare dată când des- 
chidea uşa, pentru loviturile zgomotoase. 


Nimic din lucrurile acelea neplăcute nu mă impresionară. Gândurile frumoase care mă 
vizitaseră în acea noapte de Anul Nou, au revenit. 


Toată ziulica m-am plimbat prin celulă de colo-colo; un locaş mic, de doar şase metri 
pătraţi. Seara m-a prins în aceeaşi stare. Simţeam că trebuie să scriu, că vreau să scriu, 
că pot să scriu... însă cum să încep? 


Stăteam la fereastră. Vedeam cum se retrage Soarele, lăsând loc Lunii să-şi facă rondul de 
noapte. Rămâneam din nou prizonierul întunericului, singur, între patru pereţi reci în care 
iarna îşi păstra în taină sentimentele înfiorate să nu fie descoperite de celelalte anotimpuri- 
surioare. Printre gratiile ferestrei vedeam sârma ghimpată, pregătită în orice clipă pentru 
cea mai însângerată luptă. Privind-o, m-am înfiorat. Emoţia mea a făcut-o să se simtă o 
dată în plus stăpână peste acel loc înfiorător. Cu siguranţă îi făcusem pe plac, căci imediat 
am văzut-o cum începuse să danseze după şuieratul sinistru al Vântului bătrân. 


Am revenit în celulă şi am aprins o Lumânare. Îmi plăcea să o privesc. În „muzica” res- 
piraţiei mele, îşi unduia uşor flacăra jucăuşă, răspunzând astfel fiecărei mişcări pe care 
o făceam. Nu mă mai simţeam singur. M-am aşezat la măsuţa mică din lemn, care avea 
colţurile roase de coatele îngenuncheate ale multor altor destine ce trecuseră pe acolo 
înaintea mea. Am deschis încet caietul. Am şters cu grijă pixul, l-am curăţat de cerneala 
care-l „însângerase”. L-am încercat cu emoție să văd dacă mai avea putere să scrie. DA! 
Şi pixul era gata să participe la naşterea poveştii mele... Până şi foaia albă, curată, par- 
că aştepta cu nerăbdare să găzduiască povestea mea! O simţeam ca pe o tânără mamă, 
aşteptând să-şi vadă pruncul abia născut. Nu-mi rămânea decât să trec la treabă. Mă 
stăpânea un entuziasm fără margini! 


Flacăra Lumânării se reflectă la un moment dat în sticla crăpată a ceasului meu, aflat pe 
masă, voind să se admire ca întotdeauna, să vadă de nu cumva ochii îi sunt obosiţi. Scân- 
teierea sa îmi atrase atenţia. M-am uitat la ceas: era ora şase după-amiaza. Secundele se 
scurgeau ca nişte picături de apă care părăsesc corpul unui ţurțure de gheaţă, dorite fiind 
de buzele însetate ale pământului. Nici nu mi-am dat seama când a trecut încă o oră... 
Deodată, un scârţâit incredibil de dureros, de sfâşietor, care ieşise din balamalele unei 
uşi a cărei milă fusese mâncată de rugină, îmi ajunse la urechi zgârâindu-mi neiertător 
timpanele. Un scârţâit pe care nici acum nu l-am uitat, atât de adânc mi-a scrijelit fiecare 
celulă a creierului. ÎI auzisem zilnic până atunci, chiar de mai multe ori pe zi, pe parcur- 
sul anilor petrecuţi acolo. Însă în acea seară, când paza de noapte deschisese uşa de fier 
neunsă, probabil, niciodată, sunetul fusese mai strident ca oricând. Era uşa holului care 
închidea cele patruzeci de celule cu deţinuţi. Patruzeci de celule îmbâcsite cu gândurile 
noastre triste. Patruzeci de celule mici şi neacrisite. 


Probabil, uşa nu fusese unsă în mod intenţionat ca să ne rănească de fiecare dată liniştea 
sufletească şi aşa destul de fragilă. Era ora la care paznicul de noapte intra să ne con- 
troleze. Să vadă dacă nu cumva vreunul dintre noi reuşise să evadeze. Eram cu pixul în 
mână, frământat de gândurile mele când am simţit cum scârţâitul uşii ruginite o luase la 
fugă, gonind pe holul închisorii cu un topor de războinic în mână. Şi nu se oprise până 
în celula mea. Intrase furios prin gaura cheii şi, cu toate puterile-i sălbatice, lovise furios 
în creierul meu, de parcă eu îl provocasem. Iar creierul meu şi-a deschis poarta largă, 
primitoare, gata să primească noua Poveste care venea gătită în straie de sărbătoare, într- 
o caleaşcă asemenea celor din basme, gata să se adapteze condiţiilor noii sale gazde. 


Aşa s-a născut Povestea mea. Scârţâitul uşii închisorii a deblocat ușa ruginită a Minţii 
mele măcinate de gânduri zbuciumate. Dintr-o dată totul s-a luminat. In noaptea aceea 

am terminat de scris întregul caiet. Mi se păruse că trecuse în doar câteva clipe. Nu-mi 
venea să cred ce mi se întâmplă. Nu mă recunoşteam! Parcă altcineva îmi purta mâna, 
aşternând pe foaie rând după rând... Îmi simţeam Mintea şi Sufletul atât de libere! Călă- 
toreau nestingherite într-o lume fantastică, plină de aventuri, neîngrădită de nici o fron- 
tieră. Sufletul meu zbura! 


Am înţeles motivul pentru care Dumnezeu îmi hărăzise să trec prin acel necaz. Am reali- 
zat că am pierdut ani de zile nescriind până atunci. S-a născut în condiții de neimaginat, 
o poveste cu o mulţime de eroi inediţi, nemaiîntâlniţi în alte poveşti, care sper să fie 
primiţi cu drag de copiii însetaţi de lectură. 


Fusesem condamnat la opt ani de închisoare pentru o cauză care, poate în alt timp al 
istoriei noastre, m-ar fi transformat în erou. În timpurile noastre, însă, Justiţia m-a cata- 
logat drept o reală tumoră economică la nivel mondial. Despre aceasta, însă, voi vorbi în 
memoriile pe care urmează să mi le scriu. 


Am fost, desigur, învinuit şi pentru multe alte lucruri pe care nu le-am făcut. Exact ca 
într-o poveste, de asemenea fantastică, când un hoţ e prins furând o rață, dar ajunge să 
fie judecat şi condamnat pentru dispariţia întregii specii de dinozauri. 


Seria de volume “O inimă de broscuţă”, care se va materializa ulterior într-un film de 
desen animat, vă propune o incursiune prin lumea Dragostei, a Prieteniei, a Credinței 
curate în Dumnezeu, a puterii de sacrificiu şi nu în ultimul rând, a frumuseţii Copilăriei. 


Lansez copiilor invitaţia de a fi alături de noi în această Poveste plină de surprize, în- 
soțind personajele noastre într-o lume simplă, dar atât de plină de tradiţie, de istorie şi 
în acelaşi timp de... necunoscut, după cum vă veţi convinge lecturând volumele ce vor 
urma. 


„Poveste încarcerată” va continua pe parcursul tuturor volumelor „O inimă de broscuţă”. 


Cu gânduri senine, 


Autorul 


a 9 aliata 


Volumul | 


PENITA AURIE, 
ÎNGER SAU CÂLÂU? 


P - 


năzboiul se terminase de doar câteva zile... 


Din ceața întunecată a unei nopţi târzii de toamnă, se auzea din ce în ce mai 
aproape, un scârțâit îndurerat de roată. Sărmana! Avea nevoie de puţină unsoa- 
re ca să-şi poată continua drumul mai departe. Că la odihnă nu mai îndrăznea 
ea să se gândească. Avea de făcut drum lung şi anevoios şi în situaţia sa se 
aflau mii de alte roţi care i se alăturau într-un cor sfâşietor: jeleau rănile dure- 
roase şi necazul care a copleşit această lume. 


Ei, şi unde mai pui că Roata noastră avea de dus în spate cu mare responsabili- 
tate o mulţime de suflete rănite, pline de gânduri triste. Tocmai de aceea, biata 
de ea, nici măcar nu îndrăznea să mai deranjeze pe cineva cu dorul ei după 
unsoare, în pofida faptului că durerea îi ajungea până la inimioară. Nici milă 
nu aştepta de la nimeni, căci şi suratele ei purtau aceeaşi suferință, aceeaşi 
dorinţă: 

— Scââârţţ, scââârțțţ, suspinau ele, împărtăşindu-şi neputincioase trist 


Iar ecoul durerii se strecura ca un şarpe viclean printre vârfurile i 
munților enigmatici, răcoriți de adierile vântului tomnatic. di 


La un moment dat, dintr-o căruţă amorţită aflată în lanţul acela scârțâitor ce 
şerpuia în lungul drumului a început să se strecoare dintr-o rană a unui animal, 
picătură cu picătură, un Pârâiaş de sânge. Cu voce scăzută, răguşită, acesta 
bălmăjea neîntrerupt cuvinte neînţelese, îngrozit că fusese nevoit să-şi pără- 
sească corpul iubit. Când ajunse la marginea blănii transpirate ce acoperea 
corpul rănit, tristul Pârâiaş începu să picure încet pe fânul uscat din căruţă, 
vechi de cine ştie când. Urmărea îngândurat, cu înfrigurare, unde cădea fiecare 
picătură. Nu voia să se risipească niciuna: voia să fie de folos cuiva. 


— Voi, suflete calde, ascultaţi-mă, vă rog! imploră atenţia picăturilor de sânge, 
un Pai îngrijorat peste care se scurgea Pârâiaşul de Sânge. Sunt bătrân şi nu 
mai pot ţine la umezeală! Vă rog, fie-vă milă de mine şi croiți-vă drum prin 
altă parte! 


— Ce spui tu, iarbă păcătoasă? îl repezi furios Pârâiaşul pe firul de pai care 
vorbise. Lasă bătrâneţile la o parte! Mai bine ai pune umărul să ne-ajuţi să în- 
dreptăm aceste picături de sânge, pline de viaţă spre scârțâitul roții îndurerate! 
Să-i mai alinăm durerea sfâşietoare! 


Bătrânul Pai ciuli urechile: cineva îi cerea lui ajutor! Se învioră pe dată. Îi făcu 
din ochi babei sale şi, zâmbind şugubăţ, îi şopti: 


— l-auzi, babă, hăi! Se pare că mai putem fi şi noi de folos cuiva... 


Fără să mai stea pe gânduri, voi să se ridice în grabă şi să sară în ajutor, dar 
bătrâneţile îndată se răzbunară: sărmanul Pai nu se putea mişca. Faţa-i zbârcită 
i se crispă de neputinţă. 


Dragei lui neveste nu-i mirosise a bine entuziasmul moşului, dar îl lăsase în 
pace: nu voise să-l supere. Când îl văzu mâhnit, i se făcu milă de el. Se apropie 
încetişor şi îşi lipi mâna firavă de fruntea încrețită a soţului. Îi dădu cu blânde- 
te firele cărunte într-o parte şi-i zise zâmbind amar: 


— Moşnege, moşnege... De câte ori ţi-am spus să nu te mai ambalezi aşa de tare 
că mai rău îţi faci? Ştiu că vrei să-l ajuţi pe Pârâiaşul acesta inimos, însă nu-ţi uita 
povara anilor... Iaca, mai bine stai tu liniştit să-ţi mai vină inima la loc, să văd 
ce-oi putea face eu... 


Bunicuţa-Pai se aşeză cu greu în genunchi şi începu să adune picătură cu pi- 
cătură sângele ce se scursese pe picioarele soţului. Le punea cu grijă în căuşul 
mâinii sale stângi. Respirând din greu, îşi ridică privirea spre Pârâiaşul de 
sânge, căruia îi zise cu blândeţe: 


— He, he, tinere! Nu te supăra pe noi, nici nu râde de neputinţele noastre! Nu 
mai avem puterile zvelte ale tinereţii! Este-o vorbă din bătrâni: bătrâneţe, hai- 
ne grele... Vei ajunge şi tu ca noi, la această vârstă, şi vei vedea cât adevăr duc 
ele... 


Pârâiaşul fu cuprins de regrete. Chipul trist al bătrânei îi înmuie sufletul: 


— N-am vrut să vă supăr, murmură el. Iertați-mă! Cred că m-am pierdut cu 
firea... Este pentru prima dată când mă confrunt cu o asemenea situaţie, pă- 
răsindu-ne corpul iubit. Şi nu vreau să-mi pierd viaţa în zadar. Misiunea de a 
duce în caravana vieţii mele sute şi sute de picături de sânge nu e deloc uşoară 
şi nu vreau să dezamăgesc pe nimeni. Mai ales pe Dumnezeu, care mi-a hără- 
zit această soartă... 


În clipa aceea, bătrânul Pai care stătea ceva mai în spate, atinse uşor umărul 
soţiei sale, voind să-i spună ceva. Însă nu apucase să deschidă gura că o tuse 
seacă îl opri. Se înroşise la faţă ca racul fiert. Probabil îşi trezise glandele 
adormite şi acestea s-au răzbunat pe bătrânel. Pârâiaşul se îngrijoră. O întrebă 
pe bătrână din priviri: 

— Ce-i cu el? 
Dar aceasta i-o luă înainte, şoptindu-i: 
— Stai... Aşteaptă... Nu e bine să-l întrerupem... 


Stând în mâna Bunicuţei Pai, Pârâiaşul îi privea cu ochii mari şi cu inima cât 
un purice pe cei doi bătrâni. li era tare milă de ei. “Câtă durere în această lume! 
Câtă neputinţă!” se gândi el, suspinând. 


Bătrânul se opri cu greu din tuse. Dar tot nu avea stare. Se aplecă asupra soției 
lui şi-i zise, făcând referire şi la Pârâiaş: 


— Nu staţi la poveşti! Pierdeţi timp preţios! Vorba lungă înseamnă sărăcie; as- 
cultaţi ce vă spun eu! le zise el cepeleag. 


— „..ŞI aduce numai pagubă Clipelor care ajung să treacă în zadar pe lângă noi, 
adăugă Pârâiaşul, sigur pe sine. 


Bătrânica zâmbi: 


— Eşti tare ager, îi zise ea tânărului pe care îl ţinea cu grijă în mână. Cei ca tine 
nu trăiesc în zadar: vei face multe lucruri bune în această viaţă! 


— Auzi, tinere? Am şi eu o rugăminte, adăugă soţul ei după câteva clipe. 


Tânărul se emoţionă. Se simţea stânjenit în faţa acestor bătrâni simpli, cu sufletul 
curat, mai ales că le vorbise aspru mai devreme. Avea o educaţie aleasă, părinţii 
îl învăţaseră să se comporte cuviincios cu cei mai în vârstă, dar în seara aceea se 
lăsase dus de val... Când văzu că bătrânul Pai i se adresează, Pârâiaşul se ridi- 
că în picioare, se primeni ştergându-se de câteva ori cu mânuţele pe faţă apoi 
de-a lungul trupului şi-i răspunse respectuos: 


— Desigur, moşule, cu ce-aş putea să te ajut? îi răspunse el îndatoritor. 


— Din câte înţeleg, vrei să alini scârţâitul Roţii. Să te-ajute bunul Dumnezeu, că 
e de-a dreptul insuportabil. Bine-ar fi să poţi să-i închizi gura disperată, că de 
două nopţi nu mai ştiu ce-i somnul. Şi-apoi, eu ca eu, da” sărmana bătrânică... 


Dădu din mână a lehamite ca şi cum nu mai avea cuvinte să-şi exprime nădu- 
ful. Chipul bătrânului, plin de o mulţime de zbârcituri uscate, îl emoţionă până 
la lacrimi pe Pârâiaş. li răspunse, zâmbind: 


— Tocmai asta vrem, moşule. Să ajungem la biata Roată şi să-i ungem rana 
şi sufletul. Vei vedea că nu va mai scoate nici un sunet de durere, cât va trăi! 


Iţi promit! Pe cuvântul meu de Pârâiaş, zise tânărul convingător, ducându-şi 
mâna la inimioară. 


— Bine, bine, zise bătrânul Pai, începând să se foiască de colo-colo. 


In loc să-l încurajeze, vorbele Pârâiaşului îl neliniştiră pe moşneag. Mai ales 
când venise vorba de promisiuni, el prinse a da din cap, mormăind nemulţumit 
în barbă: 


— Mai încet cu vorbele mari, tine- 
re, îi zise Pârâiaşului. Să iei 
aminte când faci o promi 
siune, că de la vorbă pâr 
la faptă, e ca de la cer ll; 
pământ! Ei, tinereţe, ti- 
nereţe, oftă el. 


Pârâiaşul îşi plecă pri- 
virea. Nu înțelegea 
mâhnirea bătrânului. 
Îşi luă inima în dinți 
şi-l întrebă: 

— Ce vrei să spui? îşi ri- 
dică privirea spre el, puțin 
ruşinat. 


Bătrânul Pai îi răspunse: 


— Vreau să-ţi spun că nu e 
bine să faci risipă de pro- 
misiuni. Că e tare uşor să 
deschizi gura. Dar e mult 
mai complicat când vine 
vorba de fapte... Fă- 
când o promisiune e ca 
şi cum ai roti elicea de 

la gura Vântului... Şi 
atunci, motorul Con- 
ştiinţei se porneşte! Nu 
mai poţi da înapoi... 

râiaş. Să nu te afecteze le lui. E bătrân zi morocănos, dar e bun la Suflet 
ca pâinea caldă. Dă-ne şi tu crezare, că la bătrâneţe dăm în mintea copiilor. Şi 
cu mintea, şi cu trupul. lacă, devenim pretenţioşi, încăpăţânaţi, ne agățăm de 
fiecare cuvânt sau lucru întâlnit... 


— Vezi? Vezi?? Nici nu s-a luminat de ziuă şi tu începi ca o moară stricată: “Taci, 
bărbate! Taci, bărbate!” Mereu îmi închizi gura, îi zise îmbufnat bătrânul. 


Ii era ciudă pe ea, şi totuşi nu voia s-o supere, că baba era singura lui alinare. 
Nu se aveau decât unul pe altul, de aceea încercă imediat să glumească, adău- 
gând către nevastă: 


— Seară de seară baţi mătănii înainte de culcare şi te rogi lui Dumnezeu să 
ajung să-mi deschid ochii căprui spre mândrele zori ale dimineţii. Da” de ce 7 
nu te rogi şi gura s-o deschid, babă, hăi? Nu numa” ochii..., îi mai zise el, hp l 
zâmbind. Indiferent de e zi sau noapte îmi ceri numai să meh gura..., mai 

adăugă încet. 


Îşi dădu seama că întrecuse măsura. Dar Bătrâna nu zise nimic. Zâmbi îm- 
păciuitoare şi privind spre Pârâiaş îi făcu semn din mână să nu-i dea atenție 
moşneagului ei. Bătrânul mai bălmăji ceva neînțeles la adresa babei sale, apoi 
se întoarse cu spatele la ei şi se culcă. 


— Dacă stau bine şi mă gândesc, bătrânul nu ţi-a spus asta cu răutate, începu 
Bunica să discute cu Pârâiaşul. E supărat pentru că cineva l-a dezamăgit chiar 
acum, recent, făcându-i ca şi tine nişte promisiuni. Numai că erau deşarte... 
Chiar aseară, după miezul nopţii, ne-au vizitat nişte Picături de rouă, se puse 
ea pe povestit, ţinând cu grijă în căuşul palmei, Pârâiaşul şi picăturile lui de 
sânge. 


— Sunt oaspeţii noştri obişnuiţi, continuă Bunicuţa. Prezenţa lor ne face bine, 
ne dă viaţă, ne îmbălsămează amintirile care ne inundă din ce în ce mai des la 
această vârstă. Picăturile de rouă vin la noi spre dimineaţă, înainte ca Soarele 
să se ridice pe cer. Toată noaptea colindă ungherele Naturii ca să afle ce se 
întâmplă pe pământ. Adună tot felul de informaţii, tot felul de zvonuri, fie ele 
adevărate sau nu, şi când mândrul astru al zilei îşi face apariția, Picăturile au 
pregătite tolbele cu ştiri şi dau fuga înaintea lui, să i le povestească. Să le vezi 
cum îi sar în faţă ca nişte baborniţe bârfitoare cu greabăne ovale, voind care 
mai de care să-i arate Soarelui că a fost mai harnică! 


De cum păşeşte pe bolta cerească, Globul de aur al Universului le ia în brațe, 
le ascultă cu răbdare pe fiecare şi le zâmbeşte înţelegător. Picăturile îi poves- 
tesc ce-a mai făcut mândra Lună de-a lungul nopţii, cum a trebăluit ea prin 
gospodăria Pământului; câte stele s-au născut sau au căzut şi multe altele... 
Emoţionat de câte îi sunt date să audă şi să vadă de-a lungul unei zile, spre 
seară Soarele se înroşeşte şi se ascunde timid după orizont. Le dă drumul Pi- 
căturilor de rouă înapoi pe pământ, promiţându-le că a doua zi le va legăna din 
nou, şi mai tandru, în braţele lui calde. 


Bătrâna făcu o pauză. Işi trase sufletul, inspirând adânc aerul nopţii încărcat cu 
miros greoi de sânge. Işi dădea seama că Pârâiaşul nu are mult timp de pierdut, 
de aceea se grăbi să termine: 


— De obicei, ne bucură prezenţa lor, dar Picăturile de rouă care ne-au vizitat 
aseară şi-au cam luat nasul la purtare, întrecându-se cu gluma şi cu promisiu- 
nile făcute. E drept că erau mai mulţi copii şi, ştii şi tu cum sunt aceştia... 


Pârâiaşul nu mai avu răbdare: 


— V-au făcut ceva rău? o întrebă el cu sufletul la gură, ridicând puţin vocea. 

Bunica Pai zâmbi. Privi înţelegătoare către soţul ei. Stând cu spatele, acesta se 
lăsase furat de somn. Întorcându-se spre Pârâiaş, bătrâna îi şopti blând ca să-l 
liniştească: 


— Nu, rău nu ne-au făcut. Suntem deja prea bătrâni ca cineva să ne mai poată 
face vreun rău. Dar au profitat puţin de bunătatea şi de naivitatea noastră... 


Se uită din nou la soţul ei. Părea încurcată: se temea ca nu cumva acesta s-o 
audă. Sigur s-ar fi supărat dacă ar fi ştiut că mai aflase cineva ce ruşine păţise. 
De aceea, bătrâna îşi ridică până în dreptul gurii mâna în care ținea Pârâiaşul 
şi-i zise acestuia, abia şoptit: 


— Copiii Picăturilor de rouă au iscat în căruţă o hărmălaie de nedescris. Nici 
mâncare nu le mai trebuia. Acum, fie vorba-ntre noi, aşa-s toţi copiii... 


Dintre toate jocurile, cel mai interesant li s-a părut să “se dea huţa” anumit pe 
> 

picioarele soţului meu. Dar era destul de târziu şi moşneagul meu morocănos 

le-a spus că e vremea să se culce: 


— Găsiţi-vă de joacă în altă parte, îi îndemnase el. Picioarele mă dor de nu mă 
pot mişca, iar voi vreţi să vă legănaţi pe ele..., le zise cu amărăciune. 


Dar plozii nu s-au dat bătuţi: câţiva dintre ei, mai îndrăzneţi, prinseră a se lin- 
guşi care mai de care pe lângă bătrân: 


— Noi venim tocmai din braţele Soarelui, începură să se laude. 
— Puteţi să veniţi de oriunde, nu se învoi moşul, dintru început. 


— Razele lui fierbinţi ne-au învăţat un joc fermecat! nu se dădură bătute nici 
Picăturile de rouă. Dacă ne vei da voie să ne jucăm pe picioarele tale, îți pro- 
mitem că mâine dimineaţă, după ce vom pleca, tu te vei putea ridica în picioa- 
re şi vei putea juca o tananicăăăă... aşa cum nici măcar în tinereţe n-ai jucat! 
începură să-i înşire moşneagului, verzi şi uscate. 


Bietul bătrân..., îşi reluă Bunica gândurile. S-a lăsat prins în mrejele Picătu- 
rilor de rouă, gândindu-se cu nostalgie la frumuseţea tinereţii. Aş fi vrut să-i 
spun că nu-i decât o glumă a copiilor, însă nici nu m-a lăsat să deschid gura. 
Atunci m-am încăpățânat şi am tăcut; apoi, întorcându-mă cu spatele la ei, 
m-am culcat. L-am lăsat pe prostuţ să colinde prin lumea copilăriei, împreună 
cu Picăturile de rouă. Era un tărăboi! Doamne-Doamne... Pe de o parte scâr- 
țâitul necontenit al roţilor, pe cealaltă parte, copiii gălăgioşi, dornici de joacă! 
N-a dormit bătrânul Pai toată noaptea. Aştepta nerăbdător zorile când spera 


că va putea să dănţuiască. Mare îi fu bucuria când se miji de ziuă: ca un cocoş 
dornic de noi aventuri, Paiul strigă la floricelele vecine ale fânului din căruţă 
să-i îngâne un cântecel vesel. Se gândea că sosise momentul ca promisiunea 
Picăturilor de rouă să prindă viaţă. În sunetul lin al muzicii dimineţii, moşul 
voi să se ridice, însă nu reuşi. Mai încercă o dată: degeaba. Picioarele nicide- 
cum nu-l ascultau. Nici gând să poată juca tananica, aşa cum îi promiseseră 
Picăturile de rouă! 


— Vai, vai, ce-a mai fost! se văicări Bătrânica după câteva clipe de tăcere. Câtă 
ruşine a mai tras bietul de el, în faţa vecinilor! Copiii îl păcăliseră şi el a suferit 
foarte mult. 


Pârâiaşul se înălță puţin în vârful picioarelor să-l poată privi pe bătrân peste 
umărul babei. Simţi că i se face milă de el, văzându-l cum dormea liniştit. O 
încurajă pe Bunicuţă: 


— Nu trebuie să suferiți din cauză că aţi pierdut anii tinereţii! Şi bătrâneţile pot 
fi foarte frumoase! Noi, picăturile de sânge, stăm mereu în preajma inimii şi 
învăţăm multe lucruri interesante, zise sfios Pârâiaşul. Ştim că venim cu toţii 
din Lumină şi ne întoarcem în Lumină... Să mori e un vis precum este şi a 
trăi în acest corp... Nu suntem decât umbre ale alegerilor pe care le facem în 
fiecare clipă... 


Bătrâna îl privi admirativ. Oftă din greu şi-i zise: 


— Îmi pare rău că nu te-aude şi moşneagul meu... tare ar fi încântat de tine... 
Mă rog, ţie ţi-e uşor să vorbeşti astfel, că te afli în floarea tinereţii... Orice bă- 
trân de pe acest pământ ar da orice numai să poată întoarce Timpul... Dar legea 
Domnului rămâne lege pentru toţi... Vei îmbătrâni şi tu, va veni vremea să te 
viziteze pe neaşteptate şi pe tine junghiurile neputinței. Îţi vei aminti atunci de 
cuvintele mele. Dumnezeu are grijă ca totul să se transmită din gură în gură, 
din generaţie în generaţie. E ca o ştafetă pe care bătrânii o predau tinerilor care 
abia se aventurează în labirinturile Vieţii, lăsându-și astfel amprenta pe harta 
infinită a Existenţei. Aşa se scrie Istoria, dragul meu. Pe care urmaşii o duc 
mai departe, astfel încât să nu se piardă nimic din farmecul plin de mister al 
trecerii noastre pe pământ. Ei, dar ne-am luat cu vorba şi timpul zboară, zise 
Bătrâna voind să se ridice. Ca să nu mai lungesc vorba, Pârâiaşule, soţul meu 
nu voia de fapt să-ți spună decât că nu e bine să arunci cu vorbele în vânt. Să 
încerci să-ţi respecţi cuvântul dat, căci în urma ta în această Viaţă, nu rămân 
decât faptele tale. Moşneagul meu a păţit-o şi acum, la bătrâneţe, cu Picăturile 
de rouă. N-a apucat să uite ruşinea suferită; rana mândriei sale e încă deschisă. 

E drept, i se poate întâmpla oricui, dar el nu mai are încredere în nimeni..., 
oftă ea. 


— Eu nu mai sunt un copil, zâmbi Pârâiaşul. Nici prin gând nu mi-ar trece să 
vă amăgesc! 


— Am simţit că pot avea încredere în tine, de aceea ţi-am şi povestit întâmpla- 
rea din noaptea trecută, zise convinsă bătrâna, ridicând un deget spre tânărul 
Pârâiaş. Acum cred că e timpul să pleci, zise ea peste câteva clipe, privind în 
jur. Roata are nevoie de ajutorul tău. N-o mai lăsaţi să sufere! 


Pârâiaşul trase adânc aer în piept şi dădu afirmativ din cap: 


— Dacă v-am supărat cu ceva, îmi pare rău, îi zise el cu sinceritate. Vă las cu 
bine! 


— Ne-a făcut o mare plăcere să te întâlnim, îi răspunse cald bătrâna. Domnul 
să vă călăuzească paşii, mai adăugă ea, în timp ce-şi strecură mâinile printre 
coastele căruţei şi dădu drumul cu atenţie picăturilor de sânge. 

Le îndreptă spre rana Roţii de unde venea scâncetul dureros. Picăturile cobo- 
rau încetişor una după alta din mâna bătrânei când, deodată, sărmana Roată se 
poticni de o Piatră singuratică, rătăcită pe drum. Biata Roată: şi aşa era sufe- 
rindă, abia se mişca, de aceea icni de durere când se lovi din nou. Piatra rânji 


cu răutate: probabil nu fusese băgată în seamă de nimeni pe timp de noapte şi 
acum se răzbunase pe cine îi ieşise primul în cale. 


Intreaga căruţă se zdruncină din cauza izbiturii. Bunicuţa Pai tocmai dădea 
drumul ultimelor picături de sânge. Zdruncinătura căruţei o izbi într-o parte... 


O întâmplare tragică 


Din cauza smuciturii, Pârâiaşul scăpă câteva picături de sânge din corpul lui. 
— Ajutor! strigau ele disperate, în timp ce cădeau din căruţă. 


— Ce-ai făcut?! se întoarse şi Pârâiaşul spre bătrână... Ai grijă, te rog, o implo- 
ră el. 


— Nu e vina mea, îmi pare rău! îi răspunse aceasta cu tristeţe în glas. Sărmane- 
le, începu să lăcrimeze, privind în urma picăturilor pierdute. 


— Tata! Ce se întâmplă? Unde-i mama? 
întreba în acest timp una dintre cele 
două picături prinse în vârtejul căderii: 
erau un copil şi tatăl lui. 


— Va veni şi ea cu noi? continua să-şi 
întrebe tatăl. 


Acesta nu-i răspunse. Nici el nu ştia ce 
li se întâmplă. Îşi prinse din zbor fiul în 
braţe şi-l strânse cu putere la piept, pri- 
vind în urmă să vadă dacă îi mai urmea- 
ză şi alte picături de sânge. Nu. Nu mai 
era nimeni. Fusese un accident: doar ei 
doi se desprinseseră din mâinile Pârâ- 
iaşului. Tatăl Picătură îşi zări nevasta 
îngrozită acolo sus, înlănţuită de alte câ- 
teva picături de sânge. O ţineau să nu se 
arunce după ei, iar ea se zbătea ţipând 
neputincioasă. Ceilalţi copii ai lor înain- 
tau spre rana Roţii suferinde. „Da, a fost 
un accident.. numai noi am căzut...”, se 
convinse el în cele din urmă, resemnân- 
du-se. Acum trebuia să se concentreze 
să vadă ce e de făcut. Privi în Jur: nu 
bănuia unde vor cădea. Sărută fruntea 
caldă a copilului şi-i zise: 


— Nu-ţi fie teamă! Eşti cu mine. Cu 
mama cred că ne vom întâlni în altă 
viaţă... 


Copilaşul se smuci atunci în braţele ta- 
tălui său. Işi întoarse privirea în urmă să 


36 


vadă dacă-i vine mama. Dar mai apucă să vadă doar cum se îndepărta căruţa, 
pierzându-se în ceaţă. Auzea strigătele Pârâiaşului care îndrepta fiecare pică- 
tură de sânge spre rana Roţii: 


— Fiţi atenţi, ajutaţi-vă unii pe alţii! Să nu se mai repete o asemenea tragedie! 


Un timp, ecoul vocii sale se mai jucă de-a v-aţi ascunselea printre munţi. Apoi, 
dispăru şerpuitor printre coline şi se făcu linişte... 


— Când o vom vedea pe mama? sparse copilul tăcerea înfiorătoare. Eu vreau 
s-o văd pe mama! Acum! Să mă alint în braţele ei calde şi gingaşe! Auzi, tăti- 
cule?! Auzi? se zbuciuma micuțul. 


Tatălui i se rupea inima de milă privindu-și odoraşul. În acel moment căzură 
amândoi pe un fir înalt de iarbă, ars pe jumătate. Planta se îndoi sub greutatea 
lor. Jumătatea care era arsă se desprinse şi atârna neajutorată, clătinându-se 
dintr-o parte în alta. Despicătura creştea văzând cu ochii scoțând un zgomot 
neplăcut. 


— Tată, ce se aude? Unde suntem? şopti pierdută micuța picătură de sânge. Ce-i 
cu foşnetul acesta? 


Tatăl privi în jur. Văzuse că au căzut pe o plantă, auzea vuietul care îl 
speriase pe fiul său, însă nu realiza ce se întâmplă. Se lăsă în voia lui 
Dumnezeu. 


Nici în căruţa din care căzuseră cele două picături de sânge nu era linişte. 
Mama Picăturii rătăcite privea îndurerată în urma celor două fiinţe dragi. Le-a 
urmărit disperată până le pierduse din ochi. Câtă durere în inima ei sfâşiată! 
Plângea şi se zbuciuma neștiind cum să-i ajute! Țipa din toate puterile la sura- 
tele sale care o ţineau: 


— De ce mă ţineţi? Trebuie să merg după ei! Au nevoie de ajutor! Unde-i Pârâ- 
iaşul, stăpânul nostru?! Ce face acum? Numai el mă poate ajuta... 


Acesta îi auzise strigătele, însă pentru moment era ocupat cu organizarea ulti- 
melor sale picături. 


— Aduceţi-mi picătura care are nevoie de ajutor! zise el când îşi termină treaba. 
Picăturile l-au auzit: 


— Incetează odată cu smiorcăiala, îi ziseră acestea suratei lor. Ai grijă cum te 
porţi... lată, mergem acum la stăpânul nostru. Întreabă de tine... 


Picătura-Mamă dădu din cap că a înţeles. Voia să ajungă cât mai repede în faţa 
Pârâiaşului. 

— Daţi-i drumul, le zise acesta picăturilor de sânge, când ajunseră în faţa lui. 
De ce o ţineţi de mâini? 


— E distrusă. Şi-a pierdut soţul şi copilul şi e-n stare de orice. Voia să sară după 
ei! răspunse una dintre picături, vădit speriată. 


— Mergeţi după suratele voastre. Voi discuta eu cu dânsa! încercă Pârâiaşul să 
le organizeze. 


Acestea făcură întocmai. Apoi Pârâiaşul se întoarse spre Mama Picătură: 


— Îmi dau seama prin ce treci, îi zise, când rămaseră singuri. Îmi pare rău 
pentru ce s-a întâmplat, mai adăugă, ştergându-i lacrimile Picăturii. A fost un 
accident tragic. Dar nu ştiu dacă e bine să mergi după ei. Nu există siguranța 
că-i vei găsi şi nici nu are cine să te apere în caz de pericol. Ar fi păcat să-ţi 
pierzi viaţa în zadar... 


Soția bătrânului Pai care văzuse toată întâmplarea se simţi datoare să 
intervină: 

— Pârâiaşule..., şopti ea. 

Cei doi îşi îndreptară privirea spre Bătrână. 


— Nu e grav că vrea să plece în căutarea familiei. Insă cum se vor putea 
întoarce? 


— Nu sunt obligaţi să se întoarcă, îi răspunse Pârâiaşul. În caravana mea, toţi 
sunt voluntari; nimeni nu este forțat să rămână. Am fost nevoiţi să părăsim un 
trup rănit şi acum ne străduim să nu ne risipim viaţa. Aş vrea s-o putem ajuta 
pe Mama Picătură. Are o familie mare, frumoasă, iubitoare, zise cu regret, 
privind-o cum suferea de ţi se rupea inima. Dar nu ştiu ce-am putea face într-o 
asemenea situaţie..., se tângui el mai departe. 


— Eu ştiu ce trebuie să faceţi! nu se lăsă Bătrânica. 


Nu apucă să-şi termine vorbele că Mama Picătură se întinse spre ea cu nerăb- 
dare: 


— Ce trebuie să fac? Cum pot ajunge la ei? Spune repede, te rog, nu trage de 
Timpul maratonist. L-am putea supăra, şi Chpele lui preţioase, care-l protejează 

atente, se vor răzbuna pe noi. O vor lua la goană, îndepărtându-ne tot mai mult 
de locul în care au căzut soţul şi copilul meu! 


Mânată de îndemnul Picăturii, fără să mai stea pe gânduri, soţia Paiului scoase 
repede din sân o mână plină cu frunzuliţe uscate. Le examină cu atenţie. O 
frunzuliță subțire şi pistruiată i se încolăci iute după degetul cel mare. Bătrâ- 
nica o scuipă, zicându-i: 


— Ptiuu, bată-te norocul..., ai chef de joacă. 
Şi-o băgă înapoi în sân. 


— Noi ardem de necaz, iar ei îi arde de glume, se plânse Picătura către 
Pârâiaş. 

Bătrâna se prefăcuse că n-aude comentariile Picăturii. Işi văzu mai departe de 
treabă. Dintre toate frunzele pe care le avea la îndemână, alese una lungă, as- 


cuţită care îşi păstrase culoarea verzuie, ca semn al sănătăţii sale. Pe celelalte 
le băgă înapoi în sân, exclamând: 


— E bine s-agoniseşti de toate în viaţă şi să fii cumpătat ca să ai de unde să le 
iei la nevoie, mormăi ea mulțumită. 


Pârâiaşul o privea cu mirare. Nu înţelegea entuziasmul Bătrânei. "Ce i-o fi 
trecând prin cap?” se întrebă el. Aceasta scutură Frunzuliţa aleasă de câteva 
ori, suflă peste ea s-o curețe de firele de praf nepofitite şi i-o întinse Mamei 
Picătură: 

— Hai, urcă-te repede pe ea! îi zise pe un ton poruncitor. Nu-ţi fie frică, ai în- 
credere-n mine! Sunt bătrână şi-am văzut de toate la viaţa mea! 


Parcă Mama Picătură mai avea timp de filosofii! Nici n-apucă bătrâna să ter- 
mine ce-avea de spus că deja încălecase Frunzuliţa respectivă, fiind gata de 
plecare. Numai că-n graba ei nu se aşezase cum trebuie. Bătrâna zâmbi vă- 
zând-o atât de curajoasă: 


— Nu-i bine! Întoarce-te şi aşază-te cu faţa spre partea ascuţită a Frunzei. Altfel 
nu vei putea pleca! o corectă. 


Mama Picătură făcu întocmai. In acelaşi timp, privea mereu îngrijorată în toa- 
te părțile încercând să ghicească pe unde s-ar putea afla familia sa. 


— E tare curajoasă! zise Bătrâna către Pârâiaş. Se vede că-şi iubeşte familia 
mai mult decât orice pe lume. Va reuşi dacă va avea o ambiţie deopotrivă cu 
dorinţa! rosti convinsă. 


Mama Picătură se întoarse spre ea şi-o întrebă nerăbdătoare: 
— Ce este? Pot pleca? Mai este nevoie de ceva? 


— Stai puţin, focoaso! îi răspunse, calm, soția Paiului. Ştii cum să foloseşti 
această Frunzuliţă ca să ajungi unde ai nevoie? 


— Nu, recunoscu Mama Picătură. Hai, spune-mi! Arată-mi mai repede, te rog, 
ce trebuie să fac! se rugă ea, examinând Frunzuliţa pe toate părțile. 


Bunicuţa-Pai ridică Frunza cu tot cu Picătură şi-i zise: 


— Fii atentă: în timpul zborului te vei ţine cu ambele mâini de marginile Frun- 
zei şi vă veţi lăsa purtate de vânt. Când vei dori să te îndrepţi spre dreapta sau 
spre stânga, atunci te vei apleca cu toată greutatea în partea de care ai nevoie, 
iar Frunzuliţa te va purta în direcţia aceea. lar când vei dori să cobori spre 
Pământ, să te apropii de vârful ascuţit al Frunzei şi să te aşezi acolo. Când vei 
vrea să planezi lin, vei face un pas înapoi, îndepărtându-te de vârful Frunzu- 
liţei. Însă tot timpul va trebui să stai culcată, să nu stai în picioare, ai înţeles? 

Picătura nu mai avea răbdare: 


— Da! Totul e clar! răspunse plină de nelinişte. Apoi se întoarse şi-o întrebă pe 
bătrânică. 

— Dar ce va trebui să-i fac Frunzuliţei când voi dori să mă întorc cu familia 
înapoi? 


Bătrânica privi lung spre Pârâiaş apoi către Picătură: 


— Depinde cum te vei înţelege cu bătrânul Vânt. El i-ar putea împrumuta Frun- 
zuliţei o pereche de aripi ca să poată lua drumul înapoi. Face deseori asta cu 
plantele care îi sunt dragi. Ş-apoi, cum ţi-a fi norocul. Vei avea mare nevoie de 
el în misiunea ta, şopti Bătrâna cu oarecare îngrijorare în glas. 


Era convinsă că şansele de a se mai întoarce cu tot cu familie erau foarte mici. 
— Acum eşti pregătită de plecare? o mai întrebă Bătrâna. 


— Incă puţin, te rog! strigă atunci Mama Picătură, aducându-şi aminte ceva 
foarte important. Să ai grijă de copiii mei! zise întorcându-se spre Pârâiaş. Te 
rog! îl împloră cu lacrimi în ochi. 


— Copiii tăi sunt mari, o încurajă acesta. Fii liniştită! Dar să nu ai temeri! Voi 
avea grijă de soarta lor până vă veţi întoarce. 


Picătura îşi şterse lacrimile, strânse cu putere marginile Frunzei şi le strigă 
prietenilor săi: 


— Vă mulţumesc pentru tot ce-aţi făcut pentru mine! 


Fără să mai spună nimic, Bătrâna ridică mâna şi dădu drumul Frunzuliţei în 
braţele Vântului de noapte. Călăuzită de lumina Lunii, Mama Picătură porni în 
zbor să-şi caute familia. Când o pierdu din vedere, Pârâiaşul îngână cu luare- 
aminte: 


— Multe-am văzut la viața mea, dar aşa ceva nu mi-a mai fost dat să văd..., 
oftă uşor. Totul pare ireal... De unde-ai învăţat zborul acesta cu Frunzuliţa? se 
întoarse el către Bătrână. De unde ştiu paiele astfel de lucruri? E vreun secret 
al neamului vostru? 


— Să ştii, tinere, zise ea cu oarecare mândrie, pentru că reuşise să-l impresione- 
ze pe tânăr. Menirea noastră, a plantelor, este să supravieţuim în orice condiţii. 
De noi depinde viitorul Pământului. 


Viaţa ne încearcă în fel şi chip, mai ales când fiicele Bătrânului An, Ano- 
timpurile, se îmbolnăvesc aducând secetă, ploi, grindină şi alte nenorociri. 
O plantă are permanent nevoie de apă. Pentru a face rost de ea ne folosim de 
tot felul de vicleşuguri pe care le transmitem din neam în neam. Îţi voi spune 
doar unul, adăugă Bătrâna, coborând vocea. L-am învăţat de la Frunzele de 
Papură din valea adâncă, unde se strânge toată apa de pe dealurile înecate 
de ploi. Papura este o plantă puternică, cu frunze mari, vânjoase, ascuţite la 
vârf. În căuşul lor, Picăturile de rouă se simt cel mai bine. În vremuri de se- 
cetă, când apa este atât de scumpă, plantele sunt în stare de orice! Aşteaptă 
cu nerăbdare noaptea să-şi facă apariţia Picăturile de rouă şi se străduiesc să 
le cucerească prin tot felul de mijloace. De exemplu, Frunzele de Papură, cu 
alura lor regală, iau în primire Picăturile de rouă şi le plimbă cu multă cin- 
ste legănându-le pe deasupra tuturor plantelor. Vântul acompaniază liniştea 
nopţii, îngânând acorduri line de melodii care să le vrăjească. Picăturile de 
rouă iubesc aventurile nocturne. Dimineaţa se întrec să ajungă în faţa Soare- 
lui, care le alintă în braţele sale calde ascultându-le poveştile. În nopţile ur- 
mătoare, în valea adâncă vin şi mai multe Picături de Rouă dornice să zburde 
pe deasupra plantelor, fără să plătească nimic... 


E mult de muncă, multe nopţi nedormite, dar umezeala lor menţine în viaţă 
neamul plantelor şi astfel efortul ne este răsplătit din plin. O astfel de frunză 
de papură i-am dăruit şi eu Picăturii de sânge, căci de la ele am învăţat şi noi 
toate aceste secrete... În colecţia de frunze pe care le păstrez în sân, zise ea 
atingând pieptul cu mâna, ar fi fost păcat să nu am şi o frunză de papură. Ele 
au mare experienţă în călătoriile pe timp de noapte. Sunt mai rezistente decât 
altele. Cu vârful lor ascuţit îşi croiesc cu uşurinţă drum prin Împărăţia Aerului. 
Pentru noi, paiele, Papura va rămâne întotdeauna un exemplu. Frunza pe care 
i-am dat-o Mamei Picătură o va ajuta, sunt sigură! 


Eeei... Dar uite că ne-am luat cu vorba şi nici n-am băgat de seamă cum a 
zburat Timpul. Observ că ţi-a venit şi ție vremea să pleci, încheie Bătrâna pri- 
vind cum căuşul palmei sale se golise. În urma ta nu mai este nicio picătură de 
sânge..., zise ea Pârâiaşului. 


Acesta privi în jurul său: bătrâna avea dreptate. Picăturile sale se scurseseră 
una câte una. Privea cum coada i se subţiase. Se lovi speriat peste frunte: 


— Vai! Ai dreptate! Am uitat de toate, ascultându-te! 


Inaintă repede cîțiva paşi, pregătindu-se să sară din mâna Bătrânicii. Pe mar- 
ginea căuşului palmei, Pârâiaşul se opri puţin să-şi ia rămas bun: 

— Mulţumesc, Bunicuţă Pai! zise cu recunoştinţă, întorcându-se către ea. 
Bătrâna înclină delicat din cap şi-i răspunse cu un zâmbet larg: 
— Drum bun, şopti. Drum bun, Pârâiaşule... 


Tânărul se întoarse şi, făcându-şi vânt, sări în noapte. Se prinse de coarnele 
Scârţâitului şi lunecă pe ele spre rana Roţii unde celelalte picături îl aşteptau 
nerăbdătoare. La rândul său, Bătrânica se aşeză lângă soţul său care adormise 
demult; îl îmbrățişă şi îl sărută atent pe obrazul stâng, şoptindu-i cu tandreţe: 


— Tu eşti floarea vieţii mele... 


Adormi lângă el: doi bătrâni frumoşi, îndrăgostiți şi acum, după atâta vre- 
me, supravegheați de lumina blândă a Lunii care zâmbea melancolică, 
privindu-i. 


Gălătoria Picâturii 
de sânge în lumea plantelor 


În tot acest timp, Mama Picătură zbura pe Frunzuliţa de Papură dăruită de 
Bunicuţa Pai şi se îndrepta spre pământ. Călăuzite de lumina razelor Lunii, 
căutau împreună locul unde îşi închipuiau că ar fi putut să cadă soţul şi fiul 
Picăturii. Deodată, în faţa lor se ivi ca din senin o Pată Neagră. Era uriaşă! 
Sărmana Picătură s-a speriat. Voi să se lase într-o parte pentru a o evita. Dar 
nu mai avea timp, din cauza vitezei care era prea mare. Se lăsară în voia Dom- 
nului şi pătrunseră amândouă în misterioasa Pată Neagră, străpungând-o cu 
vârful ascuţit al Frunzei. O linişte de mormânt şi-un întuneric de nepătruns le 
înconjură dintr-o dată. Aerul devenea tot mai răcoros, iar curentul schimba în 
permanenţă poziția Frunzei. Picătura pierduse orice control; la un moment dat 
era chiar aplecată cu capul în jos, dar simţea că totuşi continuă să zboare. 


— Oare cine n-are somn la această oră târzie? Cine a îndrăznit să pătrundă ne- 
poftit pe teritoriul meu şi m-a străpuns în halul acesta? Iarăşi trebuie să intru în 
datorii ca să-mi cos blana mea brumărie?! bălmăji Pata Neagră, nemulțumită 
că fusese deranjată din somnul ei dulce. 


Mama Picătură înmărmuri: înţelesese că deranjase pe cineva şi că se afla într- 
o situație delicată. Simţea cum i se destramă încet Speranţa de a-şi mai putea 
vedea familia. Işi înălță capul. Lacrimi şiroaie îi scăldau faţa, căci un hohot 


puternic de plâns pusese stăpânire pe ea. Li era frică de nourul întunecat în care 
ajunsese fără voia sa. 


— Ce-i asta? mormăi Pata Neagră. Cine plânge în halul acesta?! prinse să se 
foiască ca să descopere ce se întâmplă. 


— Vai de mine! Da... E un motiv dureros... Pierderea familiei merită lacrimile 
fierbinţi ale oricui, spuse la rându-i Pata Neagră, îmbunându-şi glasul. 


Vocea lui blândă îi dădu curaj Mamei Picătură. Indrăzni să continue: 
— ...şi acum îi caut... Dar e noapte şi speranţele de a-i găsi sunt atât de mici... 


Pata Neagră se înduioşă. Pentru o clipă înăuntrul său se iscă un mic Vârtej care 
se linişti, însă, repede. Imediat partea de sus i se desfăcu lăsând să pătrundă 
lumina Lunii până la picioarele Picăturii. 


— Vai! se emoţionă Mama Picătură, văzându-se inundată de lumină. 


Tresări uşor: lângă ea, în partea stângă sus descoperi un chip blând cu doi 
ochi mari, frumoşi. Culoarea lor albastră dădea privirii o anumită demnitate. 
Picătura se opri din plâns. „Nu e chiar atât de fioros cum am crezut”, îşi zise 
ea în timp ce inima îşi înceta treptat bubuiturile tobelor. 


— Cine eşti tu? Unde mă aflu? zise Mama Picătură, uitându-se în ochii albaştri 
care o priveau. 


Chipul zâmbi şi-i răspunse: 


— Mă bucur că te-ai liniştit. Nu mă simt bine când cineva suferă. Mai ales când 
pierde în zadar lacrimi curate adunate cu destul efort, adăugă privind-o galeş 
pe Mama Picătură. Nu le irosi; mai bine să le foloseşti ca să-ţi cureţi ochişorii 
după vizitele neaşteptate ale nouraşilor de nisip. 


Cine sunt eu? reluă întrebarea musafirei sale. Sunt un Nouraş de Ceaţă. Mun- 
cesc doar pe timpul nopţii, de asta nu prea mă cunoaşte nimeni. Din cauza vâr- 
stei la care am ajuns, nu mai am putere să înfrunt Razele fierbinţi ale Soarelui 
în timpul zilei. Îi las pe feciorii mei să-şi măsoare forțele cu ele, cum am făcut 
şi eu în timpul tinereţii. Dar tot nu le-am mai venit de hac... Că sunt ale naibii 
de fierbinţi şi iuți de felul lor. Nu se dau prinse niciodată... 


Norul părea să aibă chef de vorbă. Se vedea că era un bătrân singuratic. Dar 
Picătura se grăbea să-şi găsească familia, aşa că începu din nou să plângă: 


— Nouraşule de Ceaţă, fii bun te rog şi nu mă condamna pentru că ţi-am stră- 
puns haina. N-am vrut, crede-mă! Lasă-mă, rogu-te, să plec mai departe în 
căutarea familiei mele dragi! 


Norul de Ceaţă zâmbi: 


— Dar eu nu te rețin. Tu te afli în zbor, după cum vezi! Eşti doar în trecere prin 
corpul meu împreună cu Frunzuliţa ta! În privinţa hainei mele, nu-ţi face griji. 
E un lucru lipsit de importanţă, cum sunt atâtea altele în viaţa asta trecătoare. 
Ai grijă de tine: când vei ieşi din împărăţia mea şi vei ajunge pe pământ, vei 
descoperi acolo o mare dramă; multe plante arse pe jumătate care au nevoie 
de ajutor. Războiul care abia s-a încheiat a lăsat răni adânci. Urmele sale sunt 
încă destul de vii. Vor fi mulţi cei care îţi vor cere ajutorul să le ungi rănile, să-i 
îngrijeşti. De aceea te sfătuiesc să fii atentă să nu cazi în cine ştie ce capcană 
şi să fii nevoită să rămâi să slujeşti în corpul lor misterios o viaţă întreagă, de- 
parte de familia ta. Te privesc şi ochii tăi plânşi te dau de gol că nu ai puterea 
să refuzi pe cineva care ţi-ar cere ajutorul... 


Nouraşul de Ceaţă tăcu. Îşi duse mâna la gură şi strănută atât de tare, încât era 
cât pe ce să-i spargă timpanele Mamei Picătură. Fără să spună nimic, luă apoi 
încet mâna de la gură şi îşi desfăcu delicat palma. O lumină caldă deosebit de 
sclipitoare se înălță din ea, atrăgându-i privirea Picăturii. Din căuşul palmei 
Nouraşului se ridică în aer un şirag strălucitor de Mărgele Albăstrii. Într-un 
ritual de ele doar ştiut, Mărgeluţele se transformară pe loc într-un minunat co- 
lier. Se unduiră de câteva ori în lumina Lunii, semeţindu-se cu strălucirea lor 
ireală, apoi se aşezară cu fineţe în jurul gâtului mamei îngrijorate. 


— Vai, cât de frumoase sunt! În viaţa mea nu am primit un asemenea dar preţios! 
exclamă Mama Picătură plină de încântare. Gestul neaşteptat al Nouraşului de 
Ceaţă o impresionase până la lacrimi. 


Acesta îi răspunse zâmbind: 


— E numai meritul tău. De obicei, cei din neamul nostru nu fac nimănui astfel 
de cadouri. Principiul nostru este că fiecare trebuie să se descurce în viaţă aşa 
cum poate! Vedem multe lucruri neplăcute, dar nu ne amestecăm în vieţile 
altora. Însă tu eşti o Picătură de sânge neobişnuită, Dumnezeu te-a trimis la 
mine. Numai el te putea ajuta să mă traversezi în seara aceasta, într-un mod 
atât de neobişnuit! 


Zicând acestea, Nouraşul de Ceaţă izbucni în râs, în timp ce privea Frunzulița 
pe care zbura Picătura: 


— Cu siguranţă numai cu voinţa lui Dumnezeu ai reuşit să mă străpungi ast- 
fel! Cu siguranţă porți în tine duhul sfânt al Domnului, repetă el cu profundă 

convingere. De aceea vreau să te ajut. N-aş dori să cazi în mâinile prădătorilor 
de noapte, că atunci ar însemna că nu aş face voia sfântă a Creatorului. Îţi voi 
spune ceva foarte important, dragă Picătură, mai adăugă Nouraşul de Ceaţă 
cu voce gravă. Noaptea aceasta nu este una obişnuită. Este una binecuvântată! 
Este unică! În această noapte se va întâmpla o mare minune, cobori el vocea 
în mod tainic. 


Picătura îl asculta transfigurată. Sorbea însetată fiecare cuvânt al interlocuto- 
rului său neobişnuit. Nouraşul continuă: 


— Unui neam de fiinţe smerite, care se târăsc de veacuri pe acest pământ i se va 
împlini în această noapte un Vis pe care îl poartă din veşnicie. Acum nu-ţi pot 
spune mai mult, dar cu siguranţă vei mai auzi despre asta! Sau poate chiar vei 
participa la acest miracol! Aceste Mărgeluţe Albăstrii au puteri magice. 


De emoție, Mama Picătură nu mai avea putere să articuleze niciun cuvânt. 
Privea fascinată Mărgeluţele: 


— Când vei ajunge jos şi vei întâlni plantele rănite despre care ţi-am vorbit, 
va trebui să-ţi iei rămas bun de la aceste mărgele sclipitoare. Ţi le-am dăruit 
doar pentru un timp. Sunt înzestrate cu lumina unei stele căzătoare. Când o 
plantă îți va cere ajutor, vei lua câte o mărgeluţă, una întreagă, şi o vei pune 
pe rana însângerată. Atunci rana i se va închide pe dată. Acţiunea Mărgeluţei 
este magică, asemenea dulceţii de neuitat a primului sărut. Bucuria uriaşă pe 
care o trăieşti primind acest dar, o vei transmite plantelor. Pur şi simplu le vei 
da Viaţă! Însă va trebui să fii tare atentă: tu eşti o picătură de sânge! Printre 
plantele bolnave care au într-adevăr nevoie de ajutor se pot strecura şi plante 
din cele viclene, răzbunătoare, carnivore care vor dori să te atace. 


Mama Picătură făcu ochii mari: 
— Ce va trebui să fac atunci? întrebă ea. 


— Vei lua o mărgeluţă din colierul tău, o vei desface în două şi o vei pune pe 
locul lor îndurerat. Dacă nu va fi o rană adevărată, fără să mai stai pe gânduri 
să arunci repede peste corpul plantei respective cu cele două jumătăţi de măr- 
geluţă! Vei vedea imediat care este puterea de neimaginat a Ceţii! Nu degeaba 
au spus sfinţii, când au coborât prima oară pe pământ că Vântul şi Ceaţa sunt 
mai puternici, mai rezistenți chiar şi decât muntele! Tăria lui poate străpunge 
o inimă, însângerând-o, însă cu fineţea noastră, noi putem face inima să se 


deschidă singură, cucerind-o pentru totdeauna. Acesta este farmecul existenţei 
noastre... 


Cam asta €..., zise Nouraşul. Dar când vei face asta, să nu cumva să uiţi să 
desfaci mai întâi mărgeluţa în două! 


Cuibărită în căuşul Frunzei, Mama Picătură încuviinţa din cap, ascultându-l. 
Continua să zboare de-a lungul Petei Negre. Se pregătea deja să iasă din împă- 
răţia acesteia şi să meargă mai departe, în căutarea familiei. Nourul de Ceaţă 
îi strigă din urmă: 

— Să iei aminte la tot ce ţi-am spus ca să-ţi poţi încheia cu bine călătoria!!! mai 
răsunară în liniştea nopţii cuvintele lui. Din ele ieşi un Ecou care se prinse sprin- 
ten de valul de aer pe care 

aluneca Frunza de Papură. 


Mama Picătură îl prinse cu 
grijă. Îl strânse ca pe un copil 


la piept cu o mână, în timp 
ce cu cealaltă îşi lua rămas 
bun de la Nouraş. Lacrimile 
îi şiroiau fierbinţi pe obraji. 
Aerul rece i le fura şiret, 
umezindu-şi cu ele corpul 
lui firav. Dar Mama Picătu- 
ră nu avea timp să-şi plângă 
de milă. Continuă să zboare, 
îndreptându-se spre Pământ. 
Deodată desluşi în întuneric, 
nu departe în faţa lor, o plan- 
tă înaltă. Jumătate din ea era 
arsă. Se desprinsese şi cădea 
la pământ scoțând un zgo- 
mot asurzitor. Pe măsură ce 
se apropiau, Mama Picătură 
vedea că era vorba de o plan- 
tă uriaşă: 

— Doamne, gândi cu voce tare. E atât de mare! Unde va cădea va face prăpăd! 
Va distruge tot ce se află în preajmă! 


Işi încordă privirea să vadă mai bine locul unde planta aceea urma să cadă. I 
se opri respiraţia: 


— Nu!!! strigă Picătura disperată, că până şi Frunza de Papură se cutremură de 
tunetul vocii sale speriate. Doamne, nu face asta! imploră ea Cerul. 


Acolo, la rădăcina plantei bolnave, îl zărise pe soţul ei. Stătea în genunchi, cu 
capul plecat, ţinându-l în braţe pe micuțul lor copilaş. 


— Ce să fac? Ce să fac! se frământa Mama Picătură. 


Trebuia să ia o hotărâre chiar în acel moment, altfel jumătatea plantei arse ar fi 
căzut peste ei şi i-ar fi omorât. Trebuia să oprească acea nenorocire. Toate sfa- 
turile Bunicuţei Pai îi veniră atunci în minte. Se ridică iute în picioare, lăsând 
în braţele Vântului ecoul cuvintelor Nouraşului de Ceaţă. Făcu un pas înainte 
şi se apropie de vârful Frunzei. Apoi se aşeză, se prinse strâns cu mâinile de 
marginile ei, trase aer în piept şi ţinti cu atenţie: închizând ochii se izbi cu toată 
viteza în planta cea arsă. Puterea izbiturii sale a înclinat planta, schimbându-i 
traiectoria căderii în partea opusă. Dorinţa Picăturii se împlinise: cu ajutorul 
Domnului reuşise să-şi salveze familia. 


Tatăl şi fiul stăteau strâns lipiţi unul de altul. Nu-şi închipuiau ce se petre- 
ce. Când frunza arsă se izbi de pământ, se auzi o bufnitură puternică. Ecoul 
izbiturii se amestecă cu strigătul de durere al plantei rănite. Aceasta se lipi 
neputincioasă la pământ, mai zvâcni de câteva ori şi se făcu linişte. Doar o 
adiere de Vânt se strecură printre plante, şuierând, uşor curioasă să vadă ce se 
întâmplase. 


Mii de ochişori se iviră de prin toate cotloanele în jurul victimei. Zgomotul 
căderii trezise din somn o mulțime de plante adormite. 


— A căzut Căpitanul! prinse repede să circule un zvon printre plante. Căpitanul 
e mort! 


Şoapte îngrozite colindau purtate de vânt încoace şi încolo. Fără căpetenia lor, 
plantele din regiune erau pierdute. 


— Cine ne va călăuzi? A fost atât de bun! S-a sacrificat pentru noi, protejându- 
ne de fiecare dată... 


Se simțeau neputincioase. Cui să ceară ajutorul în miez de noapte? 


Nemulțumit de hărmălaia creată, se trezise din somn şi un Nouraş de Praf. 
Colindase toată ziulica multe meleaguri străine. Era tare obosit şi voia să se 
odihnească. 


— Ce harababură, mormăi somnoros şi supărat în timp ce-şi scutura hăinuţele. 
Va trebui să plec de-aici... 


Se înţelesese de-cu-seară cu plantele din vecinătate ca în timpul nopţii să-l lase 
să doarmă liniştit, cufundat într-un somn parfumat de mirosul florilor. Dar de 
unde... Nu s-au ţinut de cuvânt! 


— Te rugăm nu pleca, se milogeau ele. N-a fost vina noastră, încercau să se 
dezvinovăţească. 


Le părea rău că l-au dezamăgit. Dar Nouraşul de Praf nici nu voia să le mai 
audă. Dădu din mână indiferent şi, lehămisit, se întoarse şi plecă croindu-şi 
drum printre plantele îngrijorate. Curând dispăru în întunericul nopții. 


— Ce vom face de-acum? De la cine vom mai afla noi ce se-ntâmplă prin lume? 
se plânse o Floricică deranjată şi ea din somnul dulce. 


Se priveau neliniştite în timp ce Vântul, spion din fire, le flutura lin petalele în 
răcoarea nopții. 


— Hi! Hi! Hi! se auzi atunci din apropiere un râs răutăcios. 


Floricelele se întoarseră îngrozite: nu departe de ele se înălța mândră o Plantă 
Răpitoare. I se zărea în noapte doar strălucirea ochilor vicleni. Floricelele se 
chirciră înfricoşate. 


— Cum cine? zise cu voce răguşită vecina lor, Planta Răpitoare. Păpădiile! Cu 
orice adiere de vânt, petalele lor spioni sunt trimise în recunoaştere, adăugă ea 
cu ironie. 


— Da, dar ele ne pot aduce ştiri numai de-aici, din vecinătate, prinse curaj 
Floricica cu Petale Galbene. Pe când Nouraşul de Praf ne aducea veşti de pe 
alte meleaguri, mai ales din lumea celor care nu sunt ca noi, vietăţile cărora le 
curge sânge prin vene, iar în piept le bate o inimioară..., zise dintr-o suflare. 


Supărată că cineva îşi permite s-o contrazică, Planta Răpitoare se încruntă şi 
zise plină de răutate: 

— Tu să taci, selifosito! se adresă Floricelei firave. Ai grijă că vorbeşti cam 
mult, gălbejito, o mai apostrofă vecina carnivoră. Cine ştie mai puţine, doarme 
mai bine şi Viaţa i se pare mai uşoară. Aşa că ţine-ţi gura că de nu, va fi vai și- 
amar de codiţele tale roşcate, o ameninţă printre dinţi Planta Răpitoare. 


— Ha! Ha! Ha! se auzi atunci cineva râzând mai în spate. 


Era Prietenul Plantei Răpitoare, care o însoțea pretutindeni ţinându-i isonul în 
tot ce făcea. 


— Cine ştie prea multe îmbătrâneşte repede: puterile-i slăbesc, păru-i albeşte 
înainte de vreme..., zise acesta cu voce piţigăiată, doar pentru a-i face pe plac 
suratei sale. 


— Ai dreptate, încuviinţă la rândul său Planta Răpitoare, cu voce răguşită. Se 
vede că n-ai trecut prin băncile şcolii ca prostuţele astea din faţa noastră..., 
îşi bătu ea prieteneşte vecinul pe umăr, susținându-se ca două bârfitoare în 
acuzaţiile răutăcioase pe care le făceau la adresa florilor. Ai prins din zbor totul 
de la viaţă, mai zise planta cu voce răguşită: iute, ca zborul ameţiţilor care-şi 
dau drumul fără paraşute... 


— Ce tot atâta bocet după un nouraş prăfuit?! Sunt sigur că se va întoarce tot 
aici cu ajutorul Vântului. Se va ascunde sub coada acestuia, cum o face întot- 
deauna, intră iarăşi în vorbă Prietenul Plantei Răpitoare. Unde va mai găsi el 
plante atât de uşuratice ca voi, care să-l asculte o zi întreagă? Şi încă să-l mai şi 
poftească la masă, să-l îmbie cu bucate alese, cum făceaţi voi de fiecare dată?! 
mai zise repede, dând cu dispreţ din mână. Nu e decât un nenorocit mincinos 
care umblă de colo-colo cu pălăvrăgitu” ca să-şi câştige existenţa! Iar noi ne 
pierdem timpul băgându-l în seamă... 


Plantele Răpitoare se completau răutăcioase una pe alta. Aveau chef de vorbă. 
Nu conta că nu le mai ascultă nimeni: pălăvrăgeau întruna, vrute şi nevrute. La 
un moment dat, Prietenul Plantei Răpitoare începu chiar să râdă cu poftă fără 
niciun motiv, ţinându-se de burtă. Toate plantele din jur îl priveau mirate, ca pe 
un ciudat. Nu-i înțelegeau comportamentul. Planta Răpitoare cu voce răguşită 
se simţi prost văzând cum toţi se holbează la ei fără să schiţeze nici un gest. Se 
vedea că are o anumită autoritate pe acel teritoriu, iar reacţiile necontrolate ale 
prietenului său o făceau de ruşine în faţa celorlalţi. În plus, Căpitanul murise 
şi locul lui era vacant. Urâcioasa Plantă Răpitoare, de mult râvnea să-i ia locul. 
Aşa încât, situaţia ridicolă în care se afla acum, nu-i convenca deloc. Nervoasă 
peste fire, Planta Răpitoare îi trase atunci o palmă prietenului său după cap, 


de-l aruncă cât colo. Ca şi cum nu fusese de ajuns, îi mai dădu apoi şi-un picior 
în fund şi-i strigă: 


— Opreşte-te, hlizitule! Ne facem de râs! Ce-i cu tine? 


Prin gestul său voia de fapt să bage spaima în toţi cei care îi priveau îngroziţi. 
Era momentul ca ea să se impună şi plantele din zonă să-i recunoască puterea 
şi să 1 se închine, dintotdeauna voia să-i ia locul Căpitanului! Nu apucă, însă, să 
termine vorba, că o adiere lină de vânt îi umplu nările cu un miros familiar. Ea 
îşi întinse nasul, umflându-şi nările, miji ochii să vadă bine în noapte şi adul- 
mecă cu lăcomie. Uită şi de Căpitan, uită de toate. Zise, coborându-şi vocea: 


— Sânge... Simt că ar trebui să ne pregătim de-o pomenire... Nu mă înşeală pe 
mine mirosul... 


În timpul acesta, din cauza palmei primite, Prietenul Plantei Răpitoare căzuse 
în genunchi de durere. Işi pipăia locul dureros: 


— Pentru ce mă loveşti? Ce-am făcut? bombănea nemulţumit, neîndrăznind să 
se ridice. 


Planta Răpitoare îl auzi. li răspunse obraznic, ca şi când nu s-ar fi întâmplat 
nimic: 


— Nu te mai sclifosi... Chiar dacă acum n-ai făcut nimic, până mâine dimineață 
sigur vei face multe boroboaţe. Şi atunci voi avea grijă să-ți scad palma asta 
din pedepsele pe care ți le voi aplica mai târziu, stai liniştit, îi zise batjocoritor, 
umflându-şi pieptul şi privind dispreţuitor în jurul său. 


Discret, să nu vadă şi altcineva, îşi înghionti prietenul cu o frunză mai ascuţită. 
Acesta se uită la Planta Răpitoare neştiind despre ce-i vorba. Văzu cum ea îi 
face din ochi să înceteze cu văicăreala şi să nu mai lungească vorba. 


De voie, de nevoie, Prietenul Plantei Răpitoare se supuse. Se ridică în 
picioare şi întrebă în şoaptă, uitând de durere: 


— Mi s-a părut mie sau vorbeai de-o pomenire? Ce e, a murit cineva? mai zise 
în timp ce-şi lingea cu lăcomie botul murdar. 


— Da” tu chiar eşti surd? Eşti chior? N-ai văzut? N-ai auzit nimic? îi răspunse 
plictisită Planta Răpitoare. Tocmai s-a prăbuşit Căpitanul: a căzut la pământ, 
ars pe jumătate. Sub greutatea sa, căci doar ştii cât era de mare, a zdrobit o 
mulţime de plante şi de insecte, calicindu-le. Însă niciuna nu îndrăzneşte să 
strige după ajutor, că doar ştiu ele foarte bine ce „buni vecini” suntem noi... 

Căpitanul n-a fost decât un prost! zise cu dezgust Planta Răpitoare, după câte- 
va clipe. N-a bănuit că dacă o face pe viteazul aruncându-se primul în luptă, va 
fi cel dintâi care va cădea în braţele morţii, înconjurat de blestemele care-l vor 
bântui chiar şi în mormânt. Nu-l vor lăsa în pace nici după moarte, chinuindu- 
| şi trebuind să lupte cu ele o veşnicie, ca să-şi elibereze noul său adăpost.... 


— Ha! Ha! Ha! râse din nou Prietenul Plantei Răpitoare. 


Însă primi imediat un ghiont în coaste şi o privire aprigă de la surata sa, aşa că 
se linişti, chircindu-se într-o parte. Nu voia să mai primească încă o lovitură 
fulgerătoare după cap. Zâmbetul îi pieri şi privi ruşinat în jurul său. Nu apucă 
să spună nimic, că un zgomot din apropiere, îl făcu să tresară. 


— Hapciu! se auzise cineva strănutând, nu departe de ei. 


Apoi se făcu linişte. 


— Ce să fie? începură să murmure Plantele Răpitoare. 


Strănutul le era complet străin: cu siguranţă nu provenea din rândul plantelor. 
Chipul lor hidos se lumină dintr-o dată. Priveau una la alta, lingându-şi botu- 
rile, în timp ce gândul le era deja la o posibilă pradă... 


— Să-ţi dea Domnul un car de sănătate! se auziră în acel moment, şoapte cris- 
taline în apropiere. 


Tatăl Picătură i se adresa fiului său care strănutase. 
— Ce-ai păţit? Ai răcit? îl întrebă acesta cu dragoste, strângându-l în braţe. 
— Nu, tăticule. M-am gândit la ceva, răspunse copilul. 


— La ce te-ai gândit, dacă nu e secret? încercă Tatăl să întreţină conversaţia cu 
puiul său. 


— La mama îmi sunt gândurile... La cine altcineva? zise micuța picătură, prin- 
tre lacrimi. Vreau să ne întoarcem cât mai repede la ea... În timp ce mă gân- 
deam la asta mi-a intrat în năsuc un firicel de praf şi mi-a venit să strănut. 


— Să-ţi audă Domnul dorinţa cu urechile lui sfinte, oftă din greu Tatăl Picătură. 
Hai, suflă nasul..., îi mai şopti fiului. 


Copilul suflă din toate puterile de-i umplu mâna părintelui cu o movilă de 
„noroc”. Tatăl voi să se şteargă dar, neavând cu ce, îşi scutură în aer mâna cu 
putere. Un zgomot deosebit de ciudat îi făcu să tresară. Venea chiar de sub ei. 
Tatăl se uită de jur împrejur: nu văzu nimic. 


— Poate doar mi s-a părut, şopti el ca pentru sine. 


Stătea pe un genunchi, destul de incomod, pe celălalt ţinându-şi fiul. În acel 
moment simţi cum o durere îl fulgeră în genunchiul drept pe care se proptea. 
Începu să se foiască. Se ridică, voind să vadă ce se petrece. Genunchiul era 
nevătămat. Curând şi durerea dispăru. 


— Ce să fie? se nelinişti. 


Când privi spre locul în care stătuse, descoperi acolo nişte frunze destul de 
ciudate. Erau culcate la pământ. Un Vânticel răcoros, apărut din senin, suflă 
frunzuliţele din faţa lui. Acestea se îndepărtară supuse. În lumina Lunii, Tatăl 
Picătură zări o rădăcină ciudată pe care nu o văzuse până atunci: aparţinea 
unei plante răpitoare. 

— Suntem în pericol, fu primul lui gând. 


Planta Răpitoare se enervă că fusese descoperită. Se repezi pe la spate să prin- 
dă Vântişorul care o dăduse de gol. Ager din fire, însă, acesta reuşi să se fe- 
rească la timp. Dar nu voi să plece înainte să prevină picăturile de sânge. Ca să 
nu fie auzit de altcineva, şuieră încet către Tatăl-Picătură, arătând cu degetul 
în spatele său, unde se afla Planta Răpitoare: 


erwy 


Vântulețul dispăru apoi în întunericul nopții. Din păcate, Tatăl-Picătură nu a 
înțeles mai nimic din ce se petrecuse. Totul avusese loc cu iuțeala fulgerului. 
Era nedumerit, de aceea flutură din cap ca şi cum ar fi vrut să se trezească. Îşi 
aplecă privirea spre rădăcina pe care i-o dezgolise Vântul. În lumina Lunii 
care se strecura printre plante voind să-l ajute, tatăl văzu că era vorba de o 
rădăcină foarte lungă şi plină cu o mulțime de legături de ațe care semănau cu 
nişte laţuri de vănătoare. Încercă să vadă unde se termină. Ciudat! Descoperi 
că ieşea dintr-o plantă vecină! Era o rădăcină parazită! 


Tatăl-Picătură îşi ridică privirea: realiză că se află în faţa unei plante uriaşe, 
îngrozitoare. Când îi întâlni privirea picăturii de sânge, planta închise ochii, 
îşi înălță capul, ferindu-şi privirea. Părea conştientă de firea ei duşmănoasă şi 
voia să-şi ascundă chipul hidos. 


Mari mistere ascunde Mama Naturâ, 
multe dintre ele rămânând neînţelese 
pentru totdeauna... 


Privirea Tatălui-Picătură fu atrasă de cerul înstelat... Observă o stea căzătoare 
care licărea cu ultimele forțe, dispărând după orizont. O urmări îndelung şi în 
timp ce privirea îi aluneca după ea, voind să vadă unde va cădea micuțul astru, 
întâlni în cale, nu departe de dânşii, o plantă rănită. De fapt rămăsese numai o 
jumătate din ea. Era desfigurată din cauza arsurilor suferite. 


— Sărmana! E rănită! Unde-o fi cealaltă jumătate? şopti Tatăl-Picătură. 


Işi miji ochii să vadă mai bine în noapte. Exploră împrejurimile cu oareca- 
re teamă. Descoperi atunci cealaltă jumătate a plantei: zăcea la pământ, nu 


departe de ei. Era într-o poziţie ciudată, se vedea că fusese împinsă cu putere 
de cineva care i-a schimbat traiectoria de cădere... Altfel, cu siguranţă ar fi 
căzut peste ei şi i-ar fi omorât. 


— Numai Dumnezeu ne-a apărat, cugetă Tatăl Picătură. 


— Cu cine vorbeşti, tăticule? îl trezi din visare fiul său. De unde a venit zgomo- 
tul acesta? S-a auzit de parcă s-ar fi rupt o venă într-un corp viu, zise micuța 
picătură de sânge. 


Tatăl îşi îndreptă privirea spre copil, îi sărută căpşorul ciufulit şi-i şopti zâm- 
bind: 


— Domnul ne-a mai dat o şansă. E ca şi cum am fi renăscut, fiule. Să-i mul- 
tumim şi să avem speranţă că ne va ajuta până la capăt, să ieşim cu bine din 
acest necaz! 


Tatăl Picătură se simţea plin de putere, de încredere şi de nădejde. Şi copilul se 
familiarizase cu locul acela şi, plin de îndrăzneală, zise Tatălui: 


— Te rog să-mi dai drumul din braţe! Vreau să cercetez puţin împrejurimile. 
Poate îmi găsesc nişte tovarăşi de joacă prin aceste locuri necunoscute... 


Tatăl îi îndeplini dorinţa, nu înainte însă de a mai cerceta o dată, cu atenţie, 
împrejurimile. Căuta un loc în care ar fi putut poposi în siguranţă peste noapte, 
în aşteptarea zorilor. 


Acesta fusese momentul în care micuța picătură de sânge strănutase. Plantele 
din preajmă i-au depistat şi au putut să asculte discuţia pe care o purtaseră. 
Atât le trebuise plantelor răpitoare care până atunci stătuseră la bârfe: să des- 
copere două picături de sânge proaspete, abia ieşite dintr-un corp viu, pline de 
un miros proaspăt care poate corupe orice nas ca să-l urmeze. 


— Aha! Asta adulmecai tu adineauri, rosti în şoaptă Prietenul Plantei Răpitoare. 


Îşi frecă satisfăcut palmele şi se şterse instinctiv pe la gura care-i saliva de 
poftă. Fără să mai ţină seama de nimic, se repezi în direcţia de unde le auzise- 
ră discutând. Era tare flămând. Nu apucă, însă, să facă nici doi paşi, că surata 
sa îl prinse imediat cu mâna de după cap şi-l trase înapoi cu putere. Îi şopti la 
ureche, printre dinţi: 

— Egoist nesăbuit! Ce faci? Pleci aşa, de capul tău? Cine te crezi? Nu e prima 
oară când mă scoţi din sărite astăzi şi dacă nu te-astâmperi, îţi voi da un pumn 
de te voi face una cu pământul! 


Cu o forță ieşită din comun îşi smuci prietenul şi-l dosi la spatele său. 


— Stai aici după mine, ai înţeles? scrâşni din dinţi Planta carnivoră. Vei primi 
ce ți se cuvine la momentul potrivit, nu te teme! S-a întâmplat vreodată să nu 
împărțim pe din două prăzile noastre?! Nu-mi pune la-ncercare răbdarea, pros- 
tănac ce eşti! Uiţi că dacă nu eram eu s-ar fi ales praful din tine până acum! 
Toţi şi-ar fi şters picioarele de tine... 


Clocotea de furie. Îşi ridică pumnul cu îndârjire, voind să-şi lovească priete- 
nul. Acesta se făcuse alb ca varul la faţă. Închise ochii şi îşi ascunse capul între 
umeri, aşteptând lovitura. Plantei Răpitoare i se făcu totuşi milă când îl văzu 
atât de neajutorat: 


— Prăpăditule, îi zise în silă, slăbindu-l din strânsoare şi strâmbându-se cu dis- 
preţ. Îmi provoci scârbă, mai adăugă, scuturându-şi mâinile ca de ceva murdar. 
Consideră că pumnul pe care-l meritai acum dar nu ţi-l dau, e ca să compensez 
loviturile pe care le-ai încasat fără nicio vină adineauri, cum ai crezut tu. Deşi, 
le meritai şi pe acelea... Ai adunat destule. Noroc cu loviturile mele că-ți mai 
răresc păcatele, altfel greutatea lor te-ar fi rupt în două. Dispari din faţa mea! 
M-ai dezamăgit... 


De frică, Prietenului Plantei Răpitoare i se oprise respiraţia. Se îndepărtă re- 
pede, dându-se câţiva paşi înapoi. Tremura din toate mădularele. Prinse să se 
linguşească, dând aprobator din cap. 


— Nu mai fac, se milogi el, pornind pe urmele Plantei Răpitoare, care păşea 
mândră în căutarea picăturilor de sânge. 


Florile gingaşe care priviră îngrozite spectacolul de prost gust al Plantelor 
Carnivore, prinseră să se jeluiască în bătaia vântului: 


— Vai de mine, zise Floricica cu Petale Galbene. Picăturile de sânge au nevoie 
de ajutor! Trebuie să facem ceva, altfel vor cădea în mâna prădătorilor! Plan- 
tele Răpitoare le vor savura într-o clipă! 


Se desprinse dintre surioarele sale şi se repezi înainte să prevină picăturile. 
Nu apucă să facă nici măcar un pas, că Planta Răpitoare o înhăţă fără milă de 


codiţele roşcate. O ridică de la pământ până în dreptul gurii sale murdare în 
permanenţă şi-i şopti la ureche, ca să nu-şi sperie prada: 


— Ce crezi că faci, deşteapto? Văd că nu te-nveţi minte. Te-am mai prevenit azi 
o dată, imediat după moartea Căpitanului, să fii mai reţinută şi în vorbe, şi în 
fapte. Dar se vede treaba că tu, nu-nţelegi de vorbă bună... 


Cum o ţinea strâns de codițe, Planta Răpitoare o trânti la pământ, din toate pu- 
terile-i sălbatice. Rămase în mână doar cu codiţele Floricelei. Se aplecă peste 
ea şi-i zise printre dinţi cu răutate: 


= = 

— Poftim! Să-ţi fie învăţătură de minte altădată! 


Scuipă Floricica căzută la pământ apoi îşi ridică privirea victorioasă şi scrută 
împrejurimile: 


— Mai îndrăzneşte cineva să se revolte? întrebă cu dispreţ. 


Plantele tăcură. Îşi plecară triste privirile în pământ, neputincioase şi îngrozi- 
te. Fiecare dintre ele putea fi următoarea pe lista răzbunărilor. Erau speriate 
de ceea ce le aştepta acum, după ce Căpitanul nu mai era printre ele ca să le 
protejeze. 


Mulțumită de sine, Planta Răpitoare li se adresă din nou, cu acelaşi zâmbet 
dispreţuitor: 


— Buuun, îşi umflă pieptul, schimonosindu-şi chipul. Cred că de data asta ne- 
am înţeles, da? 


Apoi se întoarse către prietenul său şi îi întinse codiţele Floricelei cu Petale 
Galbene care zăcea la pământ fără suflare. 


— Poftim! Ia-le! Ai văzut? Ţi-a rămas şi ţie. Îţi făceai griji de pomană... 


Prietenul Plantei Răpitoare era speriat. Nu ştia ce să facă: să ia codiţele, să nu 
le ia... Indoiala i-a fost imediat pedepsită: se trezi cu codiţele aruncate cu dis- 
preţ peste faţă. Tresări simțind lovitura şi închise instinctiv ochii. 


Mândră de obrăznicia ei, Planta Răpitoare îşi frecă palmele mulţumită, se în- 
toarse fără să spună nimic, păşi peste Floarea cu Petale Galbene şi porni hotă- 
râtă să caute cele două picături de sânge. 


În urma ei, cealaltă plantă carnivoră culese codiţele Floricelei care aterizaseră 
pe obrazul său. Le privi o clipă, apoi se apropie de floarea care zăcea la pământ 
fără cunoştinţă. Se aplecă asupra ei cu teama ca nu cumva să o vadă prietenul 
său, care se îndepărta. Dar Planta Răpitoare înainta ţâfnoasă fără să privească 
în urmă, aşa încât prietenul său răsuflă uşurat. Atent, să nu-l audă cineva, îi 
zise Floricelei cu Petale Galbene: 


— Cred că de data asta ai avut noroc. Bine că prin preajmă nu e nicio prăpastie 
că ai fi sfârşit zdrobindu-ţi trupul firav de stânci, rostogolindu-te peste pietrele 
ascuţite într-o horă a morţii... 


O privea cu oarecare milă. Fire nehotărâtă, Prietenul Plantei Răpitoare se sim- 
tea chinuit de teama c-ar putea veni din nou o vreme când plantele carnivore, 


care se simțeau acum de neînvins, ar fi ajuns pe mâna celorlalte plante. Cum 
fusese pe vremea Căpitanului. De aceea se oprise să-i vorbească Floricelei. 
Dar „compasiunea” lui nu dură decât câteva clipe. Adevăratul caracter ieşi 
îndată la iveală, mai ales că foamea îi dădea târcoale. Fără să mai piardă tim- 
pul, aruncă codiţele roşcate pe spinarea Floricelei apoi păşi peste ea, la fel ca 
Planta Răpitoare, călcându-i acesteia pe urme. 


Floricelele priveau în urma lor cum se depărtează, şerpuind printre firele de 
iarbă. Când nu le mai văzură, ieşiră care mai de care din cotloanele de unde 
stătuseră pitite şi alergară iute la surioara lor rănită. Au înconjurat-o cu dragos- 
te străduindu-se să-i acorde o mână de ajutor. 


Aventurile Mamei-Picâtură 


Aşadar, cele două picături de sânge fuseseră salvate. Ne amintim că zburând 
pe Frunza de Papură, Mama Picătură se izbise cu putere în planta arsă pe ju- 
mătate, schimbându-i traiectoria de cădere. Era o plantă deosebit de mare, iar 
la rădăcina ei, Mama Picătură îi zărise pe soţul şi pe fiul său. Dacă planta arsă 
ar fi căzut peste ei, cu siguranţă i-ar fi omorât. 


Dar izbitura fusese prea puternică pentru ea: Picătura se lovise tare la cap şi 
leşinase. Zăcea inconştientă pe o alee ce şerpuia printre plantele înalte care 
făceau o umbră întunecoasă. Se visa alături de familia ei frumoasă. Se făcea 
că stau în jurul unei mese rotunde, plină cu bucate alese. Sărbătoreau ziua de 
naştere a unuia dintre copii. Se veseleau, erau fericiţi. Făceau glume pe seama 
feciorului mai mare, pe care urmau să-l însoare cu o fată frumoasă de pe me- 
leagurile vecine. Puneau la cale o nuntă mare, ca-n poveşti, care să înfrăţească 
cele două vecinătăţi, făcându-le mai puternice şi mai renumite. 


O voce suavă, întrerupse visul Mamei Picătură: 
— Trezeşte-te, surioară. Nu ne părăsi! 


Erau florile îngrijorate, aplecate deasupra Floricelei cu Petale Galbene care 
fusese aruncată la pământ de Planta Răpitoare. Se aflau nu departe de locul în 
care zăcea inconştientă Picătura de sânge. 


Vocea aceea străină făcu dintr-o dată ca Mama Picătură să rămână singură în 
visul ei. Dispăruseră toți ceilalţi şi se trezi învăluită în beznă. Işi revenise din 

starea de leşin. Inima îi bătea cu putere. O frică nestăpânită o încolţi din toate 
părţile. Stătea nemişcată, cu ochii închişi, neînţelegând ce i se întâmplă. 


— Cine a vorbit? se întrebă. 


Deodată simţi o durere după cap. Îşi duse mâna spre locul dureros. Abia atunci 
îşi dădu seama că totul nu fusese decât un vis. Îşi întredeschise ochii obosiţi de 
drum şi de durere. Desluşi ca prin ceaţă că cineva stătea aplecat deasupra ei şi 
o ţinea de gât cu ambele mâini. Ciudat, însă: Picătura nu se sufoca şi nici nu 
simţea durere. Închise repede ochii. Inima îi bătea să-i sară din piept. Îşi lăsă 
mâna moale de după cap şi se gândi: „Ce să fac? Doamne, nu mă lăsa!” 


La un moment dat, simţi cum mâinile străine se îndepărtară din jurul gâtului 
său. Cineva îşi apropie uşor urechea de pieptul ei, ascultându-i bătăile inimii: 
sărmana Picătură nici măcar nu mai respira de spaimă. Voi să se prefacă că 
era moartă, însă inima din piept cu bătaia ei nebunească, o dădu desminteală. 
După ce ascultă cu atenţie, făptura necunoscută se ridică, zicând ca pentru 
sine: 


— Va trăi, sărmănica... Dumnezeu a ţinut cu dânsa. 


Atinse din nou gâtul Mamei Picătură. Aceasta nu ştia ce să mai creadă: „Cine-o 
fi oare? Pe de o parte pare să se bucure că voi trăi, dar pe de altă parte... de ce 
mă ţine de gât de parcă ar fi gata să-mi ia viaţa în orice clipă?! Nu cumva sunt 
prizonieră? Oare ce mă aşteaptă când voi deschide ochii?” 


Se hotărî să rişte. Deschise un ochi încetişor, la început doar pe jumătate. 
Printre pleoapele obosite, care se sprijineau una pe alta să nu cadă, reuşi să 
desluşească un Purice tinerel care nu o strângea de gât cum crezuse, ci doar se 
juca curios din cale-afară de Mărgelele ei albăstrii. 


Mama Picătură prinse curaj. Simţi chiar că se înfurie. Deschise imediat şi ce- 
lălalt ochi şi cu mâna stângă îl prinse pe neaşteptate pe Purice de mâna care îi 
mângâia mărgelele. 


Puricele tresări. Mişcarea bruscă a Picăturii de sânge îl sperie foarte tare. Trase 
mâna repede, îngăimând: 


— Ptiu, ce m-ai speriat! îşi scuipă în sân. N-am crezut că poţi fi atât de aprigă. 
Mă bucur că ţi-ai revenit! A trecut ceva timp de când aştept să te trezeşti! 


— Dă-te la o parte! îl repezi Picătura pe Purice, fără să-i asculte trăncăneala. 
Nu scăpăm de voi nici în mormânt! mai zise când văzu cu cine are de-a face. 


Mai ales că pentru purici nu există plăcere mai mare decât picăturile de 
sânge... 


— Ai grijă, nu te ambala aşa de tare că nu suntem singuri pe-aici, îi şopti Puri- 
cele. Ai face bine să taci dacă ţii la viaţa ta, mai zise, ducându-şi un deget în 
dreptul gurii. 


Mama Picătură voi să se ridice. O încleştă însă o durere groaznică de spate şi 
încremeni. Văzându-i chipul schimonosit de durere, Puricele îi întinse o mână 
să o ajute. 


— Acum te simţi mai bine? o întrebă îngrijorat. 
Picătura îi mulțumi dând din cap afirmativ. 


— Ori tu eşti tare norocoasă ori Dumnezeu a ţinut cu tine, continuă Purice- 
le. N-aş fi crezut că cineva ar mai fi putut rămâne în viaţă după o asemenea 
lovitură. 


Mama Picătură îl privi mirată: 


— Cum de s-a rătăcit pe aceste meleaguri un purice atât de amabil? Ce cauţi 
printre plante la această oră târzie? Nu cumva eşti primul purice vegetarian? 
În ultimul timp se tot vorbeşte pe meleagurile noastre că v-a venit timpul să 
vă înţărcaţi. Sânge de calitate e din ce în ce mai puţin pe pământ... Căci altfel 
unde s-a mai auzit ca un purice sănătos la cap să-şi părăsească blana misteri- 
oasă care îl găzduieşte în siguranţă şi să poposească în miez de noapte printre 
plante? Puricele o privea nemulțumit: 


— Ce ştii tu, zise el cu amărăciune. Nici nu bănuieşti ce necaz m-a adus aici. 


Mama Picătură îl privea întrebătoare. Puricele veni în întâmpinarea curiozită- 
ţii sale. Era bucuros că are cu cine vorbi, că s-a întâlnit cu cineva şi astfel nu-i 
mai părea noaptea atât de fioroasă: 


— Am coborât din blana unei vietăţi, dintr-o căruţă. Nu sunt singur, ci cu un 
bun prieten de-al meu... 


Picătura deveni atentă. Incepu să caute în jur cu privirea, dar nu descoperi pe 
nimeni. Continuă să-l asculte încordată pe Purice. 


— Animalul care ne găzduieşte în blana lui primitoare a căpătat în război o rană 
mare chiar deasupra inimii, continuă Puricele gânditor. Sărmanul, e pe moarte, 
zise cu ochii în lacrimi. Nu-l puteam vedea cum suferă şi să stăm cu mâinile 

încrucişate, aşa că neamul nostru puricesc a luat hotărârea să facem tot ce ne 
stă în puteri ca să-l salvăm. Eu şi prietenul meu ne-am oferit voluntari. Aşa 
că, iată-ne aici: am venit să căutăm Aţă de Mătase fină şi rezistentă să coasem 
rana stăpânului nostru. 

Ridică privirea spre Picătura de sânge: 

— Acesta este motivul pentru care la ora asta târzie ne aflăm printre plante ne- 
cunoscute, îi zise el, calm. 

— Şi? Aţi găsit aţa de mătase? întrebă Mama Picătură, impresionată de 
povestea lui. 


Puricele îşi plecă privirea: 


— Nu, răspunse încurcat. Cu chiu cu vai am găsit un loc în care bănuim că se 
făcea Aţă de Mătase. Insă e pustiu: nu am găsit nici aţă, nici viermi... 


Neputincios, dădu din mână şi oftă din greu. 


— Mda... Curios: unde puteau să plece viermii în timpul nopţii, cu aţă cu tot? 
întrebă mirată la rândul său, Mama Picătură. 


— Ei, dar cine spune că au plecat!? De fapt acesta este necazul: cred că au fost 
mâncaţi cu tot cu aţă, de plantele carnivore, zise Puricele supărat, dând din cap 
a tragedie. Le consideră nişte delicatese... 


Auzind de duşmanii lor de temut (plantele răpitoare) precum şi de necazul 
Puricelui, Mama Picătură îşi aminti dintr-o dată de familia ei şi ce căuta ea 
acolo. Prin faţa ochilor îi trecu într-o fracțiune de secundă pericolul prin care 
trecuse: cum se izbise cu putere în planta aceea uriaşă pe care o văzuse căzând. 
Se prinse cu mâinile de cap şi începu să se tânguie amarnic: 


— Vai, vai, vai! Familia mea! Cum am putut să uit de familia mea!? 


Fără să se mai controleze, îl prinse pe Purice de piept cu mânuţele ei gingaşe, 
îl zgâlţâi de câteva ori şi, uitându-se ţintă în ochii lui, îl întrebă: 


— Unde-i familia mea? Spune-mi unde este, m-auzi? Spune-mi! 
Puricele s-a speriat de izbucnirea ei şi abia reuşi să îngaime un răspuns: 
— Despre care familie vorbeşti? 


— Soţul meu! Copilul meu! Uite, atât de mare este pruncul meu! zise Picătura 
printre lacrimi, încercând să arate cu mâna înălţimea copilului său. 


— Stai puţin, să mă dumiresc şi eu. Te-am văzut intrând cu putere în planta 
uriaşă, arsă pe jumătate. Dar erai numai tu! Zburai pe o Frunză ascuţită şi us- 
căţivă, îi răspunse Puricele, sigur pe sine. Lovitura a fost puternică. Ai reuşit 
să dobori planta, dar după aceea ai căzut inconștientă... 


Dragă Picătură, ştii ce cred eu? zise atunci Puricele, scărpinându-se în cap. 
Cred că în urma izbiturii ţi-ai pierdut memoria... 


Mama Picătură îl privi cu ochi mari şi apoi încuviinţă cu tristeţe din cap: într- 
adevăr simţea că uitase tot ce se petrecuse înainte! Incepu să se frământe, să se 
zbuciume. Zise la un moment dat: 


— Tu ai dreptate. Nu-mi amintesc nimic... Dar unde e Frunzulița? 


— Nu e departe de noi. A rămas pe o alee îngustă, acolo unde aţi căzut împre- 
ună. După aceea am început să te caut. V-am găsit, dar n-am reuşit să iau şi 

Frunza. Era prea mare şi greu de transportat... Plantele o înconjuraseră din 
toate părţile şi o cercetau cu atenţie. Cred că voiau să o păstreze pentru ele, 
răspunse Puricele. 


— Dar eu? Eu cum am ajuns aici? întrebă Picătura descumpănită, privind în jur. 


— Te-am adus eu. Te-am purtat în braţe până sub acest tufar. Nu te puteam lăsa 
acolo, pericolul era prea mare. Te aflai pe-o alee necunoscută, cum ţi-am spus, 
făcută cine ştie de cine, pentru plimbări în nopți târzii cu lună plină... 


Mama Picătură nu-l mai asculta. Se ridicase în picioare şi, netezindu-şi fruntea 
încetişor, încerca să se concentreze. Puricele o urmă. Nu-şi dădea seama ce 
avea de gând Mama Picătură. O urmărea atent. Aceasta începu să vorbească 
singură, străduindu-se din răsputeri să-şi aducă aminte ce se întâmplase: 


— Ţin minte că am coborât dintr-o căruţă... Am plecat să-mi caut soţul şi fiul. 
Zburam pe o Frunză de Papură şi l-am întâlnit pe Nouraşul de Ceaţă..., vorbea 
repede, fără coerenţă. 


Involuntar îşi duse mâna la gât şi îşi pipăi Mărgeluţele Albăstrii pe care 
i le dăruise Nouraşul. Când le-a simţit, s-a înviorat. Incepea să-şi amintească. 
Continuă, plimbându-se de colo-colo: 


— ...pe urmă am văzut planta aceea mare, arsă pe jumătate. Am intrat cu toată 
viteza în ea pentru a-i schimba direcția de cădere... 


Puricele o întrerupse mirat: 


— Stai aşa: de ce ţi-ai pus viaţa în pericol, intrând în planta rănită? De ce voiai 
să-i schimbi direcţia de cădere? Eu crezusem că ai ajuns în ea din întâmplare, 
că a fost un accident; era noapte şi n-ai văzut-o la timp... 


— Într-adevăr: de ce am intrat în planta aceea? De ce? se frământa şi Picătura. 
Deodată tresări: 

— Da! Îmi amintesc acum! zise întorcându-se spre Purice. 

Îşi lăsă mâinile să cadă moi pe lângă corpul său fragil. Continuă, privind în gol: 


— Îi văzusem pe soţul şi pe copilul meu! Erau jos, la rădăcina plantei arse şi 
vedeam cum cade peste ei! De asta m-am înfipt disperată în ea... Am vrut să-i 
salvez. Dacă ar fi căzut peste dânşii... Doamne, nici nu vreau să mă gândesc, 
se înfioră Picătura, acoperindu-şi faţa cu mâinile. 


Stătu astfel câteva clipe apoi se îndreptă spre Purice: 
— Te implor, du-mă la planta aceea! Fiul şi soţul meu erau acolo! 


Il apucă nerăbdătoare de mână şi-l trase după dânsa. Puricele făcu târâş-grăbiş 
un pas, apoi se opuse cu putere. Simţind îndârjirea Puricelui, Picătura-Mamă 
deveni şi mai agitată. Se întoarse şi-l întrebă: 

— Hei! Ce-i cu tine? Hai mai repede! 

Puricele se opuse din nou: 

— Nu e bine să plecăm acum nicăieri. Te sfătuiesc să rămânem aici, sub tufar, 


până dimineaţa şi atunci vom face tot ce vei dori. Mirosul tău de sânge proas- 


păt poate trezioți vampirii şi atunci poţi spune adio familiei tale! 

— Care dimineaţă? Ce vampiri? Lasă-i în pace. Tu glumeșşti? În momentul 
acesta familia mea e-n mare pericol. Dacă totuşi planta a căzut peste ei? Sau 
chiar şi o bucată din ea? Dacă plantele răpitoare... 


— Linişteşte-te şi concentrează-te! o mustră atunci Puricele cu hotărâre. Soţul 
tău gândeşte la fel ca mine. E matur şi copt la minte. S-or fi aciuat pe sub vre- 
un tufar peste noapte pentru a vedea ce e mai bine de făcut şi încotro să por- 
nească. Se ştie că plantele răpitoare, dominate de cel rău, ziua dorm, în timp 
ce noaptea se află în căutarea pradei. Vrei să nu-ţi mai vezi familia niciodată? 


Zicând acestea, Puricele o luă protector pe Mama Picătură pe după umeri. Ştia 
el bine cum să domesticească picăturile de sânge mai nărăvaşe. Insă aceasta se 
desprinse delicat şi zise cu voce stinsă: 


— Ai dreptate! Multe pericole pândesc noaptea la orice pas. Cred că şi soţul 
meu s-o fi adăpostit undeva, în aşteptarea dimineţii... Asta dacă n-o fi fost 
prins sub planta aceea! se nelinişti Picătura din nou. 


In cele din urmă începu să plângă. Se linişti cu greu şi se aşeză resemnată sub 
Tufar. Din cauza loviturii suferite, simţea o durere mare în spate. Puricele se 
mai învioră văzând că o convinsese. Se aşeză în faţa ei şi-i zise: 


— E rândul meu să te întreb, cum de-a ajuns o familie de picături de sânge pe- 
aici, printre plante? 


Mama Picătură era copleşită de gânduri. Privea într-un punct fix, undeva la 
picioarele sale. La un moment dat îi atrase atenţia o Sămânţă. Probabil era a 
vreunei plante. Se aplecă să o ridice. 


— A fost un accident neprevăzut, răspunse ea Puricelui, cu gândul în altă parte. 
Copilul şi soţul meu au căzut dintr-o căruţă în timp ce ne aflam cu toţii într-o 
misiune, după ce fuseserăm nevoiţi să părăsim un corp rănit. Ca să nu ne iro- 
sim viaţa în zadar, ne îndreptam cu toţii spre rana unei Roţi. Voiam să-i alinăm 
scârțâitul sfâşietor, provocat de durere. Nici acum nu-mi pot ierta faptul că 
nu mă aflam lângă ei... Aveam grijă de ceilalți copii, mai mari, continuă ea 
pierdută. 


Ofta în continuu. 


— Totul s-a întâmplat într-o clipă, mai zise Picătura cu voce stinsă. Cum 
se întâmplă întotdeauna când necuratul îşi bagă coada, voind să facă rău. 


Când mi-am dat seama, ei cădeau deja spre pământ şi n-am putut să-i mai ajut 
cu nimic... 


Puricele a întrerupt-o: 

— Unde sunt ceilalți copii? 

— Au rămas în căruță, pe mâini bune. Cu scumpul nostru Pârâiaş... 
Suspină din nou. 


— Lasă, nu-ţi face griji, încercă s-o liniştească Puricele, punându-i prieteneşte 
o mână pe umăr. Oricât ar fi de greu trebuie să avem credinţa că aceasta e vo- 
inţa lui Dumnezeu, de aceea trebuie să sperăm că nu ne îndreptăm decât spre 
bine. Mă auzi? Totul va fi bine! repetă el, zgâlțâind-o uşor de un umăr. 


Se străduia să-i alunge gândurile negre. Picătura îl întrebă obosită: 
— Ziceai că ai venit cu un prieten. Unde este? Nu văd pe nimeni cu tine. 


— A plecat să caute Aţă de Mătase. Sperăm să găsească o bucată cât de mică. 
Ne dorim mai mult decât orice pe lume să-l salvăm pe Stăpânul nostru. Este un 
animal atât de bun! îi răspunse Puricele, vădit emoţionat. Prietenul meu este 
foarte optimist. Pentru el speranța moare ultima... 


Mama Picătură dădu din cap, îngăduitor: 
— Dar tu de ce n-ai plecat cu el? Ţi-a fost frică? zise Puricelui. 


— Nu, nu mi-a fost frică. Nu uita că sunt voluntar în misiunea din această seară. 
De ce m-aş teme? Un proverb din strămoşia noastră puricească spune că dacă 
ţi-e dat să păţeşti ceva, o păţeşti oriunde te-ai afla. Căci necazul nu poate fi 
oprit de nimeni: el este cel care a creionat, cu voia Domnului, chipul Crucii 
Suferinţei oricărui destin... Eu am rămas să caut un cuib de păsări... 


— Un cuib de păsări? îl întrerupse Picătura mirată. Ce legătură au păsările cu... 
Aţa de Mătase de care aveţi nevoie? 


— Bineînţeles că nu au nicio legătură, zâmbi Puricele. Când am plecat în misiu- 
ne am făcut un plan. Dacă vom găsi Aţa de Mătase, cui va folosi dacă nu vom 
putea ajunge înapoi în căruţă, unde se află animalul rănit? Or, noi, puricii, n- 
avem aripi, după cum bine ştii. Cum vom putea face cale-ntoarsă? Însă oricum 
trebuia să aştept dimineaţa, că nu m-oi apuca să deranjez noaptea înaripatele. 
Nu ştiu care e impresia ta despre noi, dar să ştii că suntem cu bun simţ. Chiar 
dacă suntem simpli pasageri pe acest pământ, făcând o viaţă întreagă pe ici, pe 

PORLAR S 
colo autostopul, milogindu-ne de celelalte ființe de pe CEF A ne-a lăSat 
pe noi Dumnezeu... sociabili... 


— Of, of, of! îl ironiză Mama Picătură. Las” că ştiu eu ce neam de „milogi” sun- 
teți voi, puricii! zise dând din mână a lehamite. Vai de capul bietelor animale 
care ajung întâmplător pe meleagurile voastre! Dacă nu-s mai iuți de picior 
sau sunt mai prostuţe şi se opresc să vă asculte aventurile bântuite de hip- 
noza spiritelor rele, imediat vor simţi cum încep să scadă în greutate. Venele 
îngrijorate vor transmite urgent semnale de alarmă la creierul animalului, spu- 
nându-i ce se întâmplă. Şi numai ce le vezi strigând speriate după ajutor, aler- 
gând care-ncotro. Ce şi-ar mai putea dori decât o ploaie de insecticide care să 
le scape de voi, hrăpăreţi ce sunteţi! 


Puricele nu se aştepta la una ca asta. Se simţi ruşinat; privi în jur să vadă dacă 
nu cumva ar putea-o auzi cineva. Se strădui să prindă în mâna lui ecoul vorbe- 
lor Picăturii apoi, plecându-şi privirea în pământ, se lovi cu pumnişorul peste 
frunte, dorind să ameţească cu totul micuțul ecou, să fie sigur că nu va ajunge 
cine ştie pe unde, ducând bârfele mai departe. 


— Ce este? Nu-i adevărat? Numai nu-mi spune că ţi-e ruşine cu neamul tău, 
adăugă atunci Mama Picătură, privindu-l cu suspiciune. 


Fără să se miște, Puricele îi făcu doar semn cu cealaltă mână că vrea să fie lăsat 
în pace. Picătura continuă: 


— In fine; cred că ştim fiecare de ce suntem în stare. Să trecem peste asta, voi 
ea să schimbe subiectul. 


Regreta că-l mâhnise pe Purice. 


— Mai bine spune-mi ce-ai făcut până la urmă cu acel cuib de păsări? L-ai găsit 
sau nu? încercă să-şi repare greşeala. 


Ideea întoarcerii la căruţă cu ajutorul unei păsări i se părea foarte bună Mamei 
Picătură. Se gândi că şi ea ar fi putut proceda la fel după ce-şi va găsi familia. 
Puricele ridică privirea. Işi lăsă mâinile pe lângă corp şi zise lipsit de răutate: 


— Vezi bine că n-am găsit nicio pasăre. Te-am descoperit pe tine şi, suflet pă- 
cătos ce sunt, n-am putut să te las acolo, în starea în care te aflai. Cine ştie ce 
ți s-ar fi putut întâmpla... Dumnezeu nu mi te-a scos totuşi degeaba în cale... 


Un nou prieten misterios 


Puricele avea dreptate. El îi salvase viaţa Picăturii. Acesteia îi păru rău că 
fusese arțăgoasă adineauri. Îl asculta tăcută în timp ce un sunet nedefinit îi 
atrase atenţia. Se neliniști. Auzea ceva, dar nu ştia ce anume. La un moment 
dat se opri brusc, fără să mai schiţeze niciun gest. Puricele o văzu schim- 
bându-se la față. Nu înţelegea ce se petrece cu ea. În seara aceea o văzuse 
pe Mama Picătură trecând prin tot felul de stări. O privea descumpănit. Fără 
să-şi dea seama, se lăsă uşor în genunchi, uitându-se şi el de jur împrejur. 
Nu vedea nimic şi nici nu auzea niciun sunet. Înaintă, târându-se în genunchi, 
până aproape de Mama Picătură. În mişcare, rupse probabil o rămurică uscată 
şi făcu zgomot. 


— Ssst! se încruntă Picătura şi flutură autoritar un deget în faţa lui. 


Puricele dădu repede din cap că a înţeles. Dar nu avea răbdare. Voia să ştie ce 
se întâmplă. Inima îi bătea, gata să-i spargă pieptul. Nu se putu abţine: 


— Ce este? o întrebă cu jumătate de voce. 
— Tu n-auzi? îi şopti la rându-i Picătura. 
Puricele dădu din cap că nu. 


— Aud un sunet ciudat, dar nu ştiu de unde vine, zise ea încet. 

Cum stătea înţepenită, cu mâna ridicată îşi dădu seama că foşnetul venea chiar 
din pumnul său. li făcu semn Puricelui să privească spre mâna ei: 


— În pumnul meu se aude, zise Mama Picătură, ducându-şi mânuţa la ureche. 
Ascultă câteva clipe cu atenţie şi-i şopti Puricelui, puţin speriată: 
— Este cineva aici! 


Puricele se apropie cu sfială. Îşi lipi şi el urechea de pumnul Picăturii. Într-ade- 
văr, înăuntru se auzea un foşnet neobişnuit. Se priveau unul pe altul, neştiind 
ce să facă. Puricele rămăsese cu gura căscată, iar ochii îi ieşeau din orbite. 
Precaut, se târî puţin înapoi, privind-o uimit pe Mama Picătură: 


— Stai puţin! Acest foşnet îmi este foarte cunoscut, zise el îngândurat. L-am 
întâlnit la multe animale care nu-şi fac baie regulat. Le mănâncă pielea şi se 
scarpină... 


Indepărtând mâna de ureche, Picătura îl contrazise: 


— Spune mai bine că bietele animale se scarpină din cauza mâncărimii voastre, 
că tare vă mai place sângele lor cald... 


Puricelui nu-i plăcu s-o audă pe Mama Picătură, criticându-i din nou neamul 
puricesc. O întrerupse, puţin înţepat: 


— Ştii ceva? Lasă-i odată în pace pe semenii mei, să doarmă liniştiţi! In conti- 
nuu te tot legi de ei. Mai bine spune ce ai în mână! 


— Nici eu nu ştiu ce se află acolo, răspunse cu sinceritate, Mama Picătură. În 
timp ce discutam adineauri cu tine, îmi tot roteam privirea în toate părțile, 
din cauza stresului ce nu-mi dă pace. Deodată mi-au atras atenţia frunzele de 
la picioarele noastre. Am zărit din întâmplare un sâmbure rătăcit printre ele. 
Am crezut că e sămânţa vreunei plante. L-am ridicat curioasă, căci ştiam doar 
din manuale despre seminţele plantelor. M-am bucurat să văd una în realitate, 
mai ales că era plăcută la pipăit şi avea o formă interesantă. Pur şi simplu o 
tineam în mână şi mă jucam cu ea în timp ce discutam cu tine. Mă liniştea. La 
un moment dat a început să foşnească, însă, şi m-am speriat. Chiar nu ştiu ce 
este! zise nedumerită. 


Puricele o întrerupse: 


— Stai puţin: un sâmbure ai zis?! Un sâmbure nu are cum să foşnească. Nu are 
nicio logică ce spui! 


Picătura ridică din umeri: nici ea nu ştia ce să mai creadă. 


— Şi acum ce mai stai? Deschide-ţi pumnul! Hai să vedem cine se află acolo! 
o îndemnă Puricele. Nu are de ce să ne fie frică. E foarte mic, de bună seamă, 
de vreme ce încape în mânuţa ta. Şi apoi... ce rău poate să ne facă, ţinând cont 
că suntem doi? 


— Las” că ştiu eu bine că sunt destule fiinţe mici care au nişte dinţi tare ascuţiţi 
şi un caracter aprig..., nu se lăsă Mama Picătură. 


Puricele înţelese ce vrea să spună. Trebuiau să se apere în caz că vor fi atacați. 
Cum stătea în genunchi, începu să pipăie printre frunzele adormite. Căuta un 
beţişor. Găsi unul, dar Picăturii i se păru prea mic. Puricele îl aşeză încetişor 
la loc să nu facă zgomot şi căută unul mai mare. Mamei Picătură îi plăcu. Se 
pregăti să deschidă pumnul, în timp ce Puricele era gata de atac: 


— Sunt gata! şopti el. Hai, deschide! 

Picătura nu era la fel de încrezătoare, dar nu avea încotro. Începu încetişor să- 
şi descleşteze degetele. Foşnetul se auzea din ce în ce mai tare. Când îşi desfă- 
cu mâna complet, ce să vadă? „Sâmburele” despre care vorbea Mama Picătură 
tremura ca varga. Cei doi nu puteau vedea însă prea bine despre ce era vorba, 
din cauza umbrei întunecoase pe care o făcea tufarul. 


Picătura se ridică atentă în picioare. Cu mâna rămasă liberă, dădu la o parte 
frunzele tufarului, lăsând lumina Lunii să pătrundă până la ei. Puricele se ridi- 
că şi el imediat, gata să lovească în caz de pericol. Era foarte încordat. 


In lumina Lunii, Mama Picătură văzu că „sâmburele” avea culoare cafenie. Nu 
părea periculos. Din contra: Picătura chiar se îngrijoră văzându-l atât de firav. 
Se uita nedumerită la Purice. Acesta ridică din umeri. 


În timp ce se uitau unul la altul, se auzi un zgomot ciudat: coaja Sâmburelui 
crăpase. Cei doi se speriară, căci sunetul acela neobişnuit li se încolăcise după 
urechi în mod neaşteptat, unde continua să vibreze. Puricele voi să lovească; 
noroc cu agerimea Mamei Picătură care îşi trase repede mâna: 


— Opreşte-te! E vorba de un sâmbure mic, mic! Ce te-a apucat? Nu ne poate 
face nici un rău! Mai bine hai să vedem ce-i cu el! 


Puricele încuviinţă din cap, dar rămase totuşi cu băţul ridicat, pregătit pentru 
orice. Picătura de sânge simţea că-şi pierde răbdarea: voia să ştie ce se află în 
sămânţa aceea. Dar avea o poziţie destul de incomodă: cu o mână ţinea cren- 
gile tufarului şi nu putea face nimic. 


„Mor de nerăbdare! îşi zise. Nu mai pot! Gata, îmi asum orice risc. Dacă voi 
simţi că mi-ar putea face vreun rău, îl voi arunca de pământ cu putere şi cu asta 
se va termina totul!” îşi făcu ea curaj. 


Trase adânc aer în piept. Încercă să-şi elibereze mâna cealaltă, fixând crengile 
Tufarului cu nişte rămurele găsite în preajmă. Examină apoi cu atenție Sămân- 
ţa. Cu mâna liberă încercă s-o apese încetişor. În aceeaşi clipă, coaja Sâmbu- 
relui plesni sub greutatea degetului; se desfăcu în două. În mijloc rămase un 
corp micuţ, oval, de culoare albă. Semăna cu un ou de pasăre. 


Ovalul Alb creştea văzând cu ochii până ajunse de vreo patru ori mai mare 
faţă de cum era la început. Mama Picătură s-a speriat: nu mai văzuse niciodată 
una ca asta, mai ales că minunea se petrecea chiar în mâna ei. Împreună cu 
Puricele, îşi luară inima în dinţi şi priviră mai îndeaproape. Ovalul Alb se opri 
din creştere. 


Avea şi o fereastră. Era deschisă şi dinăuntru se auzea o voce cristalină de 
copil, care îngâna o melodie neobişnuită. În clipa aceea, Puricele simţi că îl 
inundă o bucurie fără margini. Nu-i venea să creadă ce se întâmplă! Voia să 
strige în gura mare, dar se opri la timp. Era totuşi miezul nopţii şi ei se aflau 
sub un tufar necunoscut. 


— Ştiu ce este! şopti el, cu vocea gâtuită de emoție. 


Fără să-şi dea seama, aruncă băţul jos. Copilaşul din Ovalul Alb încetă să mai 
cânte: zgomotul îl speriase. 


— Ai înnebunit?! Uite ce-ai făcut! sări atunci Mama Picătură, aricindu-se la 
Purice. S-a închis! zise cu amărăciune, arătând spre Ovalul Alb. 


Pe Purice nu-l mai afectau observaţiile ei. Bucuros din cale-afară, o îmbrăţişă 
zâmbind fericit şi o sărută iute pe obraz, şoptindu-i la ureche: 


— Mulţumesc, dragă Picătură! Nici nu-ţi poţi imagina cât de mult îți mulţu- 
mesc! 


Surprinsă de gestul Puricelui, Picătura se încruntă şi se feri într-o parte. Şterse 
repede obrazul de umezeala sărutului pe care îl primise. Şopti mirată: 


— Pentru ce-mi mulţumeşti? Ca să nu mai vorbim de sărutul pe care mi l-ai dat 
pe furiş... 


Puricele zâmbi calm. Nu zise nimic. Luă cu grijă cele două coji din mâna Pi- 
căturii, le ridică în faţa ei şi o întrebă: 


— Ştii ce sunt acestea? 
— Nu, zise Picătura. 


Puricele privea cu mare atenţie cele două coji. Ştia ce reprezintă ele, dar nu 
găsea ceea ce îl interesa pe dânsul: ori se ascunsese foarte bine, ori dormea, 
cufundat într-un somn adânc... 


— Orice-ar fi, nu poate fugi de mine, zise liniştit Puricele în cele din urmă. 


Inspiră adânc, apoi se aplecă peste cele două coji pe care le ţinea în căuşul 
palmei, şi suflă atât de tare, că tocmai şi genele Picăturii s-au încâlcit între ele 
când au fost atinse de puterea suflului Puricelui. 


Deodată, într-una din cele două jumătăţi, cea din partea dreaptă, se zări ceva 
sclipitor care parcă voia să creioneze ceva imaginar în faţa noastră. Era o 

aţişoară fină-fină, de culoare albă, pe fruntea căreia se reflecta lumina Lunii 
într-o scânteiere orbitoare. 


— Asta e! şopti mulţumit, privind arătarea aceea micuță, speriată şi tremurândă. 


Trase cu coada ochiului spre Mama Picătură să-i vadă reacţia. Aceasta privea 
mirată cum Aţişoara fragilă tremura, sărăcuţa, ca un diapazon purtat de o mână 
nevăzută, care voia să dirijeze Vântul nebunatic gonit de întunericul nopţii. 


La un moment dat, Aţişoara se opri din tremurat. Puricele îi şopti prietenos: 
— Demult te căutăm, frumoaso. Tare demult... 

Apoi se adresă şi jumătăţii de coajă din mâna stângă, cu voce caldă: 

— Îmi pare rău pentru tine, dar de data asta ai pierdut... 


O lăsă încet să cadă. O privi rătăcindu-se printre frunzele uscate. Întorcându-se 
la Aţişoara care-i făcuse atâta bucurie, Puricele o prinse de-un capăt şi o ridică 
în aer. De celălalt capăt, coaja suspendată se legăna uşor într-o parte şi în alta, 
în fața Mamei Picătură. 


— Acum înţelegi despre ce este vorba? Îmi împărtăşeşti bucuria? o întrebă 
Puricele. 


Picătura se schimbă la față; făcu ochii mari. Mirată, îşi duse mâna la gură, 
voind să-şi înăbuşe un strigăt de uimire. 


— Nu cumva vrei să-mi spui că ai găsit Aţa de Mătase după care ai venit printre 
plante? întinse degetul spre Aţişoara suspendată. 


Puricele zâmbi clipind des. 


— Ba da! Dumnezeu m-a ajutat! îi zise, privind-o în ochi. Desigur, fără tine 
n-aş fi reuşit! 


Chipul Mamei Picătură se lumină de un zâmbet larg. Însemna că mai putea 
să spere că şi ea îşi va găsi familia. Îşi întoarse privirea la Ovalul Alb pe care 
îl ţinea în palmă. Rămase puţin dusă pe gânduri şi, fără să-şi ridice ochii, îl 
întrebă încet pe Purice: 


— ...iar el este... 


— ...unul dintre nepoţii meşterilor-viermi care deţin secretul făuririi Aţei de 
Mătase, o completă Puricele cu nerăbdare, privind şi el spre Ovalul Alb. 


Intorcându-se la Aţişoara lui, Puricele o luă cu grijă în mână, îşi desfăcu larg 
buzunarul stâng de la pantaloni şi o strecură încetişor înăuntru. Bătu cu palma 
de câteva ori peste buzunarul cu pricina şi glumi, uitându-se la Picătură: 


— Să stea aici, cuminte, că nu cere de mâncare. Când mă voi întoarce acasă 
o voi agăța deasupra patului, de lampa cea bătrână care ne slujeşte neamul 
de secole întregi. Seara, înainte de culcare, o voi ruga să se legene în lumina 
lămpii a cărei flacără jucăuşă dansează unduios pe tavanul odăii. Astfel, toate 
umbrele vor ieşi timide din crăpăturile care leagă ungherele întunecoase, vo- 
ind să danseze măcar o dată pe noapte cu Flacăra lămpii. Îmi amintesc cum 
adormeam privind-o când eram copil..., reluă Puricele, gânditor. Îi vedeam lu- 
mina alunecând din braţele unei umbre în braţele alteia, într-un cerc întunecat. 
Le era dragă, Flacăra caldă şi binevoitoare. Uneori, vedeam însă cum umbrele 
întreceau măsura şi zăpăceau luminiţa lămpii, ameţind-o cu totul. Atunci îi să- 
ream acesteia în ajutor: ridicându-mi degetele, îmi creionam pe tavan propriile 
umbre: tot felul de monştri de care umbrele celelalte se speriau şi fugeau să 
se ascundă în crăpăturile lor, unde adormeau copleşite de oboseala dansului. 


Umbrele degetelor mele rămâneau singure şi invitau Flacăra lămpii la dans. 
Mă jucam cu ea până ameţeam şi cădeam în braţele Somnului, care oricum mă 
aştepta de mult. lar Flacăra rămânea stăpână peste tavanul odăiţei mele până 
veneau părinţii să vadă dacă am adormit, stingând lampa... 

Bucuria aducerii aminte îl făcuse pe Purice deosebit de afectuos. Se apropie 
de Mama Picătură şi o prinse atent de braţul în care aceasta ţinea Ovalul Alb. 
Ii şopti la ureche: 


— Visul mi s-a împlinit: îmi voi putea salva Stăpânul de la moarte... 


— Imi închipui cum vei fi răsplătit de neamul vostru puricesc pentru eroismul 
de care ai dat dovadă, îl lăudă cu sinceritate Mama Picătură. 


— Nu asta contează pentru mine..., zise Puricele cu entuziasm. 


— Trebuie să recunoşti totuşi că tu şi prietenul tău faceţi ceva extraordinar! zise 
Picătura, admirativ. 


— Uite cine vorbeşte! se linguşi el pe lângă Mama Picătură. Să nu uităm cât de 
apreciate sunteţi voi, picăturile de sânge..., îi întoarse Puricele complimente- 
le. Din moşi-strămoşii noştri purici, la toate toasturile se putea auzi urarea: „Să 
trăiască picăturile de sânge şi noi pe lângă ele!” Lăsând modestia la o parte, 
ştim cu toţii, dragă Picătură, că fără voi nu ar mai exista viaţă pe pământ... 


Picătura se îmbujoră. Cuvintele Puricelui o măguliră. Işi plecă privirea emo- 
ționată. 


— Dacă ai şti tu, dragă mamă, câtă bucurie ai adus acum familiei noastre! Cât 
de recunoscători îți suntem cu toţii! continuă Puricele. 


Nu-şi mai putea stăpâni emoţiile. O îmbrăţişă pe Mama Picătură şi o sărută 
din nou pe obraz: 


— la spune-mi: unde l-ai găsit? o întrebă, interesându-se de Ovalul Alb. 


— Mi se pare că pe-aici pe undeva, dacă nu mă înşel..., răspunse Picătura, ară- 
tând cu degetul prin apropiere. 


Puricele se îndreptă spre locul indicat de aceasta: 


— Cu siguranţă sub acest tufar s-au mai rătăcit şi alți viermi de mătase..., zise 
el, privind în jur. De regulă umblă în grupuri. Sunt foarte sociabili şi se ajută 
unii pe alţii atunci când fac Aţa de Mătase. Trebuie să fie o muncă foarte mi- 
găloasă, ca şi aceea de meşter aurar! 


Fără să mai stea mult pe gânduri, îngenunche şi începu să caute printre frunze. 
Picătura privea vrăjită Ovalul Alb pe care îl ţinea în mână. Il ridică mai aproa- 
pe de gură şi îi şopti: 


— Hei? Cine-i acolo? Micuţule, nu-ţi fie frică de noi! Nu vrem să-ţi facem ni- 
mic rău! Din contra, vrem să te ajutăm, dacă ai nevoie! 


Cum bâjbâia în întuneric, Puricele dădu întâmplător peste picioarele Picăturii. 
Le pipăi curios, neştiind ce reprezintă. Credea că a dat peste Bunelul-vierme, 
meşter făurar al Aţei de Mătase. Picătura se gâdilă şi începu să râdă, dând din 
picioare: 


— Ai grijă, Purice! Te rog să-mi laşi picioarele în pace! Dacă află soţul meu că 
ai pus mâna pe ele, ai încurcat-o, să ştii! Eşti tu cine eşti — un Purice viteaz — 
dar asta nu-l va împiedica să-ţi scoată apele din cap când te va întâlni... 


Sări într-o parte şi adăugă zâmbind: 
— Şi în plus, până dimineaţă voi mai avea nevoie de ele..., glumi ea. 
Puricele se feri într-o parte puţin speriat: 


— lartă-mă, chiar nu am văzut că sunt picioarele tale, se fâstâci el. Te sfătuiesc, 
însă, să nu te grăbeşti cu amenințările, zise apoi, mai în glumă, mai în serios. 
Uite, în neamul nostru puricesc circulă din moşi-strămoşi un proverb foarte 
înţelept: „Nu spune hop până n-ai sărit groapa”. Aşa că eu zic să-i găsim mai 
întâi pe soţul tău şi pe copilaş. Apoi vei avea timp să te gândeşti dacă e cazul 

ca soţul tău iubit să-mi scoată apele din cap sau să mi le lase să facă valuri 
mai departe, să spele rănile malurilor aflate mereu în aşteptare. Căci nu aş 
vrea să mă supăr acum de spusele tale şi să te las singură sub Tufarul aces- 
ta întunecat. Nu e prima dată în seara asta când te legi de mine fără motiv... 
Ca să nu mai vorbesc de impresia pe care o ai despre neamul meu... 


Picătura de sânge se opri imediat din râs. Inţelese că Puricele ar putea să se 
supere cu adevărat: 


— Am glumit... Te rog nu te supăra. Uite cum ţi-ai întors buzele pe dos ca un 
copil, mai adăugă Picătura, zâmbind. 


— Da” mai taci odată! zise Puricele la un moment dat, oprindu-se din căutări. 


Mama Picătură tresări. „Oare chiar atât de tare l-am jignit?” se întrebă neștiind 
ce să creadă. Comportamentul Puricelui o punea pe gânduri. 


Dar acesta avusese un alt motiv pentru care se răstise la Picătură: număra ceva 
şi nu voia să fie deranjat: 


— Unu, doi, trei, patru... 

Făcu o pauză şi continuă plin de voioşie: 
— ...cinci, şase, şapte... 

Chipul Mamei Picătură se lumină: 


— Bată-te să te bată, aiurit ce eşti... Nu ştiam ce te apucase de ce ţipai aşa la 
mine... 


Răsuflă uşurată văzând că Puricele nu era supărat pe ea şi se hotărî să fie mult 
mai atentă la glumele pe care le va face. „Are dreptate, se gândi Picătura. Dacă 
se va supăra şi va pleca, ce voi face singură prin aceste locuri?” 


Intr-adevăr, Mama Picătură avea nevoie de Purice. Avea nevoie de o prezenţă 
bărbătească care s-o ajute şi să-i dea curaj. Dacă nu ar fi fost el, cine ştie ce i 
s-ar fi putut întâmpla în seara aceea?! 


— Ce numeri acolo? îl întrebă curioasă, intrându-i în joc. 


Se aplecă să-l vadă mai bine şi îl descoperi fericit nevoie mare: Puricele cre- 
dea că găsise mulţi viermi de mătase pe care acum îi număra: 


— lată, l-am găsit şi pe ultimul! îi arătă Mamei Picătură. 


— Ce anume? îl întrebă aceasta. 
— Viermi de mătase! Uite câți am găsit! Nu doar unul, ca tine! 


Mama Picătură îl auzea cum îi sărută pe fiecare în parte, şoptindu-le cu dra- 
goste: 


— Dragii mei, dacă aţi şti cât de mult v-am căutat! Dacă aţi şti!... 


Se ridică victorios în genunchi. Ii ţinea cu grijă în căuşul palmei şi scântei de 
fericire îi ţâşneau din priviri. Chipul îi radia de mulţumire. 


Când îl privi mai îndeaproape, Mama Picătură începu să râdă în hohote: Puri- 
cele se murdărise pe faţă într-un hal fără de hal. 


— Prietene, da” de când puricii ştiu să râme? Cine v-a învăţat? îl întrebă ea, 
chicotind. 


Puricele nici măcar nu se sinchisi de chicotelile Picăturii. Continua să-şi admi- 
re „viermii de mătase” pe care îi descoperise. Intr-un târziu, răspunse şi aluziei 
pe care i-o făcuse Picătura: 


— Am locuit o vreme şi în blana mistreţilor sălbatici dacă vrei să ştii... 


Picătura râdea cu lacrimi. Puricele se sperie puţin de râsul ei zgomotos. Privi 
atent în jur: puteau fi descoperiţi. O trase de mână, şoptindu-i: 


— Opreşte-te! Nu mai râde în halul acesta! Ai putea să ne bagi în belea dacă 
ne aude cineva! Ai uitat unde te afli? 
Picătura se linişti cu greu. Îşi duse mâna la piept şi-i răspunse zâmbind: 


— Scuză-mă, dar nu cred că eu sunt cea care are o problemă... Din contra: 
mi se pare că tu nu prea eşti în regulă... 


Puricele o privea mirat, de aceea Mama Picătură îi arătă cu degetul că era mur- 
dar din cap până-n picioare. 


— Şi ce-i de râs în asta? zise el, încercând să se curețe. Dacă ai fi căutat şi tu 
prin frunzarul acesta prăfuit, te-ai fi murdărit ca şi mine. Nu văd în asta o 
problemă: mă spăl şi gata, dădu din mână indiferent. Importantă e victoria! 
Am găsit viermi de mătase! Şi nu numai unul, ca tine! Ci mult mai mulți! Ma- 
turi cu toţii! adăugă el. Doamne, voi avea atâta Aţă de Mătase! şopti, cuprins 
de euforie. 

— Bravo! Cred că a meritat să râmi pentru asta, zise Picătura de sânge, cu 
înţelegere. Şi? Unde-s viermii de mătase? Pot să-i văd şi eu? 


— Iată-i! îşi întinse Puricele mânuţa spre ea. 
Când îşi desfăcu palma, Mama Picătură se strâmbă într-un mod tare caraghios. 


— Pfuu! se feri acoperindu-şi nasul. Ce-i mirosul acesta dezgustător? 
Pe unde-ai săpat tu? Poate printr-un cimitir de viermi? 


Îşi ridică la nas mâna în care ţinea Ovalul Alb să vadă dacă şi acesta mirosea 
la fel. Nici vorbă! Ovalul Alb mirosea plăcut; a iarbă proaspăt cosită. 


— Sigur e vorba de viermi de mătase? Simţi duhoarea ce se împrăştie din mâna 
ta? îl întrebă Picătura pe Purice. 


Intr-adevăr, Puricele se făcuse mic, văzând ruşinea pe care o păţise. Orgolios din 
fire, nu zise însă nimic. Se uita la Mama Picătură; o vedea că nu e în apele ei. 


Puricele îşi luă inima în dinţi şi se uită din nou în palmă. Când văzu ce culese- 
se de pe jos, pe întuneric, se încruntă enervat. Scuipă scârbit peste umăr. După 
miros bănuia ce-ar putea fi, însă nu voia să creadă că 1 se întâmplase chiar 
lui aşa ceva. Pentru a se convinge, apăsă cu degetul mare pe una din bobiţele 
culese. Țâşni imediat un lichid galben care i se prelinse în palmă. Mirosea şi 
mai urât. Puricele îşi suci capul într-o parte şi scuipă de câteva ori. Enervat, 
aruncă tot ce avea în palmă. De spaimă, Mama Picătură tresări. Îşi duse mâna 
la inimă. 

— Ce este? îl întrebă cu oarecare sfială. 

Înciudat şi ruşinat Puricele mărturisi: 


— Nenorocitele! Insecte parazite! Şi-au făcut nevoile chiar aici, sub Tufar! De 
parcă n-ar fi avut loc în altă parte! 


Picătura de sânge răsuflă uşurată. 


— Bine că nu a fost mai grav, zâmbi ea discret de cele întâmplate, nevoind să-l 
supere şi mai tare pe Purice. 


Acesta se aplecă să caute nişte frunze să se şteargă pe mâini. Îi venea şi lui să 
râdă de păţania prin care trecuse... 


Când să arunce frunzele folosite, privirea îi fu atrasă de Ovalul Alb, din mâna 
Picăturii. Fereastra era deschisă şi zări înăuntru un Copilaş. Purta un chipiu, 


de culoare albă. Puricele tresări: Copilaşul se uita la ei şi zâmbea! Îşi duse 
degetul la gură, atrăgându-i atenția Mamei Picătură: 


— Taci, nu mai râde! îi şopti. Uită-te! o îndemnă mai apoi. 


Puricele stătea nemişcat şi o privea cu ochii holbaţi. „Ce-o mai fi cu dânsul de 
data asta?” se întrebă Picătura. Curioasă, se întoarse încetişor: poate Puricele 
văzuse în spatele ei ceva ce îl îngrozise? „Nu-i nimeni”, se convinse ea, ridi- 
când din umeri. 


— Ce este? îl întrebă atunci, mai mult prin semne. 


Puricele îi arătă cu degetul spre mâna în care ea ţinea Ovalul Alb. Copilaşul 
din palma Mamei Picătură urmărise păţania Puricelui şi ce culesese de sub 
tufar şi acum se amuza: 


— Nu te supăra pe insecte, se auzi dinăuntru, vocea lui cristalină. Insectele au 
o educaţie aleasă, continuă el. Unde altundeva ai fi vrut să-şi facă trebuinţele 
dacă nu sub tufar? Trebuiau să se dea la dos de ochii lumii. Cu această oca- 
zie mai beneficiază şi tufarul de îngrăşăminte. Rădăcinile lui adânci au mare 
nevoie de hrană. Altfel nu ar avea destulă forţă să facă faţă Vântului, care de 

multe ori îşi croieşte drum printre plante. Când descoperă rădăcini care nu-s 
bine înfipte în pământ, cu braţele lui puternice, Vântul le smulge şi le duce 
pe toate la mama dracului, de unde încă nimeni nu s-a mai întors. Şi apoi, de 
unde voiai să ştie dragele insecte că tocmai în această seară tu vei umbla pe la 
rădăcina tufarului, căutând ceva anume...? 


Când îşi termină pledoaria, Copilaşul descoperi privirile celor doi, aţintite spre 
el. Se fâstâci şi dădu să se retragă, să închidă fereastra. Puricele întinse repede 
mâna: 


— Te rog nu închide fereastra, îi zise cu voce blajină. Rămâi cu noi! 
Copilaşul îi întrebă neîncrezător: 


— Cine sunteţi voi? De ce m-aţi ridicat de la pământ? De ce mă ţii în palmă şi 
mă priveşti admirativ ca pe un diamant?! îi ceru cont Mamei Picătură. 


— Eu sunt o picătură de sânge, se prezentă aceasta. Iar el este un purice, adăugă 
cu voce caldă, întorcându-se spre prietenul său. 


Se purta ca o mamă care încearcă să-şi mângâie pruncii speriaţi. 


— Şi ce căutaţi sub acest Tufar la ora asta? îşi continuă Copilaşul seria între- 
bărilor. 


Devenea tot mai suspicios: 


— Din câte ştiu, aici nu se află nici o comoară. Dacă ar fi fost, eu aş fi descope- 
rit-o primul... Apoi aş fi scris pe o scândurică un anunţ cu litere mari, strălu- 
citoare, pe care să le vadă şi orbii, să ştie că sub acest Tufar nu mai este nici o 
comoară! Să nu mai piardă nimeni timpul în căutarea ei! 


Din cuvintele Copilaşului, Puricele a înţeles că era nemulţumit că cineva pă- 
trunsese neinvitat pe teritoriul său. Se temea ca nu cumva răspunsurile Mamei 
Picătură să-l supere şi mai tare pe micuţ. „Doamne, eu am nevoie de Aţă de 
Mătase!”, se ruga în gând. 


Picătura înţelese îngrijorarea Puricelui. li făcu din ochi să aibă încredere în ea 
şi, întorcându-se spre Copilaş, îi zise zâmbind: 


— N-am venit cu niciun gând rău. Ni s-a părut un loc sigur sub acest Tufar şi 
am hotărât să ne adăpostim peste noapte. E mai bogat în frunze decât alţii. 
Iată, nici măcar lumina Lunii nu poate pătrunde până la noi! 


— Aveţi dreptate, fu de acord Copilaşul. E bogat în frunze şi vă oferă siguranţă. 
Insă nu mi-aţi răspuns la întrebare: ce căutaţi aici? insistă el. 


Picătura răspunse cu o voce caldă: 


— Aşteptăm primii zori ai dimineţii. Noaptea e periculos să te aventurezi în 
călătorii. E Lună plină şi lumina sa stăpâneşte întreaga boltă a cerului, îmbră- 
țişând tandru întinderile întunecate. Se pare că norii sunt plecaţi să stingă fo- 
curile fumegânde de pe meleagurile părăsite de curând de războiul neiertător... 


— Ce vrei să spui despre lumina Lunii? Nu prea înţeleg, recunoscu micuțul. 


— Lumina Lunii îi poate ajuta pe prădătorii de noapte să ne descopere mai 
uşor, îi răspunse la fel de calmă Picătura, cu un chip luminat de zâmbet. Pe o 
vreme ca asta, ei nu dorm; stau mereu la pândă. Dacă cerul ar fi fost înnorat, 
am fi plecat mai departe să ne vedem de treburile noastre. Să nu crezi că avem 
timp de pierdut. Orice clipă contează pentru noi. În întuneric, riscul de a fi 
descoperiţi este mai mic. Puricele m-a convins însă că cel mai înţelept este să 
aşteptăm dimineaţa. Întunericul e plin de mistere. Ne face bănuitori, fricoşi, 
gata de luptă cu oricine ne-ar ieşi în cale: bun sau rău. Se spune ca spiritele rele 
stau mereu de veghe. Seamănă peste tot seminţe de scandal. Ca să nu greşim 
în niciun fel, am hotărât să rămânem pe loc ca să nu cădem în vreo capcană. 
Până acum am discutat încetişor despre problemele noastre, necazurile care 
ne-au adus pe aceste meleaguri. N-am vrut să deranjăm pe nimeni. Însă nici 
muţi nu putem să stăm. Limba noastră nu are astâmpăr când se simte încolțită 
de duioasa Linişte. De fiecare dată când facem o pauză mai îndelungată, limba 
se simte părăsită de Gură, prietena ei şi începe să scarpine cerul gurii: 


— Ştiu că ai trecere la coardele vocale, se va linguşi Limba. Te rog convinge- 
le să dea drumul la plimbare vreunei discuţii interesante, îi va şopti ea tandru 
Cerului gurii. Le voi fi ghid prin lumea dinţilor! Le voi spune ce nume poartă 
fiecare şi ce misiune are de îndeplinit în împărăția Guri... 


— Bănuiesc că de asta ne-a şi lăsat Dumnezeu guriţa asta care fie zbiară, fie 
vorbeşte, fie cântă... După felul fiecăruia..., mai zise Mama Picătură. Pe tine, 
continuă ea arătând spre Copilaş, te-am descoperit întâmplător, printre frunze. 
Curiozitatea m-a determinat să te ridic. Niciodată până acum n-am mai avut 
ocazia să întâlnesc o sămânță care dă viaţă unei plante. Ştiam numai din cărţi 
despre ele. 

Te-am tot ţinut în mână şi mă jucam cu tine. Mi-a plăcut materialul tău elastic 
şi forma căsuţei tale. Insă nicio clipă nu mi-a trecut prin gând să-ţi fac vreun 
rău! Trebuie să ne crezi! îl rugă Mama Picătură pe micuțul Viermişor. 


Copilaşul ridică o sprânceană. Stătu puţin pe gânduri, apoi deschise larg fe- 
reastra. Puse coatele pe pervaz şi îşi sprijini bărbiţa în palme, zâmbind: Mama 
Picătură îi câştigase încrederea. De aceea, stătea relaxat ca o bătrânică dulce 
în aşteptarea bârfelor de noapte: îi mai lipseau doar nişte seminţe de floarea- 
soarelui... 


Picătura de sânge răsuflă uşurată. Copilaşul o privea fără să spună nimic, de 
aceea, ea se văzu nevoită să continue: 


— Eu îmi caut familia rătăcită prin locurile acestea, nu departe de acest 
Tufar..., oftă Picătura adânc, plecându-şi privirea. 


În lumina Lunii, Copilaşul văzu licărind două bobiţe mari de lacrimi în coada 
ochiului Mamei Picătură, înțelegând astfel că poartă o suferinţă în suflet. 


— Iar el, continuă aceasta după câteva clipe, arătând spre Purice, are nevoie 
disperată de o bucăţică de Aţă de Mătase. 


În clipa aceea Copilaşul se ridică brusc: 

— Adevărat? Ai nevoie de Aţă de Mătase? îl întrebă el pe Purice. 

Acesta dădu din cap că da. 

— Pentru ce ai nevoie, dacă nu e un secret? se foi uşor Viermişorul de Mătase. 


— Nu e niciun secret, rosti Puricele puţin neîncrezător. Nu am niciun gând 
ascuns, mărturisi el. Stăpânul meu, animalul care îmi găzduieşte familia în 
blana lui călduroasă, are o rană adâncă deasupra inimii. E tare slăbit. A pornit 
pe drumul morţii. Avem nevoie de Aţă de Mătase să-i coasem rana. 


— Tu ştii cine sunt eu? zise atunci Copilaşul, nerăbdător. 


Puricele se blocă: „Dacă e o întrebare-capcană?” se gândi. „Să spun da? Să 
spun nu?” se frământa în sinea lui. Măcinat de îndoială, îşi îndreptă privirea 
spre Mama Picătură. Avea nevoie de ajutorul ei. Dar aceasta ridică din umeri. 


— Da, ştiu, şopti el atunci către Copilaş, zicându-şi în gând: „Fie ce-o fi”. 


Micuţul se încruntă: 


— De unde mă cunoşti? Doar mă vezi pentru prima dată. Sunt doar un simplu 
vierme de mătase, nu sunt o vedetă... 


„Ce-am mai făcut?” se sperie Puricele de schimbarea bruscă a Copilaşului. 
Incepu să-şi regrete răspunsul: dacă îl supărase? 


Se aşternu tăcerea. Clipele treceau greu, Copilaşul nu îşi revenea. Puricele 
privea încurcat spre Mama Picătură, implorându-i ajutorul. Stăpână pe sine, 
aceasta îi făcu din ochi a complice, îndemnându-l să explice Viermişorului de 
unde îl ştie. 


Puricele a înţeles. Trase adânc aer în piept şi începu sfios să povestească: 


— În fiecare vară, neamul nostru puricesc sărbătoreşte ziua Aţei de Mătase. 
Este o sărbătoare foarte importantă, închinată Aţei de Mătase pe care o folo- 
sim pentru salvarea animalelor, în diverse jocuri şi pentru o mulţime de alte 
trebuinţe. Sunt invitaţi cei mai renumiţi meşteri din neamul vostru, al viermi- 
lor de mătase, căci nu o putem sărbători fără cei care creează această aţă. Ar fi 

ca şi cum te-ai bucura de picăturile de apă, fără să-i bagi în seamă pe Nourii 
care le dau viaţă... 


Copilaşul auzise de la părinţii săi despre aceste sărbători, însă nu participase 
niciodată. Dar se bucura de parcă în curând avea să fie invitat şi el. Devenise 
atent la povestirea Puricelui. Chiar zâmbea şi bătea încetişor din palme: 


— Mă pregătesc de multă vreme pentru Sărbătoarea Aţei de Mătase, zise entu- 
ziasmat, mângâindu-şi pieptul, pregătindu-l parcă pentru primirea mai multor 
medalii. Sper să fiu invitat şi eu curând la sărbătoarea voastră! mai adăugă. 


Era, într-adevăr, un viermişor renumit, recunoscut pe meleagurile sale pentru 
măiestria de care dădea dovadă. 


— Hai, povesteşte! îl îndemnă pe Purice. 


Acesta prinse curaj. Dar nu reuşi să deschidă gura, că Viermişorul iar se schimbă 
la faţă. Parcă era un cameleon. Lăsase privirea în jos, zâmbetul îi pierise şi pri- 
vea în gol, cufundat în gânduri. Copilaşul îşi aminti că nu o dată succesul său îi 
adusese duşmani. Gelozia şi invidia sunt boli tare grele. Nu degeaba se vorbeş- 
te pe întreg pământul despre acestea că ar fi cumetrele lui ducă-s-ar pe pustii... 


— Ce-ai păţit? Îţi este rău? îl trezi Puricele din visare. 


Viermişorul tresări. 


— Ei, aş..., rosti cu indiferenţă. Ptiu..., dădu şi din mână, de parcă dorea să 
arunce ceva lipsit de importanţă. 


Se lumină şi zise vesel Puricelui: 


— lartă-mă. Un gând răzleţ nu-mi dădea pace... Te rog nu băga în seamă! Po- 
vesteşte-ne despre Sărbătoarea Aţei de Mătase! 


Bucuros că nu fusese nimic grav, Puricele îşi reluă povestirea: 


— Bine, bine..., se învoi el. Sărbătoarea Aţei de Mătase este organizată în cin- 
stea meşterilor care o creează. Viermii de mătase vin însoţiţi de familiile lor. În 
timp ce părinţii sunt prinşi în tot felul de discuţii interesante, copiii inventează 
jocuri din cele mai trăsnite. La aceste sărbători am participat de mai multe ori 
şi am cunoscut mulţi copilaşi ca tine, viermi de mătase. 


— Aţi jucat „tragerea funiei”? sări nerăbdător Copilaşul. 


— Da! se bucură Puricele de amintirea lor comună. 


Îşi desfăcu palma stângă şi i-o arătă Viermişorului: 
— Uite, vezi? Priveşte atent în palma mea! 


— Aaa! Recunosc acest semn! Te-ai tăiat cu Aţa de Mătase în timpul jocului! 
zise Copilaşul. Numai aţa noastră poate lăsa un astfel de semn, când e trasă cu 
putere! 


Puricele şi Viermişorul parcă se cunoşteau de-o veşnicie. Râdeau cu poftă: 
— Cine a câştigat jocul? îl întrebă Copilaşul la un moment dat. 


— Bineînţeles că voi, viermii de mătase! Unde s-a mai auzit ca cineva să poată 
manevra aţa voastră mai bine decât cei care au făcut-o!? se dădu bătut Puri- 
cele. 


Copilaşul nu mai putea de bucurie. Râdea şi bătea fericit din palme: 


— Tragerea funiei e jocul meu preferat, să ştii! îl atenţionă pe Purice. Întotdeau- 
na când ne jucăm, eu sunt primul în şir. Sunt căpitanul echipei. De când mă 
ştiu n-am pierdut niciodată! 


— Bravo! îl felicită Puricele. Inseamnă că familia ta are cu cine se mândri! 


Viermişorul roşi, măgulit de complimentele Puricelui. Fără să spună nimic, 
se întoarse şi intră într-una din cămăruţele sale. Puricele şi Mama Picătură se 
priviră nedumeriţi: 


— Unde-o fi plecat? întrebă Puricele. Parcă nu l-am supărat cu nimic... 
E puţin ciudat micuțul acesta... 


— Nu-ţi face griji. Să-l aşteptăm. Poate vrea să ne arate ceva; uite, n-a închis 
fereastra... îl linişti Mama Picătură. 


În interiorul Ovalului Alb din mâna Picăturii se auzi în acel moment o bufni- 
tură. Cineva căzuse. 


— Ce s-o fi-ntâmplat? insistă Puricele. 


Picătura se aplecă să vadă ce se petrece în căsuţa Viermişorului. Pe fereastra 
deschisă îl zări pe Copilaş că se împiedicase de o găletuşă albăstruie şi căzuse. 
O pufni râsul când văzu cum se chinuia micuțul să se ridice. Se trase repede 
înapoi. Puricele o privea întrebător: 

— S-a împiedicat de o căldare, zise ea chicotind. Vine... Să nu mă audă râzând, 
îşi acoperi gura cu mâna. 


Nu dură mult şi la fereastră îşi făcu din nou apariţia Viermişorul de Mătase. 
Şchiopăta puţin, dar era vesel. Ținea în mânuţe o bobină albă cu Aţă de Mătase 
şi o mulțime de medalii aurii erau agăţate de dânsa. Puse triumfător Bobina pe 
marginea ferestrei. Luă medaliile şi, mândru nevoie mare, le arătă prietenilor 
săi: 


— lată! Să nu credeţi că vă mint! Le-am câştigat la întrecerile despre care v-am 
vorbit! 


— Dar noi nu ne-am îndoit nici o clipă de spusele tale! îl întâmpinară aceştia. 


— Ai simţit vreo clipă că nu te-am crezut? nu se putu abţine Puricele să-l în- 
trebe. 


— Ştiu şi eu... Mi s-a părut că citesc îndoiala pe faţa voastră când vă povesteam, 
ridică din umeri. 


— Nici vorbă! ziseră Puricele şi Picătura într-un glas. Din contra: eram foarte 
încântați de succesele tale! 


— Atunci..., rosti încet Copilaşul, bosumflându-se niţel. 


Voise să se laude, dar nu reuşise. Aşeză medaliile în dosul ferestruicii. 
Luă Bobinuţa de Mătase şi i-o arătă Puricelui: 


— Ştii ce este asta?! îl întrebă. 
— Da! răspunse repede Puricele cu ochii scăpărând de bucurie. 
— Bravo! Şi pe asta o ştii! răspunse Viermişorul. Tu le ştii pe toate! 


Strânse Bobina la piept, o sărută în joacă în semn de rămas bun şi i-o întinse 
Puricelui: 


— la-o! Este pentru tine! 


— Vai! Mulţumesc! se fâstâci acesta. Dar eu... Eu nu am ce să-ţi dau în schimb! 
se bâlbâi. Ştii... Şi apoi, am nevoie doar de o bucăţică de aţă! Rana stăpânului 
meu, Animalul rănit, e doar atât de mare! încercă să-i arate Viermişorului cu 
mânuţele cam câtă aţă i-ar fi trebuit. 


— Nu fi aşa sigur..., îi întoarse vorba Copilaşul. Dacă rana nu se va prinde de 
prima dată, ce vei face? îl întrebă pe Purice. 


— Da” ce, se poate întâmpla şi aşa ceva?! se miră acesta. 


— Bineînţeles, îi răspunse Viermişorul. Depinde de doctorul care se va ocupa 
de stăpânul tău. Depinde şi de voi, cum îl veţi îngriji în timpul tratamentului. 
De fapt, nu ştiu ce mai stăm noi la discuţie. Vreau să ştii un lucru, deveni grav 
Viermişorul: 


— Nu suntem aici la piaţă să ne târguim. ţi dăruiesc această bobină cu toată 
dragostea. Până dimineaţă voi mai face una la fel. Hai, ia-o! Deja de greutatea 
ei, mă dor mâinile. 


Puricelui nu-i venea să creadă că dăduse peste el un asemenea noroc. Stătea 
însă în dubii: pe de o parte ar fi luat Bobina cu mare drag, însă nu voia să lase 
impresia că e hapsân... Pe de altă parte se întreba dacă nu cumva Copilaşul îl 
punea la încercare. De aceea, nu ştia ce să facă: să ia toată Bobinuţa, să n-o ia? 


Privi spre Mama Picătură: nu voia ca aceasta să-i reproşeze mai târziu că a 
profitat de naivitatea Copilaşului... Până dimineaţa i-ar fi făcut capul tobă. 
Aceasta îi înţelese frământările: 


— Părerea mea este ca acum să te gândeşti numai la Stăpânul tău! Lasă modes- 
tia la o parte..., îi şopti ea. 

— Dar n-aş vrea să creadă Copilaşul că profit de el, nu se lăsă Puricele. Simt că 
am început să ţin la dânsul, mai zise, lăsând capul în pământ. 


— Nu te mai prosti, nu e momentul, îl aduse Mama Picătură cu picioarele pe 
pământ. Înainte de orice nu uita că e doar un copil. Se poate răzgândi în orice 
clipă dacă te vede că stai prea mult pe gânduri. Cum îţi vei explica tu atunci 
modestia în faţa celor care te aşteaptă să-ţi salvezi Stăpânul? Dacă nu iei Bo- 
bina, Copilaşul va înţelege că îl refuzi şi asta îl va supăra... 


„Dacă Picătura are dreptate?” prinse a se îndoi Puricele. Va fi vai de el dacă se 
va întoarce acasă fără Aţa de Mătase, de care aveau atâta nevoie. Se şi vedea 
cum îl scuipau puricii ca pe un prost în mijlocul lanului, pentru „modestia” pe 
care o pusese pe primul plan în timp ce situaţia lor era atât de gravă. 


In cele din urmă, scutură din cap şi, sigur pe ce avea de făcut, Puricele luă 
cu ambele mâini Bobinuţa. O ţinea cu grijă să nu cumva să o scape jos. 
Era tare mică. 


— Mulţumesc, şopti învăluindu-l pe Viermişor într-o privire plină de recunoş- 
tință. 

Se dădu câţiva paşi înapoi. Copilaşul era mulţumit de fapta lui. Îşi scutură 
mâinile care-i amorțiseră pentru că fusese nevoit să le ţină prea mult întinse. 


— Să-ţi fie de folos, răspunse Puricelui. Ai grijă s-o foloseşti cumpătat. Ți-ar 
putea ajunge să coşi câteva mii de răni! 


Puricele făcu ochii mari. Nu-i venea să creadă. Bobina din mâinile lui era 
mult prea mică pentru ca spusele Copilaşului să fie adevărate. Micuţul intui 
gândurile Puricelui: 


— Nu te îndoi de vorbele mele. Nu-i nevoie să spui nimic, te trădează expresia 
feţei, completă Viermişorul, înainte ca Puricele să mai apuce să zică ceva. 
Într-adevăr, am uitat să-i mai fac ceva Bobinuţei mele, recunoscu. Aşa cum 
este acum, nu-ţi va folosi la nimic. Adu-o, te rog, mai aproape... Rezolvăm 
imediat... 


„Oare s-a răzgândit?” se întrebă speriat Puricele când văzu că i-o cere. „Mi-a 
simţit îndoiala şi vrea să mi-o ia înapoi? Este un proverb care spune că nemul- 
țumitului îi ia Dumnezeu darul... Aşa-mi trebuie, de bleg ce sunt”, începu să 
se mustre în gând. 


Privirea 1 se îndreptă din nou spre Mama Picătură. Aceasta îl îndemnă să 
facă ce-i va spune Copilaşul. Fără nicio tragere de inimă, Puricele se supuse. 
Ii întinse Bobinuţa. 


Viermişorul scoase din dosul ferestrei o cutiuţă de culoare albă. Înăuntru avea 
o legăturică de ierburi fine care mai păstrau încă nuanţa verzuie a vremurilor 
tinereţii. Le scoase cu grijă şi le înşiră pe cadrul mic al ferestrei. Începu să 
le numere, ca într-un joc de-a ghicitoarea. Făcu asta de câteva ori până când 
degetul său arătător i se opri deasupra uneia dintre ele. Aceasta sări imediat în 
sus de pe pervaz. Copilaşul o prinse din zbor: 


— Te-am prins, frumoaso! o alintă el. lată că ţi-a sosit momentul să-ţi demon- 
strezi puterile magice! 


Ținând strâns în mânuţă Firişorul de iarbă, Viermişorul le adună pe celelalte 
şi le aşeză înapoi în cutiuţa albă. O închise cu grijă şi o aşeză la loc. Apoi se 
adresă Puricelui: 


— Eşti pregătit să fii martorul unei minuni ce se va petrece chiar în mâinile 
tale? zâmbi misterios. 


Curios din cale-afară, Puricele încuviinţă din cap. Acum era sigur că Viermi- 
şorul îi va lăsa Bobina, nu mai avea de ce se teme. Copilaşul deveni serios: 
îşi apropie ierbuşoara de gură şi îi şopti ceva la ureche. Încet, cu atenţie, în- 
fipse Firul de iarbă în corpul Bobinei pe care Puricele o ţinea strâns în mâini. 
Firişorul intră până la jumătate şi începu să dea din picioare. Avea nevoie de 
ajutor ca să înainteze, căci avea un funduleţ grăsuţ. Viermişorul îi dădu atunci 
încetişor un bobârnac şi firul intră cu totul înăuntrul Bobinei. 


— Acum, trage Bobinuţa spre tine şi ţine-o bine! i se adresă Puricelui. 
Ai grijă să n-o scapi! îl mai atenţionă. 


Puricele făcu întocmai. Trase Bobina de pe firul de iarbă. O ţinea strâns la 
piept. Simţi cum deodată aceasta începu să crească, să crească... Chiar sub 
ochii lui, deveni curând o Bobină mare, cu un fir de mătase de cea mai bună 
calitate, care în bătaia Lunii dădu naştere unei mulțimi de scânteieri magice, 
care se jucau zglobii pe suprafaţa Bobinei. Privindu-le, Puricelui şi Mamei 
Picătură le scăpă un țipăt de uimire. 


— Ce minune! murmură Mama Picătură. 


Puricelui îi trecură prin minte o mulțime de gânduri: „Cum aş putea să profit 
de-un asemenea moment? Ce-ar fi să mă las de tot felul de acte de eroism? 

Să încetez să-mi mai pun viaţa în pericol? Mai bine m-aş face un doctor ade- 
vărat. Cu această aţă aş putea coase toate rănile animalelor de pe meleagurile 
noastre! Mi se va duce vestea până hăt departe!” 


Fără să-şi dea seama, legăna Bobinuţa într-o parte şi în alta. Se purta ca şi 
cum ar fi ţinut în mână Elixirul vieţii fără de moarte şi nu o simplă Bobi- 
nă de Mătase. „Dacă voi fi doctor îmi voi putea îndeplini toate dorinţele, îşi 
continuă visul. Îmi voi lua o nevastă doctoriţă! Îmi închipui cât de frumos ne 
va sta amândurora în halate albe! Câţi ne vor invidia! Vor crăpa toţi duşmanii 
mei de ciudă când ne vor vedea!” 


Voi să-l întrebe ceva pe Copilaş, însă acesta i-o luă înainte: 


— Stai puţin! strigă Viermişorul. Am uitat să-ţi spun ceva foarte important! 
Trebuie să păzeşti Bobinuţa de umezeală! Şi să ştii că se teme foarte tare şi de 
flăcările roşietice ale focului! Ai înţeles? Umezeala şi focul sunt duşmanii săi 
de temut! Dacă n-o vei apăra, o vei pierde! Şi va trebui să răspunzi în faţa lui 
Dumnezeu pentru vieţile care nu vor mai putea fi salvate din pricina neglijen- 
tei talc... 


Puricelui i se înmuiară picioarele. Visele care îi dădeau târcoale adineauri se 
destrămară unul câte unul când auzi câtă responsabilitate trebuie să-şi asume. 


Simţea că-i fuge pământul de sub picioare. Mama Picătură îi observă momen- 
tul de slăbiciune şi încercă să glumească pe seama lui: 


— Nu poţi să dai înapoi. Dacă îţi vei abandona misiunea şi nu-ţi vei respecta 
promisiunile, ştii doar că te aşteaptă infernul, îi zise, mai mult ca să-l îmbăr- 
băteze. Sau poate te vei simţi bine şi acolo, îşi reînnoi Picătura ironiile. Umblă 
vorba că mulți din neamul vostru puricesc s-ar fi aciuat prin iad. Aţi reuşit să-i 
păcăliți până şi pe necuraţi; i-aţi îmblânzit şi v-au dat voie să vă construiți ora- 
şe întregi prin împărăţia lor, cu străzi care poartă numele puricilor blestemaţi 
din neamurile voastre... 


Puricelui nu-i ardea de glumă. O privea fără să-i înţeleagă micile răutăți. 


— In fine, nu cred că-i momentul pentru astfel de glume, recunoscu Picătura, 
bătându-l prieteneşte pe umăr. Insă chiar nu mai ştiu cum să te scot din stările 
tale..., se plânse ea. 


Văzând că Puricele nu reacţionează în niciun fel, Picătura continuă pe acelaşi 
ton ironic: 


— Oricum să nu uiţi un lucru, Purice: îmi iau angajamentul de mamă, îşi duse 
mâna în dreptul inimii, că după ce vei ajunge... acolo, în fiecare dimineaţă îţi 
voi trimite colet. De oriunde voi fi: din paradis sau de pe pământ (dacă voi mai 
fi în viaţă), voi avea grijă să nu duci lipsă de nimic! glumi, făcându-i din ochi. 


— Mulţumesc pentru „bunele” tale intenţii, răspunse acesta în răspăr într-un târ- 
ziu. Amabilă ca întotdeauna cu neamul nostru, răspunse Puricele, uşor ironic... 


Copilaşul începu să râdă: 
— Sunteţi tare simpatici! le zise celor doi. 


— Copilaşule, ştii la ce mă gândesc? i se adresă Puricele ştergându-şi fruntea 
de sudoare. Ce-ar fi să mergi şi tu cu noi? Familia mea îţi va purta un respect 
nemărginit dacă ne vei salva Stăpânul. Ai putea deveni un medic foarte renu- 
mit în neamul nostru. Şi eu pe lângă tine, adăugă râzând. Cu tine alături mă 
voi putea gândi eu liniştit la bătrâneţe. Şi nu voi ajunge să bântui infernul, mai 
zise privind-o pe sub sprâncene pe Mama Picătură. Cine ştie: poate voi ajunge 
şi eu acolo, Sus, împreună cu cei buni. Să mă poarte şi pe mine îngerii în braţe 
pe aleile însorite ale paradisului... Eu mă străduiesc să fac bine pe unde ajung. 
Încerc să nu greşesc în faţa nimănui... Ei? Ce spui? se întoarse din nou spre 
Viermişor. De ce să rămâi singur sub tufarul acesta şi să-ţi iroseşti nopţile în 
zadar? 

Viermişorul zâmbi: 


— Tu te auzi ce spui, Purice? îl întrebă. Unde ai mai văzut tu un vierme de mă- 
tase care să trăiască în blana îmbibată de transpiraţie a animalelor? 


Puricele se scărpină în ceafă. 


— Vezi, tu..., continuă Viermişorul după câteva clipe, văzând că Puricele nu 
spune nimic. Noi am fost dăruiți de Dumnezeu acestei naturi fermecate. 
Aceasta ne ajută în mod magic să aducem pe pământ minunea de mătase. 
Viaţa noastră e aici, printre plante! mai zise ridicând mânuţele în mod teatral 
şi arătând împrejurimile. Te înşeli în ce priveşte nopțile pierdute. E o mare 
plăcere să-ţi îndeplineşti misiunea pentru care ai fost trimis pe pământ, acom- 
paniat de cântecul greierilor şi al altor rapsozi ai nopţii. Ca să nu mai vorbim 
de parfumul îmbătător al florilor care îți dau puteri nebănuite... Vezi cât de 
curată şi de albă este Aţa de Mătase? îl întrebă pe Purice, arătându-i Bobinuţa. 
Parcă ar fi o lacrimă a sfinţilor. Să te ajute Domnul s-o poţi păstra aşa cum este 
până o vei termina! 


Puricelui îi veni să strănute chiar în acel moment. Aerul răcoros al nopţii îl 
înfiorase: 


— Scuzaţi-mă..., şopti el. 


— Ei, poftim, şopti Viermişorul. Abia de te rugasem să ai grijă de ea! Ai grijă 
să nu-ți cadă mucii pe Aţa de Mătase, se repezi Copilaşul. Rănile sunt preten- 
țioase şi orice microb le-ar putea infecta. Ți-am dat-o ca să poţi face un bine. 
Te rog să n-o murdăreşti şi să-mi pătezi onoarea! 


Puricele îşi suflă nasul cu mâna apoi se şterse de pantaloni. Se simţea vinovat. 
— Nu se va mai repeta! îşi dădu cuvântul, fără să-şi ridice privirea. 

Copilaşul scoase din buzunar o batistă albă de mătase pe care n-o mai folosise. 
— la-0..., zise Puricelui. Ai nevoie de ea... 

— Mulţumesc, şopti acesta recunoscător. 


Puricele se simţea pierdut. Păşea din greşeală în greşeală. Îşi suflă nasul şi voi 
să înapoieze batista Viermişorului. 


— Nu-i nevoie, zise acesta. În căsuţa mea nu am loc pentru lucruri murdare. 
Şi încă ceva, mai adăugă: la vârsta ta ar trebui să-ţi fie ruşine să umbli fără 
batistă... 


Puricele se făcu roşu ca macul de ruşine. Băgă batista în buzunar. 


La rândul său, urmărind ce se întâmplă cu cei doi şi străduindu-se să nu o vadă 
cineva, Mama Picătură începu ea să caute prin buzunare să vadă dacă avea 
batistă la dânsa. Cuvintele Copilaşului o atinseră şi pe ea. 


Acesta se prefacuse că nu vede şi ca şi când nu s-ar fi întâmplat nimic, îşi reluă 
povestirea începută mai devreme, despre modul său de viaţă: 


— Cum spuneam, eu nu-mi pierd nopţile cum credeţi voi. La prima oră a dimi- 
neţii, când Soarele se iţeşte de după orizont, munca mea deja e terminată. Până 
la amiază am timp să-mi vizitez familia şi prietenii... 


— Noi am înţeles că eşti un vierme de mătase foarte harnic, îl întrerupse 
Picătura. Dar de ce stai singur sub acest tufar? Unde-ţi sunt prietenii? Unde 
ţi-e familia dragă? Nu ţi-e frică? Eşti doar un copil, iar locul acesta este întu- 
necos şi fioros! 

— Frică?! Bineînţeles că nu! ridică Viermişorul din umeri. Nu am duşmani. Mă 
împac bine cu toţi cei de prin părțile noastre. Rareori se întâmplă să ne contra- 
zicem. Insă de fiecare dată depăşim conflictele cu multă răbdare. 


În Viaţă culegi întotdeauna ceea ce ai semănat. Dacă vei lăsa în urma ta neîn- 
țelegeri, mânie şi ură, nimeni nu-ţi va fi alături când vei avea nevoie de ajutor. 
Este un proverb care spune: „Bine faci, bine găseşti”, zise căzând pentru o 
clipă pe gânduri. 


Puricele şi Picătura nu-l deranjară: 


— Noi şi faptele noastre una suntem, continuă mai târziu Viermişorul. Cum 
este oceanul cu valurile sale; oceanul nu poate exista fără valuri, cum nici va- 
lurile nu pot exista fără ocean. În absenţa oceanului, valurile nu mai sunt vii. 
Nu mai are cine să le dea viaţă... 


Desigur, pericolul face şi el parte din existenţa noastră, mai adăugă Viermişo- 
rul. Ne pândeşte la orice pas: nu doar pe mine, un copil, ci pe toţi viermii de 
mătase... 


Ochii i se umeziră. Lăsă privirea în jos şi oftă din greu: 


— Ce este? Despre ce pericole vorbeşti? întrebă Puricele. Spune-ne, poate te 
ajutăm! 


— Mulţumesc, zise micuțul, ridicându-şi privirea. Insă nu cred că vă stă în pu- 
teri să faceţi ceva pentru noi. E vorba de fulgerele blestemate... 


Puricele şi Picătura de sânge se chirciră fără să vrea auzind despre cine era 
vorba. Le cunoşteau şi ei foarte bine, mai ales bubuiturile tunetelor care le 
însoțeau: 


— Povesteşte-ne ce s-a întâmplat, îl rugă Picătura. Când împărtăşeşti necazuri- 
le cu cineva ți se par mai uşor de suportat... 


— Când se înfurie, lovesc fără milă cu bice de foc peste corpul pământului. 
Fulgerele vor să-i pedepsească pe cei care fac rău, dar cad victime şi multe fi- 
inţe nevinovate, se plânse. Căsuţele noastre sunt făcute din mătase şi se aprind 
cu repeziciune... Din neamul nostru au ars de-a lungul timpului multe familii 
nevinovate. Mai ales în timpul războiului vă dați seama ce se întâmplă... Cred 
că aţi văzut şi voi venind încoace câte plante arse sunt peste tot... Vă imaginaţi 
câte insecte au murit odată cu ele? Fără să fi purtat vreo vină... 


Puricele şi Picătura de sânge încuviinţară din cap. 


— Cred că acum ne privesc de acolo, de Sus, continuă melancolic Copilaşul, 
privind cerul înstelat. 


Puricele şi Mama Picătură îl ascultau în tăcere. 


— M-ati întrebat despre familie şi despre prietenii mei, reluă discuţia Viermişo- 
rul după câteva clipe. Ei se află sub alți tufari, nu departe de noi. Muncesc cu 
spor să facă Aţă de Mătase, ca şi mine. În vremuri de război este mare nevoie 
de ea pentru hăinuţe, pentru case... Ca să nu mai vorbim de cei răniți, cum este 
Stăpânul vostru... 


Stând rezemat de pervazul ferestrei, Copilaşul bătu tactul cu degetele de câte- 
va ori apoi continuă cu regret: 

— Bicele de foc ale Fulgerelor răzbunătoare au adus necaz în multe case... 


— Tocmai de aceea mă miram că staţi singuratici în loc să munciti împreună, să 
înfruntaţi pericolele împreună? Nu v-ar fi fost mai uşor? îl întrerupse Picătura. 


— Nu te contrazic, îi răspunse Viermişorul. Dar aşa e munca noastră. Fiecare îşi 
țese mătasea stând în căsuţa lui. Trebuie să ne concentrăm să ne facem treaba 
cât mai bine. Nu e atât de uşor cum pare la prima vedere. În meseria noastră 
există o mulțime de secrete, o mulțime de reguli. Firul Aţei de Mătase are 
multe componente şi atunci când nu se ţine seama chiar şi de o singură taină 
a meseriei noastre, componenţa firului eşuează. Nu va mai ieşi la fel de fin 
precum îl ştiţi, ci ar fi noduros şi tepos ca nişte spini de baltă..., zise destul de 
serios Copilaşul. 


Puricele tresări când auzi vorbindu-se despre „spinii de baltă”. Işi aduse amin- 
te o întâmplare a copilăriei sale. 


Povestea spinilor de baltă 
sau cum este râsplâtit Râul cu Râu 


Se întâmplase demult. Puricele se afla, ca de obicei, în blana unui animal din 
turmă. În miezul unei zile de vară se pornise din senin o furtună puternică. Se 
luase la trântă cu vântul şi în încăierarea lor sălbatică smulgeau copacii din ră- 
dăcină, luau ciulinii pe sus, rotindu-i prin aer şi rostogolindu-i spre alte zări... 


Norii supăraţi nu mai ţineau cont de nimeni şi de nimic. Se încleştaseră pe via- 
tă şi pe moarte, lansând spre pământ fulgere nemiloase. Soarele se ascunsese. 
Nu putea să vadă atâta furie dezlănţuită. Parcă Natura plecase de-acasă şi în 
lipsa ei copiii îşi făceau de cap pe Pământ. Era un haos de nedescris. Animale- 
le din turmă se speriară. Alergau în toate direcțiile, voind să se adăpostească. 
Goneau nebune prin văi, peste dealuri, prin râpele murdare şi prin bălțile 
tulburi... 


După nenorocirea aceea, Puricele trebuise să stea câteva zile pe burtă, în bra- 
tele mamei, să-i scoată spinii care se înfipseră în fundul lui fierbinte, înroşit 
de durere. Fusese vina lui: învrăjbise doi berbeci tineri cu nişte coarne frumos 
răsucite! Profitase de învălmăşeală, le-a supt sângele şi i-a prostit. I-a făcut să 
se încaiere. A fost o luptă crâncenă; nu s-au lăsat până când durerea nu le ajun- 
sese în coarne. Abia atunci şi-au dat seama că fuseseră duşi de nas de un copi- 
laş de purice. S-au oprit din încăierare şi s-au înţeles din priviri să se răzbune. 


L-au fugărit pe bietul Purice peste tot, mai ales prin spinii mici şi ascuțiți din 
baltă. Voiau să-l înveţe minte ca toată viaţa lui să nu mai facă aşa ceva. 


Cu chiu cu vai reuşise după aceea, biata mamă, să-i elibereze funduleţul de 
aprigele înțepături. Puricele nu avea să mai uite niciodată că atunci când faci 
un rău cuiva, acel rău ţi se va întoarce de zece ori mai mare, încovoindu-te sub 
greutatea lui. 


— Brrrr, se îngrozi Puricele de amintirile sale, scuturându-se înfiorat. 


— Ce-i cu tine? Ţi-e frig? îl întrebă Viermişorul. Pot să-ţi dau un ilic de mătase, 
dacă vrei... A fost cândva al bunicului meu. ÎI purta când era tânăr şi pleca în 
pădure, toamna, să adune frunze uscate. E foarte călduros. Doar că e alb şi 
poţi deveni uşor victima prădătorilor, mai ales noaptea. Va trebui să-l vopseşti 
înainte de a-l îmbrăca... 


— Nu, mulțumesc, refuză Puricele politicos oferta Copilaşului. Nu te deranja! 
Nu mi-e frig. 


— Dar te văd că tremuri! insistă Viermişorul. 


— Nu e ce crezi... Pur şi simplu m-a apucat un Tremurici, aşa... din senin, zise 
la întâmplare Puricele. 


Copilaşul îl privi descumpănit: „Un Tremurici din senin? Ce fel de... Tremu- 
rici? Există aşa ceva?” se întreba el naiv. 


— În fine..., se întoarse Viermişorul. Cum doreşti! 


Ridică din umeri, nevoind să piardă timpul în zadar. Îşi reluă povestirea. 


Secretul făuririi Atei de Mâtase 


— Sub un tufar nu poate să lucreze o familie întreagă de viermi de mătase, din 
mai multe motive. De exemplu, tufarii nu au frunze destule pentru noi toţi. 


— Cum aşa? Uită-te la Tufarul acesta, îi răspunseră într-un glas Puricele şi 
Mama Picătură. Are mii de frunzuliţe! Într-o noapte, un vierme are nevoie nu- 
mai de câteva frunzuliţe, nu? Familia ta ar putea lucra sub un asemenea tufar 
cel puţin jumătate de an, până când frunzele îşi vor abandona crenguţele-ma- 
me. Căci Toamna cea cochetă va avea nevoie de frunze să croiască Pământului 
o haină nouă. De-o viaţă întreagă caută să-l protejeze de îngheţurile cu care 
surioara ei, Iarna, vine de fiecare dată în ospeţie. 

Copilaşul îşi roti privirea prin frunzişul de deasupra căsuţei sale şi zâmbi în 
colţul gurii de spusele celor doi: 


— Vă înşelaţi, dragii mei. Foarte puţine frunze care îmi pot fi de folos, înmugu- 
resc pe acest tufar. În primul rând, voi nu ştiţi că pentru a face firul de mătase 
avem nevoie numai de frunze care au din naştere douăsprezece costiţe geme- 
ne! lar acestea sunt foarte rare... 


Puricele şi Picătura nu mai auziseră una ca asta. Se uitau miraţi unul la altul: 


— Frunze cu douăsprezece costițe gemene?! Te ascult şi simt că mă îmbolnă- 
vesc de curiozitate. Despre ce vorbeşti? îl întrebă Puricele. Şi cu am fost un 
copil isteţ şi am trecut prin multe de-a lungul vieții, dar tu mă întreci, minune 
de copil ce eşti... 


Copilaşul zâmbi. Îi plăceau complimentele Puricelui: 


— Vă spuneam adineauri că făurirea Aţei de Mătase ascunde multe secrete, zise 
el, calm. Costiţele gemene reprezintă una dintre aceste taine. Înţelept ar fi nici 
să nu vă vorbesc despre ele. Însă tocmai mi-ai spus că te poţi îmbolnăvi de 
curiozitate şi îmi fac griji pentru sănătatea ta! glumi Viermişorul. De aceea vă 
voi povesti. Cu o condiţie, însă! ridică degetul arătător. Nu trebuie să spuneţi 
nimănui! N-aş vrea ca semenii mei să mă considere trădător, să mă arate cu 
degetul... 


Privirea pătrunzătoare a Copilaşului îi făcu pe cei doi să reacționeze imediat: 


— In niciun caz nu vrem să ţi se întâmple aşa ceva! răspunse Mama Picătură. 
Ştii ceva, Viermişorule? Mai bine nu ne spui nimic. Nu vrem să-ţi facem vreun 
rău! încercă să-l convingă. 


— Dorinţa mea este să vă împărtăşesc din tainele făuririi Aţei de Mătase. Sunt 
lucruri foarte interesante. Insă va trebui să-mi promiteţi că veţi tăinui în adân- 
cul inimii voastre secretul pe care vi-l voi dezvălui. 


— Promit! sări Mama Picătură, prinzând Ecoul cuvintelor Copilaşului. 
Ea voia totuşi să afle secretele Aţei de Mătase: 


— Jur că nu voi dezvălui nimănui taina Frunzelor cu douăsprezece costiţe gez 
mene! mai zise grav, ducându-şi mâna în dreptul inimii. 


Viermişorul era mulţumit. Se întoarse întrebător spre Purice. Aşte 
reacţia lui: 


— Şi eu jur că nu voi dezvălui nimic din ce-mi vei spune! zise acesta, de ase- 
menea, ducându-şi mâna la inimă. 


Viermişorul se linişti. Se aşeză comod în cadrul ferestrei. Nu se grăbea să în- 
ceapă povestirea. Voia să-şi pună ordine în gânduri, aşa că pentru câteva clipe, 
sub tufar se aşternu liniştea. Era o atmosferă plină de taină pe care cei trei 
prieteni n-aveau s-o mai uite vreodată. 


— Frunzele cu douăsprezece costițe gemene, rosti încet Viermişorul la un mo- 
ment dat, sunt foarte rare în natură. Sunt atât de speciale deoarece.... 


In mod intenţionat vorbea rar, apăsat, pentru a mări suspansul în rândul celor 
care-l ascultau: 


— „„deoarece este unica frunză din natură care înmugureşte numai dacă este 
umezită de picături de Apă Sfințită, reluă el după câteva clipe. 


— Apă Sfințită? făcu Puricele ochii mari. 


Nici despre asta nu mai auzise niciodată. Rămase cu gura căscată. 


— Închide gura, îl atenţionă Copilaşul râzând. Afară e cam răcoare şi dacă vre- 
un firicel de aer rece va ajunge la dinţişorii tăi, vei urla ca lupii în toiul nopţii, 
de durere! îi zise mai în glumă, mai în serios. Nu ştiu cum e pe la voi, dar prin 
părţile noastre doctorii cei pricepuţi sunt rari şi foarte scumpi. Ai putea să 
apelezi la vreun amator care pentru câteva pahare de rachiu îţi scot Cucoana 
Durere, însă... cu dinte cu tot..., cu ajutorul vreunui ciocan de oţel pe care îl 
poartă mereu asupra lor ca pe un talisman. Cu dânsul pedepsesc sticlele care li 
se par că s-au golit prea repede. 


Puricele închise gura imediat. Se scărpină după cap. Râse cu poftă de obser- 
vaţia Copilaşului. De fapt se amuzară cu toţii. Se simțeau relaxaţi împreună. 


Dar Mama Picătură era tare curioasă să afle ce era cu frunzele acelea speciale: 


— Cum adică umezite cu... Apă Sfințită, Copilaşule? îl întrebă ea. Cum poate 
ajunge Apa Sfinţită prin aceste locuri sălbatice? 


Copilaşul se întunecă la față. Îşi suflecă mânecile asemenea unui boxer care 
se pregăteşte să intre în ring să lupte pentru onoarea lui. Cuvintele Mamei 
Picătură îl jigniseră dintr-un motiv ştiut numai de el. Se întoarse spre ea şi i se 
adresă de parcă o vedea pentru prima oară: 


— Aşa deci... Bună dimineaţa, doamnă Picătură. Cum aţi dormit noaptea asta? 
Bine? Sau nu prea? 


Schimbarea bruscă de atitudine a Viermişorului o tulbură pe Mama Picătură. 
Cu doar câteva clipe înainte le era atât de bine împreună, iar acum... Se simţea 
de parcă cineva îi tăiase aripile şi în loc să-şi ia zborul, după ce ajunsese pe un 
pisc înalt, se vedea nevoită să coboare. I se părea nedrept. Bănuia că-l jignise, 
probabil, cu ceva, dar nu ştia cu ce anume. Nu făcuse nimic intenţionat. Îngri- 
jorată, îşi întoarse privirea spre Purice. Spera s-o ajute el să iasă din situaţia 
neplăcută. Dar Copilaşul era pus pe hartă: 


— Hei! Cu tine vorbesc! Unde te uiţi? se răsti la Mama Picătură. 


Aceasta înţepenise uitându-se la Purice. Nici nu-l mai auzea pe Copilaş. Sim- 
tea că îi fuge pământul de sub picioare. 


— Doamnă Picătură, cu tine vorbesc! Uită-te la mine! repetă apăsat Copilaşul, 
bătând din palme să-i atragă atenţia. 


Aceasta se întoarse încet, lipsită de voinţă. Simţea că nava sufletului i se izbise 
de o stâncă şi se făcuse țăndări. Il învălui pe Viermişor cu o privire umilă ca 
un condamnat aflat pe scaunul de judecată. Nu putea articula niciun cuvânt. 


— Ei, bine, ce vezi uitându-te la mine? Poate vreun deşert plin cu oase de că- 
mile? continuă Viermişorul s-o ironizeze. 


Mama Picătură se pierduse. Nu voia decât să poată întoarce timpul şi să nu fi 
pus acea întrebare: 


— Sigur că nu, îngăimă ea. Stai puţin, vreau să-ţi explic..., încercă să se facă 
înţeleasă. 


— Ce să-mi explici? se răţoi Viermişorul. De ce te întrebi cum poate ajunge aici 
Apa Sfințită? Tu vezi cumva acest loc ca pe ceva necurat? Nu-mi vine să cred, se 
învârti el într-un picior. Aţi auzit şi voi? se adresă Copilaşul unor interlocutori 

imaginari din preajma lui: auziți ce spune? Cum ar putea ajunge pe aceste 
locuri Apa Sfințită? 


Picătura îşi acoperi faţa cu mâinile: îşi regreta amarnic cuvintele. Nu ştia cum 
să îndrepte situația. 


— N-am vrut să te jignesc, şopti pierdută. Nu asta am vrut să spun! Eu iu- 
besc Natura cu toate minunile ei! Noi, Picăturile de sânge, tânjim după 
Natură... Doar ştii că trăim în alt mediu. Considerăm Natura binecuvântată de 
Dumnezeu! Nici vorbă de locuri necurate! Pur şi simplu în lumea mea, a pi- 
căturilor de sânge, Apa Sfinţită este foarte rară. De sărbători, în locul ei se 
foloseşte sudoarea corpurilor pe care le menţinem în viaţă. 


Dar Viermişorul era de neoprit: 


— Nu-mi vine să cred! părea surd la toate argumentele Picăturii. Nu mă aştep- 
tam la această întrebare de la tine! Uită-te în jurul tău! o îndemnă. Uite câtă 
viaţă există: plante, insecte! Suntem înconjurați de atâtea minuni dar ca să le 
descoperi trebuie să meriţi, Picăturo! Auzi? Trebuie să meriţi! 


Se întoarse bombănind fără contenire: 


— Doamne, nu-mi vine să cred: „De unde vine apa sfinţită?” Ce fel de întrebare 
e asta? Voi nu-nţelegeţi că Viaţa nu vă spune nimic, ci vă arată totul! Dar voi 
nu vedeţi... 


Mama Picătură tăcea: simţea că orice ar spune, ar înrăutăţi situația. Se ruga în 
gând ca Viermişorul să se liniştească. Într-adevăr, după câteva clipe acesta se 
întoarse spre cei doi şi zise calm, trăgând aer în piept: 


— Dumnezeu îşi trimite îngerii pe pământ nu doar pentru a culege sufletele 
celor buni să le ducă în Împărăţia veşnică, cum spune tradiţia. Au multe alte 
misiuni. De exemplu, fiecare făptură care vine pe această lume este botezată. 
Pruncii sunt îmbăiaţi în Apă Sfinţită şi pornesc în viaţă cu sufletul nevinovat, 
plin de Dumnezeu. Prin botez, Natura întâmpină un nou trimis al Împărăției 
divine. Îşi pune speranţa în el, îşi pune încrederea în el... Speră să-i aducă 
vestea cea bună, să-i lumineze întunericul... Aşteaptă un vestitor al lui Dum- 
nezeu, al Binelui. Dar de multe ori se întâmplă ca aşteptările să-i fie înşelate, 
noul-venit să fie un trădător. Și atunci Natura suferă. Întreg Pământul tânjeşte. 
Cu toate acestea, nu renunţă. Continuă să spere, să aştepte. Iar şi iar, cu fiecare 
nou botez... 


Ei, şi acum ascultaţi-mă cu atenţie, le zise Viermişorul. Când se botează un 
prunc, Natura întreagă se bucură, e în sărbătoare. Are parte de minuni neaştep- 
tate. S-a moştenit tradiţia că plantele care participă la asemenea eveniment pot 
fi binecuvântate de Dumnezeu: dacă vor fi atinse de picături de Apă Sfințită 
care cad de pe corpurile pruncilor botezați, vor da naştere Frunzelor cu două- 
sprezece costițe gemene! De aceea sunt atât de rare! 


Viermişorul tăcu. Se liniştise cu totul. 


— De ce douăsprezece?! sparse Puricele tăcerea. De ce nu au mai multe 
costițe? Sau mai puţine? Şi cum adică sunt gemene? 


Pentru a se convinge, îşi pipăi propriile coaste: nicidecum nu semănau între 
ele. 


— Ce spui tu e incredibil! Pur şi simplu nu pot să cred! exclamă el. 


Încântat că le trezise atât de mult interesul, Copilaşul continuă ca şi cum nici 
nu l-ar fi auzit pe Purice: 


— Noi folosim aceste frunzuliţe abia după un an din ziua în care au înmugurit! 


— Abia după un an? De ce trebuie să aşteptaţi atât de mult? îndrăzni Picătura 
să întrebe. Înseamnă că trăiesc mai mult ca celelalte frunze... adăugă ea. Trec 
prin toate anotimpurile şi rămân totuşi în viaţă. 


— Întocmai, aprobă Viermişorul. În asta constă puterea lor miraculoasă. Cele 
patru anotimpuri le croiesc drumul pe care-l au de urmat în viaţă. Este peri- 
oada în care cele douăsprezece costiţe gemene ajung la maturitate: un an de 
zile; nici mai mult, nici mai puţin, cu nici măcar o zi! Nu este un an uşor nici 
pentru ele: beneficiază de o educaţie aleasă. Fiecare din cele douăsprezece luni 
ale anului are grijă de câte o Costiţă. O învaţă tot ce ştiu ele, o iniţiază în toate 
tainele Naturii. 


Când se împlineşte un an, fiecare lună a anului dăruieşte Costiţei sale un nu- 
măr secret pe care aceasta îl va purta până la sfârşitul vieţii. Numărul Costiţei 
este una din numeroasele taine ale Naturii. De exemplu, noi, viermii de măta- 
se, avem nevoie numai de Costiţa cu numărul şapte. 


Puricele şi Mama Picătură nu mai puteau de curiozitate. ÎI întrerupseră din nou 
pe Copilaş: 

— De ce anume Costiţa care poartă numărul şapte?! Cu celelalte ce se întâmplă? 


Erau tare impresionați de povestea Viermişorului. Nu mai auziseră aşa ceva. 
Puricele transpirase de emoție. De aceea Copilaşul aduse un ulcioraş cu apă, 
turnă într-un pahar şi i-l întinse: 


— a-l şi te stinge... Eşti ca un vulcan gata de erupţie..., zâmbi el. 


Fără să spună nimic, Puricele luă automat paharul cu apă, îl sorbi într-o clipă 
şi-l înapoie Copilaşului. Mai voia. Acesta îi turnă din nou şi Puricele îl bău pe 
nerăsuflate. Se repetă asta de câteva ori. 


— Gata, ajunge! zise Puricele într-un târziu. Dacă întrec măsura, intestinele vor 
cânta curând ca un cor de broaşte în burtica mea. Mulţumesc pentru apă; îmi 
era, într-adevăr foarte sete... 


Dădu paharul Viermişorului şi se şterse la gură. 
— Poftim, vrei şi tu? o servi şi pe Mama Picătură. 
Aceasta refuză cu modestie: 

— Nu, mulţumesc. 


— Poate nu vrei să bei din acelaşi pahar? glumi Copilaşul, arătând cu capul spre 
Purice. 


Acesta era curios să audă ce va răspunde Mama Picătură. În seara aceea îl 
criticase în mai multe rânduri şi se aştepta la orice din partea ei. Văzându-l 
cu ochii holbaţi, Picătura zâmbi. Înţelesese cam la ce se aştepta acesta, dar îl 
dezamăgi de data asta: 


— Nu, nu acesta e motivul! Pur şi simplu nu mi-e sete. Din contra: mi se pare 
că afară e cam răcoare..., se gârbovi puţin, privind frunzele Tufarului care se 
frământau în adierea Vântului. 


Copilaşul duse ulciorul şi paharul în casă. Îşi frecă mulţumit palmele şi se 
adresă Puricelui: 


— Acum te simți mai bine? Erai prea înfierbântat. 
Puricele zâmbi: 


— Da, mult mai bine. 


— Aşadar, vreţi să vă povestesc mai departe? îi provocă. 
— Da! răspunseră în cor cei doi. 


— Dar unde rămăsesem, c-am uitat..., se încruntă Copilaşul voind să-i surprin- 
dă, să vadă cât de atent îl ascultaseră... 


— Ne spuneai de ce e atât de importantă costiţa cu numărul şapte pentru viermii 
de mătase! zise Puricele dintr-o suflare. Celelalte nu sunt bune? 


Viermişorul era mulțumit. Prietenii săi erau pur şi simplu captivaţi de poves- 
tirea lui: 


— Cum să nu fie bune? fu Copilaşul surprins de întrebarea Puricelui. 


— Ai zis că celelalte nu vă sunt de folos..., mormăi Puricele. Sau poate sunt alţii 
care au nevoie de ele? îşi argumentă întrebarea. 


— După ce iese din ucenicia făcută pe lângă una din Lunile Anului, fiecare din 
cele douăsprezece costiţe gemene ale frunzei vine în această lume purtând o 
anumită taină care o face unică în circuitul Naturii. Viermii de mătase au nevoie 
de costita numărul şapte. De celelalte au nevoie fie alte specii de viermi, fie 
greierii, păianjenii şi multe alte insecte. Nu doar noi avem secrete profesionale 
atunci când creăm firul de mătase. Fiecare dintre vietăţile acestui pământ poar- 
tă taine nebănuite. Viaţa este un labirint nesfârşit. Nu ştii ce-ţi rezervă urmă- 
toarea cotitură care apare la orizont. Imaginaţi-vă o omidă: ceea ce ea numeşte 
sfârşitul lumii, Dumnezeu numeşte fluture... 


Viermişorul tăcu. Îi atrase privirea o scânteiere în lumina Lunii: pe vârful unei 
rămurele din tufarul de deasupra căsuţei sale se legăna o frunză sub greutatea 
unei picături de rouă. Una din razele Lunii intră în jocul ei şi se oglindi în bo- 
biţa cristalină pentru o clipă. Aceasta străluci de emoție şi sclipirea sa l-a atras 
pe Copilaş. O privea fascinat, lăsându-se furat de magia ei. 


— Vedeţi? zise el întorcându-se la un moment dat spre cei doi. Viaţa ne des- 
coperă toate minunile sale, toate tainele sale! Noi trebuie doar să le vedem... 
Nimic nu e lăsat întâmplător pe pământ. Ca şi cele douăsprezece costiţe geme- 
ne: fiecare are menirea sa. Fiecare dintre ele este unică! Niciuna nu-şi iroseşte 
viaţa în zadar. Din păcate, pentru că sunt atât de rare, sunt şi foarte vânate, mai 
ales de fiinţele care au o inimioară în piept, de-alde voi, arătă Viermişorul spre 
interlocutorii săi. Unele şi-ar da chiar şi viaţa pentru a stăpâni toate misterele 
pe care acestea le ascund... 

Viermişorul vorbea încet. Şoaptele sale calde întregeau simfonia nocturnă 
a Naturii. 


— Despre ce mistere este vorba? spulberă liniştea Puricele curios. 


— Vă voi spune imediat, îl linişti Viermişorul. 


Elixirul vieţii fără de moarte 
Una din legendele viermilor de mătase vorbeşte despre o profeție pe care 
Domnul a făcut-o neamului nostru. A fost scrisă în izvoarele istorice cu sân- 
gele unuia dintre cei mai renumiţi meşteri ai noştri: inventatorul Aparatului 
fermecat care poate să vorbească la fel ca noi şi care a schimbat viaţa fiinţelor 
de pe pământ. 


Puricele şi Mama Picătură se încruntară. Tare ar fi vrut să întrebe despre ce 
fel de aparat este vorba, însă povestirea era prea interesantă ca să o întrerupă. 


— Profeţia spune, continuă Viermişorul, că cel care va reuşi să afle toate secre- 
tele celor douăsprezece costiţe ale frunzuliţelor sfințite, va descoperi şi Elixi- 
rul vieţii fără de moarte, pe care Timpul nemuritor îl poartă în permanenţă la 
piept, ca pe un talisman. I l-a dăruit Dumnezeu, în prima zi în care s-a născut. 
În afara marelui Creator, Timpul este unicul care va putea să repare şi să dea 
naştere din nou, chiar şi întregii creaţii, dacă va fi nevoie. De fapt, acesta este 
motivul pentru care Dumnezeu i-a dat Timpului acest Elixir... 


Puricele simţi că se îneacă. Mamei Picătură i se oprise respiraţia: 
— Elixirul vieţii fără de moarte? repetară într-un glas. 


Credeau că n-au auzit bine. Se schimbaseră la faţă. Văzându-i atât de palizi, 
Viermişorul se îngrijoră: 


— Să v-aduc puţină apă? îi întrebă întorcându-se spre ulcioraş. 
— Nu! Nu-i nevoie! strigară ei. Spune mai departe! 
— Bine, dar să ştiţi că m-aţi speriat! zâmbi Viermişorul. 


— Nu suntem decât foarte curioşi! răspunse Puricele, zâmbind la rândul său. 
Eşti un povestitor foarte bun! Te rog, continuă! mai adăugă. 


— Cu plăcere, se învoi Viermişorul. Vorbeam despre valoarea nepreţuită a cos- 
tițelor gemene. Vă voi da un singur exemplu: Costiţa cu numărul şapte este 
unica dintre cele douăsprezece care provine din Însuşi trupul Domnului. 


— Adevărat? şopti Picătura neîncrezătoare. 


— Ascultaţi-mă cu atenţie, îi linişti Copilaşul. Când împlinesc un an, Costiţele 
gemene sunt gata să-şi preia misiunile pentru care au fost instruite. Cei dintâi 
chemaţi să-şi descopere Costiţa care este necesară pentru făurirea Aţei de Mă- 
tase, suntem noi: viermii de mătase. 


— Stai puţin! îl întrerupse Puricele. Cum adică sunteţi chemaţi să le descope- 
riți? De către cine? Nu culegeţi, pur şi simplu, de pe ramurile tufarilor, funzele 
care vă trebuie? întrebă complet nedumerit. De unde ştiţi care sunt frunzele cu 
douăsprezece costiţe? Ce se întâmplă dacă din întâmplare greşiţi? 


— In sfârşit mi-ai pus şi tu o întrebare bună în această seară, îi zise Viermişorul. 


Era obosit, dar voia să le spună prietenilor săi cât de interesantă este viaţa 
viermilor de mătase. Să le arate că nu sunt doar nişte biete târâtoare, lipsite de 

însemnătate! Voia să afle toată lumea cât de preţios este firul de Aţă de Mătase 
care le ajunge prin gospodării, cu câte sacrificii este făcut. 


— Suntem chemaţi de Tufarii înşişi să ne alegem frunzele sfinţite cu voia Dom- 
nului. Pentru ei este o mare onoare să le găzduiască şi să ia parte la un astfel 
de eveniment. Familiile de viermi se pregătesc un an de zile pentru această 
sărbătoare. Înainte de a răspunde invitaţiei Tufarului, se adună şi se sfătuiesc 
îndelung. Cei mai bine instruiți, cu experienţă, cei mai harnici şi îndemânatici 
sunt trimişi să descopere frunza cu douăsprezece costiţe gemene şi apoi să 
ghicească Costiţa cu numărul şapte care le trebuie lor. Nu este uşor: responsa- 
bilitatea este uriaşă. Închipuiţi-vă stând aliniate douăsprezece Costiţe gemene, 
absolut identice; au aceeaşi înălțime, acelaşi chip, acelaşi miros. Nu le poţi 
deosebi decât prin numărul care a fost dat fiecăreia, de către Luna Anului care 
a instruit-o. lar acest număr este înscris numai în creieraşul lor! Şi în afară de 
bunul Dumnezeu, nimeni nu-l mai știe... 


— Se întâmplă să nu reuşiţi? se interesă Puricele. 


— Da, se poate întâmpla ca unii dintre noi să nu o poată descoperi. Nu oricui 
îi este dat să atingă o asemenea performanţă. Pedepsele sunt aspre în acest 
caz: vor fi descalificaţi pentru toată viaţa şi li se va interzice să mai facă vre- 
odată Aţă de Mătase, se întristă Viermişorul, plecându-şi privirea. Nimeni nu 
îndrăzneşte să se împotrivească acestor reguli aspre. Noi ştim că e nevoie de 
sacrificiu pentru ca firul nostru să iasă perfect. Nu sunt acceptate niciun fel de 
compromisuri! 


„Nici nu mi-am închipuit vreodată cât de greu este să creezi firul sclipitor 
al Aţei de Mătase”, se gândi Puricele, scărpinându-se în ceafă. Apoi întrebă 
preocupat: 


— Ce se va întâmpla cu viermii descalificaţi? Imi imaginez că provin din fami- 
lii onorabile de vreme ce sunt atât de renumiţi. In afară de Aţa de Mătase ei nu 
mai ştiu altceva să facă. Cum îşi vor creşte copiii? 


Copilaşul îl întrerupse: 


— Aşa crezi tu? Că nu vor mai putea face nimic? Dar ce, toate albinele fac mie- 
re? Tu ce părere ai, Doamnă Picătură? se întoarse către aceasta. 


Mama Picătură zâmbi. Îi dădu dreptate Copilaşului. Puricele simţi că i se-ntu- 
necă în faţa ochilor. Se încruntă: 


— De unde ştii tu dacă albinele fac sau nu miere? i se adresă Picăturii, cu ner- 
vozitate. Voi vă duceţi viaţa înăuntrul corpurilor şi faceţi ce vă spune stăpâna 
voastră, Inimioara! Ce ştiţi voi despre albine? 


Picătura de sânge îşi întinse braţul stâng. Prin pielea străvezie se întrezăreau 
venele subțiri: 


— Nu uita că prin globulele noastre transportăm toate substanţele hrănitoare 
necesare unei vieți sănătoase, îi zise Puricelui. Când una dintre aceste substan- 
te se îmbolnăveşte, organismul suferă. La şcoală, noi învăţăm totul despre ele 
ca să putem interveni, să le salvăm. lar odată cu istoria lor învăţăm şi istoria 
eamului din care provin. 


— Şi ce legătură au toate astea cu albinele? se înfoie Puricele. 

— Una dintre aceste substanţe hrănitoare provine din mierea de albine, îi răs- 
punse calmă Picătura. Aşa că învățând despre ea, am învăţat şi istoria albine- 
lor, cum îţi spuneam mai devreme, mai adăugă, privindu-l în ochi. 


Puricele se dădu bătut. Se întoarse spre Viermişor care îl privea triumfător. 
Micuţul ridică din umeri şi continuă: 


— De asemenea, mai ştim că albinele au familii numeroase la fel ca noi, viermii 
de mătase. Se ajută între ele, aşa cum facem şi noi. Suntem la fel de harnici 
şi de uniţi ca şi ele. Şi totuşi, care e diferenţa între albine şi neamul nostru? îi 
întrebă Viermişorul de Mătase, zâmbind provocator. 


Picătura se abţinu să răspundă. Puricele se încăpăţână să tacă: nu voia să rişte 
să mai spună vreo prostie, chiar dacă acum era sigur că Bobinuţa îi aparţine. 
Văzuse cât de schimbător e Viermişorul şi nu voia să-l mai supere. Cu toate 
acestea se gândi în mintea sa: „Ce-ntrebare... Cum adică, care e diferenţa? 
Albinele au aripioare, pot să zboare din floare în floare, culegând nectarul; pe 
când viermii de mătase se târăsc, sărmanii, toată viaţa pe sub tufari, pe unde 
am văzut că-şi fac trebuinţele mulţime de insecte. Caută frunzele care au cos- 
tite gemene. Apoi se chinuie să dea naştere firului alb de mătase... E foarte 
simplu pentru orice creier sănătos”, bombăni Puricele. 


Văzând că cei doi nu dau niciun răspuns, Viermişorul le zise zâmbind: 


— Diferenţa dintre albine şi viermii de mătase, de azi înainte să ştiţi, dragii mei 
prieteni... 


Puricele şi Mama Picătură se înmuiară când auziră că Viermişorul îi numeşte 
„prieteni”. Era pentru prima dată în seara aceea când li se adresa astfel. Acesta 
observă schimbarea expresiei feţei lor: 


— Vă deranjează că vă numesc astfel? îi întrebă. 
— Nu! Nu! Din contra, dădură ei repede din cap. 
Viermişorul zâmbi şi continuă: 


— „albinele sunt foarte răzbunătoare. Înţepătura lor poate aduce chiar şi moar- 
tea. Sunt un fel de justiţiari ai Naturii. Nu au limite când se înfurie. Pe când 
noi, viermii de mătase, indiferent de răul care ni s-a făcut, îi lăsăm pe toţi în 
pace, să-i judece Dumnezeu. Aceasta este diferenţa dintre viermii de mătase 
şi albine. Cu toate acestea, pretutindeni există jertfă, sacrificii. Fără jertfă, nu 
există unitate, adăugă Copilaşul privindu-i fix. 


Voia să vadă dacă e în asentimentul lor. Când observă că Puricele şi Picătura 
rămaseră încremeniţi, le zise: 


— Sau poate voi aţi auzit din gurile păcătoase ca viermii de mătase să facă rău 
cuiva? 


După ce se priviră unul pe altul, gândindu-se puțin, cei doi clătinară cu putere 
din cap: 


— Nu, ziseră ei abia şoptit. 


„Bine că n-am deschis gura”, se gândi Puricele, ascultându-l pe Viermişor. Nu 
se aşteptase la acel răspuns. Işi aduse aminte de una din învățăturile Bunicului 
său, în copilărie: 


— Nepoate, să iei aminte ca atunci când te vei afla într-un anumit anturaj şi nu 
vei înţelege cum trebuie despre ce se vorbeşte, mai bine să taci şi să asculţi cu 
atenţie: să nu te amesteci în vorbă. Ai putea spune vreo prostie mai mare decât 
tine şi atunci ruşinea îţi va fi nemăsurată. 


„Bine că n-am zis nimic”, se felicită din nou în gând Puricele. Picătura era 
impresionată de cele auzite: 


— Nu-mi vine să cred câte lucruri noi am aflat în această seară despre viermii 
de mătase... Şi încă de la cine: de la un copil pe care îl ţin în palmă! Sunteţi 
atât de speciali! zise ea Viermişorului. 


— Ei, acum nu trebuie să vă imaginaţi că ne considerăm nişte sfinţi, îi răspunse 
acesta. Nici pe departe! Deseori ne certăm între noi, cum se întâmplă în fiecare 
dintre neamurile acestui pământ. Mai ales tinereţea cu sânge fierbinte aprinde 
spiritele. Să-i vezi cum se încaieră băieţandrii noştri când e vorba de fetişcane- 
le frumoase, cu codițe lungi... Sunt tare arțăgoşi; cu greu cedează unii în faţa 
altora. Nu au încă înţelepciunea care să le dea îngăduinţa neajunsurilor celor 
din jur. 


În general, însă, suntem un neam cuminte şi foarte paşnic. Nici nu trebuie să 
spun eu asta: e de ajuns să priveşti firul nostru de mătase, fără nici măcar să-l 
pipăi, ca să îţi dai seama cum ne este sufletul. Nu vrem să trecem oricum prin 
viaţă, fără să facem nimic. Plătim un preţ fără egal de la naştere până la moar- 
te: cu însăşi Viaţa noastră. Ca urmare, nu cred că ne putem permite ca odată 
ajunşi la final să ne uităm în urmă şi să vedem că n-am făcut nimic. Căci atunci 
apare întrebarea: a meritat să plătim acest preţ? 

Mama Picătură nu mai contenea să se mire: „Doamne, e atât de înţelept 
copilul acesta!” se minuna în gând. 


Numai Puricele, pragmatic din fire, era măcinat de-o singură idee: "Ce se- 
ntâmplă oare cu viermii de mătase care nu reuşesc să găsească Costiţele geme- 
ne, norocoase? Rămân pe drumuri toată viaţa? Cine are grijă de ei?” 


— Copil-minune ce eşti tu, i se adresă Viermişorului, cu voce tare. Hai să lăsăm 
albinele în pace, să se ducă la mama dracului şi s-o gâdile pe la subsuori cu 
acele lor „sensibile”... Am avut şi eu de-a face cu dânsele, nenorocitele: m-au 
prins la furat miere. Dar uite că am scăpat cu viaţă, nu au reuşit să mă omoare, 
cum spuneai tu... Bineînţeles că de la înţepăturile lor nici nu mai ştiu cât am 
umblat cu ceafa umflată, recunoscu Puricele, ducându-şi instinctiv mâna după 
cap şi mângâind cu grijă. 

Viermişorul şi Mama Picătură izbucniră în râs. 

— Numai ţie ți se putea întâmpla aşa ceva, observă Picătura. 


— Hei, de ce râdeţi? se mâhni Puricele. Apoi, întorcându-se către Copilaş, îl 
rugă: 


— Mai bine termină de povestit istoria Costiţelor gemene! Cum o alegeţi pe cea 
care provine din corpul Domnului? 


— Uită-te la el cât e de nerăbdător, se îndreptă Viermişorul spre Mama Picătură. 
Ce te tot interesezi atâta de Costiţele astea? Parcă te-ai fi îndrăgostit pătimaş 
de una dintre ele, aşa eşti de curios, râse Copilaşul, întorcându-se spre Purice. 


Hohote cristaline de râs răsunară în noapte. Când se linişti puţin, Copilaşul se 
hotări să-i dea totuşi un răspuns acestuia: 


— Până la urmă, descoperim noi Costiţa cu numărul şapte... lar ea ni se alătură 
tăcută, ca un voluntar, ştiindu-şi misiunea care i-a fost încredinţată. 


— Tot vorbeşti de mistere, de misiuni... M-ai învăluit în ceaţă cu tainele tale. 
Mie spune-mi clar la ce îţi foloseşte Costiţa asta, izbucni Puricele la un mo- 
ment dat. Nu mai pot de curiozitate. 


— Hei! Ce-i cu tine? făcu Viermişorul ochii mari. Ai răbdare! Toate la timpul 
lor! Pot să-ți spun doar că fără Costiţa cu numărul şapte, noi nu am putea 
amesteca componentele secrete ale fibrei de mătase. Numai ea poate lega no- 
durile tainice ale Vieţii! Sau să le dezlege dacă va fi nevoie, adăugă Viermişo- 
rul. Sunt legăminte tainice care trebuie să reziste o viaţă întreagă! Numai că 


din păcate, deseori sunt lovite de câte-o boală de invidie necurată... Și atunci, 
totul se duce pe apa sâmbetei... Costiţa cu numărul şapte are grijă ca în cazul 
Aţei de Mătase acest lucru să nu se întâmple! încheie Copilaşul convins. 


Puricele înţelesese că şi Viermişorul de Mătase se numărase printre cei care 
ghiciseră costiţa cu numărul şapte, de vreme ce acum ţinea în mână Bobinuţa 
de mătase, creată de el însuşi. Însă nu pricepea prin ce minune o fi reuşit. Se tot 
frământa, întrebându-se: care o fi acel secret? Cu o curiozitate bolnăvicioasă 
se linguşi pe lângă Copilaş: 


— Viermişorule, de unde ştii tu toate acestea? îl chestionă Puricele. Nu cumva 
ai fost şi tu printre cei care au trebuit să ghicească aceste costiţe? Cum ai reu- 
şit? Care este marele secret? 


— Avem şcoli de renume şi dascăli neîntrecuţi, zise zâmbind Copilaşul. Ei ne 
învaţă tot ce avem de făcut. Iertare, însă: nu-ţi pot spune indiciile care mă ajută 
să aleg Costiţa care-mi trebuie. Îmi pare rău, dar acesta trebuie să rămână un 
secret, indiferent de ce-ar putea să ţi se întâmple. Dumnezeu ne-a hărăzit să-l 
ducem cu noi în mormânt. 


Zicând acestea, Viermişorul îşi înălță privirea spre înaltul cerului, îşi desfăcu 
larg mâinile, inspiră adânc şi zise cu recunoştinţă: 


— Să rămână după voia Domnului! 


Puricele pufni în râs. Işi dădu seama curând că nu era nimic amuzant şi atunci 
îşi duse repede mâna la gură. Picătura îl înghionti: 


— Controlează-ţi emoţiile, ce te-a apucat? 


Puricele tăcu. Se simţea vinovat. Se uita la Copilaş şi i se păru că semăna cu un 
preot care se roagă lui Dumnezeu să coboare ploaia peste lanurile de grâne. Îşi 
aduse aminte din copilărie, când mergea cu bunica lui la biserică de sărbători. 
Înălţându-şi braţele spre cer, preoţii se rugau să vină ploaia peste imaşurile 
însetate, să le vindece buzele uscate de secetă. Desigur, nu se rugau pe degea- 
ba... Voiau să capete cât mai mulți colaci presăraţi cu mac şi împletiţi frumos 
de mâinile crăpate ale celor nevoiaşi... 

Aparatul viermilor de mâtase 


Chipul Copilaşului era transfigurat. Avea o frumuseţe negrăită. Razele Lunii 
pătrundeau până la el prin ochiul pe care Mama Picătură îl făcuse în tufar când 
dăduse crenguţele la o parte. Viermişorul era vrăjit de strălucirea magică a 
stelelor care împânzeau cerul senin al acelei seri. Le contemplă preţ de câteva 
clipe, trase adânc aer în piept şi îşi lăsă mâinile să cadă moi pe lângă corpul 
său fragil: 


— Nu-mi vine să cred cât de repede a trecut timpul! Văd ultimele stele... Sunt 
stele târzii, urmărite de Soare... 


— Despre ce fel de stele vorbeşti? îl întrebă Puricele, examinând atent bolta în- 
stelată. Mie mi se pare că toate sunt la fel... Cum adică sunt urmărite de Soare? 
I-au făcut ceva? De ce le urmăreşte? Vrea să le pedepsească? 


Naivitatea întrebărilor îl făcu pe Viermişor să zâmbească. 


— Niciunul dintre locuitorii Universului nu-şi va permite vreodată să greşească 
cu ceva în faţa bătrânului Soare. Riscul ar fi prea mare, s-ar expune unui peri- 
col de moarte: un Soare supărat i-ar putea face scrum! 


Stelele acestea târzii nu i-au greşit cu nimic marelui astru. Doar că misiunea 
lor nocturnă se apropie de sfârşit. E trecut de miezul nopţii... Starea lor de 
veghe nu e deloc uşoară: Stelele sunt foarte obosite. Unele au adormit, lăsând 
Noaptea să plece fără ele. Surioarele lor, mai în vârstă, care au rămas treze, 
au însă grijă să le adune pe cele adormite şi să se ferească din calea Soarelui. 
Dacă acesta le-ar găsi dimineaţă pe bolta cerului, le-ar putea distruge. Pur şi 
simplu stelele au grijă unele de altele... 


Intorcându-se apoi spre cei doi, Viermişorul le zise: 


— Nu voi mai putea sta mult cu voi. Până la ivirea zorilor mai am încă multe de 
făcut. Mă simt bine în compania voastră, însă trebuie să-mi respect îndatoririle 
înainte de toate... lată, vedeţi? le zise privindu-i în ochi. Acesta este încă un 
motiv pentru care fiecare viermişor lucrează singur în căsuţa lui. Vorba multă 
înseamnă timp pierdut şi lucru făcut de mântuială. 


— Te-am urmărit cu atenţie întreaga seară, Copilaşule, îi răspunse Mama Pică- 
tură. De unde ştii atâtea lucruri, de parcă ai fi traversat întreaga Viaţă, de la un 
capăt la altul, reuşind să culegi experienţe de tot felul? 


Copilaşul roşi: 


— Tocmai din acest motiv am vrut să vă spun câte ceva din istoria noastră. 
Despre tradiţiile pe care le purtăm... Noi suntem un neam ales. Deţinem valori 
nepreţuite... 


Cei doi făcură ochii mari: „Despre ce valori o fi vorba? Câte surprize ne mai 
rezervă acest Viermişor?” gândi Mama Picătură. Dar se sfii să mai întrebe. Era 
cea mai în vârstă dintre ei şi se ruşina de neştiinţa sa. Copilaşul citi în ochii 
prietenilor săi nedumerirea. De aceea, se hotări să le mai împărtăşească una 
din bucuriile sale: 


— Uitaţi-vă atent pe acoperişul căsuţei mele şi spuneţi-mi ce vedeţi acolo, îi 
provocă. 


Puricele şi Picătura îşi îndreptară privirea spre locul indicat. S-au întors, s-au 
răsucit: se aşteptau să descopere cine-ştie-ce minune. Însă nimic nu le atrase 
atenţia. Se uitară dezamăgiţi unul la altul, ridicară din umeri şi se întoarseră 
spre Copilaş. Plin de mândrie, acesta îi întrebă: 


— Ei? Ce-aţi văzut?! zise frecându-şi mâinile emoţionat. 

Picătura şi Puricele scotociră din nou cu privirile acoperişul căsuţei. In zadar, 
însă: 


— Nimic, se dădură bătuţi. 


— Nimic? Cum adică nimic? se încruntă Viermişorul. Nu se poate! Nu v-aţi 
uitat voi bine. Poate e noapte şi nu se văd! începu să se foiască de colo-colo. 
Poate Vântul le-o fi dat Jos...., mormăi apoi nemulţumit. Uneori se mai întâm- 
plă să-l ignor şi se supără pe mine. Îmi face apoi nişte boroboaţe din acestea 
ieftine ca să se răzbune... Are mereu chef de vorbă, vrea să-mi povestească 
ce-a mai văzut pe unde-a trecut... Dar eu nu am timp de cele mai multe ori... 
Să-mi fi făcut el una ca asta? se întreba Copilaşul. Deci voi chiar nu vedeţi 
nimic? se întoarse din nou spre cei doi. 


Puricele şi Mama Picătură se simțeau stânjeniți. Nici măcar nu ştiau despre 
ce este vorba. Copilaşul se învârti de câteva ori prin căsuţă, gândindu-se la o 
soluţie. Apoi se întoarse repede la fereastră, se aplecă în dosul ei şi apăsă un 
buton. Voia să se convingă de spusele prietenilor săi. 


În clipa aceea un țipăt îngrozitor se răspândi în văzduh. Parcă un condamnat la 
moarte fusese adus în faţa ghilotinei, urmând să-şi aşeze capul sub lama mor- 
ţii. Picătura tresări. Atât de tare, încât era cât pe ce să scape căsuţa Viermişo- 
rului din mână. Puricele sări şi el în sus de spaimă. Bobinuţa îi sări din mână şi 
se rostogoli amestecându-se cu frunzişul de sub tufar. Dar el nici nu simți, atât 
de tare se speriase. Sunetul acela oribil îi scrijelise timpanele. Se repezi să-şi 
caute băţul pe care îl folosise mai devreme, pregătindu-se să se apere. Nu-şi 
imagina cine ar fi putut să scoată acel sunet nemaiîntâlnit. Copilaşul se grăbi 
să apese din nou butonul şi sunetul dispăru ca prin minune. 


— Ce-a fost asta? abia reuşi să îngaime Puricele. 


— lertaţi-mă! zise repede Viermişorul, ducându-şi mânuţele la piept: nu am 
bănuit că va scoate un zgomot atât de puternic! 


— Doamne, Dumnezeule, îşi duse Mama Picătură mâna în dreptul inimii. Sim- 
tea că-i sparge pieptul. 


— Cred că am dat peste o ceartă izbucnită în Univers..., răspunse calm, Vier- 
mişorul de mătase. 


— Ceartă? Ce fel de ceartă? Ce fel de Univers?! Țipătul s-a auzit chiar aici! 
Doar nu sunt nebună! părea să nu înţeleagă Mama Picătură, în timp ce-şi făcea 
cruce şi îşi scuipa în sân. 


Trăsese o spaimă soră cu moartea. 


— Ce sperietură! bombănea îngrijorată. Ce fel de țipăt a fost acela? 
Imi este atât de străin! 


Viermişorul se amuza urmărind-o cum se pipăia să vadă dacă nu cumva se 
scăpase pe dânsa. Picătura îl întrebă descumpănită: 


— De unde a venit acel țipăt, Copilaşule? 

— Este un Aparat. V-am vorbit despre el mai devreme..., zise acesta, cu voce 
stinsă. 

Se simţea oarecum vinovat. Dar nu făcuse nimic intenționat. 


— Ce fel de Aparat? păru să nu-şi mai amintească Mama Picătură, din cauza 
şocului suferit. 


— Un Aparat simplu care a fost inventat de strămoşii noştri, se strădui să-i îm- 
prospăteze memoria prietenei sale. Cu ajutorul lui pot fi captate toate ştirile 
din Univers. 


Intre timp, Puricele găsise băţul şi se ridicase în picioare. Il ţinea strâns cu 
ambele mâini, gata să lovească în orice clipă. Se uita atent, de jur-împrejur, că- 
utându-l pe cel care ţipase. Dar nu văzu pe nimeni. li întrebă speriat pe cei doi: 


— Cine-a făcut asta? Unde e? 


— Linişteşte-te, îi zise Picătura, care îşi venise cât de cât în fire. N-a fost 
nimic. Aruncă băţul, nu avem nevoie de el. 


Puricele o ascultă, deşi nu era convins: 
— Ce fel de glume sunt astea? Spuneţi-mi şi mie ce s-a întâmplat? insistă, speriat. 


— Prieteni, uitaţi cum stau lucrurile, interveni atunci Viermişorul. Eu nu mai 
am prea mult timp la dispoziţie. Mă presează multe lucruri. Dar nici pe o astfel 
de notă nu vreau să-mi iau rămas bun de la voi. Aşteptaţi-mă puţin, vă rog. 
Mă întorc imediat. 


Dispăru iarăşi într-una din cămăruţele căsuţei sale. Picătura voi să profite de cli- 
pa de răgaz, ca să-i povestească Puricelui despre Aparatul misterios, despre care 

Viermişorul îi zisese că a scos sunetul acela strident. Dar uitându-se la Purice, 
îşi pierdu şirul gândurilor: 


— Unde-i Bobina de mătase? îl întrebă Picătura panicată. 


Într-adevăr: Puricele descoperi că Bobinuţa dispăruse. Aruncă băţul în grabă 
şi îngenunche să-şi caute Aţa de Mătase. 


— Doamne, ce căscat sunt! bălmăjea Picătura. Ce mă fac acum? 


În clipa aceea, copilaşul apăru în faţa ferestruicii cu un Aparat în braţe. 
Il aşeză atent pe rama ferestrei: 


— Unde-i Puricele? întrebă el când văzu că acesta lipseşte. Nu cumva a luat- 
o în braţe pe mândra supărare şi-au plecat împreună la drum lung? Oricum, 
departe nu vor ajunge. El nu ştie cu cine se-nsoţeşte: Supărarea e un tovarăş 
periculos. Te poartă numai prin râpe murdare şi necunoscute. Ca să nu mai 
vorbim despre roadele Supărării: numai necazuri şi dureri de cap ţi-aduc... 


— Nu a plecat nicăieri: uite-l! îi arătă Mama Picătură Viermişorului, ce făcea 
Puricele. 


— Ce caută? se interesă Copilaşul în şoaptă, văzându-l cum scotocea printre 
frunze. 


— Bobinuţa de mătase, îi răspunse aceasta tot în şoaptă. 


Nu apucă să termine vorba că Puricele se ridică. Işi găsise Bobina dar era pli- 
nă de frunze uscate. Se agăţaseră curioase de ea şi acum Puricele încerca să o 
curețe, mormăind nemulţumit. 


— Ce faci, Purice? Eşti bine? îl întrebă atunci Viermişorul. 
Acesta răspunse cam obosit: 


— Uită-te la frunzele acestea cum s-au cățărat pe Bobinuţa mea! Nu vor să se 
mai dezlipească. Le privesc şi îmi imaginez o turmă tare însetată care a desco- 
perit o găleată cu apă limpede şi s-au năpustit să se adape. 


— Eşti simpatic, Purice, îi zise Copilaşul, amuzându-se de spusele acestuia. 
Vorbele tale pline de duh au puterea să însenineze sufletele celor din jur. Cât 
despre frunze, înţelege-le şi tu: nu de multe ori au ocazia să-şi poată şterge 
fețele prăfuite cu un fir moale şi alb de mătase a cărui atingere le întinereşte... 

Iar tu, fii cu băgare de seamă, nu mai căsca gura! Acum ai avut noroc că ai 
găsit Bobinuţa! Imaginează-ţi însă că ai putea să o scapi în vreo râpă sau alte 
locuri presărate cu tot felul de capcane şi atunci... Cine ştie dacă o vei mai 
găsi! Mai ales că e atât de căutată.... 


Puricele răsuflă uşurat în timp ce continua să desprindă cu grijă frunzulițele 
uscate. 


— Te rog să-mi dai mie aceste frunze dornice de aventură, care se lasă purta- 
te de orice miraj! îl rugă Viermişorul. Sărmanele, se vede că sunt disperate. 
Ar face orice numai să aibă parte din nou de verdeaţa tinereţii. Le voi lua şi le 
voi face o baie înspumată care să le mângâie trupurile uscate... Le voi întinde 
pe aţa de la moară, iar când se vor usca bine-bine, le voi face... praf, rosti el 
şoptit ultimul cuvânt, astfel încât frunzele să nu audă ce le aşteaptă. 


Apoi zise din nou cu voce tare: 


— Îmi voi face de treabă cu ele până mâine dimineaţă. Le voi alinia pe toate la 
gura cuptorului şi le voi povesti cum reuşesc să adorm seară de seară Focul 
roşcat. Să le vezi cum stau cuminţi şi mă ascultă! Sunt foarte alintate şi le pla- 
ce să asculte sforăitul Focului adormit... 


Puricele îi întinse Copilaşului frunzele cerute şi-l întrebă curios: 


— De ce ai rostit cuvântul „praf” atât de încet că abia te-am auzit? Ce înseamnă 
că le vei face praf pe aceste frunzuliţe? 


Viermişorul le luă, le aşeză în dosul ferestrei şi apoi se întoarse spre Purice. 


— Nu am vrut să mă audă. Dacă ar şti ce le aşteaptă, zise el privind spre frun- 
zele Tufarului, cu siguranţă nu s-ar mai desprinde de pe suratele lor crenguţe. 
Dar eu am nevoie de ele... Ce m-aş face fără frunze? 


Puricele zâmbi; pentru el totul era cât se poate de simplu: 


— Cum adică ce vei face? Schimbi tufarul şi... la revedere. Găseşti altul mai 
tânăr, poate chiar mai bun. Că tufari sunt... slavă Domnului, câte boabe în 
lanurile de grâne! 


Copilaşul îl ascultă cu atenţie apoi îi zise cu oarecare ironie: 


— Ai spus tot ce-ai avut pe limbă? 


Puricele dădu afirmativ din cap. Ba mai mult, copilăros cum era, scoase limba 
afară, străduindu-se să le arate că nu mai rămăsese nimic. 


— Bine, bine... Lasă..., zise Viermişorul. Se vede că nu ştii încă multe 
lucruri despre Natura înconjurătoare. Despre regulile sale nescrise... 


Puricele deveni serios. Privi ruşinat spre Mama Picătură. Aceasta îl îndemnă 
din priviri să asculte Copilaşul care începu să le explice: 


— Plantele nu pot fi păcălite atât de uşor, cum crezi tu. Comunică foarte bine 
între ele. Sistemul lor telegrafic este mult mai performant decât al celorlalte 
fiinţe de pe pământ. Dacă superi una dintre ele, imediat vor afla toate şi se vor 
uni împotriva ta. Aşa încât, nu aş putea să merg sub alt tufar cum ai spus tu... 
Din contra: aş rămâne fără loc de muncă cât ai clipi, încheie serios Viermişorul 
de mătase. 

Puricele se scărpină în ceafă: „Ca să vezi! Par atât de prostuţe plantele acestea, 
şi când colo... Trebuie să am grijă cu ele! Ei, dar ce mă fac dacă-mi va veni să 
trag vreo... Nu cumva să le jignesc iar ele să se răzbune, ducându-mi zgomo- 
tele ruşinoase la urechile duşmanilor mei, căci voi ajunge de râsul fetişcane- 
lor...”, îşi făcu griji, privind cu suspiciune plantele din jur. 


Viermişorul se aplecă şi aşeză frunzele primite de la Purice într-o cutie întune- 
coasă. Apoi le şopti încetişor: 


— Dragele mele, musafirii mei vor pleca degrabă, le zise el, referindu-se la 
Purice şi la Mama Picătură. Aşteptaţi-mă aici, cuminţi; vă voi pregăti o seară 
de neuitat. Vom face cu toții mult aşteptata baie în apă caldă. Aveţi puţintică 
răbdare... 


Le mângâie uşor şi se ridică în cadrul ferestrei. 


— Aşadar, acesta este Aparatul despre care v-am vorbit, le zise Copilaşul prie- 
tenilor săi, luându-l în mână de pe pervaz. Cu ajutorul lui culegem toate ştirile 
din Univers. lată, de aici aţi auzit ţipătul îngrozitor de care v-aţi speriat, le 
arătă el o figură triunghiulară pe faţa Aparatului. 


In jurul său erau o mulţime de butoane: semănau cu nişte aluniţe drăgălaşe, 
care creionau delicat o hartă imaginară a bolţii înstelate... 


— Şi cum funcţionează? întrebă curios Puricele. 


— Dacă sunteţi pregătiţi, îl voi deschide din nou. De data asta îl voi da mai 
încet, să nu vă mai speriaţi, îi linişti mai apoi. 

Puricele şi Mama Picătură făcură un schimb de priviri şi rostiră amândoi o 
dată: 

— Nu va mai țipa nimeni de data aceasta? 


Fără să mai spună nimic, Copilaşul zâmbi şi roti încetişor un buton, deschi- 
zând Aparatul. Se auzi o melodie lină, purtată pe braţele unui tânăr Vals. Până 
şi Tufarul începu să freamăte de plăcere... 


— Ce minune! zise Mama Picătură, admirativ. 


Muzica aceea o captivase. Gândurile i se agăţară pe aripile Valsului şi o purta- 
ră iute cu ani în urmă. Îşi aminti ziua nunţii sale, de Valsul pe care îl dansase 
în acea seară magică, cu soţul ei... 


Văzând-o pierdută, Puricele o scutură uşor de umăr, de câteva ori: 
— Picăturo! strigă el. Picăturo, mă auzi? Ce-i cu tine? 


— Ce vrei? se întoarse către el îmbufnată. Mai doreşti poate vreo Bobinuţă de 
mătase? Pune-ţi pofta-n cui! Nu am! îl ironiză pe un ton arțăgos. Sau poate ți 
s-a făcut dor de vreun cucui în frunte? El se face numai la comandă şi numai 
dacă mă vei ruga frumos... 


Puricele se retrase, întrebându-se în sinea lui: „Ce i-am mai făcut de data asta? 
Eram doar îngrijorat de starea ei. Uf... E atât de ciudată...” 


— Lasă-mă-n pace..., îi strigă Picătura supărată că o deranjase. Taci şi ascultă 
şi tu melodia aceasta. E atât de plăcută! Nu înţeleg cum poţi fi atât de pisălog... 
Nu-ţi mai tace gura, îl repezi ea din nou. 


Puricele se mâhni. Se gârbovi cum fac copiii când se îmbufnează şi oftă la 
gândul că nu poate să-i intre în voie Mamei Picătură. Se întoarse plictisit, 
propunându-şi să asculte muzica cum îl îndemnase ea. Însă... nu era pe placul 
său. Se simţea de parcă s-ar fi aflat pe botul unui porc, ascultând un grohăitor 
spectacol de operă al sforăielilor patrupedului. 


Stătură astfel câteva clipe. Se lăsară furaţi de magia muzicii. La un moment 
dat, liniştea fu întreruptă de vocea Mamei Picătură: 


— Poate îți voi părea naivă, Viermişorule; scuze pentru neştiința mea. Dă- 
mi voie să te întreb, însă: cum poate încăpea în această cutiuţă atât de mică, 
muzica aceasta plină de măreție, precum şi toate ştirile din Univers? Cine le 
colectează, cine munceşte pentru Aparatul tău? Ce alt secret este la mijloc? 
i se adresă Copilaşului. 


Puricele simţi cum îi creşte adrenalina, auzind întrebarea Picăturii. Voise să-l 
întrebe acelaşi lucru pe Copilaş! Abia se abţinuse să păstreze liniştea pentru ca 
ei să asculte muzică. Şi acum iată: Mama Picătură i-o luase înainte! 


Dând aparatul mai încet, Copilaşul răspunse: 


— De multă vreme Aparatul nostru nu mai e un secret pentru nicio specie de 
insecte. Din contra: multe dintre ele au încercat să-şi facă unul la fel! Unele 
chiar au reuşit, însă tot ale noastre, ale viermilor de mătase, au rămas cele mai 
apreciate. Am suferit şi noi, destul, de-a lungul timpului: au fost mulți chiar 
dintre ai noştri care au schimbat aceste aparate pentru alte lucruri sau pentru 
anumite servicii. Mă rog, treaba lor... 

Tăcu puţin, dus pe gânduri. li părea rău pentru toate suferințele prin care tre- 
cuse neamul lui, veacuri de-a rândul. Apoi continuă: 


— La începuturi, când abia fusese inventat de strămoşii noştri, Aparatul era de- 
osebit de valoros. Era păstrat în mare taină. Pentru a nu-i fi descoperit secretul, 
au fost sacrificate vieţile multor insecte nevinovate... 


— Vorbeşti de parcă au fost vremuri în care insectele erau tratate ca nişte sclavi! 
interveni înfiorată Mama Picătură. 


— Întocmai, îi răspunse îngândurat Viermişorul. Pe atunci nu era voie nici 
măcar să vorbeşti despre el. Dacă spuneai cuiva de existenţa lui, riscai să-ţi 
pierzi viaţa, fără ca nimeni să fie tras la răspundere pentru asta. Pentru a-l ţine 
ascuns, au fost construite cetăți mari, înconjurate de ziduri inimaginabil de 
lungi. Milioane de insecte au murit participând la înălțarea lor. Totul pentru 
a ţine păstrat în mare secret acest Aparat, invenţie fără seamăn a viermilor de 
mătase! Însă din toate timpurile au existat şi vor continua să existe trădători, 


dispuşi să vândă duşmanilor informaţiile preţioase pe care le deţine un neam. 
Dintotdeauna caracterele slabe nu au putut să reziste sunetului şi strălucirii 
ispititoare ale galbenilor... 


În cele din urmă, Aparatul a fost furat. Taina lui a fost descoperită. Cetățile 
au fost părăsite, au devenit pustii. Au ajuns să fie bântuite doar de spiritele 
celor care şi-au pierdut sufletele pe-acolo... Astfel, vremurile pline de glorie 
ale viermilor de mătase, au apus. Şi totuşi, lor le aparţine meritul de a fi inven- 
tat un aparat care a contribuit la îmbunătățirea vieţii, a culturii acelor timpuri 
grele... 


Viermişorul tăcu. Răsuflă uşurat că avusese ocazia să vorbească despre aceas- 
tă mare nedreptate ce i se făcuse neamului său şi pe care generaţii întregi ale 
viermilor de mătase au fost nevoite s-o poarte în suflet de-a lungul vremurilor, 
chiar dacă acele otrăvite, ale suferinţei lor aricioase, le scrijelea până la sânge 
demnitatea conştiinţei. 


Alte aventuri nocturne 
ale prietenilor noștri 


Copilaşul îşi cobori privirea. Ochii îi căzură întâmplător în palma Mamei Pi- 
cătură unde se afla căsuţa lui. Reuşi să-i distingă liniile destinului şi deveni 
curios: voia să descifreze ce spun acestea despre trecutul şi viitorul Picăturii 
de sânge. Dar întunericul şi faptul că o parte din liniile palmei erau acoperite 
chiar de căsuţa sa, îl forţau pe Viermişor să se întindă, să se răsucească, stră- 
duindu-se să vadă cât mai bine. La un moment dat, chipul îi era atât de schi- 
monosit din cauza încordării, încât semăna cu un pirat fioros care se chinuia 
să descifreze în bezna nopţii, comori însemnate pe hărți îngălbenite de vreme. 
Urmărea atent linia Vieţii din palma Picăturii, numai că de la un punct, aceasta 
se ascundea undeva sub căsuţa lui. Cum se întindea astfel peste fereastră, pri- 
virea Copilaşului ajunse deasupra Aparatului de pe pervaz. 


„Probabil că Viermişorul se foloseşte de acest aparat şi ca să citească destinele 
în palmele insectelor”, se gândi Mama Picătură, care îi observa atent gesturile. 
Deveni şi ea curioasă. Ar fi vrut să ştie ce i se va întâmpla: îşi va găsi familia? 
Cum va fi viitorul ei, în general? Dar nu apucă să scoată nici un cuvânt, că 
Puricele îi întrerupse gândurile: 

— Copilaşule? se adresă el încet Viermişorului. 


Acesta tresări. Se scărpină în ceafă, nemulţumit că fusese deranjat. Voise să 
afle câte ceva despre Mama Picătură, se concentrase să-i poată citi în palmă, 
iar acum... 


— Ce vrei? îi răspunse destul de sec, Puricelui. 


— De ce spuneai că acest Aparat şi-a pierdut din valoarea pe care o avusese 
odinioară? Ce rol avea el în trecut de a trebuit ca atâtea insecte să-şi piardă 
viaţa din cauza lui? 


Viermişorul trase adânc aer în piept. Părea să-şi piardă răbdarea. Stătu puţin pe 
gânduri ca să-şi aleagă cuvintele cu care să se facă înţeles, măcar acum: 


— Eu nu ştiu ce să mai cred despre tine, zise Viermişorul în cele din urmă. Când 
eram la şcoală, despre copiii care Price pea mai geu asa ca tine, se spunea 
că ori ei sunt dobitoci, ori pr sunt ce en; 


caz eu nu vorbesc destul de clar de nu înţelegeţi chiar nimic din ce spun, se 
întristă Viermişorul. 


— Nu! Te rog să nu gândeşti astfel! se grăbi Picătura să-l îmbuneze. Puricele 
nu a fost atent la ce s-a discutat. Ai văzut şi tu că uneori stătea cu gura căsca- 
tă! Ştii ce înseamnă când un purice deschide gura? I se blochează venele de 
la gât, circuitul sângelui i se opreşte, iar creierul lui nu mai judecă. Îşi revine 
abia când închide gura din nou. E o boală genetică a puricilor. Aşa se nasc ei. 
De asta şi Dumnezeu îi iartă pentru muşcăturile băloase, lăsate pe corpul ani- 
malelor nevinovate. De asta beau puricii, cu atâta sete sângele altor fiinţe, în 
speranţa că astfel se vor vindeca de această boală gravă... 


Pe măsură ce Puricele o asculta pe Mama Picătură, mirarea lui creştea de 
simţea la un moment dat că ochii îi vor ieşi din orbite. Era şocat! Habar 
n-avea că puricii suferă de o asemenea boală incurabilă! 


Picătura îl văzu pe acesta dezorientat. De aceea, se apropie de el şi îl prinse 
iute de după cap, şoptindu-i: 


— Să-mi dai dreptate în ce spun acum, m-ai înţeles? îi zise printre dinţi. Nu 
e prima oară când reuşim să-l scoatem din sărite pe Viermişor în seara asta. 
Lasă-l să creadă asta despre tine, ca să ieşim cu faţa curată din situația neplă- 
outa... 


Zicând acestea, Picătura îşi trase discret mânuţa. Ca şi când nu se întâmplase 
nimic, îl întrebă pe Purice cu voce tare: 


— Nu-i aşa? Hai, spune-i Viermişorului..., îl îndemnă pe acesta. Aşa este, Pu- 
rice, nu? 


Puricele se schimbă la față. Incuviinţă din cap, fără să spună nimic. Cu un ton 
compătimitor, Copilaşul îi zise: 

— Serios? Îmi pare rău pentru tine şi neamul tău, Purice... Însă eu nu te pot 
ajuta cu nimic, căci nu mă pricep deloc la medicină, luă el în serios vorbele 
Mamei Picătură. Am fost de câteva ori la doctor: făcusem la un moment dat 
nişte bătături în palme de la atâta muncă şi fusesem nevoit să mi le scot. N-aş 
putea, însă, să-ţi recomand un medic bun prin părțile noastre. Am cunoscut 
câţiva, dar săracii, de la atâta studiu, începuse să le şchiopăteze mintea... Și- 
apoi, vai şi-amar de pielea ta să ajungi pe mâna vreunui doctor nepriceput. 
Mori cu zile, frăţioare, iar sufletul va lua calea paradisului însorit! 


Puricele încă se mai gândea la cuvintele Picăturii: „Cum adică: neamul meu 
suferă de o boală aşa de gravă şi n-am ştiut nimic până la această vârstă?” nu-i 
venea lui să creadă. 


Fiind cu gândurile în altă parte, nu auzise ce spusese Viermişorul. Prinse din 
zbor doar cuvântul „paradis” şi se învioră dintr-o dată. Nu înţelesese că de fapt 
fusese vorba mai degrabă de fioroasa doamnă cu coasa, îmbrăcată în straie ne- 
gre, care umblă turbată după sufletele celor vii... Văzându-l mai bine dispus, 
Copilaşul reluă discuţia începută. 


Valoarea istorică a 
Aparatului viermilor de mâtase 


— Buun... Măi, Purice, cu maxilar problematic, acum hai să revenim la acest 
Aparat. Să-ţi explic mai pe-ndelete şi poate o da Domnul să pricepi şi tu... 
Spuneam că dintotdeauna, din cele mai îndepărtate timpuri, a avut o inestima- 
bilă valoare. Acum e mai puţin întrebat, deşi sunt şi azi destui care îl folosesc. 
Cei care nu-l au, citesc scrierile care vorbesc despre existenţa lui, căci tot cu 
ajutorul acestui Aparat au fost scrise cărțile pe care le vezi tu prin biblioteci... 


— Ce vrei să spui? Că el poate să şi scrie?! Nu, asta nu mai pot să cred, îl 
întrerupse convins Puricele. 


Copilaşul zâmbi: 


— Când te văd atât de încăpățânat, îmi amintesc că aşa făceam eu când eram 
mai mic: îmi puneam corniţele în fața mamei şi nu voiam să mai ascult 
pe nimeni... În fine... Măi, Purice de baltă, ţine minte un lucru: demult, din 


depărtate vremi, toate vieţuitoarele acestui pământ creat de Dumnezeu erau 
sălbatice. Străine le erau cultura, civilizația. Trăiau ca vântul „îngrădit” de 
nuiele. Într-un cuvânt, păream uitaţi de Dumnezeu în adevăratul sens al cu- 
vântului. Înaintaşii noştri habar nu aveau despre Univers, nici despre puterea 
sau măcar despre existenţa lui Dumnezeu care ne-a dat viaţă. Se uitau la bolta 
cerului, dar nu pricepeau nimic. 


Însă permanent au existat printre ei şi capete luminate, lipsite de ignoranță, 
însetate de cunoaştere care au căutat explicaţii cu privire la Universul infinit. 
Mulţi au fost cei care s-au străduit, s-au jertfit să facă viaţa mai bună, să aducă 
Lumină în minte şi în suflet... 


Una din legendele noastre spune că într-o bună zi, dis-de-dimineaţă voinţa 
Domnului a poposit, coborând pe aripile Razelor Soarelui, într-o căsuţă obosi- 
tă de gândurile unui creieraş înfierbântat: era vorba de cel mai renumit meşter 
al tuturor timpurilor din neamul viermilor de mătase, care a creat această mi- 
nune de Aparat. 


I-a fost milă de străduinţa lui şi a dorit să-i răsplătească sacrificiile făcute. Ei, 
şi din acea zi, Aparatul captează pulsul vieţii în Univers precum şi darurile 
divine ale lui Dumnezeu. Le aduce aici, pe pământ, sădind Lumină în semin- 
tele amare care sunt mintea şi sufletele noastre. Este Lumina renașterii noas- 
tre spirituale menită să dea naştere unei vieţi mai evoluate, caracterizată prin 
frumuseţe şi bun simţ, însoţită pretutindeni de credinţa sinceră în Dumnezeu. 


Astfel au fost scrise toate cărțile de pe acest pământ: cu inspiraţie şi binecu- 
vântare de Sus... Au fost scrise, desigur, de fiinţe purtătoare de inimă şi suflet, 
ca şi noi, dar cu ajutorul acestui Aparat minunat. Fără el, n-am fi ajuns nicio- 
dată să colindăm Universul misterios, reuşind să descifrăm măcar o parte din 
fenomenele care au loc în jurul nostru. 


După câteva clipe de tăcere, Viermişorul îl întrebă pe Purice: 
— Acum ai înţeles care a fost dintotdeauna rolul acestui Aparat pe pământ? 
Puricele nu zise nimic; doar încuviinţă din cap. 


— Ce este? Te fereşti să mai deschizi gura ca nu cumva să ţi se şteargă toată 
informaţia din creieraş? glumi Copilaşul. Ai grijă, căci într-adevăr mi-ar părea 
rău să fi vorbit atâtea în noaptea asta, iar tu să uiţi tot... Inclusiv pe mine... 

Izbucniră cu toţii în hohote de râs. Până la urmă, erau prieteni şi trebuiau să se 
bucure de aceste clipe petrecute împreună. Când se mai liniştiră, Viermişorul 
îi întrebă: 


— Imi dau seama că voi nu aţi mai auzit până acum de acest Aparat, aşa este? 
— Nu, nu am mai auzit, recunoscură cei doi. 


— Probabil mai sunt mulți ca voi, adăugă Copilaşul. Mă bucur că am avut oca- 
zia să vă povestesc despre el. La rândul vostru, le veţi povesti altora şi atunci 
mulţi vor fi cei care vor începe să gândească altfel despre viermii de mătase. 
Numai gândurile bune pot să creioneze unui anumit neam aura divină a sfin- 
ților, definindu-i bunătatea... După cum, gândurile rele creionează cu uşurinţă 
întunericul pe care tronează stăpânul răului... 


Într-adevăr, Copilaşul era satisfăcut că reuşise să vorbească unui purice şi unei 
picături de sânge despre meritele neamului viermilor de mătase. Auzise că aşa 
procedează familiile nobile, onorabile, de gospodari: se vorbesc numai de bine 
între ele, dându-se exemplu una pe alta, pentru a-şi spori prestigiul. 


Alte mistere ale Universului 


Totuşi, Copilaşul le rămăsese dator cu ceva celor doi prieteni ai săi: 


— Uitaţi-vă, încă o dată pe acoperişul căsuţei mele. Trebuie să vedeţi acolo 
două fire paralele... 


Picătura şi Puricele priviră din nou, cu atenţie. Se fâstâciră puţin: 


— Dar pe acestea le-am văzut şi prima dată, însă nu am ştiut că despre ele este 
vorba, zise ruşinată Mama Picătură. 


Nu-şi puteau imagina că obiectele magice din Univers despre care Copilaşul 
vorbea cu atâta pasiune erau atât de... simple în realitate. Îşi imaginaseră cu 
totul altceva. 


— Deci acum le-aţi văzut, da? îi întrebă Copilaşul. 

Puricele şi Mama Picătură zâmbiră puţin încurcaţi. 

— Ei bine, cele două fire pe care le vedeţi se numesc antene, zise Copilaşul. 
Şi nu sunt atât de simple precum probabil vă închipuiți. Au absolvit înalte 


şcoli de diplomaţi. Au învăţat cum să ia legătura cu alte creaturi ale Domnului 
care locuiesc în Univers şi la care noi nu avem acces deocamdată, din cauza 


încăpăţânării Timpului Nemuritor. Acesta nu acceptă să fie traversat dintr-un 
capăt în altul, de un neam care poartă o inimă însângerată în piept. Ar fi o în- 
josire pentru el. S-ar considera învins în cursa veşniciei pe care o face alături 
de Dumnezeu. Dar avem nădejdea că într-o bună zi, Dumnezeu îl va înţelepţi 
şi Timpul va fi de acord să-l traversăm. Va înţelege că nu i se poate întâmpla 
nimic, că el va rămâne cum a fost dintotdeauna, singurul campion al acestei 
curse. Nimeni în afară de el nu mai poartă virtutea nemuririi... Noi, ceilalți, nu 
suntem decât sclavii Clipelor din care este alcătuit Timpul... Şi ne stingem la 
fel de repede precum ne aprindem, în faţa veşniciei sale... Antenele comunică 
foarte bine, mai ales cu marii sportivi ai Universului: Undele rapide (undele 
electromagnetice). De asemenea, Antenele deţin cunoştinţe nebănuite şi stră- 
pung corpul Timpului cu o viteză uimitoare. Dar o fac atât de delicat, încât 
acesta nici nu-și dă seama că cineva se plimbă pe întinsurile sale. În acest 
mod, ele reuşesc să capteze o parte din informaţia Universului, apoi se întorc 
victorioase şi o introduc în acest Aparat. 


Văzând că Puricele şi Mama Picătură îl priveau neîncrezători, Viermişorul le 
arătă un fir de aţă de mătase care ieşea de undeva din spatele Aparatului, se că- 
țăra de-a lungul peretelui şi se îndrepta spre Antenele de pe acoperiş. Puricele 
îl întrerupse: 


— Hei! Despre ce fel de sportivi vorbeşti? Vrei să spui că în Univers au loc 
întreceri sportive? Nici nu aş fi bănuit vreodată. De nenumărate ori am pri- 
vit noaptea cerul înstelat, mai ales când eram lihnit de foame. Îmi minţeam 
stomacul gol, care îşi plângea suferinţa scoțând tot felul de sunete ciudate, 
că stelele îi promit pentru a doua zi un festin bogat, cu mese îmbelşugate... 
Însă niciodată nu mi-am imaginat că în Univers poate fi atâta agitaţie. Cerul 
întunecat era calm tot timpul; nimic deosebit nu mi-a atras atenţia vreodată. 
Întotdeauna stelele sclipeau la fel, descoperind în gospodăria lor o curăţenie 
fără cusur. Mama ni le dădea întotdeauna de exemplu. Acum te ascult, Copila- 
şule, şi aud pentru prima dată că acolo se organizează întreceri sportive. Că în 
Univers e agitaţie la fel ca pe Pământ... Mi-e greu să cred, să ştii... 


— Bineînţeles că în Univers au loc întreceri sportive! Şi încă ce întreceri!! îi 
întoarse vorba Viermişorul. Locuitorii spaţiului sunt mult mai avansați decât 
noi, cei de pe Pământ. Imaginează-ţi, dragă Purice: în Universul acesta miste- 
rios există un număr infinit de corpuri cereşti! Nimeni nu s-ar încumeta să le 
numere, căci nu i-ar ajunge nici măcar o viaţă întreagă, mai ales că ele se află 
într-o permanentă mişcare... În asta constă şi misterul Universului: nimeni nu 
poate şti unde începe şi unde se termină... 

Legenda Pupezei și a Cucului 


— Vă voi spune o legendă pe care şi eu am auzit-o de la strămoşii mei..., 
se puse pe povestit Viermişorul. 


Se zice că în vremuri demult apuse, trăia pe meleagurile noastre o pupăză 
neobişnuită. De încăpăţânată ce era, până şi penele îi erau tărcate, nu era ca 
celelalte surate ale sale. Într-o noapte de primăvară, Pupăza noastră şi-a pus în 
gând să numere toate stelele de pe cer: 


— Una, două, trei, patru..., începuse ea, ţintindu-le cu degetul una câte una... 


A numărat astfel câţiva ani la rând, seară de seară. Într-una din seri, pe când se 
concentra mai bine ca nu cumva să greşească, Pupăza auzi cântecul fermecă- 
tor al Cucului. Când îl aud, ştiţi că bătrânii încep să-şi numere anii care le-au 
mai rămas de trăit... 


Cântul păsării singuratice 1-a distras atenţia Pupezei de la numărat, doar preţ 
de o clipă, însă a fost de ajuns ca Pupăza noastră să uite la ce număr ajunsese. 
Supărată la culme, cu moţul vâlvoi şi cu o bâtişoară în mână, se porni pe ur- 
mele Cucului. Îl urmărea ca să se răzbune, încât se dusese vestea că şi-a ieşit 
in minţi, sărăcuţa. Striga după el în gura mare ca să fie auzită cât mai departe: 


— Nenorocitule, mi-ai furat numărul secret la care ajunsesem cu număratul! 


mblă vorba că până în ziua de azi continuă să-l fugărească pentru ceea ce i-a 
cut... 


Trofeul de ur al Universului 


Copilaşul făcu o pauză, privind în înaltul cerului: 


— Dar noi ştim, continuă el tacticos la un moment dat, că în infinitul Univer- 
sului misterios există mai multe planete decât toate picăturile de apă care se 
află pe pământul nostru, luate laolaltă. De aceea, nu pot fi numărate. Există 
manuscrise vechi care păstrează mărturii ale strămoşilor noştri cu privire la 
tainele Universului. 


Puricele auzea pentru prima oară aşa ceva. Alături de el, Mama Picătură 
căzuse pe gânduri, doar de ea ştiute. 


— Referitor la jocurile sportive, continuă Viermişorul adresându-se Puricelui, 
tu nu aveai cum să le vezi, pentru că distanţa până acolo este infinită. Întrece- 
rile nu sunt organizate între planete, aşa cum îţi imaginezi tu, ci între fiinţele 
care le populează pe acestea. Am auzit că sunt competiţii care durează treizeci 
de ani. Trofee mari sunt puse în joc. De exemplu, voi aţi auzit vreodată de Fla- 
căra de aur a Universului? îi întrebă Viermişorul pe cei doi prieteni. 


— Niciodată, mărturisi Picătura. 
— Dar tu, Purice? se întoarse mirat spre acesta. 
Şi Puricele dădu din cap că nu. 


— Cum aşa? se încruntă Viermişorul. Nu aţi văzut niciodată stelele acelea că- 
zătoare care străbăteau cu iuțime bolta cerului, de la un capăt la altul, în serile 
senine? 


135 


— Ba le-am văzut de nenumărate ori, însă niciodată nu mi-am închipuit că ar 
putea fi vorba de vreun campion care aleargă cu Trofeul de Aur în mână, după 
ce-l câştigase într-o competiţie, arătându-l astfel întregului Univers, răspunse 
Picătura mirată. 


— Este cel mai mare trofeu din Univers. Pentru el se întrec cei mai buni spor- 
tivi, zise Copilaşul. 


— Viermişorule, am auzit eu bine ce-ai spus? O întrecere sportivă durează trei- 
zeci de ani?! Atât de mult?! Nicio viaţă de purice nu durează treizeci de ani! 
Să înnebuneşti de atâta sărbătoare, nu alta... Dacă am face un calcul ar reieşi 
că ei se adună pentru a sărbători, o dată la o sută de ani, nu-i aşa? Înseamnă că 


fiinţele de acolo, din Universul îndepărtat, au o viaţă lungă-lungă aşa cum o au 
pe pământ nenorocitele de ciori cu minte bolnavă! 


Puricele rămase cu privirea ţintită în gol: 


— Nenorocitele... Cum îşi fac ele baie în tot felul de prafuri... Cum se par- 
fumează ele cu fum de tămâie ca nu cumva să le viziteze puricii, în timpul 
nopții..., dădu Puricele din cap a neputinţă. Urâte mai sunt, bată-le amarul. 
Te înfiori văzându-le îmbrăcate în negru... Parcă le văd acum în faţa ochilor, 
cum dorm adânc, ascunzându-şi sub aripi ciocurile lor încarnate cu puterea 
întunericului. Că nu sunt altceva, urâcioasele, decât trimisele lui ducă-s-ar pe 
pustii pe pământ, pe timpul zilei! Le-aţi văzut cât de obraznice sunt? Se aşază, 
blestematele, pe crucile de pe turla înaltă a bisericilor sfinte. Nu fac decât voia 
întunecatului încornorat, arătând că întotdeauna Răul se poate înălța la fel de 
sus ca şi Binele, uneori chiar mai sus! Prezenţa lor acolo, sus, demonstrează 
că Binele şi Răul sunt întotdeauna împreună şi stă numai în puterea noastră să 
alegem unul dintre ele. 


Nu pot suporta ciorile, mai zise Puricele plin de năduf. Până şi sângele le este 
amar, ca şi caracterul lor blestemat. Numai când le auzi cum cârâie în urma 
morţilor prin cimitir, ţi se face părul măciucă. Se reped să fure din nucile date 


de pomană, ca şi cum ar fi ale lor... 
Mate, dar aşa e de când lumea şi pământul, conchise Puricele, dând din mână a 


lehamite. Unde sunt Sfinţii, care luptă să conducă un suflet spre Bine, îndem- 
"nându-l să facă fapte bune, neapărat apare şi cel rău să-l cucerească, ispitindu-l 
“cu dulceaţa greşelilor. 


- : Lupta permanentă dintre Bine și Râu 


g 
nfa Picătură şi Viermişorul îl ascultau tăcuți pe Purice. Acesta vorbea cu 
-Batimă, conştient de neputinţa lui. 


— Îmi amintesc că eram copil şi mergeam la biserică, continuă Puricele după 
ce trase adânc aer în piept. Nu de puţine ori când păşeam în curtea locaşului 
sfânt, atenţia îmi era atrasă, în dimineţile răcoroase, de cârâitul ciorilor: erau 
cocoţate tocmai sus, pe crucea cea mai înaltă. Le vedeam atingând semnul 
sfânt cu picioarele lor murdare şi-mi imaginam că din cauza necurăţiei lor, 
crucea ruginise. Noi nici nu bănuim cât îi este de greu Binelui să lupte în 

permanenţă cu Răul. Cât de mult are nevoie de sprijinul nostru, de curăţenia 
sufletului nostru... Abia când vom înţelege că singura religie este Iubirea, tea- 
ma ni se va dizolva în zâmbete senine, iar îndoiala va fi înlăturată prin simpli- 
tatea înţelegerii... 


Viermişorul asculta atent istoriile Puricelui. Îl surprindea în mod plăcut. 


„Poate m-am înşelat în privinţa lui?”, se gândi preţ de o clipă. Înţelegea că 
puricii nu prea reuşesc să invadeze corpurile ciorilor şi din acest motiv le criti- 
că cu atâta înverşunare. Dar nu putea să nu-i dea dreptate în ideile sale despre 
Bine şi Rău. 


— Ai dreptate, Purice. Binele şi Răul sunt nedespărţite, la fel cum sunt Ziua şi 
Noaptea, îl aprobă Viermişorul. După cum şi realitatea şi ficţiunea sunt bune 
prietene: nu ai cum să exprimi un adevăr, decât folosind limbajul poveştilor. 
Nu există altă modalitate. Tu vorbeşti de vârsta ciorilor aici pe pământ, dar 
trebuie să ştii că în Univers timpul nu se măsoară la fel. Acesta nu e un secret 
pentru nimeni. Cei treizeci de ani pe Pământ ar însemna cam treizeci de zile 
în Univers. 


— Ce-mi spui tu sunt doar nişte poveşti de adormit copiii, îi răspunse Puricele, 
râzând ca la auzul unei glume bune. 


Viermişorului nu prea-i veneau la îndemână cuvintele Puricelui, deşi îl înţe- 
legea: pentru prima dată auzea aceste lucruri. Picătura de sânge voi să-i facă 
observaţie Puricelui, dar Copilaşul o opri cu blândeţe: 


— Dragă Purice, zise el, faptul că nu este cunoscut, nu opreşte Adevărul să fie 
Adevăr. Tu poţi crede ce vrei, dar ţine minte că abia atunci când vei începe 
să înveţi ce este cu adevărat viaţa aceasta şi cum anume funcţionează ea, vei 
avea parte de miracole. Din câte ştiu eu, nimeni nu poate spune că l-a văzut pe 
Dumnezeu vreodată, însă asta nu înseamnă că el nu există... 


— Viermişorule, vorbeşti de parcă ar exista lumi paralele. Cum te aştepţi să 
cred una ca asta? nu se lăsă Puricele. 


— Dragă prietene, nu suntem decât nişte simple piese într-un joc complicat de 
puzzle. Ne zidim vieţile asemenea păianjenilor când îşi ţes pânzele. De multe 
ori suntem nevoiţi să facem mai multe încercări pentru a reuşi să aşezăm un 
singur fir, ca să putem da viaţă unei dorinţe. Misiunea fiecăruia dintre noi e 
foarte bine stabilită. Nu e permisă nicio abatere, căci atunci, întregul Univers 
s-ar cufunda în haos. 


„Misterele Timpului nemuritor. 
Intrecerile sportive din Univers 


Îţi voi explica de ce există această diferenţă între Univers şi Pământ, în ce 
priveşte Timpul: Razele Soarelui nu pot sta prea mult timp departe de Pământ: 
fără căldura lor, viaţa ar înceta să existe pe planeta albastră. De aceea, ele se 
grăbesc de fiecare dată să se întoarcă cât mai repede la noi. Din această cauză, 
în Univers totul se mişcă cu viteză mult mai mare decât în lumea noastră. Pen- 
tru că Razele trebuie să stea cât mai puţin acolo... 


— Aşadar o mie de ani, aici, pe Pământ, înseamnă o mie de zile în Univers. 
Ceea ce ar însemna că treizeci de ani aici, pe Pământ, ar echivala cu treizeci 
de zile în Univers..., bălmăjea Puricele ca pentru sine. 


Apoi se scărpină în ceafă rostind dezamăgit: 

— N-am ştiut... Credeam că Timpul este acelaşi peste tot... Îmi imaginam că 
dacă la noi este ziuă, atunci este ziuă în tot Universul... Dar nu... Se vede trea- 
ba că nimic nu e aşa cum am crezut eu... Abia acum am înţeles. Voi povesti 
tuturor puricilor ce-am aflat, zise el Viermişorului. Să ştie şi ei ce se petrece 
acolo, sus, în Cer, căci şi aşa stau nopţi întregi cu gurile căscate, uitându-se la 
stele. 


— Copilaşule, pot să te rog ceva? reluă Puricele discuţia după câteva clipe. 
— Desigur, îi răspunse acesta. 


— Aş vrea să-mi povesteşti despre întrecerile sportive organizate în Univers... 
Cine participă de obicei la astfel de competiţii? îl iscodi Puricele. Numai să 
nu-mi spui că broaştele țestoase sau gândacii de cartofi... Că dacă ar fi fost 
aşa, până şi eu aş fi putut câştiga Flacăra de Aur! Şi nu doar trofeul, ci toate 
celelalte flăcări ale lumânărilor plângăcioase, mai adăugă el dispreţuitor, în- 
crezător în forţele sale. 


— lar vorbeşti prostii, îl opri Viermişorul. Ce legătură au lumânările cu 
Flacăra de aur din Univers? 


— Le-aş putea vopsi în auriu şi astfel vor părea gemene, mai adăugă Puricele 
plin de sine. Astfel vor fi mai multe trofee, nu doar unul! Viaţa mea e scurtă... 
Nu pot participa la mai multe întreceri, ştiind cum se măsoară Timpul acolo... 


Puricele începu chiar să ţopăie pe sub tufar: 


— Vreau şi eu Flacăra de Aur! striga ca un copil răzgâiat, uitându-se la bolta 
cerului, în speranţa că l-ar putea auzi cineva. Vreau să câştig toate flăcările 
lumânărilor care stau şi bocesc supărate în biserici, în faţa icoanelor, stropind 
cu lacrimile lor vânjoase colacii rumeni şi frumos împletiţi! nu mai contenea 
să îndruge verzi şi uscate. 


Viermişorului nu-i venea să creadă că în faţa lui e acelaşi Purice care în urmă 
cu doar câteva clipe cugetase atât de frumos asupra Vieţii. 


— Nu s-ar cuveni să vorbeşti astfel despre marele trofeu al Universului, îl aten- 
ționă Copilaşul. Şi nici despre lumânările pe care tu le consideri simple, chiar 
banale... Ele sunt un model de smerenie, topindu-se pentru a dărui lumină 
celor din jurul lor... Sunt lipsite de egoism: când viaţa li se termină, îşi oferă 
lumina altei lumânări, care la rândul său se jertfeşte în misiunea ei... 


Mama Picătură privea la rândul său, mirată, scamatoriile Puricelui. Viermişo- 
rul o întrebă: 


— Sper că măcar tu ai înţeles câte ceva din ce-am vorbit în această seară... 
Cât despre Purice... M-am convins... El este tare departe de tot ceea ce 
înseamnă Univers. 


— Nu voi uita niciodată această seară, îi răspunse Picătura cu recunoştinţă. Te 
asigur că am înţeles multe lucruri şi sunt impresionată. Cât despre Purice, te 
rog nu-l judeca prea aspru. A avut parte de mult stres în această seară, până să 
fi găsit Bobina de mătase. Cred că uneori nu-şi dă seama ce vorbeşte din cauza 
stresului care încă îl mai stăpâneşte... 


— Mă bucur că măcar în ce te priveşte n-am pierdut timpul în zadar, zise atunci 
Viermişorul. 


Apoi strigă la Purice: 


— Măi, Purice, cu mintea scurtă; la întrecerile sportive din Univers nu participă 
nicio fiinţă de pe Pământ. Suntem prea ignoranţi pentru ca cineva de acolo să 
ne ia în seamă. Însă nu trebuie să fim dezamăgiţi: suntem trimişi în această 
Viaţă să facem ceva care contează pentru existenţa ei, lucruri pe care nu am fi 
putut să le facem nicăieri în altă parte! Dar ca să-ţi faci şi tu, cu mintea ta de 
Purice, o idee despre ce se întâmplă în Univers, imaginează-ţi că la o astfel de 
întrecere se adună milioane de sportivi. Proba cea mai importantă este proba 
de viteză. Câştigătorul acestei probe este cel mai rapid sportiv din Univers! 
Deci nu e deloc o cursă uşoară, cum ţi se pare! La această competiţie se încu- 
metă să participe doar trei concurenţi. Nimeni altcineva nu îndrăzneşte să-şi 
mai măsoare forţele cu ei. La începutul veacurilor existase şi un al patrulea, 
dar s-a retras cu milioane de ani în urmă. De-a lungul timpului câştigase atât 
de multe trofee, că nu mai avea unde să le depoziteze în împărăția lui. Astfel 
au rămas numai trei. 


— Cine sunt aceştia? îl întrebă repede Puricele. 


— Este vorba de Unda electromagnetică, Viteza Luminii şi Viteza Gândului. 
Sunt cei mai importanţi atleți din Univers la ora actuală. Fiecare dintre ei a 
câştigat Trofeul de Aur al Universului... 


Puricele ridică trei degete de la mâna dreaptă: „Unul, doi, trei: Unda, Lumina, 
Gândul”, bălmăji, scărpinându-se după cap. 

Zise apoi cu voce tare: 


— Trebuie să fie o competiţie foarte grea. Cred că sunt cu toţii foarte bine pre- 
gătiţi, observă Puricele. 


— Desigur, zâmbi Viermişorul. Insă depinde şi de voinţa lui Dumnezeu şi de 
norocul fiecăruia... 


— Noroc? Ce e acela Noroc? sări Puricele de colo, prefăcându-se că nu ştie, ca 
să vadă ce-i spune Copilaşul. 


Juca teatru cum făcea şi în copilărie ca să afle cât mai multe păreri de la cei 
din jurul său. 


„Puricele ăsta chiar nu se pricepe la nimic”, căzu Viermişorul în capcana lui. 


— Păi... e cât se poate de simplu, zise apoi cu voce tare, Copilaşul. De exem- 
plu, în seara asta tu ai avut Norocul să o întâlneşti pe Mama Picătură. Tot 
în seara asta ai avut Norocul şi binecuvântarea lui Dumnezeu, ca ea să mă 
descopere pe mine şi astfel să faci rost de Bobinuţa de mătase, de care aveai 
atâta nevoie. E limpede? se uită Viermişorul de mătase fix în ochii Puricelui. 


Picătura completă observaţiile Copilaşului: 
— Ai obţinut tot ce ai vrut fără un efort prea mare, îi zise ea Puricelui. 


Dar acesta nu dădea semne că ar fi înţeles prea bine despre ce e vorba. Îşi juca 
rolul până la capăt. Ce-i spuneau cei doi oricum nu avea nicio legătură cu atle- 
ţii din Univers. De aceea, Viermişorul se văzu nevoit să reia ideea: 


— Uită-te la mine şi ascultă-mă atent, zise ridicându-şi trei degete de la o mâ- 
nuţă. Primul atlet este Unda electromagnetică; este foarte rapidă şi comunică 
cu noi prin acest Aparat. 


Zicând acestea îşi îndoi primul deget în palmă. 


— Aşa... Acum, numărul doi, zise luând al doilea deget şi îndoindu-l în palmă. 
Al doilea atlet este Viteza Luminii, rosti privind ţintă în ochii Puricelui, să 
vadă dacă îl înţelege. Dacă nu va avea loc niciun scurtcircuit sau dacă nu va 
întâlni niciun meteorit care să-i taie calea, atunci ea va fi cea care va câştiga 
cursa. 


— Cum adică să-i taie calea meteoritul? se interesă Puricele. 


— Pfuu! Dar greu mai eşti de cap! zise uimit Viermişorul. Se poa- 
te întâmpla ca acesta să alerge chiar în timpul competiţiei prin Univers 
să ajungă... la WC, să zicem. Şi astfel va tăia calea Vitezei Luminii..., 
îi explică Viermişorul. 


„Meteoriţi căcăcioşi, gândi atunci Puricele. Dacă aş fi fost eu unul dintre con- 
curenţi, aş fi pus toţi prietenii mei să ducă WC-urile hăt la mama dracului, să 
nu mai încurce atleţii cu urgenţele lor. Şi le-aş pune şi nişte paie amestecate cu 
spini în loc de hârtie igienică, ca să le fie învăţătură de minte...” 


— E clar până aici? se auzi atunci vocea Copilaşului. 
Surprins cu gândul departe, Puricele tresări şi se repezi să răspundă: 
— Da! Da! Am înţeles. 


— Bine, se învoi Viermişorul, pregătindu-se să îndoaie şi cel de-al treilea de- 
get. Am ajuns la numărul trei! Ei bine, concurentul cu numărul trei este Viteza 
Gândului. Dacă are noroc şi nu-i iese în cale vreun alt gând, mult mai pro- 
fund, care să-l poată abate din cale, înseamnă că Dumnezeu a voit ca ea să fie 
învingătorul competiției organizate în Universul misterios. Repet, însă, se 

grăbi Viermişorul să completeze: nu este posibil ca toţi cei trei concurenţi să 
câştige aceeaşi cursă. Şansa va surâde doar unuia singur. Intotdeauna într-o 
competiţie există un singur învingător. 


Viermişorul tăcu. Spera ca acum totul să fie clar celor doi interlocutori. 
Îşi lăsă calm mâinile pe lângă corp şi respiră adânc. În ce-l privea pe Purice, 
era încordat la maximum. Simţea cum toate informaţiile primite în seara aceea 
stăteau aliniate pe o aţă întinsă în creierul său micuţ, aşteptând cuminţi să-şi 
ocupe locurile în sertarele memoriei. E adevărat că se lămurise cam greu în 
multe privinţe, dar în cele din urmă înţelesese. Şi totuşi, mai era o întrebare 
care nu-i dădea pace: 


— Copilaşule, ştiu că în seara asta ţi-a fost cam greu cu mine, te rog nu te supă- 
ra. Dar sunt tare curios să ştiu: cine era cel de-al patrulea sportiv? Cel care cu 
mulți ani în urmă a părăsit aceste competiţii? Mare îngâmfat trebuie să fi fost 
dacă zici că nu mai avea loc în gospodăria lui să depoziteze trofeele câştigate... 
Cu toate acestea, îmi dau seama că era cel mai bun sportiv, de aceea mor de 
curiozitate să aflu despre cine-i vorba. Probabil avea o educaţie aleasă, pro- 
venea dintr-o familie de burghezi. I-a lăsat şi pe alţii să se bucure de trofeele 
Universului... 


Viermişorul de mătase făcu ochii mari şi răspunse mirat: 


— De ce crezi că ar proveni dintr-o familie de burghezi? Cei din familiile săra- 
ce nu pot primi o educaţie aleasă? 


„Uf, iar am dat-o în bară”, se gândi Puricele. Dar trase o privire spre Mama 
Picătură şi observă că aceasta zâmbea liniştită. De aceea prinse curaj: 


O altă viziune asupra sârâciei 


— Nu vreau să mă înţelegeţi greşit... Acum că v-am cunoscut, nu cred că îi în- 
țelegeţi mai bine decât mine pe cei săraci. Nu sunt toţi de rea-credinţă, mulți 
muncesc din greu să-şi ducă zilele de azi pe mâine, dar sunt destui şi dintre 
aceia care nu se dau în lături dacă pot să fure un lucru de valoare. Îl vor duce 
acasă unde îl vor ascunde aşa de bine, încât dacă va sosi vremea să trebuias- 
că să-l înapoieze, nici mama naibii nu l-ar mai putea găsi. Tu ai zis că acel 
concurent a refuzat să mai participe la competiţii pentru a lăsa şi pe alții să 
câştige. Crezi că ar face una ca asta cineva needucat? Sau un sărac? Numai la 


asta nu i-ar sta gândul atunci când maţele vor începe să-i cânte sub bagheta 
stomacului înfometat. Un sărac, preferă mai bine să moară, decât să renunţe 
la un lucru pe care şi l-a dorit o viaţă întreagă. Gândindu-se ca măcar sufletul 
său să se bucure de el, după moarte, dacă trupul nu a reuşit în timpul vieţii. De 
asta cred eu că sportivul despre care vorbim provenea dintr-o familie aleasă. 
Dacă era vorba de un sărac şi ar fi câştigat Flacăra de Aur a Universului, nu ar 
fi cedat-o nimănui, niciodată. Din contra: dacă lângă trofeul care i se cuvinea 
ar fi găsit din întâmplare chiar şi o banală cutie de chibrituri, ar fi luat-o şi pe 
aceea. S-ar fi gândit că e bine să fie acolo, că nu cere de mâncare. Va considera 
că-i va prinde bine să poată aprinde focul fără să cheltuie nimic, fie măcar şi 
o singură dată. Acestea sunt defectele sărăciei, care sunt respinse mereu de 
strălucirea diamantului, ca nu cumva să-i păteze acestuia onoarea şi valoarea 
lui nepreţuită. 


Dacă ar fi fost sărac, concurentul acela n-ar fi putut să renunţe la trofee..., în- 
cheie Puricele, sigur pe sine. 


Mama Picătură nu era însă de acord: 


— Poate aşa sunteţi voi, puricii, îi zise aceasta nemulțumită. Nu pot să-ţi dau 
dreptate, ascultându-te cum vorbeşti despre săraci... Nu trebuie să confunzi 
sărăcia cu lăcomia. Desigur, e adevărat că pentru a putea ceda trebuie să fii 
deştept şi să ai un caracter puternic. lar pentru asta ai nevoie de o educaţie să- 
nătoasă şi de o deosebită şcoală a vieţii. Numai atunci ai puterea să accepţi cu 
seninătate unele pierderi ireparabile, chiar dacă simţi că ceva s-a rupt din tine. 


Viermişorul de mătase o privi cu admiraţie: 


— Sunt de aceeaşi părere, zise el. Dar acum vă întreb pe voi: cine credeţi că era 
cel de-al patrulea sportiv? Cel care a renunţat la competiţii? 


Cei doi ridicară din umeri. Nici măcar nu bănuiau. Viermişorul trase adânc aer 
în piept şi le zise triumfător: 


— Este nimeni altul decât Dumnezeu! 


Puricele şi Mama Picătură îşi plecară privirile. Au zâmbit imaginându-şi că 
Dumnezeu ar putea fi un sportiv de elită, chiar şi la vârsta lui infinită. Puricele 
îşi muşcă buza de jos: într-adevăr, cine altul în afară de Dumnezeu se jertfeşte 
de veacuri pentru ceilalți? Cum de nu se gândise? Dacă Dumnezeu îl va pe- 
depsi? Şi iarăşi îl năpădiră gândurile despre iad şi despre paradis... 


Mama Picătură îl întrebă pe Viermişor: 

— Copilaşule, voi aţi reuşit vreodată să luaţi legătura cu aceşti concurenţi? 
Cu Viteza luminii sau cu Viteza Gândului? 


— Să ştii că ne-am gândit la asta, zise Viermişorul gânditor, scărpinându-se în 
barbă. Au fost multe încercări, însă până acum nu avem rezultate concrete. Nu 
putem spune că nu ne-a dat voie cineva sau că diplomaţii noştri nu sunt com- 
petenţi, zise arătând cu mâna spre cele două antene. Pur şi simplu nu am reuşit 
până acum. Toate încercările noastre de a intra în legătură cu ei s-au soldat cu 
un mare eşec. 


— Încep să-mi imaginez că cei doi sportivi, Viteza Luminii şi Viteza Gândului 
sunt nişte încăpăţânaţi. Parcă îi şi văd având nişte coarne mai mari decât ale 
berbecilor de pe stâncile înalte printre care se preling râuri limpezi, cristaline 
şi perlate, care scânteiază tainic în lumina Soarelui, nu se abţinu Puricele să 
comenteze. 


— Coarne nu au, zâmbi Viermişorul, dar sunt foarte iscusiţi să îi facă pe alții să 
le poarte. Numai că nu prea vor ei să se complice cu noi. Sunt foarte mândri, 
deoarece sunt conştienţi de valoarea lor. Încă nu ne consideră demni de a ne 
lua în seamă. Nici măcar nu suntem menţionaţi pe vreo listă a Cărţii Univer- 
sului, le suntem mult inferiori... Şi credeți-mă: nici în viitorul apropiat nimeni 
nu va pomeni de noi pe acolo, rosti convins Viermişorul. 


Puricele nu se putu abţine: 


— Dar pe ce se bazează comportamentul lor arogant? Suntem cu adevărat atât 
de înapoiaţi? Vom fi în stare vreodată să ne deşteptăm? Dar poate că între timp 
noi am ieşit din această criză, ne-am schimbat: cum află ei de succesele noas- 
tre? Las” că ştiu eu: probabil sunt vecini cu mama lui michiduţă, de asta sunt 
atât de mândri. Căci dacă s-ar afla în vecinătatea îngerilor, cu siguranţă s-ar fi 
comportat altfel... 


Viermişorul de Mătase se amuză de nervişorii Puricelui: 


— Tu uiţi un lucru, Purice, zise el. Cei doi concurenţi sunt de fapt mereu cu 
noi. De exemplu, lumina zilei ne însoţeşte din zori şi până în seară. Ziua este 
asociată mereu cu lumina, un timp destinat evoluției. La rândul lui, gândul 
selectează în permanenţă din creierul nostru doar ideile pozitive, constructive. 
Exact ca într-o poieniță unde toate gunoaiele, toate rămăşiţele sunt măturate 
cu grijă, pentru ca aleile înguste să fie irigate de apele limpezi ale celor mai 
pure izvoare. Desigur, ne aşteptăm din clipă în clipă ca prietenii noştri evoluaţi 
din Univers să ne contacteze. E drept că până acum nu prea au avut cu cine să 
ia legătura, însă cu siguranţă lucrurile se vor schimba... Totul depinde de noi... 


Puricele împinse discuţia mai departe: 


— Dar părerea ta care este, Copilaşule? Suntem atât de inculți, atât de proşti, 
încât să nu merităm atenţia lor? 


— Nu, nu suntem proşti, răspunse Viermişorul. Pur şi simplu acesta este nivelul 
vieţii pe care îl traversăm acum. Însă nu trebuie să ne dezamăgim: există un 
timp pentru toate. Chiar dacă ar încerca acum să ia legătura cu noi, nu ar fi mo- 
mentul potrivit. Nu i-am putea înţelege în multe privinţe, ei nu ar avea răbdare 
să ne îndrume, fiind mult prea avansați. Este nevoie de timp şi de răbdare să 
putem ajunge să ne înţelegem. 


Marea laină a Viitorului 


Copilaşul a tras adânc aer în piept, apoi a continuat: 


— Există un manuscris-testament, păstrat cu grijă veacuri de-a rândul ca dova- 
dă a străvechimii neamului viermilor de mătase. A fost transmis cu multă res- 
ponsabilitate, din generaţie în generaţie, având grijă să nu cadă pe mâna vreu- 
nui duşman. Cu ajutorul lui a fost transmis un mesaj deosebit de important al 

meşterului viermilor de mătase care a inventat acest Aparat. Timp îndelungat, 
însă, acest mesaj nu a putut fi descifrat de nimeni. Numeroşi înţelepţi ai tuturor 
timpurilor s-au străduit de-a lungul întregii lor vieţi să studieze manuscrisul 
original. Dar nu au reuşit să dezlege marea taină a acelui mesaj. 


Într-o bună zi, însă, într-o colibă micuță, mângâiată de atingerea fină a fulgi- 
lor cernuţi de sita uriaşă a Cerului, un meşter renumit al neamului viermilor 
de mătase, studia asemenea multora dinaintea lui, manuscrisul îngălbenit de 
vreme. Ajunsese undeva pe la mijloc, iar aici 1 se înfățişase o foaie albă, ce 
stârnise interesul atâtor generaţii de filosofi care nu reuşiseră să o descifreze 
până la el. Dar filosoful nostru nu s-a dat bătut. Nu a vrut să dea foile mai 
departe. Întorcea fila albă pe toate părţile... o contempla meditativ... Parcă o 
implora să-i dezvăluie tainele, care era convins că odată aflate, vor schimba 
cursul Vieţii, al Existenţei în general. 


Viermele bătrân simţea acea filă albă ca pe o insulă în mijlocul Oceanului. 
O insulă pe care dacă naufragiai, nu ai fi supravieţuit mult timp. Văzută, însă, 
de departe, te atrăgea ca o Fata Morgana care te ispiteşte cu glas înşelător, de 
sirenă, să laşi totul şi să te refugiezi acolo... 


— De ce? De ce strămoşii noştri ar fi lăsat această pagină albă în manuscrisul 
scris cu atâta grijă în rest? se întreba el. De ce chiar la mijlocul manuscrisului? 
se chinuia filosoful nostru cu fel de fel de întrebări. 


Simţea cum gândurile sale cu privire la acest mister deveneau ca nişte lame tot 
mai ascuţite, tot mai iuți. Cursele lor interminabile prin labirinturile creierului 
său îl tăiau dureros, devenind tot mai intense. 


— Poate cel care a scris o fi uitat, din greşeală, să completeze şi această pagină? 
Sau pur şi simplu o fi fost obosit şi i-a scăpat din vedere? 


Gândurile îi dădeau năvală. Însă bătrânul vierme, înţelept şi răbdător, nu le 
cădea pradă. Din contra, le lăsa să vină: primea fiecare gând, îl asculta şi îl 
analiza cu luare-aminte sperând că poate-poate i-ar fi dezvăluit ceva ce i-ar fi 
fost de ajutor... 


La un moment dat, un gând îi şopti că poate cel care scrisese manuscrisul, fiind 
obosit, l-a lăsat deoparte şi s-a culcat. Iar când s-a trezit dimineaţa nu mai ştia 
cu ce anume să completeze şi a lăsat foaia liberă. I-o fi trecut prin minte că va 
putea reveni la ea când ar fi avut inspiraţie, însă nu a mai apucat... 


Un alt gând, la fel de ascuţit, i-a scrijelit creieraşul spunându-i că celui care 
scrisese până la acea pagină îi venise timpul să moară de bătrâneţe, de boală 
sau rănit de vreun duşman. Un urmaş de-al său, la fel de iscusit o fi continuat 
să scrie, dar lăsase foaia goală în memoria celui care se stinsese din viaţă. 


Bătrânul filosof se uită repede la foaia dinainte. Apoi întoarse pagina şi se uită 
la următoarea: scrisul era acelaşi. S-a înviorat. Însemna că nu acela era moti- 
vul. Era tot mai convins că pagina aceea ascundea un mesaj misterios pe care 
strămoşii au vrut să-l transmită generaţiilor următoare în acest fel. Doar că 
probabil nu toţi aveau meritul să-l descifreze. Trebuia să apară cineva cu totul 
special şi acceptat de Timpul nemuritor. 


— Oare cui îi va fi dat să descopere această taină? se întreba bătrânul înţelept. 


Sărmanul... Stătea ore în şir cu privirea pierdută, copleşit de gândurile sale 
ascuţite, cu manuscrisul în faţă. Era obosit: nu mâncase şi nu dormise de o 
lună de zile, străduindu-se să dezlege misterul... 


Intr-o noapte de iarnă viscolea puternic. Ai fi zis că Mama Natură se zbătea din 
toate puterile încercând să se scuture de cine ştie ce piază rea 1 se cuibărise la sân. 

Spre dimineaţă se mai liniştise şi începuse să ningă frumos, cu fulgi rari, maş- 
caţi ce dansau lin în zborul lor alegându-şi cu eleganţă locul în care voiau să 
se aşeze. Împodobeau astfel plăpumioara pufoasă de nea care scânteia jucă- 
uş în lumina Lunii într-un joc ameţitor de luminiţe. Natura parcă amorţise... 
Sau poate era doar obosită după încăierarea cu Vântul cel aprig al nopților de 
iarnă şi acum căzuse frântă într-un somn adânc. 


În acea noapte, Filosoful privea tăcut flacăra unduindă a Lumânării care-i um- 
plea încăperea cu jocuri diferite de lumini... Simţea cum îl cuprinde încet o 
stare de moleşeală şi curând bătrânul vierme adormi cu capul rezemat pe mă- 
suța de lemn din faţa lui. 


Manuscrisul rămăsese luminat de flacăra Lumânării. Acesteia i se făcuse milă 
de bătrânul filosof. Se bucură când îl văzu că aţipise ştiind că se va odihni 
puţin. Privindu-l, îşi închipuia că probabil îl învăluiseră vise de tot felul care 
i-au închis pleoapele obosite. Ochii înroşiţi de veghe i se ascunseseră într-un 
întuneric odihnitor, voind să-şi recapete puterea de a o lua de la capăt în cer- 
cetările lor. 


Lumânarea ar fi vrut să-l ajute. „Cum să fac? Ce să fac?” se gândea aceasta, 
răsucindu-se pe toate părțile. Işi îndreptă flăcăruia jucăuşă spre foaia albă pli- 
nă de mistere nebănuite. 


— Ce anume oare l-a făcut pe acest bătrânel cu sufletul curat să sufere atât de 
mult în această ultimă lună? Să nu mănânce şi să nu doarmă? îşi zise Lumâna- 
rea, privindu-l cu milă. 


Cine ştie cât timp trecuse... Lumânarea cerceta curioasă cu privirea fiecare 
colţişor al foii albe, luând-o de la capăt, iar şi iar. Se uita atent pe fiecare mili- 
metru de pagină şi murmura încetişor mulţime de rugăciuni. Le auzise ea în bi- 
serică rostite cu evlavie în faţa sfintelor icoane de cei care se rugau fierbinte la 
Dumnezeu. 


In zadar, însă: niciun rezultat. Foaia manuscrisului nicidecum nu răspundea 
provocărilor sale. Obosise şi ea, sărmana. 


— Ei, zise Lumânarea la un moment dat oftând din greu şi uitându-se chiorâş la 
foaia cu pricina. Cum îţi baţi tu joc de noi... Ce te-ai face oare dacă şi eu m-aş 
răzbuna Şi ţi-aş da foc la picioruşe? Ai sări în sus de durere! Sunt sigură că mi- 
ai spune repejor tot ce e cu viaţa ta şi ce secrete porți, numai să te las în pace... 
Dar nu pot face asta. Ai o valoare atât de mare! Porţi cu tine o întreagă istorie 


care a colindat atâtea veacuri înlănţuite... Nu, n-aş putea să iau asupră-mi 
un astfel de păcat... 


Oftă din nou sleită de puteri după atâta muncă zadarnică. Îşi aşeză mâinile sub 
bărbie şi privea astfel de sus, cu tristeţe, pagina albă... Era supărată pe dânsa: 


— De ce nu vrei să mi te destăinui? De ce nu vrei să-mi împărtăşeşti tainele pe 
care le porţi ca să-l bucuri pe bătrânul vierme? murmură ea încetişor. 


Timpul trecea... Lumânarea arsese mai mult de jumătate. Flacăra ei jucăuşă 
ajunsese acum foarte aproape de foaia cea încăpăţânată. O încălzea cu căldu- 
ra flăcării sale. Deodată, Lumânarea făcu ochii mari: observă cum din cauza 
căldurii, foaia ce fusese atât de curată începea încet-încet să devină străvezie. 
Când se uită mai bine, Lumânării îi scăpă un țipăt de uimire: la marginea foii 
se zărea un text scris cu litere aurii care străluceau în lumină! Nu-i venea să 
creadă! Era o minune! Rămăsese cu ochii holbaţi şi cu gura căscată. A clipit de 
câteva ori încercând să se convingă că nu visează: Nu! Totul era cât se poate de 
real! A vrut să i se adreseze foii, să-i mulțumească că i-a ascultat rugăciunile... 
Se răzgândi repede, însă: dacă o va speria? Dacă va dispărea din nou? 


— Ce să fac acum? se foia neliniştită Lumânarea, împrăştiindu-şi lumina prin 
odaie. Eu nu ştiu să citesc! Cum să descifrez mesajul? Trebuie neapărat să-l 
trezesc pe bătrân, se gândi ea. 


Îi dădu prin minte că dacă i-ar fi dat foii şi mai multă căldură, s-ar fi deschis cu 
totul aşa cum se deschid de obicei sufletele în faţa celor care le dăruiesc căl- 
dură şi dragoste curată. Zis şi făcut: fără să stea mult pe gânduri, Lumânarea 
îşi micşoră flacăra şi privi la picioarele sale să vadă reacţia Foii. Într-adevăr: 
textul dispăruse! Foaia redevenise albă cum fusese dintru început. 


— Asta era! înţelese Lumânarea. 


Zâmbi şi imediat îşi reglă flacăra să ardă într-o limbă înaltă de foc, emanând 
mai multă căldură. Foaia deveni din nou străvezie, iar textul auriu i se înfăţişă 
iarăşi. Lumânarea nu mai putea de bucurie! Descoperise secretul Foii miste- 
rioase! 


Privi la bătrânul vierme; acesta dormea adânc sprijinindu-şi faţa amorţită de 
masa din lemn. 


— Trebuie neapărat să-l trezesc! îşi zise. A venit timpul să afle misterul acestei 
pagini, să-i fie răsplătite efortul şi răbdarea de care a dat dovadă! Iar eu, mai 

gândi Lumânarea, voi putea rămâne în viaţă. Dacă nu-l voi trezi pe bătrân 
voi arde până la capăt... Nu, nu vreau să mi se termine viaţa chiar în această 
noapte plină de mister, fără să împărtăşesc emoţiile de bucurie ale bătrânului! 


Mâna dreaptă a viermelui de mătase era întinsă pe masă, chiar în vecinătatea 
picioarelor Lumânării. Aceasta îşi desfăcu mânuţele şi dădu drumul câtorva 
picături de ceară fierbinte pe mâna bătrânului. Moşul tresări în somn de dure- 
re. Se trezi brusc. Îşi privi speriat mâna vătămată. Văzu picăturile de ceară li- 
pite una de alta: sub privirea lui, acestea îşi schimbau încet culoarea, devenind 
uşor spălăcite. Îşi pierdeau încet căldura, deveneau amabile, recunoscându-şi 
parcă noul stăpân. Bătrânul vierme a înţeles pe dată ce i se întâmplase. 


— Oare cât oi fi dormit? se întrebă el, uşor panicat. 
Îşi îndreptă privirea spre Lumânare. O descoperi arsă mai mult de jumătate. 


— Se vede treaba că destul de mult, îşi dădu singur răspunsul, când o zări că 
era pe terminate. 


Privirea îi căzu apoi pe foaia de hârtie. Işi aminti imediat frământările care îl 
copleşiseră înainte de a adormi. 


— Ce minune o mai fi şi asta? îi scăpă un strigăt de uimire bătrânului. 


În ochi îi licărea strălucirea textului scris cu litere aurii pe pagina albă a ma- 
nuscrisului. Bătrânul se emoţionă. Rămase blocat. Nu-i venea să-şi creadă 
ochilor. Duse repede mâinile la ochişori şi-i frecă cu putere: credea că visează. 
Atunci, picăturile de ceară care se învârtoşaseră căzură de pe mâna lui din cau- 
za mişcării. Deci totul era real! Textul era acolo! Răsuflă uşurat, înviorându-sc. 
Privea nedumerit cu teama de a nu face ceva care să distrugă acea minune. 


— Ce s-a întâmplat cât am dormit? Cine a făcut această magie? dădeau gându- 
rile năvală în mintea bătrânului. 


Incepu să-şi rotească privirea curios. Ochii îi căzură din nou pe Lumânare: 
— Tu erai! se gândi el atunci. Flacăra ta a făcut asta... 


Lumânarea îşi înălță Flacăra cu mândrie, subțiindu-se. Bătrânul vierme ridică 
manuscrisul cu grijă şi-l apropie de Lumânare. În acea clipă foaia deveni stră- 
vezie în întregime, iar textul se evidenţie clar: parcă îl îmbia să-l citească mai 
repede. Îndepărtă foaia de flacără: scrisul dispăru pe dată. Acum era convins 
de ajutorul Lumânării. Bătrânul vierme sări în sus de bucurie! 


— Doamne, cât de deştepţi au fost strămoşii noştri! zise admirativ. 


Ca un copil fericit, apropie din nou foaia atât de veche de căldura flăcării 
Lumânării. O privea cum îşi deschide tainele de bunăvoie: era ca o floare în- 
drăgostită ce-şi deschide petalele înrourate, simțind mângâierea Razelor Soa- 
relui. Îşi va lăsa apoi cuminte seminţele încolţite să cadă în brazda pământului 
puhav, conştiente de menirea lor de a duce viaţa mai departe. 


Bătrânul filosof se linişti şi se pregăti să citească mesajul care se vede că lui îi 
fusese hărăzit să-l descopere. 


Creatura din viitor 


— Şi ce scria acolo? simţi Puricele că-şi iese din minţi de curiozitate. 


— În foaia plină de magie era scris că Dumnezeu se pregăteşte să trimită prin- 
tre noi o nouă Creatură, răspunse Viermişorul. Aceasta va avea misiunea să 
protejeze Viaţa pe Pământ, s-o facă mai bună, mai uşoară după voinţa Bunului 
Dumnezeu. 


— Ce fel de Creatură? sări din nou Puricele. 


— În manuscris se spunea despre această Creatură că va avea un creier per- 
fect! Că va fi unică! Va fi înzestrată cu o inteligenţă uimitoare. Îşi va folosi 
cunoştinţele pentru invenţii nebănuite; va putea scoate minereurile din corpul 
Pământului şi câte şi mai câte! 


Aceste ființe minunate care vor locui Pământul la un moment dat vor umple 
nopţile întunecate de lumină. Un alt fel de lumină decât cea a Lunii sau a stele- 
lor... Vor construi o pânză metalică asemănătoare cu a păianjenilor care îşi fac 
căsuţele sub icoanele sfinte. Numai că această pânză va fi uriaşă, va îmbrăca 
întregul Pământ şi îl va lumina. Astfel, spiritele rele nu vor mai avea nicio pu- 
tere asupra nimănui. Cred că tare se va mai supăra Scaraoţchi când va vedea 
că spiritele lui întunecate 1 se vor întoarce cu coada între picioare, fără niciun 
rezultat, în împărăţia întunericului. 


O altă cucerire a noii Creaturi va fi oţelul. Puterea lui este imensă, puţini sunt 
cei care cutează să-şi măsoare forțele cu el. Este recunoscut ca rege al minere- 
urilor ce se ascund prin măruntaiele Pământului, purtând cu mândrie Coroana 
din fier, semn al măreției sale. 

Creatura trimisă de Dumnezeu va fi singura care se va încumeta să-l foloseas- 
că. Va reuşi să facă din oţel trei mari minuni, cu inimi de fier, ce vor fi străbă- 
tute permanent de foc, care le va da energia necesară. 


— Despre ce minuni vorbeşti? îl întrerupse din nou Puricele. 


— Cea dintâi minune se referă la o specie nemaiîntâlnită de peşti uriaşi, cu 
solzii de fier, zise Viermişorul. Aceştia vor străbate întinsul nesfârşit al apelor, 
încercând să le afle marginile care se lovesc de țărm, precum şi adâncimea lor 
nelimitată. 


A doua minune vor fi şerpii uriaşi, tot din fier. Cu o viteză ameţitoare, aceştia 
vor cutreiera Pământul, în lung şi-n lat. Cu ajutorul lor fiecare dintre noi va 
putea ajunge în orice colţ al Pământului. 


Auzind de şerpi, Puricele se înfioră. Ştia multe lucruri despre aceste reptile 
periculoase. Nimeni din neamul lui nu riscase vreodată să le guste sângele. 
Auzise mai ales de şerpii care o slujesc cu devotament pe fioroasa Doamnă cu 
coasa: umblă nestingheriţi prin Împărăţia morţii şi colectează craniile corpu- 
rilor abandonate de către sufletele care le locuiseră odinioară. Cu aceste cranii 


ei merg la mama dracului, singura care ştie să le citească trecutul, descoperind 
toate secretele corpurilor în care au locuit. După ce toate tainele sunt scoase 


la iveală, blestemata creatură prepară din craniile golite o supă cu care îşi 
hrăneşte slujitorii înainte să-i trimită în misiunile necurate de la miezul nopţii. 


Speriat de înseşi gândurile sale, Puricele îl întrerupse pe Viermişor: 


— Abia acum încep să înţeleg valoarea mesajului transmis de către meşterul 
vostru..., îngână el, bâlbâindu-se. 


— Nu-nţeleg ce vrei să spui, îi răspunse Copilaşul, văzându-l atât de speriat. 


— Imaginează-ţi această Creatură, pe care zici că o va trimite Dumnezeu. Vor- 
beşti despre ea cu atâta entuziasm, de parcă ar fi vreun frate de-al tău! Ei bine, 
ştii ce cred eu? Că atunci când va veni, această Creatură perfectă în toate, va fi 
luată în primire de Michiduţă. Aşa se întâmplă de fiecare dată la apariţia unei 
noi Creaturi pe pământ. Ştiind ce puteri are necuratul, puteri date lui tot de 
Dumnezeu, de unde ştii că nu o va corupe şi pe ea, transformând-o în sluga lui 
credincioasă? Multe fiinţe de pe pământ au fost amăgite, au căzut în mreaja ne- 
curatului şi au ajuns să-l slujească cu loialitate, deşi cândva fuseseră în slujba 
lui Dumnezeu... Ce se va întâmpla atunci cu noi? Va fi vai de capul nostru, vă 
spun eu! Cum ne vom lupta noi cu șerpii aceia cu inimi de fier? Ei habar nu 
au de sentimente. 


Doamne, doar mă gândesc şi mă trec fiori, darmite să-i mai văd în realitate... 
Părerea mea este că Dumnezeu ar face mai bine să păstreze acele Creaturi în 
Împărăţia Lui. Să le transforme în slujitorii săi credincioşi şi să folosească în 
slujba Binelui capacităţile lor nelimitate. În ce ne priveşte pe noi, cei care ne 
ducem viaţa pe acest Pământ, cred că ne este bine şi fără ele... 


Viermişorul îl asculta cu atenţie pe Purice. Undeva în sufletul său simţea că 
acele cuvinte conţin un sâmbure de adevăr. 


— Măi, Purice, tu ai auzit vreodată ca necuraţii cei încăpăţânaţi să-i poată co- 
rupe pe îngeri sau pe Sfinţii aflaţi în preajma lui Dumnezeu? zâmbi Copilaşul. 


Puricele îşi plecă privirea gânditor şi apoi dădu lin din cap că nu. 


— Vezi? zise Viermişorul triumfător. Nici pe această Creatură nu o va putea 
corupe. Vine din Împărăţia Domnului, este creată de însăşi mâna Lui. Ca să nu 
mai vorbim de educația primită acolo! 


Puricele oftă neîncrezător. Nu se putea linişti nicidecum după cele auzite. 

— Dacă această creatură atât de deşteaptă, cu un creier perfect, va scoate toate 
minereurile din corpul Pământului, ce se va întâmpla cu planeta aceasta? în- 
trebă Puricele copleşit de tot felul de frământări. De exemplu, iată la ce mă 
gândesc: dacă mie mi-ar scoate cineva toate straturile de grăsime din corp 
precis m-aş îmbolnăvi. Aş putea chiar să mor, căci organele mi-ar rămâne 
neprotejate. Fără nicio rezervă de hrană. Frigul ar avea atunci cel mai mult de 
câştigat. Când voi ajunge pe mâna lui, mă va lua fericit de urechiuşe şi mă va 
duce în muzeul lui de mumii unde mă va aşeza alături de cele aflate deja acolo. 


Copilaşul zâmbi. Răspunse calm, încercând să-l liniştească pe Purice: 


— Te rog să nu-ţi faci griji. Nu uita că această Creatură vine pe pământ cu o 
misiune foarte importantă pentru noi. În tot ce va face va exista controlul lui 
Dumnezeu care în niciun caz nu ar da voie cuiva să distrugă una din planetele 
lui preferate. Creatorul nu va trimite niciodată pe cineva care să ne facă rău. 
Dacă ar vrea să ne distrugă, i-ar fi mult mai uşor să trimită un meteorit care să 
se izbească de capul Pământului, ameţindu-l cu totul. Iar Viaţa ar dispărea, ca 
şi cum nici n-ar mai fi fost niciodată... 


Puricele se mai linişti puţin, aşa încât Copilaşul îşi continuă povestirea: 


— Vorbeam de trei minuni care vor cuceri Pământul: peştii din fier, apoi şerpii 
care te-au înfiorat pe tine, Purice, iar a treia minune vor fi păsările uriaşe, de 
asemenea cu aripi de fier. Ele vor colinda Universul acesta infinit, încercând 
să-i descopere misterele nebănuite şi marginile de nimeni ştiute. Abia atunci 
fiinţele evoluate din Univers vor dori să ne cunoască. Creatura aceasta va lua 
legătura şi cu cei doi mari sportivi din Univers: Viteza Luminii şi Viteza Gân- 
dului. Îi va determina să lucreze împreună, să cutreiere cu ajutorul lor galaxiile 
îndepărtate. Mândri cum îi ştim, probabil atleţii din Univers nici nu bănuiesc 
ce-i aşteaptă. Sau cine ştie: vor fi având informaţii despre Creatura care va fi 
trimisă pe Pământ de Dumnezeu şi o aşteaptă, sperând să devină prieteni. Vor 
să-i facă pe plac Creatorului, ştiind că acesta îi va răsplăti pe măsura faptelor. 


Răbdarea Puricelui ajunsese la limită. Era cât pe ce să sară în sus căci simţea 
cum curiozitatea îl încolţeşte de spinare. Întrebări de tot felul îi dădeau ghes, 
dar nu mai îndrăznea să-l întrerupă pe Viermişor. Acesta povestea cu un entu- 
ziasm de nedescris: chiar şi ochii, destul de obosiţi de altfel, gesticulau vioi pe 
sub pleoapele străvezii, care sclipeau în lumina Lunii, fiind umezite de lacri- 
mile care îi oglindeau globul ocular. Copilaşul se opri pentru câteva clipe doar 
pentru a-şi umple plămânii cu aerul proaspăt de după miezul nopţii. Profitând 
de acest moment, Puricele îl întrebă repede, cu o negrăită curiozitate: 


— Iarăşi m-ai adus la margine de prăpastie, dădu el din cap în timp ce se legăna 
de pe un picior pe altul... Pur şi simplu nu mai pot: blestemata de curiozitate 
mi s-a cocoţat în spate şi mă frige rău de tot! Mă aduce într-o stare de-mi vine 
să mă dau cu capul de tulpina Tufarului, de prost ce sunt... 


Viermişorul de Mătase şi Mama Picătură îl priviră îngrijoraţi. Puricele avea un 
comportament ciudat. 


— Vorbeşti aiurea, îi răspunseră ei într-un glas. Ce-i cu tine? 


— Vreau doar să ştiu ce e cu această creatură, se adresă el Viermişorului. 
Altfel nu mă voi putea linişti. 


Cei doi zâmbiră auzind frământările copilăreşti ale Puricelui. 
— Ce anume vrei să ştii? veni Copilaşul în întâmpinarea curiozităţii sale. 


— O creatură unică, cu creier perfect... Nu-mi iese din minte... Când? Când 
anume va veni această creatură pe Pământ? întrebă răspicat Puricele, privindu-l 
pe Viermişor printre gene şi încercând să surprindă orice reacție a acestuia. 
De ce nu a fost scris în manuscris? 


Văzând că nu primeşte nici un răspuns, continuă: 


— Unde va locui? Unde-şi va duce traiul de zi cu zi? Numai să nu-mi spui că 
se va întâmpla ca de obicei când e vorba de o ființă mai specială: va poposi în 
vreun regat anume, urmând să fie însoţită de regi şi alţi demnitari. Că atunci, 
zise el dând din mână a lehamite, nu vom mai ajunge să beneficiem cu toţii de 
acest Bine trimis de Dumnezeu pe Pământ. larăşi se vor bucura de el numai cei 
bogaţi... 


Mama Picătură înclina să-i dea dreptate Puricelui. Viermişorul trase adânc aer în 
piept şi, ridicând umerii, zise cu voce stinsă: 


— Sincer să-ţi spun, nu ştiu... Şi nu cred că este cineva în măsură să-ţi răspundă 
la această întrebare în afară de Dumnezeu, zise el, înălţând degetul spre cerul în- 
stelat. Poate chiar în acest moment, la această oră târzie, el mai lucrează asupra 
acestei Creaturi... Poate că îi dă lecţii cum să nu fie coruptă de nimeni, spunân- 
du-i cum anume să se comporte cu fiecare dintre noi când va ajunge pe pământ. 
Sau poate îi descrie misiunea care îi revine... 


Puricele nu era mulțumit de răspuns. Cu o naivitate copilărească, fără să-şi mai 
controleze cuvintele, îl întrebă din nou: 

— Dar Meşterul- Vierme-de-mătase, cel care a scris acest mesaj misterios în ma- 
nuscrisul vostru, de unde putea să ştie ce are Dumnezeu în plan? Cu atâta timp 
înainte? Doar nimeni nu poate descoperi gândurile tainice ale Domnului... Tre- 
cutul nu se mai întoarce, viitorul nu poate fi cunoscut: prezentul este singurul 
dar pe care îl primim de la Dumnezeu, cu fiecare pas pe care îl facem. Nu-mi 
imaginez cum ar fi altfel: probabil un haos de neimaginat, pe care Întunecatul 
l-ar vântura cu furca lui de fier ca pe un caier de lână, ameţindu-ne cu totul. Îmi 
vine să cred că Meşterul despre care ne-ai vorbit era beat în seara aceea. Şi nu 
pentru că ar fi fost voia lui: poate cineva răuvoitor, care-i ştia îndeletnicirile, s-a 
folosit de puterea spiritelor rele şi i-a schimbat apa curată pe care o ţinea pe col- 
tul mesei, cu vreo ţuică străvezie, tare de nu-i mai ştia nimeni gradele... 


Iar când s-o fi trezit din somn şi a băut însetat fără să ştie ce este în pahar, nu 
şi-a mai dat seama ce scrie... Creierul său, şi aşa măcinat de gânduri, zile şi 
nopți în şir, i-a fost spălat de licoarea blestemată. Poate din cauza asta a şi ră- 
mas pagina aceea nescrisă, prizonieră între celelalte foi completate cu grijă cu 
cerneală neagră la lumina Lumânării. Fumul flăcării pâlpâinde a făcut ca scrie- 
rile să reziste veacuri de-a rândul asemenea cărnii pusă iarna la afumat... Poate 
textul acela auriu a fost doar o nălucire a strămoșşului tău... Un vis care v-a dus 
pe toţi în eroare... Şi acum cădem şi noi în capcana aceasta... Nu trebuie să-ţi fie 
ruşine dacă i s-a întâmplat aşa ceva, zise Puricele. Sunt destule fiinţe cinstite, 
dăruite cu talent de la Dumnezeu, care, sărmanele, pot s-o ia razna din cauza 
băuturii. Mult se bucură Întunecatul de cei care au căzut în capcana lui, dar pe 
cei cu voinţă puternică, Dumnezeu îi ajută să se ridice. Recunoscători pentru 
noua şansă, simțind că au renăscut, îşi reiau viaţa de la capăt cu o nouă viziune 
pe care vor dori să o transmită şi generaţiilor care vin. Mintea lor tulbure încă, 
abia întoarsă din împărăţia întunericului, va realiza o descriere ciudată, scrisă 
parcă de Michiduţă cu propria-i codiţă pe o perdea întunecată de ceaţă. De ace- 
ea, viziunea scriitorului va rămâne poate veacuri de-a rândul, neînţeleasă de 
nimeni. Cu toate acestea, ea se va înrădăcina în subconştientul celor care o vor 
citi, va lupta cu Timpul Nemuritor şi în cele din urmă va ieşi învingătoare. 


Copilaşului nu-i plăcu ipoteza critică a Puricelui care îşi permise să vorbească 
astfel despre strămoşul său renumit. Însă i se adresă politicos, nevoind să-şi ex- 
prime făţiş nemulţumirea: 


— Nu uita că vestitul maestru al viermilor de mătase a fost un geniu. El a inventat 
acest Aparat care a schimbat cursul vieții pe pământ. Tot el a captat primele su- 
nete, primele informaţii din Univers. De aceea, nu e exclus să fi auzit vreodată, 
chiar şi din întâmplare, o discuţie între Creatorul acestei lumi şi îngerii Lui. Cine 
ştie de unde şi cum o fi auzit el acest mesaj misterios, dacă a ajuns să-l scrie pe 


această foaie magică. Insă nici sub inspiraţia necuratului, cum spui tu, Doamne 
fereşte, nu l-a scris! Te asigur că te înşeli! adăugă Viermişorul, cu oarecare re- 
proş în glas. 


Nu ştiu ce ai înţeles tu din tot ce am discutat noi în această seară, reluă Copi- 
laşul după câteva clipe. Dar te asigur, Purice, că la manuscrisul nostru, nu ar 
fi avut acces orice beţiv. Având o valoare nepreţuită a fost păzit dintotdeauna 
în cea mai mare siguranță. Manuscrisul acesta este un fel de testament care 
poartă pe greabănul său întreaga istorie a neamului nostru. Fără el nu am mai 
exista nici noi. Exact cum spun bătrânii noştri: chiar dacă într-un corp este o 
inimă care bate, el nu ar exista dacă nu ar avea o istoric... 


Puricele îşi regreta acum cuvintele. Simţea că l-a mâhnit pe Copilaş. Însă nu 
a îndrăznit să-l mai întrerupă cu scuzele sale. Îşi lăsă vorbele nesocotite să se 
topească în bezna nopţii. Ruşinat, îşi plecă însă privirea. Viermişorul îi înţele- 
se remuşcările. Zise mai departe: 


— Strămoşii viermi de mătase aveau un proverb, măi, Purice de baltă: fumul 
nu ar exista, de nu s-ar naşte mai întâi scânteia. E valabil şi în cazul mesajului 

ascuns în paginile manuscrisului. Câte veacuri a străbătut el, neştiut de ni- 
meni, până s-a învoit să fie descoperit de bătrânul filosof? 


Mama Picătură îl admiră pe Viermişor văzându-l cum îşi apără onoarea stră- 
moşilor. Şi picăturilor de sânge le era cunoscut acest proverb. 


Puricele prinse să se agite. Era cu gândul doar la creatura de care îi vorbise 
Viermişorul. Incepu să creioneze în minte tot felul de strategii prin care să se 
împrietenească cu ea. 


Îşi imagina cum se vor plimba împreună prin Univers. Cum îşi va ruga noul 
prieten să-i facă cunoştinţă şi lui cu cei doi sportivi încăpăţânaţi, atât de vestiți: 
Viteza Luminii şi Viteza Gândului. lar când ar fi rămas singur cu dânşii, ce-ar 
mai fi vrut să-i călărească măcar puţin, să le simtă viteza ameţitoare! După ce 
s-ar fi distrat pe cinste, oricum le-ar fi reproşat că nu-s buni de nimic, să simtă 
şi ei cum e să fii ignorat. Tare ar mai fi vrut să le dea o lecţie. Să-i croiască din 
când în când cu un bici, desigur, cu blândeţe, că n-are el un suflet atât de rău 
precum pare... 


Picătura se apropie de Purice şi îi şopti: 


— Nu ştiu la ce te gândeşti, dar sfatul meu este să ţii minte tot ce ne-a spus 
Viermişorul în această noapte. Sunt sigură că ne va prinde bine cândva... 


Copilaşul tăcu. Privea cerul înstelat printre rămurelele Tufarului date la o parte 
mai devreme de Mama Picătură. Curând avea să-şi ia rămas bun de la noii săi 
prieteni. Oftă uşor şi îşi îndreptă privirea spre Aparatul de lângă el: 


— Este creat din mătasea cea mai fină care poate să existe pe pământ, zise 
despre dânsul. De asta poate să capteze Undele electromagnetice din Univers. 


— Cum arată Undele electromagnetice? întrebă cu aceeaşi curiozitate Puricele. 


— Imaginează-ţi cele mai frumoase fete din visele tale, îi răspunse Viermişorul. 
Sunt delicate, au codițe lungi pe care orbitele vecine le împletesc frumos când 
trec pe lângă ele. 


Undele colindă visătoare prin Univers. Antenele Aparatului au nişte mustăţi 
fine, asemenea pufului păsării măiastre. Sunt îmbrăcate în permanenţă cu po- 
len, cules cu grijă din petalele florilor îndrăgostite. Printr-un ritual magic, cum 
numai Universul misterios poate tăinui, Undele sunt atrase ca un magnet de 
mustăţile Antenelor. Întâlnirea este una specială, plină de dragoste. În sufle- 
tele lor se nasc sentimente puternice, care dintru început se cercetează unele 
pe altele, apoi se joacă de-a v-aţi ascunselea prin fiecare fibră, inițiind dansul 
cunoaşterii. Apropierea le face inimile să vibreze, fiind gata în orice moment 
să se contopească într-un sărut adevărat. Și atunci, însetate de dorinţa de a 
dărui, Undele rămân să slujească o viaţă întreagă, cu devotament, Antenelor 
care le-au primit în ospeţie, cu dragoste şi căldură. Însoţite de sentimentele 
firave care abia se nasc între ele, pline de speranţa că într-o zi Dumnezeu le va 
uni destinele, Undele sunt pregătite să păşească pragul Cerului, să le prezinte 
sentimentelor fragile, Universul nesfârşit al dragostei împărtăşite din care şi 
ele fac parte. 


Inima le deschide calea, iar ele dau năvală, transpirate, în grădinile pline cu 
fructe date în pârg, rumene şi zemoase, aşteptând să fie gustate cu nesaţ. Sen- 
timentele încep aici un dans ritualic, în ritmul bătăilor inimii. Ajung astfel la 
maturitate. Este momentul în care Antenele rezonează cu Universul şi captea- 
ză toate mişcările, toate sunetele, chiar şi vocea lui Dumnezeu. 


Voi aţi vrea să auziţi ce se spune despre neamurile voastre la ştirile de astăzi? 
se întoarse Viermişorul spre prietenii săi, după câteva clipe de tăcere. 


Puricele şi Mama Picătură simţiră că nu mai au aer: „Oare chiar era posibil aşa 
ceva?” se întrebau, muţi de uimire. 

— De ce nu? zise în cele din urmă Mama Picătură. Nu avem în fiecare zi o ast- 
fel de ocazie, adăugă cu nerăbdare. Nu-i aşa, Purice? Doar nu ne este ruşine 
cu ai noştri... 


Puricele fu de acord, deşi cu o oarecare strângere de inimă. li era puţin teamă: 
cine ştie ce bârfe mai circulau prin lume despre neamul lui puricesc! 


Copilaşul îşi frecă mâinile mulțumit, îşi mişcă degetele de parcă s-ar fi aflat 
în faţa unui pian bătrân, cu sufletul îngheţat, dar care păstra în seiful său par- 
tituri muzicale nebănuit de frumoase. Acordă atent volumul sunetului pentru 
a evita zgomotul asurzitor care-i speriase pe cei doi mai devreme, apoi roti 
încetişor nişte butoane care se aflau undeva în spate. Melodia lină, fredonată 
până atunci, dispăru, fiind înlocuită cu vocea unui porumbel. O voce plăcută şi 
convingătoare care anunţa ştirea zilei: 


„Nenorocirile prin care am trecut recent cu toţii au lăsat peste tot răni adânci. 
Pământul şi consoarta sa, Oceana, sunt acoperiți cu picături de sânge ale 
victimelor. Însă nu avem timp să stăm să ne lingem rănile: vă rugăm să ieşiţi 
mâine în zori, înainte ca Soarele să ajungă în înaltul cerului, să facem cură- 
tenie prin gospodării. 


Să adunăm toate picăturile de sânge care se mai află în viaţă şi să le adăpos- 
tim cu grijă în locuri umbroase. Vor veni rudele lor de pe tărâmuri îndepărtate 
şi le vor căuta să le ducă acasă. Le vor spăla rănile şi le vor îmbălsăma cu 
dragoste sufletele înnegurate. 


Să adunăm şi picăturile de sânge pe care le vom găsi fără suflare. Să le în- 
mormântăm la un loc, să fie împreună şi după moarte. Le vom lumina calea 
spre lumea de dincolo, împodobindu-le mormântul cu lumânări aprinse, iar 
pe piatra de căpătâi vom grava cu litere de sânge că ele sunt eroii păcii. Să 
le păstrăm veşnică amintirea. Vom sădi în inimile noastre pentru totdeauna, 
sfânt respect pentru cei care au murit pentru liniştea noastră, pentru a trăi în 
pace şi înțelegere pe acest pământ. 


Ascultau tăcuţi. Viermişorul se uită pe sub sprâncene la Mama Picătură. Era 
îngrijorat pentru ea. Lacrimi şiroaie îi brăzdau acesteia obrajii. Toţi îşi plecară 
privirile, fără să poată rosti niciun cuvânt. Copilaşul roti butonul Aparatului. 
Pe un alt post se difuzau ştiri despre neamul puricilor. De data aceasta, o voce 
stridentă de Pichere, ascuţită şi enervantă, îi făcu să tresară. 


„Războiul a trezit spiritul puricilor dintr-o îndelungată stare de amorteală. 
Pentru prima oară în istoria existenţei lor aceștia şi-au asumat o responsabi- 
litate majoră”. 


Viermişorul trase de data aceasta cu coada ochiului spre Purice: acesta luase 
poziţia de drepti, ca în armată, cu pieptul umflat înainte. În mâna stângă ţinea 
demn Bobina de mătase. Mâna dreaptă o ținea la spate. Bărbia îi era ridicată. 
Era serios şi emoționat. Semăna cu un general care se întorcea victorios dintr- 
o mare bătălie. Copilaşul zâmbi văzându-l. 


Ştirea anunța că neamul puricesc se oferă voluntar să acorde ajutor tuturor 
celor care au nevoie, fără să urmărească vreun profit: 


„ Urmărim cu atenție aceste evenimente, se auzi din nou vocea Picherei. Spe- 
răm că puricii nu urmăresc anumite interese, cum ar fi acela de a cuceri noi 
teritorii. Stim că sunt în stare de orice mai ales atunci când sunt flămânzi. De 
aceea trebuie să fim cu luare-aminte”. 

Puricele se-ntunecă la faţă. Se încruntă de parcă băuse toată noaptea oţet dintr- 
o sticlă murdară. Văzându-i mimica, Mama Picătură şi Viermişorul izbucniră 
în râs. Puricele tresări, fiind cât pe ce să scape din mână din nou Bobinuţa de 
mătase. O prinse repede: 


— Ce v-a apucat? îi întrebă pe cei doi. 


— Dacă ai şti cât eşti de caraghios când te strâmbi astfel, se scuză Mama 
Picătură. 

— Tu cum ai reacţiona în locul meu dacă ai auzi astfel de cuvinte la adresa 
picăturilor de sânge? o întrebă Puricele îmbufnat. Ştii cumva unde locuieşte 
această „frumuseţe” de voce? se întoarse el apoi spre Viermişor. Tare mi-ar 
plăcea să-i leg vârful limbii acestui papagal, zise privind spre Bobinuţa de mă- 
tase. Să ia aminte cum vorbeşte despre noi! le-te-te! Şi se şi strâmbă, vorbeşte 
cu accent! zise el ironic, scărpinându-se în ceafă. 


Il întristase ce auzise spunându-se despre purici, însă nu voia să se dea 
în vileag. 


— Eh..., surâse la rândul său Copilaşul, care înţelegea foarte bine unde bate 
Puricele. Dar se hotărî să-i facă jocul: 


— Să ştii că nu ţi-am dat Aţa de Mătase pentru a lega limbile străine care ţi se 
pare ţie că vorbesc cu accent... Şi apoi, acesta nu e un Papagal: este o mândră 
Pichere, o crainică vestită... 


— Şi mai bine, atunci, zise Puricele. Imi va fi încă şi mai uşor! 


Izbucniră în hohote de râs. Se simțeau foarte bine împreună. In clipa aceea, 
însă, din Tufarul vecin se auziră strigăte de dojană: 


— Las”, că le voi spune eu mâine părinţilor ce faci tu în timpul nopţii! Cum 
munceşti tu! Cum îţi pui viaţa în pericol cu trecători necunoscuţi, căscatule ce 
eşti! Poţi să aduci necazuri întregii familii, neisprăvitule! 


Viermişorul închise iute Aparatul. Îşi lipi degetul de buze: 
— Sssst! se adresă prietenilor săi. 


Cei doi tăcură. Nu ştiau dincotro se auziră cuvintele de ocară. Nu vedeau pe 
nimeni. Aşteptau o explicaţie de la Copilaş. Vizibil deranjat, acesta le zise: 


— Nu atrageţi atenţia. E o rudă de-a noastră. Munceşte alături, sub tufarul vecin. 
Mă miră, însă, atitudinea lui: niciodată nu mi-a făcut observaţii până acum. Ba 
chiar ştiam că are probleme cu auzul. Se plângea tuturor că a îmbătrânit, că 
nu mai aude bine... Dar cum bag eu de seamă, aude şi încă foarte bine! Altfel 
nu l-ar fi deranjat gălăgia noastră. Ce e drept, nici eu nu am avut până acum 
oaspeţi neaşteptaţi, cum sunteţi voi. Probabil din cauza singurătăţii sale a avut 
o asemenea reacţie. A auzit că eu mă simt bine cu voi, aici, şi cucoana gelozie 
repede s-o fi cuibărit pe acolo şi l-a prins de urechiuşele lui fragile, rămânând 
să se dea huţa pe ele...! 


Incepură din nou să chicotească. Deodată, însă, tot dinspre tufarul vecin se 
auzi o tuse puternică, parcă cineva se înecase. Ciuliră urechile: Puricele, naiv 
din fire, nu-şi putu ţine gura: 


— Dumnezeu nu bate cu băţul, îi zise el Copilaşului, începând din nou să râdă. 
Mama Picătură li se adresă atunci pe un ton cât se poate de serios: 


— Stați puţin: Copilaşule, ce vor spune mâine părinţii tăi dacă vecinul de sub 
tufarul de alături te va pâri că l-ai deranjat în timpul nopţii? 


Copilaşul trase aer în piept şi răspunse pe un ton vesel: 


— Dacă vecinul meu, domnul Surdilă, le va spune mâine ceva părinţilor, va 
avea mari probleme cu toţi copiii din neamul nostru. Când ne vom aduna cu 
toţii la masă, aceştia îl vor trage de barbă chiar înainte să se aşeze. După aceea, 
când somnul îi va fi mai dulce, ne vom aduna toţi copiii şi îi vom cânta din flu- 
ier serenade sub geamul de la dormitor. N-are decât să danseze, bătrânul: asta 
a vrut, asta va avea, căci el ştie ce îl aşteaptă..., zise spre amuzamentul tuturor. 


Când se mai liniştiră, Copilaşul le zise: 


— Mă bucur că ne simţim atât de bine împreună. Bineînţeles că părinții mă vor 
certa pentru deranjul pe care i l-am făcut în noaptea asta vecinului, reluă el 
ideea de mai înainte. Parcă-i şi aud cum mă vor dojeni: „De câte ori ţi-am spus 
că un bătrân trebuie tratat cu respect, indiferent de caracterul lui?” Mă vor 
pune să-i cer scuze şi să-mi iau angajamentul că nu voi mai face una ca asta. 
Cu toate acestea, ştiu că se vor supăra mai mult pentru că mi-am pus viaţa în 
pericol. Simt de pe acum cum mi se vor înroşi urechile în mâinile tatei. Părinţii 
îmi spun mereu să am grijă de mine, să fiu atent. 

— Vorbeşti serios? îl întrebă Mama Picătură. Nu aş fi bănuit că un copil ca tine 
a fost pedepsit vreodată, zise ea mirată. 


— Ce farmec ar mai avea atunci copilăria? îi întoarse vorba Viermişorul. Sigur 
că am meritat să fiu pedepsit din când în când, dar asta nu înseamnă că am 
aşteptat pedeapsa stând cu mâinile în sân. Când trebuie să mă apăr, sunt un 
adevărat actor: la momentul potrivit încep să țip astfel încât trasul de urechi 
să înceteze la o limită suportabilă. Parcă aud vocea tatei: „Acum treci la colţ!” 


Târându-mi picioarele, mă supun şi mă alătur păianjenilor care se leagănă 
pe năvodul ţesut cu grijă. Mă vor privi cu tristeţe şi îmi vor arăta că părinţii 
mei iar le-a distrus pânza şi le-au interzis să mai iasă la vânătoare sub icoana 
sfântă... 


Voi sta la colţ până voi simţi că mă liniştesc: adrenalina va reveni la normal, 
iar urechile îşi vor recăpăta culoarea dinainte. Apoi le voi cere părinților ier- 
tare pentru greşelile mele, străduindu-mă să-i conving că nu se va mai repeta. 


Tăcu pentru câteva clipe, încordându-şi atenţia să vadă ce se mai întâmpla sub 
tufarul vecin. Era linişte, însă. Viermişorul reluă, calm: 


— Nu cred, totuşi, că vecinul nostru, un vierme surd şi bătrân, va dori să-şi 
încarce sufletul cu păcate pârându-mă la părinţi. Mai ales acum, înaintea Pos- 
tului Mare... Ştie că îşi va pune în cap toţi copiii locului; iar fluierele lor nu ştiu 
nici de sărbători, nici de nimic, mai adăugă el zâmbind. 


— Cu toţii am trecut prin asta, interveni în discuţie Mama Picătură. Chiar şi 
atunci când părinţii ne pedepsesc pentru bazaconiile pe care le facem, deseori 
fără să ne dăm seama, peste ani ne aducem aminte cu mare plăcere de acele 
întâmplări. Bine ar fi ca din toate să învăţăm câte ceva şi să ne protejăm de 
necazuri, străduindu-ne să nu mai repetăm greşelile copilăreşti. Un proverb 
din bătrâni zice că unde părinţii îşi lovesc cu blândeţe odraslele cu palmele lor 
calde, bunătatea copiilor va creşte ca pâinea cea puhavă, aromată de mireasma 
busuiocului. Niciodată nu trebuie să ne supărăm pe părinţi; ei vor întotdeauna 
numai binele copiilor. 


Puricele nu se abţinu să nu comenteze: 


— Ei, dar unde s-au mai pomenit pe pământul acesta copii cuminţi şi bătrâni 
frumoşi? Suntem nevoiţi să ne purtăm defectele, date tot de Dumnezeu, prin 
toate vârstele pe care le traversăm de-a lungul vieţii... 


Picătura şi Copilaşul rămaseră din nou uimiţi de cuvintele Puricelui. Privirea 
lor îl intimidă pe acesta: „Ce se uită aşa la mine? Te pomeneşti că iar oi fi spus 
vreo prostie...”, se gândi el. 


— Dragă Purice, îi zise Mama Picătură zâmbind; pe măsură ce te cunosc mai 
bine încep să cred că nu eşti ca ceilalţi purici. Eşti amabil, curajos, ai o inimă 
bună şi o educaţie aleasă... 


Puricele simţea că se topeşte auzind complimentele Mamei Picătură. Bine că 
nu ploua mărunt în seara aceea că s-ar fi dizolvat cu totul pe sub tufar... 


— Mă bucur că te-am cunoscut, continuă ea. Sunt norocoasă că Dumnezeu mi 
te-a scos în cale. M-ai şi ajutat foarte mult, dar despre asta vom vorbi mai târ- 
ziu căci mai avem multe de făcut împreună. Pe de altă parte şi eu ţi-am fost de 
folos: ai găsit Aţa de Mătase cu ajutorul meu, nu-i aşa?! 


Puricele încuviinţă din cap. 


— Insă eu nu mi-am găsit încă familia, mai zise Mama Picătură, oftând din 
greu. Deci am şi eu nevoie de ajutorul tău... Desigur, dacă vei dori... 

O prietenie de neuitat 


Viermişorul îi întrerupse: 


— Şi eu mă bucur nespus că v-am cunoscut. Voi povesti despre voi întregii 
mele familii şi tuturor celor pe care îi voi întâlni. A mai rămas puţin până la 
ivirea zorilor. De aceea trebuie să mă pregătesc ca nu cumva aceştia să-mi bată 
în fereastră şi să-mi spună pe un ton morocănos, în auzul tuturor vecinilor, că 
sunt un leneş. Mai ales dacă se întâmplă ca mândra dimineaţă să nu fi dormit 
bine şi să fi avut cine ştie ce coşmaruri, mă poate face de ruşine în faţa tuturor! 
Tânăra dimineaţă este harnică, plină de viaţă. Nu-i iubeşte defel pe cei care 
se plimbă prin împărăţia ei fără să facă nimic. Îi pedepseşte cum îi vine la 
socoteală: fie îi dă pe mâna razelor fierbinţi ale soarelui, ca să le pârjolească 
trândăveala, fie îi dă pe mâna umbrei, care este cea mai bună prietenă a lumi- 
noasei dimineţi. Umbra abia aşteaptă să descopere vreun leneş: îl va ademeni 
în culcuşul său plăcut şi răcoros unde va sta toată ziulica. Va pierde în zadar 
timp şi energie, trecând fără nici un rost prin Viaţa asta, şi aşa destul de scurtă. 
Şi asta nu e tot: la lăsarea serii, fiecare fiinţă de pe faţa Pământului va primi 
din partea zilei o recomandare cu care se va înfățișa înaintea Nopţii. Aceasta 
este încă şi mai plină de surprize decât dimineaţa. Orice leneş care va cădea pe 
mâna ei, îşi va lua adio de la visele plăcute în timpul somnului, pentru simplul 
fapt că nu le merită. 


— De aici ni se trag oare coşmarurile? se întrebă Puricele mai mult pe sine. 
Viermişorul îl auzi: 


— Cele două surori, Ziua şi Noaptea, sunt mult mai înţelegătoare cu noi, copiii. 
Nu ne pedepsesc atât de aspru, chiar dacă nu facem întotdeauna ceea ce tre- 
buie. Nu le-ar da voie Dumnezeu: El ştie că noi avem nevoie de un somn mai 
lung, mai dulce, pentru ca sufletul nostru micuţ să crească odată cu trupul care 
să-l poarte frumos prin această Viaţă. Cu cei ajunşi la maturitate, Ziua şi Noap- 
tea nu mai sunt atât de tolerante: numai ei ştiu, săracii, câte pedepse le este dat 
să primească de-a lungul vieţii de la cele două surori capricioase. Nu aş vrea să 
le dezamăgesc tocmai acum, mai zise Viermişorul, ținându-şi Aparatul la piept 
şi privindu-l îndelung. După câteva clipe se adresă prietenilor săi: 


— Aş fi vrut să vi-l dăruiesc. V-ar fi fost de folos să ştiţi tot ce se petrece în Uni- 
vers. Dar nu pot, din păcate! L-am primit în dar de la bunicii mei! lar ei m-au 


învăţat că nu e bine să înstrăinezi cadourile primite, atâta timp cât eşti încă în 
viaţă! Se spune că în acest fel îţi dai norocul primit de la Dumnezeu la botez. 
Iar atunci când n-ai parte de noroc, viaţa ţi se complică... Ar fi ca şi cum te-ai 
porni desculţ la un drum lung, plin de pietre ascuţite. Neamul nostru, al vier- 
milor de mătase, respectă aceste legi nescrise. Nu ştiu care sunt obiceiurile 
voastre, de aceea vă rog să nu mi-o luaţi în nume de rău, mai zise Viermişorul. 


Puricele voi să răspundă, însă Mama Picătură îl opri, punându-i o mână pe 
umăr pentru ca nu cumva să spună vreo prostie. 


— Îţi mulţumim pentru intenţia ta, zise ea Viermişorului. Şi pe la noi sunt ace- 
leaşi obiceiuri, să ştii, când vine vorba de cadouri. Însă chiar şi dacă nu ar fi 
fost vorba despre aceste tradiţii, noi tot nu am fi primit Aparatul. 


— De ce? întrebă surprins Viermişorul de mătase. Il consideraţi lipsit de va- 
loare? nu-i veni lui să creadă ce aude. 


Picătura zâmbi şi se grăbi să-l contrazică: 


— Nu, nicidecum! Dimpotrivă: ne-ai demonstrat cât e de valoros! Însă uită-te 
şi tu la noi: suntem în trecere pe aici, prin lumea plantelor; nici nu ştim să-l fo- 
losim şi apoi... uite cât este de mic! Butoanele sale sunt microscopice. Mâinile 
noastre sunt prea mari pentru el. 


— Nu e o problemă că e mic, interveni Viermişorul. Ştiţi că îl putem mări, ca 
şi pe Bobina de mătase. 


— Copilaşule, îți multumim, dar ar fi păcat să-l stricăm, trecând cu el prin cine 
ştie ce locuri riscante. Dacă îl vei mări, va deveni prea greu pentru noi, căci 
avem drum lung de făcut ca să ne întoarcem la familiile noastre. 


Viermişorul nu mai zise nimic. Se aplecă în dosul geamului şi aşeză Aparatul 
pe podea. Il netezi de câteva ori şi îi şopti copilăreşte: 


— Nu-ţi face griji, nu te dau eu nimănui! Abia spre sfârşitul vieţii te voi dărui 
nepoților, aşa cum au procedat şi bunicii mei. Ajunseseră la vârsta la care nu se 
mai temeau că vor pleca pe lumea cealaltă fără norocul care i-a călăuzit o viaţă 
întreagă. Erau împăcaţi ştiind că l-au lăsat urmaşilor ca pe o avere nepreţuită, 
să le lumineze labirinturile Vieţii. 


Apoi se întoarse la prietenii săi şi le zise cu tristeţe: 

— Îmi vine greu să mă despart de voi. Nu se ştie dacă Dumnezeu ne va da şan- 
sa să ne mai întâlnim vreodată. Cu siguranţă, însă, întâlnirea noastră nu a fost 
întâmplătoare, cum nimic nu e întâmplător în viaţa aceasta minunată. Totul e 
rânduit cu grijă de forţe mult superioare nouă. 


Se lăsă un moment de tăcere. Şi Puricele devenise melancolic, chiar dacă de 
felul său era mai indiferent. Privindu-l pe Viermişor, Mama Picătură parcă îşi 
vedea copilaşul pierdut. Ochii i se umplură de lacrimi... 


— Parcă te-aş cunoaşte de-o viaţă întreagă, Copilaşule! se auzi vocea stinsă 
a Puricelui. Mi-ai devenit un prieten foarte bun într-un timp atât de scurt! 
În neamul nostru, al puricilor, se spune că sufletele care se simt atât de bine 
împreună, sunt suflete-pereche. Ele pot da naştere unei prietenii trainice, care 
poate dura o viaţă întreagă. Vreau să-ţi mulțumesc că ai fost atât de bun, mai 
zise el îngenunchind. Bobina de mătase este un dar nepreţuit. Întreg neamul 
puricesc, însuşi animalul rănit, te asigurăm de respectul şi recunoştinţa noas- 
tră. Îmi pare rău că nu am ce să-ţi dăruiesc, la rândul meu. Ceva cât de mic, 
care să-ţi amintească de mine în timp! 


— Cadoul cel mai de preţ este întâlnirea noastră, îi răspunse Viermişorul liniş- 
tit. Ridică-te, prietene, nu sta în genunchi. S-ar putea să-i răceşti şi nu cred că 
Mama Picătură te va putea duce în braţe... Eşti prea greu pentru ea! glumi el, 
voind să mai destindă atmosfera. 


— Staţi puţin! strigă în acel moment Mama Picătură bolborosind: bătrână uitu- 
că ce sunt... 


Îşi duse emoţionată mâinile la piept. Smulse din şiragul de Mărgeluţe Albăstrii 
două mărgele şi le întinse Copilaşului: 


— lată, acesta este cadoul nostru pentru tine! 
Viermişorul se fâstâci: 


— Dragă Picătură, ce faci? Fără cele două mărgele şiragul tău va semăna cu o 
fată frumoasă căreia îi lipsesc doi dinţi din faţă! Cu siguranţă le-ai primit şi tu 
de la cineva şi nu e bine să le înstrăinezi, ai uitat ce-am discutat mai devreme? 
Şi apoi, eu sunt băiat: n-ar fi de mirare să mă trezesc chiar cu vreo roşie în cap, 
dacă mă vor vedea prietenii mei că port mărgele, râse el. 


— Nu te pot minţi: într-adevăr, eu am primit cadou aceste Mărgeluţe Albăstrii, 
recunoscu Mama Picătură. Dar trebuie să ştii că nu sunt nişte mărgele obişnuite. 


Nu ţi le dau ca să le porţi. Ele au puteri magice, tainele lor sunt cunoscute doar 
de Mama Natură şi de Marele Creator! 


Viermişorul deveni interesat. Se rezemă din nou de muchia ferestrei şi o ascul- 
ta atent pe Mama Picătură: voia să ştie mai multe despre Mărgeluţele Albăs- 
trii. Nici Puricele nu rămase indiferent: încet, să nu facă zgomot, se ridică şi se 
dădu mai aproape ca nu cumva să-i scape ceva. 


„Când am găsit picătura de sânge pe aleea întunecată şi le-am văzut pentru 
prima dată, mi-a trecut mie prin cap că mărgelele de la gâtul ei nu sunt obiş- 
nuite... Aveau o sclipire puternică în noapte. Însă nu am bănuit că o biată pică- 
tură de sânge, rătăcită şi rănită, poate avea nişte mărgele fermecate”, se gândi 
Puricele privind atent şiragul de la gâtul prietenei sale. Au ei dreptate puricii 
când spun că prima impresie contează foarte mult...”, îşi mai zise el cu un uşor 
regret că nu fusese atunci mai atent. 


Neştiind pe unde cutreieră mintea Puricelui, Mama Picătură zise mai departe 
Viermişorului: 


— Mi-ai povestit că stai noaptea singur sub tufare din acestea întunecoase. Sunt 
sigură că mărgelele mele îţi vor fi de ajutor. Dacă nu-ţi vor folosi ţie, atunci se 
poate întâmpla vreodată ca altcineva să te roage să-l ajuţi; deci oricum Măr- 
geluţele Albăstrii îţi pot fi de folos. Primeşte, deci, cadoul meu, conchise ea, 
desprinzând două mărgele din colierul său. Îţi voi povesti despre puterea lor 
magnifică şi despre cel care mi le-a dăruit, mai adăugă Picătura. 


Când voi să i le dea observă, însă, că mărgeluţele sunt mult prea mari în 
comparaţie cu Viermişorul. Îşi retrase mâna dezamăgită. Se gândi că poa- 
te măcar în căsuţa lui ar putea găsi un loc pentru ele: nu, nici aceasta nu 
era o soluţie. 


Deodată, însă, chipul i se lumină. Işi aminti de Bobina de mătase pe care 
o primise Puricele: cum o mărise Copilaşul. În acelaşi timp, Viermişorul bănu- 
ia ce anume o frământă pe Mama Picătură: 


— Ştiu ce trebuie să facem! rostiră amândoi în aceeaşi clipă. 


Puricele se uită de la unul, la altul. Cei doi se înțelegeau atât de bine, încât 
simţea cum un sâmbure de gelozie încolţea îndrăzneţ în sufletul său. Îşi simţi 
inima grea. Pe deasupra îi era şi foame şi acest lucru îl neliniştea. Se retrase 
câţiva paşi încercând să se liniştească. 

Îşi aduse aminte de o întâmplare trăită împreună cu bunicul său în copilărie. 
Când sărmanul animal, în blăniţa căruia locuiau, se îmbolnăvise din cauza 
stresului, în sângele lui curat se iviră izvoare veninoase. Era foamete, şi de 
dimineaţa până seara puricii se uitau la rănile adânci ale animalului, neputân- 
du-se hrăni cu ele, căci s-ar fi otrăvit. Priveau cum se luptă globulele albe cu 
cele roşii pentru a prelua puterea asupra corpului. Săptămâni întregi puricii 
sufereau de foame, încât stomacul li se strângea de durere. Puricele îşi întreba 
Bunicul: 


— Dacă lui Dumnezeu i s-ar face milă de noi şi ne-ar dărui la toată familia un 
munte de sânge închegat..., oare ce-am face cu el? Cum l-am putea duce în 
casa noastră micuță? Nu cred că ne-am îndura să-l lăsăm afară, căci o ploaie 
furioasă urmărită de fulgerele blestemate ar putea să-l distrugă. 


Bunicul Purice îşi lua nepotul în braţele lui slăbite, pe care şi căldura le pără- 
sise de mult. Cu mâna tremurândă, îi dădea micuţului la o parte, firele de păr 
de pe fruntea îngălbenită de foame şi cu un zâmbet însoţit de multe zbârcituri 
uscate pe obraji, îi spunea: 


— Ehei, nepoate... Dacă Dumnezeu ne-ar fi auzit acum şi ne-ar fi dăruit un 
munte de sânge închegat... 


Apoi tăcea, dând încet de câteva ori din cap. Inghiţea în sec câteva noduri pe 
care le trimitea să vadă ce mai face stomacul lui gol, după care continua: 


— Dacă ni l-ar fi dat, cu siguranţă găseam noi o soluţie să-l ducem în căsuţa 
noastră... 


— Bine, dar cum? întrebam eu mirat şi nerăbdător, de parcă acel cadou ar fi fost 
afară chiar în acel moment. Cum? insistam, zgâindu-mă la Bunicul. 


Bătrânul râdea, uitându-se la scânteierile ochilor mei: 


— Există o mie de posibilități pentru a face ca muntele uriaş să intre de bună- 
voie în căsuţa noastră mică. Dar mai întâi ar trebui ca Dumnezeu să ni-l dăru- 
iască, ofta neputincios bunicul. Când eşti flămând, zicea el nepotului, creierul 
este mai ager şi gândeşte mai limpede cum să facă rost mai repede de hrana 
după care tânjeşte stomacul. De aceea, dacă ai avea acum muntele de sânge în 
faţă, te asigur că ai găsi şi soluţia să-l duci înăuntru... 


Probabil aşa se întâmplase şi acum, se gândi Puricele: Mama Picătură şi Vier- 
mişorul, flămânzi şi obosiţi, au căutat cu agerime prin creier soluţia micşorării 
mărgeluţelor. Şi au găsit-o! Amândoi odată! 


Într-adevăr, Copilaşul scoase cutiuţa albă în care păstra firele de iarbă cu pu- 
teri magice: fără să spună nimic, le alinie din nou pe pervazul ferestrei. Începu 
să le numere ca şi data trecută. Se opri din numărat când ajunse cu degetul 
deasupra unui anumit firicel de iarbă. Acesta a sărit zglobiu, astfel încât Vier- 
mişorul să nu-l poată prinde. Se opri pe una din mărgeluţele strălucitoare din 
mâna Picăturii de sânge. Îngenunche cu delicateţe în faţa ei şi o privea cu aten- 
ție, încercând să-i descopere puterile magice tăinuite sub sclipirea orbitoare. 
Viermişorul era mândru de firişorul de iarbă, precum e generalul de cel mai 
bun soldat al său. Îl privea zâmbind. Apoi îşi aplecă din nou privirea peste ce- 
lelalte ierburi cu puteri magice înşirate pe pervaz. Ca şi prima dată, se opri cu 
degetul deasupra uneia dintre ele. Dar firul de iarbă nu se mişcă. Punându-şi 
mâinile în şolduri, Viermişorul îi zise uşor încruntat: 


— Aaa!!! Deci tu eşti unul dintrei cei leneşi! 


Atât i-a trebuit firului de iarbă: sări de la locul său, atent să nu fie prins, ca şi 
primul, şi ateriză pe cea de-a doua mărgea din palma Picăturii, începând să-i 
desluşească puterile. Copilaşul era mulţumit. Ii făcu din ochi Picăturii: 


— Totul e sub control, îi zise, sigur pe sine. 

Strânse apoi cu grijă firele de iarbă rămase. Le aşeză la locul lor, în cutia albă. 
Se întoarse spre firele de iarbă aflate în misiune şi le şopti: 


— Ei, voi, frumoasele mele! 
Cele două fire de iarbă îşi ridicară privirea, curioase. 


— Vedeţi să nu deocheaţi mărgeluţele acelea privindu-le atâta timp... Mai bine 
intraţi înăuntrul lor. Folosiţi-vă puterile magice şi le micşoraţi! Apropiindu-vă 
de inima lor, vă va fi mult mai uşor să le descoperiţi tainele! 


Firele de iarbă s-au bucurat de şansa care li se oferea. 


— Hai! Treceţi mai repede la treabă! le zori Viermişorul. Nu uitaţi că multe 
din surioarele voastre ar dori să fie în locul vostru... Nu mă faceţi să regret că 
v-am ales. 


Într-adevăr, în cutiuţa albă din dosul ferestrei, celelalte ierburi fremătau de 
nerăbdare să preia misiunea aceea specială. Cuvintele Viermişorului le mâhni 
pe cele două fire de iarbă: „Se comportă ciudat! Îşi tot schimbă părerea de la o 
clipă la alta... Ce-o fi cu el?” îl priveau mirate. 


Copilaşul zâmbi: le ghicise gândurile. 


— Bine, bine... nu vă întristaţi. Am glumit. Totuşi aveţi grijă că nu e o misiune 
oarecare. Voi urmări cu atenţie care dintre voi e mai ageră şi va reuşi să mic- 
şoreze mai repede mărgeluţele, astfel încât să încapă în mâna mea. 


Firişoarele fermecate zâmbiră larg: erau gata să răspundă provocării. 
— Voi număra până la trei! le zise Viermişorul. Sunteţi gata? 

Firele de iarbă se uitară complice una la alta: erau pregătite. 

— Unu, doi, trei! numără atent Copilaşul. 


În aceeaşi clipă firele de iarbă au sărit în sus. Se rotiră apoi de câteva ori prin 
aer. Se răsuciră cu capul în jos şi, cu mâinile întinse înainte, se pregătiră să 
intre în interiorul Mărgeluţelor Albăstrii, ca într-un ochi de apă. Puricele şi 
Mama Picătură le urmăreau cu respiraţia oprită: 


— Oare nu se vor lovi? Mărgeluţele sunt tari ca piatra! se întrebară ei în şoaptă. 


Însă în zborul lor de-o clipă, firele se transformară într-o magnifică rază de lu- 
mină verde. Străpunseră astfel mărgelele scânteietoare, dispărând lin înăuntrul 
lor. Minunea se petrecu pe dată: Mărgeluţele din mâna Picăturii se micşorau 
văzând cu ochii. Puricele şi Mama Picătură priveau înmărmuriţi, în timp ce 
Viermişorul era nerăbdător să-şi primească darul. Emoţionat, el îi şopti Mamei 
Picătură: 


— Acum poți să mi le dai? 


Prinsă de mirajul la care erau cu toţii martori, Mama Picătură nu-l auzi. Atunci 
micuțul strigă nerăbdător: 


— Dragă Picătură, mă auzi sau nu? repetă Copilaşul întrebarea, fluturând dis- 

perat mâna prin fața ei. 
— Desigur! Sunt ale tale, se dezmetici aceasta. 


I le întinse cu drag. Ochii Viermişorului scânteiau de bucurie şi de nerăbdare, 
în timp ce le examina curios. Şopti ca pentru sine: 


— Tainele atrag taine... 


— Să-ţi spun câte ceva despre ele, îi zise atunci Mama Picătură. Dacă vreoda- 
tă vei întâlni o plantă bolnavă pe care o vei îndrăgi şi vei dori să o ajuţi, poţi 


folosi mărgelele fermecate. Vei lua una şi o vei aşeza cu grijă pe locul bolnav. 
Rana se va vindeca îndată, de parcă nici nu ar fi existat! 


Puricele tresări: îi veni în minte Stăpânul său, animalul rănit. „Oare n-aş putea 
s-o rog să-mi dea şi mie o mărgea să-mi vindec stăpânul?” se gândi. "Cu ade- 
vărat atunci puricii mă vor considera un sfânt...”, începu să viseze. 


Mama Picătură continua să-i dea sfaturi Viermişorului, neştiind ce gândeşte 
Puricele: 


— „Dacă din întâmplare în calea ta va apărea vreo plantă răpitoare dornică 
să-ți facă rău, vei desface o mărgea în două şi o vei arunca peste duşman. Pe- 
ricolul va dispărea în aceeaşi clipă... 


Puricele o asculta pe Mama Picătură: entuziasmul ei şi bucuria Viermişorului 
stârneau gelozia încolţită în sufletul său. Ar fi vrut şi el să-i dăruiască ceva 
noului său prieten, mai ales că lui îi dăruise Bobina de mătase, nu Picăturii. 


Pe de altă parte, tot Puricele fusese cel care o descoperise şi o salvase pe 
Mama Picătură; nu era drept ca aceasta să-i acorde acum mai multă atenţie 
Viermişorului. 


Voi să se apropie de ea să-i spună ceva fără să audă Copilaşul, însă acesta i-o 
luă înainte: 


— Dragă Picătură, de unde ai luat aceste minunate mărgele? întrebă Viermişo- 
rul. Mi-ai promis că îmi vei povesti... 


Calmă şi mândră în acelaşi timp, Mama Picătură îi răspunse: 


— Faţă de tine nu pot avea niciun secret. Insă nu acelaşi lucru pot spune în 
legătură cu alții, mai adăugă, uitându-se la Purice. Să vedem mai întâi cum se 
comportă... 


Puricele înmărmuri: „Ce i-am făcut? De ce se comportă astfel cu mine?” se 
tânguia în sinea lui. Mama Picătură continuă cu voce tare: 


— Mi le-a dăruit Nouraşul de Ceaţă când am trecut prin împărăţia lui. El mi-a 
spus că le pot folosi să vindec rănile plantelor bolnave şi să mă apăr de plan- 
tele carnivore. Aceste mărgele scânteietoare poartă puterea tainică a Nourilor 
de Ceaţă! 


Copilaşul rămase înmărmurit. Privea mărgeluţele cu ochi mari şi gurița căs- 
cată. 


Mamei Picătură nu-i scăpă reacția Viermişorului. Se îngrijoră văzându-i mi- 
mica: poate mărgeluţele îi făcuseră rău? Poate Nouraşul de Ceaţă i le dăduse 
numai pentru plante... 


Inima Picăturii bătea să-i spargă pieptul, în ritmul unor tobe îngrijorate. „Oare 
ce anume blocase emoțiile Viermişorului?” se întrebă ea. De puternice ce erau, 
la un moment dat bătăile inimii făcură să-i zvâcnească palma în care ţinea 
căsuţa Viermişorului. Aceasta sălta acum în sus şi în jos, fiind în stare să tre- 
zească pe oricine chiar şi din somnul cel mai adânc. Copilaşul nu realiză dintru 
început ce i se întâmplă: credea că îşi luase zborul spre stele, sub magia măr- 
geluţelor! Respiră adânc şi închise cu grijă palma în care ţinea cele două măr- 
gele albăstrii, ca nu cumva să le scape. Cu cealaltă mână se ţinea de marginea 
ferestrei, să nu cadă. Nu înţelegea: „Oare din cauza mărgelelor fermecate?” 
fu primul lui gând. Curând însă îşi dădu seama că acel „cutremur” se datora 
bătăilor inimii Mamei Picătură... 

— Hei! Cine te-a speriat în halul acesta, de inima ţi-a luat-o la sănătoasa? 
o întrebă Copilaşul. 


— Tu! îi răspunse Mama Picătură, cu vocea strangulată de emoție. 
— Dar eu sunt bine! veni răspunsul Copilaşului, care îi făcu din ochi. 


Biata Picătură nu mai ştia cum să-şi oprească tobele inimii. Abia într-un târziu 
se linişti. Viermişorul privi atent în jur să vadă dacă nu cumva „cutremurul” 
de emoţii al Mamei Picătură îi distrusese ceva prin căsuţă. Nu văzu nimic 
deosebit: totul era în regulă. Numai căldăruşa albastră, de care se împiedicase 
adineauri, se rostogolea, bucuroasă că cineva avusese grijă să o legene... 


— Aşteptați-mă. Mă întorc imediat, le zise Copilaşul prietenilor, la un 
moment dat. 


Se îndepărtă iute de fereastră, fără să-şi dezlipească privirea de pe Mărgeluţele 
Albăstrii. Dispăru în camera de unde adusese mai devreme Bobina de mătase. 
Mama Picătură se întoarse atunci spre Purice, voind să-l întrebe ceva. ÎI des- 
coperi uitându-se pierdut la mărgeluţele aliniate la gâtul său. 


Într-adevăr, gândurile Puricelui zburau printre Nourii de Ceaţă. Ar fi dat orice 
să-i poată ademeni ca să le fure mărgeluţele fermecate. S-ar fi întors victorios 
cu ele pe pământ şi, asemenea unui înger salvator, le-ar fi dăruit celor mai 
buni meşteri din rândul viermilor de mătase. Ar fi vindecat toate plantele şi 
animalele rănite... lar pe cei răi... O, Doamne, ce le-ar fi făcut Puricele celor 
răi şi blestemaţi dacă ar fi avut mărgelele Nouraşilor de Ceaţă! Se şi vedea bă- 
gându-le în cap, cu forţa, mărgeluţe albăstrii, tuturor celor care aveau gânduri 
necurate. Le-ar fi apăsat cu ajutorul unui ciocan de oţel, lovind cu sete. După 
aceea ar fi scuipat cu dispreţ, ca nu cumva în urma loviturii, cumătra răutate 
să ia foc. Fumul ei gros, înecăcios şi puturos ar fi putut, Doamne fereşte, să 
decodeze tainele mărgelelor fermecate! Şi atunci, tot Binele de pe pământ s-ar 
fi dus pe apa sâmbetei... 


Chipul Puricelui se încruntase de parcă chiar în clipa aceea se confrunta cu 
unul dintre cei mai mari duşmani. Văzându-i privirea fixată pe mărgelele sale 
şi faţa desfigurată, Mama Picătură îşi duse repede mâna la piept. Îşi acoperi 
colierul de mărgele şi zise Puricelui: 


— Ai grijă cum te uiţi să nu mi le deochi şi să-şi piardă puterile magice! 
Până mâine dimineaţă vom avea nevoie de ele... 


Puricele tresări, auzind-o. Gândul său era hăt, departe... Îşi mişcă de câteva ori 
pleoapele obosite şi se cuibări mai bine sub Tufarul întunecat. Se simţi puţin 
deranjat de cuvintele Picăturii de sânge: 


— Vorbeşti de parcă ducă-s-ar pe pustii s-ar uita prin ochii mei, nu eu! Ce spui 
tu de deochi? Ai grijă ce cuvinte rosteşti! Întunecatul stă mereu cu urechile 
ciulite şi aşteaptă astfel de provocări. E de-ajuns un singur cuvânt nelalocul 
lui sau vreun gând rău, născocit de o minte slabă: Michiduţă abia aşteaptă să le 
pună imediat în aplicare, fără să mai poţi îndrepta nimic pe parcursul nopţii. În 
câteva clipe reuşeşte să împletească cu codiţa lui blestemată, toate relele aces- 
tei lumi. Cu cât mai multe răutăţi va aduna în timpul nopţii, cu atât va dormi 
mai bine în timpul zilei sub rădăcinile copacilor uscați. Ce perne îşi va făuri 
din blestemăţiile sale! Pe ele îşi va culca mândru corniţele, care trebuie să fie 
odihnite ca să răscolească cu spor răutățile noastre din timpul zilei. Blestemele 
împletite pe timpul nopţii le va cuibări în aşternutul care îi va ţine de cald. 


Cuvintele Puricelui o înspăimântară pe Mama Picătură. Aceasta îşi făcu 


repede cruce, de câteva ori. 

— Nu te teme, dragă Picătură, nu-ţi deochi mărgelele! mai adăugă Puricele. 
M-am uitat la ele pentru că sunt foarte atrăgătoare. Au o sclipire magică. Cred 
mai degrabă că ele sunt cele care ar putea să înnebunească pe oricine, şi nu 
invers... Poate de asta şi Viermişorul se comporta ciudat adineauri: l-or fi vră- 
jit ca să le iubească şi să le slujească cu devotament o viaţă întreagă. Căci 
sclipirea lor, cum ai zis şi tu, vine din Împărăţia Farmecelor. Noi, fiinţele de 
pe pământ, nu avem acces la ele decât cu inima şi cu viziunea minţii. Farme- 
cele sunt firave, sunt ca o adiere. Ca să le poţi simţi, sunt îmbrăcate în haina 
bunătăţii care a fost împletită de însăşi mâna Sfinţilor, ca să poată colinda în 
siguranţă toate meleagurile pământului şi să semene în aerul curat, parfumul 
dragostei şi tainele intregului Univers. 


Melancolia Puricelui 


— ...Doar ştii cum se întâmplă cu cei îndrăgostiţi, începu Puricele să viseze cu 
ochii deschişi. Sufletele lor sunt asemenea fructelor date în pârg. Înăuntrul lor, 
imaculata floare a Dragostei se deschide încet, cu gingăşie, ca o floare de lotus. 
Petalele ei descoperă sentimente puternice care ard ca nişte limbi de foc, ce nu 
mai pot fi stinse niciodată. Ele se înalță continuu, până când întregul trup se 
transformă într-un magic buchet al Dragostei. Îndrăgostiţii sunt astfel frumoşi, 
veseli, senini, plini de o Viaţă curată, protejată de roşul însângerat al trandafi- 
rilor înrouraţi, simbol al puterii de jertfă. Un astfel de buchet este binecuvântat 
de Dumnezeu. lar când va fi legat cu fundiţele delicate, harismatice, ale logod- 
nei şi ale cununici, acest buchet va da naştere Iubirii, care se va sălăşlui în sâ- 
nul familiei abia născute. Sentimentele vor deveni şi mai puternice: vor cuceri 
trupul, îl vor subjuga, îl vor înlănţui pentru o viaţă întreagă cu funii groase şi îl 
vor transforma în sclavul lor, putând astfel să culeagă plăcerile Vieţii. 


Când suntem îndrăgostiţi, continuă Puricele visător, suntem asemenea celei 
mai frumoase flori! Inima tresaltă, sufletul se umple de bucurie şi un parfum 
îmbătător se înalță. Cu toții purtăm în suflet sămânţa acestei flori. Nu trebuie 
decât să o îngrijim, să nu o ignorăm, să nu o amestecăm cu lucrurile lumești. 


Mama Picătură începu să plângă. Un dor sfâşietor de soţul ei o încremenise pe 
loc. Până şi Vântul părea plin de tăcere, de iubire, de frumuseţe, de adevăr în 
oglinda spuselor Puricelui. Cuvintele acestuia păreau vii. Şi ca orice este viu, 


au dispărut repede, lăsând în urmă doar nişte ecouri îndepărtate. Grăbită să nu 
le piardă măcar pe acestea, Mama Picătură îi zise prietenului său: 


— Imi place cum vorbeşti despre dragoste. E o încântare să te ascult... 
Cuvintele tale seamănă cu o serenadă a trubadurilor îndrăgostiți. Cine te-a 
învăţat să vorbeşti aşa? îl întrebă ea curioasă. 


Ce să răspundă Puricele? Nici măcar nu se aşteptase ca vorbele sale să-i placă 
Mamei Picătură. Le născocise atunci, pe loc. De unde îi veniseră lui gân- 
duri atât de frumoase? Lui, căruia întotdeauna îi încolţeau în minte numai 
intrigi şi nemulțumiri? Habar n-avea... Ochii îi căzură pe Bobina de mătase pe 
care o ţinea în mână: „Poate ea a colectat din împărăţia stelelor ideile acestea 
frumoase, şoptite de buzele vreunui sfânt față de măreaţa Dragoste care îl 
însoţeşte pretutindeni pe Marele Univers? lar o Clipă fermecată, le-a furat 
poate ecoul, aducându-l ca jertfă Bobinuţei, pentru că ea poartă din naştere 
culoarea purității? lar Bobina de Mătase mi le-a aşezat în rafturile creieraşului, 
unde păstrez toată arhiva istoriei Dragostei cu care se hrăneşte întregul trup? 


Puricele dădu din cap cu înverşunare: „Ce-i cu mine?”, se întrebă. Căută să 
se descotorosească repede de acest gând: „Mi se pare că am început s-o iau 
razna...”, îşi zise. 


Se emoţionase. Nu ştia ce să-i răspundă Mamei Picătură. Ridică uşor din umeri 
şi rosti fâstâcit: 


— Pur şi simplu mi-a venit şi mie aşa... Am fost dintotdeauna un copil foar- 
te curios. De mic ardeam de curiozitate să aflu cât mai multe. De sărbători, 
când părinţii mergeau în ospeţe, mă furişam seara târziu şi plecam de acasă. 
Mă aşezam la pândă şi urmăream ce făceau tinerii îndrăgostiţi. Mă minunam 
cum buzele lor însetate se căutau în săruturi curioase, învăluite în mari emoţii. 
Poate de atunci mi se trage: din serile când stăteam şi-i priveam cu gura căsca- 
tă, vegheat de lumina lunii. În seara asta, în timp ce mă uitam la cerul înstelat, 
am revăzut acelaşi tablou. Am putut culege din sclipirea stelelor o mulţime de 
gânduri din copilărie. Mi-am adus aminte de gardurile roase de spatele îndră- 
gostiţilor, care se rezemau stând îmbrăţişaţi în nopţi cu lună plină... 


— Dragă Purice, vreau să te întreb ceva. Dar te rog să fii sincer, îi zise Picătura, 
luându-și inima în dinți. 


— Toată seara te-ai îndoit de mine. Ce te-ar face să crezi că nu ţi-aş da un răs- 
puns sincer? îi zise Puricele, plecându-şi privirea, uşor îmbufnat. 

— Ştiu că puricilor le place să spună minciuni, zise Picătura. Trăiţi în preajma 
lor şi vi se par calde şi primitoare cum suntem şi noi, picăturile de sânge. Dar 
vă înşelaţi până la urmă. Întrebarea mea este însă una foarte importantă pentru 
viitorul prieteniei noastre. 


Puricele se îndreptă de spate şi îşi ascuţi urechile cu luare-aminte: „Ce-o fi vo- 
ind Mama Picătură? se întrebă el. Poate îmi va propune să-i păzesc de vampiri 
vreo baltă înspumată de sânge, ce fusese abandonată dintr-un corp rănit sau 
neînțelept”. 


Flămând şi pofticios din fire, simţi cum i se strânseră stomacul şi venele de la 
gât. Îşi şterse gura vânătă, fiind numai ochi şi urechi la spusele Picăturii: 


— Te ascult, o îndemnă el. 
Mama Picătură îşi drese vocea şi zise încetişor: 


— Vreunul dintre strămoşii tăi a fost scriitor? fu întrebarea ei, spre marea sur- 
prindere a Puricelui. Nu se aştepta la o asemenea întrebare. Incepu să-şi scor- 
monească creierul, „căutând” cu ardoare: 


— Să vedem, zise el nehotărât. Ştiu că avem printre noi un măcelar. E primul 
pe listă. Are un talent deosebit. Niciodată nu dă greş când porţionează căr- 
niţa fragedă. Al doilea ca şi renume este cel care verifică calitatea sângelui. 
Are grijă să nu să ne îmbolnăvim când îl consumăm. Cel de-al treilea face 
murături şi conserve din sânge pentru perioadele mai dificile ale anului. 


Apoi Puricele tăcu. Se scărpină în cap, încercând să-şi amintească şi alţi îna- 
intaşi: 


— A, da! Mai avem un specialist în familie: ne previne când venele sunt secă- 
tuite şi proviziile noastre sunt pe sfârşite. Nu pot să-i uit nici pe puricii mineri: 
neapărat trebuie să-ţi vorbesc despre ei! zise Puricele privind-o pe Mama Pi- 
cătură şi ridicând un deget spre ea. Munca lor este considerată una dintre cele 
mai riscante. Înainte să plece la muncă beau două pahare cu sânge, indiferent 
dacă le este foame sau nu. 


— Două pahare de sânge? se minună Picătura. Dar nu le este rău? 


— Îţi spuneam şi adineauri că munca lor este foarte riscantă. Ei trebuie să ia 
temperatura din fundul animalelor de trei ori pe zi. Dacă aceasta este ridica- 
tă, minerii au grijă să anunţe animalele în blana cărora locuim să-şi schimbe 
regimul de alimentaţie. Să nu mai caute tot felul de resturi prin gunoaie, că 


le pândeşte vreo pântecăraie, care să-i facă să-şi blesteme zilele. Ei, şi îţi dai 
seama în ce condiţii lucrează un purice-miner, care e nevoit să stea sub coada 
vreunui porc căcăcios. Oricând există riscul să nu se mai întoarcă la familia 
lui dragă. Cine ştie pe unde-i mai poate ajunge sufletul, săracul? Prin coafura 
ciufulită şi plictisită a mamei naibii... 

— Cu ce îi ajută dacă beau două pahare de sânge? dori să se lămurească Mama 
Picătură. 

— Un pahar va fi cu sânge de dihor ca să nu se sufoce din cauza putorii băle- 


garului de porc când acesta are pântecăraie. Al doilea pahar va fi cu sânge de 
bou, ca minerul să aibă mai multă putere când necazul îl va prinde de spate. 


— Nici nu am bănuit că viaţa voastră e atât de plină de pericole, îi zise Mama 
Picătură, Puricelui. 

— Şi încă asta nu-i nimic, răspunse acesta. Sunt zile în care vulcanii înfocaţi 
erup şi atunci e cu adevărat vai de capul nostru! Ne luăm zestrea în spate şi ne 
mutăm în altă parte. Nu ne mai putem întoarce decât dacă Dumnezeu se învo- 
ieşte şi dă nişte ploi abundente cu picături vânjoase care să înlăture bălegarul 
uscat de la fundul animalelor bolnave! 


Aceştia sunt minerii noştri, dori să încheie Puricele. Mai avem şi frizeri şi 
mai sunt şi alţii, însă nu prezintă mare importanță. Dar scriitori... Poeți... 
Nu ştiu, nu avem..., zise el într-un final. Dar de ce mă întrebi? se întoarse apoi 
spre Mama Picătură. 


— Pentru că ai talent, îi răspunse aceasta. Ai demonstrat de mai multe ori în 
această seară, voi ea să-l convingă. Cuvintele tale par să aibă aripi uneori. De- 
sigur, ai şi o latură de luptător care urmăreşte cu atenţie ca orice se întâmplă în 
jur să folosească în interesul său. Atunci nici nu putem vorbi de sensibilitate 
în ce te priveşte. Alteori, însă, cuvintele tale, deşi simple, comune, trecute prin 
inima ta se transformă în diamante. Pui multă energie în cuvinte, le dai viaţă. 
Iar ele împrăştie în jur, ca nişte artificii, sclipiciul curiozităţii. 


Puricele îşi umflă pieptul de mândrie: se bucura că a reuşit s-o emoţioneze 
pe Mama Picătură. Îşi închipuia că măcar de acum îl va respecta mai mult. În 
mintea sa prinse să se înfiripe un plan: să-i cucerească inima Mamei Picătură 
şi să-i schimbe părerea urâtă pe care o avea despre neamul lui. 


Cuvintele mângâietoare ale Picăturii îi aduseră aminte Puricelui cum stătuse 
o dată, demult, de vorbă cu vecinul lor, un ţânţar bătrân. Acesta se plângea că 
nevastă-sa îl părăsise: se îndrăgostise, păcătoasa, de codiţa stufoasă a lui Mi- 
chiduţă şi plecase să viziteze împărăţia întunericului. De fiecare dată când îşi 
amintea de necazul său, Țânţarul spunea cu lacrimi în ochi oricui era dornic 
să-l asculte: 


— Să n-aveţi niciodată încredere în partea feminină: se lasă uşor păcălită de 
cuvintele frumoase şi nu pune prea mare preţ pe fapte. Abia când ajung să se 
confrunte cu tot felul de probleme dificile, născute din iluzia cuvintelor fru- 
moase, ele încep să cearnă totul. Stau şi macină zile întregi cuvintele auzite 
şi sentimentele trăite cândva. Le macină ca pe nişte boabe crude de mălai în 
sufletul lor misterios, crezând cu mintea lor tulbure, că ar putea întoarce tim- 
pul ca să-şi repare greşelile. Dar e prea târziu. Clpele, slujnicele Timpului, 
le-au luat sentimentele abandonate odinioară, ca nimeni să nu-şi mai bată joc 
de ele. Şi le-au dus printre tainele Universului, dăruindu-le celor care au fost 
lipsiţi de ele. Cu alte cuvinte, ce ţi-a căzut din mână, niciodată să nu mai ridici, 
căci de acum aparţine Pământului, şi e păcat să-l înstrăinezi. 


Văzând că vorbele sale au avut efect asupra Mamei Picătură, Puricele începu 
să-şi frământe mintea să mai compună câteva poeme, să le aibă de rezervă. 
Avea de gând ca atunci când Mama Picătură se va supăra şi îl va critica, el 
să îi dedice un poem din acela care s-o impresioneze. „Îi voi încânta auzul cu 
câteva cuvinte frumoase şi ea se va calma”, se gândi Puricele. 


Respiră adânc şi zise fericit prietenei sale: 


— Bănuiesc că dacă printre strămoşii mei ar fi existat vreun scriitor, neapărat 
mi-ar fi spus părinţii sau bunicii. Ca urmare, dragă Picătură, nu sunt decât un 
simplu Purice pe care destinul ți l-a scos în seara aceasta în cale... 


— Dar poate vei fi tu primul..., îl încurajă Picătura de sânge. 


Puricele simţea cum urechile i se transformau încet într-o pereche de aripi 
angelice. Sufletul îi sălta de bucurie. Pentru prima dată Picătura de sânge 
îi vorbea astfel. O întrebă: 


— De ce ziceai mai devreme că această discuţie este importantă pentru priete- 
nia noastră? Ce s-ar întâmpla dacă în familia mea ar fi existat vreodată vreun 
scriitor sau poet celebru? 


— Cum să-ţi explic, îşi începu Mama Picătură răspunsul. Nu multor purici le 
este dat în Viaţă să se împrietenească cu o Picătură de sânge. Probabil orice alt 
purice care m-ar fi întâlnit, m-ar fi mâncat cu lăcomie. Or, tu te-ai comportat 
cu totul altfel. Ne-am împrietenit. Te vei întoarce acasă cu Bobina de Mătase, 
şi le vei povesti tuturor despre aventurile noastre. Nu vei uita să le aminteşti că 
am criticat puricii de mai multe ori şi nu cred că asta îi va bucura. De-ai fi avut 
vreun scriitor în familie, cu siguranţă ar fi dorit să se răzbune. Mi-ar fi alcătuit 
o biografie în care să mă îmbrobodească cu toate răutăţile de pe pământ. Cum 
se va mai odihni atunci sufletul meu după moarte? Va bântui de-a pururi pe 
pământ ca o stafie din acelea care colindă cărţile voastre pătate în permanenţă 
de sânge... 


Frumuseţea veșnică a sufletului 


Puricele părea că nu înţelege mare lucru de aceea Mama Picătură se strădui să 
fie mai explicită: 


— Uite, imaginează-ţi că te afli acum în Paradis. Că în jurul tău sunt cei care 
şi-au trăit viaţa frumos: au făcut fapte bune, l-au iubit pe Dumnezeu. 

Puricele făcu ochii mici, căzând în melancolie. li plăcea mult să viseze cu 
ochii deschişi. Probabil acum se şi vedea zburând printre îngeri, plecând în 
misiuni salvatoare. Mama Picătură intui la ce se gândeşte: 


— Ei! Cum e? Ți-e sufletul plin de bucurie, nu-i aşa? îi zise. 

Puricele încuviinţă din cap încurajând Picătura de sânge să continue: 
— Simţi că ai meritat să ajungi aici, nu? 

— Da! se grăbi să confirme Puricele. 


— Sunt momente de sărbătoare pentru tine. Acum imaginează-ţi că altcineva a 
ajuns în împărăţia lui Michiduţă din cauza mulțimii de greşeli pe care le poar- 
tă în spate. Invidios pe tine, va începe să te scarpine cu codiţa celui rău şi va 
spune urechilor lungi şi curioase ale lumii că tu ai fost un neisprăvit, care nu 
merita să ajungă acolo, Sus. Cum crezi că te vei simţi atunci? 


Puricelui îi dispăru zâmbetul. 


— Vei da fuga în bisericile din Împărăţia veşnică după ajutor. Te vei ruga să 
scapi de gurile rele care poartă atâtea blesteme pe buze, răspunse Picătura în 
locul lui. 


Fără să-şi dea seama Puricele îşi strânse mâna în pumn. Luase în serios spu- 
sele Picăturii. Privea în jur cu ură ca şi cum duşmanul acela închipuit se afla 
chiar acolo. Când îşi dădu seama că totul se petrece doar în imaginaţia lui, 
începu să râdă. Îşi descleştă degetele şi zise puţin ruşinat de gândul său: 


— Dragă Picătură, dacă sufletul meu va ajunge în paradis nu cred că m-ar mai 
interesa ce gândesc alții despre mine! Nu-mi va păsa ce vor face necuraţii cu 
trupul meu în mormânt. Pot să facă şi borş din el! Poate astfel le va sta un os 
în gât nenorociţilor încornoraţi şi lumea va scăpa de ei. În ce priveşte bârfele 
pe care le vor spune pe seama mea nu au decât să se înece cu ele şi să-şi simtă 
cuvintele amare pe limbă atunci când vor gusta coliva dulce dată de pomană 
de sufletul meu... 


— Cum poţi vorbi astfel despre trupul tău? îi întoarse vorba Mama Picătură. 
Cum poţi fi nepăsător faţă de el? Te-a servit o viaţă întreagă. Cum poate să 
nu-ți pese de mormântul tău? Este locul unde vor veni copiii, rudele, prietenii 
când le va fi dor de tine! Îţi vor aduce flori alese, îţi vor vorbi, te vor jeli... 
Tu nu-ţi dai seama ce vorbeşti, îi zise Picătura supărată. 


Simţea că se înfurie: 


— Uită-te în ochii mei! i se adresă la un moment dat Puricelui. Cu ce scop tră- 
ieşti tu pe acest pământ? Unde-ţi este onoarea, unde-ţi este recunoştinţa faţă 
de cei pe care îi iubeşti? 


Puricele deveni palid. Ce făcuse? Mama Picătură îl privea ca pe un criminal 
de război! Voi să se uite în altă parte în speranţa absurdă că poate Picătura nu 
i se adresează lui. În zadar, însă... Se dădu câţiva paşi înapoi ca să se protejeze 
de o eventuală reacţie a Picăturii. Înghiţi de câteva ori în sec, apoi îndrăzni să 
o privească pe aceasta în ochi. Regreta că o dezamăgise din nou. O respecta 
foarte mult şi o considera o mamă extraordinară. Cum să îndrepte situaţia? 


În timp ce-şi frământa mintea să găsească o soluţie ca să o îmbuneze pe Mama 
Picătură, Clipele care treceau prin faţa lor, prinseră Situaţia aceea neplăcută de 
subsuori, ducând-o prieteneşte mai departe să-i arate averile Timpului nemu- 
ritor. Puricele înţelese că e prea târziu să mai îndrepte ceva. Disperat, întinse 
mâna cu intenţia s-o prindă, s-o întoarcă înapoi. 

In timpul acesta, Picătura se porni cu o nouă avalanşă de acuzaţii. 


— Ce vorbe sunt acestea? Cum adică să spui că stăpânul infernului poate face 
borş cu trupul tău? 


— Te rog, linişteşte-te. Îmi retrag cuvintele..., zise el, lăsându-şi dezamăgit 
mâna în jos. Dacă vei continua să fii supărată pe mine, îţi las Bobina de mătase 
şi plec de sub acest tufar. Pentru totdeauna! Unde voi vedea cu ochii... Nu mai 
pot să te văd atât de supărată pe mine, zise Puricele cu disperare în glas, în 
timp ce se foia de colo până colo. 


Picătura realiză că a fost prea dură, de aceea zâmbi şi se apropie de el: 


— lartă-mă, zise cu blândeţe. De vină e doar stresul evenimentelor din această 
seară, care cred că vrea să ne certăm, încercă ea să se scuze. Hai, vino aici, 
lângă mine, îl îndemnă ea. Tu eşti salvatorul meu. Cine ştie ce s-ar fi întâmplat 
cu mine dacă nu erai tu? Hai, te rog vino o dată aici, lângă mine, nu mă face să 
strig în gura mare că aş putea să deranjez vecinii! deveni Picătura insistentă. 


Puricele înaintă timid. Nu-şi putea ridica privirea din pământ. 


— Te rog nu mai fi supărat, iartă-mă! îi zise ea blând. Unde să pleci aşa, singur 
în noapte? Cum să-mi dai mie Bobina? Ai uitat că darurile primite nu pot fi 
înstrăinate? Vrei să rămâi fără noroc? căuta să-l îmbuneze. 


Puricele îşi ridică timid privirea şi se uită în ochii ei. Un zâmbet trist părea să-i 
viziteze chipul. 


— Mă bucur să te văd din nou zâmbind, adăugă Mama Picătură, cu blândeţe. 
Dragă Purice, aş vrea să stăm puţin de vorbă ca între prieteni, se poate? mai 
zise, luându-și mâna de după umerii Puricelui. Îmi dai voie să-ţi dau câteva 
sfaturi care te vor ajuta în viaţă? îl întrebă mai apoi. 


— Desigur, aprobă acesta. 


— Ştii ce m-a înfuriat atât de tare? Ziceai că după moarte ţi-e indiferent ce se va 
întâmpla cu trupul tău. Aş vrea să nu uiţi că trupul şi sufletul sunt strâns legate 
între ele. Sufletul a fost sămânţa care a încolţit, a înflorit în trup. Nu poţi pă- 
răsi acest locaş fără să-ţi pese. În seara asta mi-ai povestit că ai locuit în blana 
diferitelor animale. Bănuiesc că nu singur, ci împreună cu familia, nu-i aşa? 


Puricele încuviinţă din cap. 


— Buun... Acolo, desigur, aveaţi o căsuţă, făcută de părinţii sau de bunicii 
voştri, da? 


— Da..., murmură încet Puricele, devenind din ce în ce mai blând. 


— Iar acolo, în căsuţa voastră aţi crescut împreună mulţi copii cum sunt de obi- 
cei în familiile voastre de purici, unde Dragostea nu are frontiere. Aţi dormit 
împreună pe cuptoraşul de lut protejaţi de fundiţele aşternutului călduţ. 


În clipa aceea, în ochii Puricelui scânteiară lacrimi de emoție. Îşi aminti de 
copilăria lui lipsită de sclipirea galbenilor, dar în schimb foarte frumoasă şi 
plină de peripeții. Vedea şi acum acel tablou al Vieţii lui, care însă era lipsit 
de culorile vii, din cauza sărăciei care se aciuase pe lângă tot neamul său. Ce 
frumos era când se adunau cu toţii în jurul mesei rotunde! Era o măsuţă veche, 
făcută tocmai de străbunicii lui! Sărmanul taică-său, niciodată nu stătea cu ei 
la masă. Ba mâncarea nu era de ajuns, ba nervii nu-l mai ţineau de atâta gălă- 
gie stârnită de-o mulţime de copii... 


Puricele vedea şi icoana mamei sale, întotdeauna grijulie faţă de cei mai mici 
ca nu cumva să rămână vreunul flămând. Pe frații mai mari, care tot timpul 
găseau câte un motiv de hârjoană şi râdeau în timpul mesei, mama ştia cum 
să-i liniştească: avea ea o lingură mare de lemn cu care îi „atingea” drept în 
frunte. lar dacă întrebau de ce a făcut asta, căci nu se ştiau vinovaţi cu nimic, 
răspunsul mamei era unul foarte diplomatic: 


— Era acolo o bacterie hoaţă care vroia să-ţi fure norocul... 


Copilul nu se mai supăra. Din contra: îi mulțumea dragei lui mame pentru 
grija pe care i-o poartă. Gândurile Puricelui fură întrerupte de Mama Picătură: 


— Eu cred că porţi cu tine amintiri nepreţuite despre căsuţa copilăriei voastre... 
Puricele nu mai răspundea. Doar încuviinţa din cap. 


— Ei bine, continuă ea, atunci când a venit timpul să vă părăsiţi casa, să-i închi- 
deți uşa pentru ultima dată vi se rupea inima de jale. Rămânea pustie, sărmana, 
fără căldura copilăriei voastre... 


Puricele murmură răguşit: 


— Eram distruşi de durere. Am bocit cu toţii în faţa casei, lăsând-o fără praguri 
din cauza lacrimilor noastre sărate... Şi acum tânguiesc după ea căci nu pot 
uita dulcii ani ai copilăriei... 

— Vezi? îl completă Picătura. Am ajuns unde trebuia. Deci spune-mi tu acum: 
dacă ar veni cineva de acolo, de pe meleagurile unde se află căsuţa voastră şi 
îți va spune cu dispreţ că nişte nesocotiţi au batjocorit-o, că i-au dat foc şi a ars 
până la temelii cu tot cu anii copilăriei voastre, cum se va simţi sufletul tău? 
Ce-ţi va spune inima? Vei putea rămâne indiferent? Nu te vei îndurera? Nu vei 
avea remuşcări că n-ai putut s-o protejezi de-a lungul vieţii tale? 


Puricelui îi dădură lacrimile. Işi încreţi fruntea apoi spuse cu glas răzbunător: 
— l-aş ucide dacă i-aş descoperi! 
— De ce să-i omori? întrebă Mama Picătură. 


Puricele nu răspunse. Işi plecă trist privirea. Picătura îl apucă de umeri, 
îl zgâlţâi puţin voind să-l privească în ochi şi-i zise: 


— De ce să-i omori? Doar tu şi familia ta nu mai locuiţi acolo. E o casă pustie, 
nimănui nu-i mai trebuie. Ce mai reprezintă ea pentru tine? Ce te mai face 
pe tine, care te afli acum sub un tufar undeva departe, să fii în stare să comiţi 
o crimă pentru ea? Cei care au dat foc casei tale nu ţi-au făcut ţie niciun rău. 
Nici familiei tale, nici prietenilor tăi. De ce în sufletul tău s-a trezit o dorință 
de răzbunare cumplită şi arde acum în flăcări? 


Puricele stătea înţepenit şi lacrimile îi curgeau pe obraji. Nu putea articula 
niciun cuvânt. 


— Să ne gândim şi altfel, mai zise Mama Picătură. Dacă cineva i-ar spune 
despre familia la care ţii atât de mult că în căsuţa aceea, arsă de-o mână rea, a 
locuit o familie de nebuni, nişte nelegiuiţi, nişte păgâni... Ce-ai face atunci? 


Sărmanul Purice... Lacrimile îi şiroiau fierbinţi pe obraji. Abia acum o înţe- 
lese pe Mama Picătură. De asta se înfuriase adineauri când el fusese atât de 
indiferent... Picătura îi dădu din deget mustrător, dar în acelaşi timp un zâmbet 
blajin îi lumina chipul. 


— De asta ne este dată viaţa, Purice drag: să învăţăm să preţuim, să protejăm 
tot ce ne-a fost dat odată cu ea: dragostea, speranţa, încrederea, sentimentele, 
amintirile, clipele frumoase, valorile care ne sunt călăuze. Cum îți pot fi ele in- 
diferente? Cum să-l laşi pe Michiduţă să ţi le calce în picioare? Cum să-l laşi, 
cum ai spus tu, să-și facă borş din ele? Să ți le amestece cu lingura lui murda- 
ră, mânjită de păcat? Crezi că asta merită după ce te-au slujit cu credinţă de-a 
lungul întregii vieţi?! Unde ţi-e recunoştinţa faţă de ele?! Trupul ne este dat să 


ne slujească Sufletul care trebuie să înveţe să se bucure de adevăratele valori: 
dragostea pentru părinţi, fraţi, bunici, prieteni. Sufletul e mereu însetat de Iu- 
bire. Este tot ce poate fi mai scump, mai frumos în viaţa dăruită de Domnul. 


Puricele plângea. Pe Mama Picătură o înduioşau lacrimile lui, dar simţea că 
tânărul ei prieten avea nevoie de o astfel de lecţie. Se apropie de Purice, îi 
mângâie obrajii înlăcrimaţi, îi sărută fruntea încrețită de tristeţe şi-i zise: 


— Niciodată să nu neglijezi ceea ce este scump inimii tale. Niciodată să nu 
scuipi asupra celor care ţi-au purtat inima pe braţe. Niciodată să nu-ţi ştergi 
picioarele de cei care au avut încredere în tine. Şi nici altora să nu le permiţi 
s-o facă. Dacă nu-ţi vei proteja valorile care te-au călăuzit prin Viaţă va fi vai 
de sufletul tău! Este cel mai mare blestem pe care i-l vei arunca în spate, îm- 
povărându-l pe vecie... 


Mama Picătură tăcu. Se auzeau doar suspinele înfundate ale Puricelui. 


— Ei, măi Purice, ai grijă să nu-ţi ajungă lacrimile pe Bobinuţa de mătase! îi 
zise Picătura la un moment dat. Nu uita că trebuie protejată de umezeală şi de 
foc! încercă ea să-l scoată din starea în care se afla. 


Îşi luă mâna caldă de pe obrazul Puricelui. Acesta îşi feri capul într-o parte să 
nu-şi pună în pericol Bobinuţa. Din buzunarul şifonat scoase batista de mătase 
pe care i-o dăruise Viermişorul. Îşi şterse lacrimile şi îşi suflă nasul zgomotos. 
Suspină îndelung şi privi cu atenţie dacă nu cumva vreo lacrimă ajunsese pe 
Aţa lui de mătase. Se linişti văzând că totul era în regulă. Băgă batista înapoi 
în buzunar şi privind în ochii Picăturii îi zise: 


- Mi-ai dat o lecţie de neuitat. Mulţumesc! Voi şti de acum ce atitudine să am 
faţă de tot ce este cu adevărat important în viaţă. Voi spune şi altora, încăpă- 
țânaţi de-alde mine, că ceea ce contează nu e neapărat numai ceea ce punem 
pe masă. 


— Îmi pare bine că ai înţeles, zâmbi Picătura. Ştiu bine că lecţia aceasta îţi va 
prinde foarte bine. Să ştii că mi-e dor de zâmbetul tău şugubăţ care ştie să îm- 
prăştie peste tot voia bună... 

Penita Aurie, înger sau câlâu? 


Puricelui i se lumină chipul de un zâmbet larg. Parcă nici nu se întâmplase 
nimic până atunci. 

— Aşa aş vrea să te văd mereu! mai adăugă Mama Picătură. Aş mai vrea să în- 
cheiem discuţia noastră, dacă binevoieşti. M-ai întrebat ce-ar fi însemnat dacă 
tu ai fi avut în familie un scriitor renumit. Să ştii tu, dragă Purice, că au drep- 
tate bătrânii cei lungi de zile care au trecut prin războaie reci şi foarte crunte 
când spun că cea mai periculoasă armă de război se află aici, pe Pământ. Este 
vorba despre... 


Nerăbdător, voind să arate că el ştie care ar fi cea mai periculoasă armă de răz- 
boi (căci şi el străbătuse câmpurile de luptă), Puricele o întrerupse pe Mama 
Picătură: 

— ...sabia cu lamă de oţel, făcută la comandă de către luptătorii adevărați! Mâi- 


nile lor pătate de sânge au grijă să-i păstreze lama strălucitoare mereu ascuţită, 
ca să poată tăia capetele duşmanilor dintr-o singură lovitură! 


Picătura nu se aşteptase ca Puricele să o întrerupă. Zâmbi de îndrăzneala lui şi 
dădu din cap că nu. Puricele se descumpăni puţin: 


— Atunci poate... aruncătoarele de flăcări..., încercă el iarăşi. 


Picătura negă din nou. Puricele intră în joc. Simţi cum i se ridică adrenali- 
na din cauza emoţiilor, ambiţionându-se să ghicească arma la care se referea 
Mama Picătură. 


— Aruncătoarele de pietroaie, zise mai apoi, tot fără succes. 


Mama Picătură urmărea reacţiile Puricelui după fiecare răspuns incorect. Par- 
că era un cameleon beat, obosit după ce chefuise o noapte întreagă. Puricele 
privea într-un punct fix: se concentră atât de tare, încât pe frunte îi apăruseră 
broboane reci de sudoare. Îşi ţinea mâna în dreptul feţei şi ridica câte un deget 
pentru fiecare tip de armă pe care şi-l amintea. Într-un final, uitându-se pe sub 
sprâncene la Mama Picătură, îi zise după un moment de suspans: 


— Desigur! Cum am putut să uit tocmai de ea? Cred că este vorba de arma bio- 
logică. Duşmanii o introduc pe furiş în cetăţile bine păzite. Iar când respirăm, 
bacteriile intră în corp apoi îl mănâncă pe dinăuntru, distrugându-l definitiv! 
Numai să nu-mi spui că nici asta nu este cea mai periculoasă armă! În afară de 
ea mai rămâne numai buzduganul sau biciul de foc pe care stăpânul infernului 
îl poartă în permanenţă legat la brâu, încheie el triumfător. 


Picătura schiță un zâmbet. Puricele se învioră şi prinse a-şi descreţi fruntea. 
Picăturile de sudoare nu mai aveau unde să se ascundă şi de aceea se furişară 
în sprâncenele întunecate să se încălzească puţin de la căldura ochilor emo- 
ţionaţi. Zâmbetul Picăturii îl făcea să creadă că de data aceasta ghicise. Însă 
Mama Picătură îl anunţă că nici acesta nu era răspunsul corect. Dezamăgit, 
Puricelui nu-i rămase decât să se dea bătut. Mama Picătură avea să-i dezlege 
misterul. 


— Cea mai periculoasă armă care există pe acest pământ, zise calmă Picătura, 
este PENIȚA AURIE. Ea este botezată, sfinţită şi apoi îmbrăcată pe pana nea- 
gră a unui vultur viteaz. 


— Penita Aurie? îi scăpă Puricelui un strigăt de uimire. Ce fel de armă poate 
fi asta? 


— Peniţa Aurie, dragul meu Purice, scrie Istoria care traversează veacurile. 
Peniţa Aurie pecetluieşte destine. In zile de sărbătoare, purtată de o mână as- 

pră, ea va fi înmuiată într-o călimară cu cerneală blestemată de apele curate. 
Încet, ca nu cumva să o audă îngerii lui Dumnezeu, Peniţa Aurie va cobori 
uşor pe o bucată de hârtie cu valoare istorică şi va lăsa pe aceasta o iscălitu- 
ră neagră. Prin această semnătură pot fi condamnate fără milă, milioane de 
suflete nevinovate pe care corpurile le-au părăsit pe câmpul de război. Peste 
veacuri de suferinţă vor veni timpuri noi, întâmpinate cu aceeaşi voie bună de 
Razele Soarelui. Spiritele nevinovate ale celor ce zac în mormintele reci nu 
vor avea însă linişte pentru nedreptatea ce li s-a făcut odinioară de către mâna 
cea hidoasă. Vor bântui cimitirele, bisericile, bibliotecile şi vor scotoci cu mâi- 
nile lor îngheţate manuscrisele învechite de pe rafturile prăfuite. Nu vor avea 
odihnă până nu-i vor descoperi pe cei vinovaţi şi îi vor împovăra cu blesteme. 
Vinovaţii vor fi duşi pe scaunul de judecată în faţa celor care până atunci s-au 
mândrit cu ei secole de-a rândul. Judecata va descoperi că faptele care au fost 
considerate eroice veacuri de-a rândul, nu fuseseră decât nedreptăţi făcute din 
voia celui rău... 


Mama Picătură tăcu. Natura parcă încremenise trăgând şi ea cu urechea la 
discuţia celor doi. 


— Dragul meu Purice, zise Mama Picătură la un moment dat voind să-şi în- 
cheie pledoaria. Asta voiam să-ţi spun despre scriitori: cu Peniţa lor Aurie te 
introduc în paginile cărţilor lor şi te transformă în Istorie. Şi cine ştie ce te va 
aştepta dincolo de uşile mormântului! Dacă scrierile despre tine vor fi de bine, 
atunci mulți vor fi cei care te vor plânge şi te vor pomeni, aducându-ţi flori ale- 
se. Însă dacă despre tine se va scrie de rău, va fi vai de sufletul tău! Mormântul 
îți va fi uitat şi pustiu. De sărbători mulţi vor fi cei care îl vor scuipa cu dispreţ. 
Sufletul îţi va umbla hăituit prin Împărăţia Morților purtând în spate o desagă 
plină de ocări care îl vor gârbovi sub greutatea lor. 


Povestirea Mamei Picătură avu un efect neaşteptat asupra Puricelui. 
Prin canalele înguste ale creierului său, unde se aflau mulţime de gunoaie adu- 
nate, un Gând îngrijorat, dar plin de Lumină, se plimba acum fără frică. Avea 
multe de făcut... 


Dragi copii, 


Pentru că aţi ajuns cu lectura la finalul primului volum, veţi 
avea parte de o surpriză! 


În mod cu totul provocator, vouă, cititorilor noştri fideli, vă 
oferim ocazia să păşiţi în lumea aventurilor pe care le vor trăi 
eroii noştri în volumul al II-lea al Inimii de broscuţă, într-un 
mod cu totul inedit. 


Cum? Prin intermediul jocului! Vă invităm să vă delectaţi 
colorând planşele următoare, pe care le veţi regăsi ca ilustra- 
tii în paginile volumului II. 


lar asta nu e tot! Putem să discutăm pe această temă pe fo- 
rumul Inimii de broscuţă (http://www.adenium.ro/index.php/ 
forum), iar atunci când volumul al II-lea va ajunge în bibli- 
oteca voastră, acela dintre voi, ale cărui desene vor semăna 
cel mai mult cu ilustrațiile originale, va fi premiat: va putea 
obţine gratuit volumul al III-lea — Valsul stelar al Vieţii (situ- 
aţie care se va perpetua şi la volumele următoare). 


De asemenea, vă mai lansăm o provocare: colorând aceste 
planşe împreună cu părinţii, cu bunicii sau cu oricine dintre 
cei dragi ai voştri, în paginile acestui volum veţi păstra peste 
timp o amintire nepreţuită, de care cu siguranţă vă veţi bucu- 
ra odată cu trecerea anilor, alături de copiii şi nepoţii voştri... 


Mult succes! 

